Харлан Коубън

Дом

Майрън Болитар  #11

На Майк и Джордж

и искрените приятелства

между мъже на средна възраст

Глава 1

Момчето, което беше изчезнало преди десет години, се появява.

Не си падам по истериите, нито дори по чувството, наречено удивление. За своите четиридесет и няколко години съм видял доста. Случвало се е за малко да ме убият — както и да убия. Виждал съм извращения, каквито повечето хора биха се затруднили, направо не биха успели да проумеят — някои дори биха стигнали дотам да твърдят и че аз самият съм причинил немалко такива. През годините се научих да владея чувствата си, а още по-важното — и реакциите си в напрегнати и рискови ситуации. Може и да действам с бързина и насилие, но действията ми неизменно се отличават с определено ниво на обмисленост и устременост.

Тези качества, така да се каже, неведнъж са спасявали мен и важните за мен хора.

И въпреки това си признавам, че когато виждам момчето за първи път — всъщност той сега е тийнейджър, нали така? — усещам как пулсът ми започва да препуска. В ушите ми отеква туптене. Преди да осъзная, ръцете ми се свиват в два юмрука.

Десет години — плюс петдесет метра, не повече — ме делят от изчезналото момче.

Патрик Мур — това е името на момчето — се обляга на една осеяна с графити бетонна колона на надлеза. Раменете му са прегърбени. Погледът му се стрелка тревожно наоколо и спира върху пропукания асфалт в краката му. Прическата му е от онези, на които казвахме „войнишка“. Други двама тийнейджъри се мотаят под надлеза. Единият пуши цигара с такъв устрем, че се чудя дали цигарата нещо не го е обидила. Другият носи нашийник с шипове и мрежеста тениска, сякаш онагледява каква професия практикува в момента, чрез възможно най-недвусмислената униформа.

Колите профучават над главите им, в неведение за случващото се под тях. Намираме се в района на гара „Кинг Крос“, по-голямата част от която беше „освежена“ през последните десет години с музеи и библиотеки, линия на „Евростар“ и дори с табела „Перон 9 ¾“, където Хари Потър се е качил на влака за „Хогуортс“. Повечето от така наречените „съмнителни субекти“ са изоставили тукашните опасни сделки лице в лице, в полза на относително безопасната онлайн търговия — почти заличила нуждата от рискованите крайпътни секс услуги, поредната благоприятна последица от интернет — но ако буквално или преносно отидете от другата страна, встрани от онези лъскави, нови кули, там все още има няколко местенца, където долнопробните субекти си живеят доста нагъсто.

Точно там откривам изчезналото момче.

Част от мен — безразсъдната, която гледам да усмирявам — иска да се втурне през улицата и да грабне момчето. Сега би бил, ако това наистина е Патрик, а не съм сгрешил и не е някой, който само прилича на него, на шестнайсет години. От това разстояние изглежда на толкова. Десет години по-рано — можете сами да пресметнете колко малък е бил, — сред тънещото в благоденствие население на Алпайн, Патрик е бил с Рийс, сина на братовчед ми, на „среща с другарче“, както държат да се изразяват.

Това, разбира се, е моята дилема.

Ако грабна Патрик сега, ако просто изтичам отсреща и го отведа със себе си, какво ще се случи с Рийс? Пред погледа ми е едно от изчезналите момчета, но аз съм дошъл, за да спася и двете. Това означава да бъда предпазлив. Без резки движения. Трябва да проявя търпение. Каквото и да се е случило преди десет години, каквато и извратена жестокост на човечеството (не вярвам особено в жестокостта на съдбата, при положение че виновникът обикновено се оказва някое човешко същество) да е изтръгнала това момче от изобилието в луксозния му дом с дебели стени от камък и го е захвърлило сред вонята под този надлез, моята тревога точно сега е, че ако направя едно грешно движение, може едното или и двете момчета да изчезнат отново, този път завинаги.

Ще трябва да почакам Рийс да се появи. Ще изчакам Рийс и после ще прибера двете момчета и ще ги заведа вкъщи.

Вероятно сте си задали два въпроса.

Първият: Защо съм толкова уверен, че щом видя момчетата, ще успея да ги прибера и двамата? Да предположим, може би ще си кажете, че на момчетата са им промили мозъците и окажат съпротива? Да предположим, че похитителите или онези, които държат ключа към свободата им, са многобройни, склонни към насилие и непоколебими?

На вас ще отговоря: не се тревожете за това.

Вторият въпрос, който много повече ме занимава в момента: ами ако Рийс не се появи?

Не може да се каже, че съм от типа „после ще му мисля“, затова подготвям и резервен план, който включва по-обстойно разузнаване на района и предпазливо проследяване на Патрик от разстояние. Внимателно обмислям как може да се случи това, ако нещо се обърка.

Търговията потръгва. В живота всичко е обособено. Тази улична тоалетна не е по-различна. Едната част под надлеза обслужва хетеросексуални мъже, в търсене на женска компания. Тук е най-оживено. Старомодни ценности, предполагам. Приказвайте си колкото си искате за полове и предпочитания, и фантазии, но мнозинството сексуално неудовлетворени хора си остават хетеросексуални мъже, на които не им стига. Класици. Момичета с празен поглед заемат местата си покрай бетонния зид, минават коли, заминават момичета и други заемат местата им. Сякаш наблюдаваш автомат за безалкохолни напитки на някоя бензиностанция.

От другата страна под надлеза, за всеки случай, има и групичка транссексуални, жени, преоблечени като мъже във всякакви образи и роли, а там, съвсем в края, където е застанал Патрик, се предлагат и гей младежите.

Виждам как един мъж, облечен с риза с цвят на пъпеш, с наперена походка се насочва към Патрик.

Какво, зачудих се аз още когато Патрик се появи, бих направил, ако някой клиент реши да се възползва от услугите на Патрик? Първо си казах, че най-добре би било да се намеся моментално. Това, струва ми се, би било най-хуманното нещо, което мога да направя, но от друга страна, не бива да изпускам от поглед крайната си цел: да заведа и двете момчета вкъщи. Истината е, че Патрик и Рийс бяха изчезнали преди цяло десетилетие. Един бог знае през какво са преминали и колкото и да не ми се нрави мисълта да позволя още веднъж някой да злоупотреби с който и да било от двамата, вече съм претеглил плюсовете и минусите и съм взел решение. Няма полза да продължавам да го умувам.

Но господин Пъпеш не е клиент.

Веднага ми става ясно. Клиентите не крачат така наперено. Не ходят с високо вдигната глава. Не се усмихват мазно. Не носят ризи в ярък цвят на пъпеш. Клиентите, които са толкова отчаяни, че да стигнат до тук, за да задоволят нуждите си, изпитват срам или страх да не ги разкрият, а най-вероятно и двете.

Господин Пъпеш, от друга страна, изглежда и се държи като самоуверен и опасен човек. С подходящата нагласа бихте могли да уловите подобни неща. Инстинктът ви за самосъхранение би запратил към мозъка ви един първичен, предупредителен сигнал за опасност, която не разбирате напълно. Съвременният човек, понякога по-разтревожен за доброто си име, отколкото за безопасността си, често поема риска да не му обръща внимание.

Господин Пъпеш хвърля поглед през рамо. Появили са се други двама мъже, които заемат позиции по фланговете му. И двамата са доста едри, накипрени с камуфлажни панталони и пристегнали в типични бели потници лъскавите си мускули. Другите момчета, които работят на същото място в подлеза — пушачът и онзи с нашийника с бодли — побягват при вида на господин Пъпеш и оставят Патрик сам с тримата новодошли.

О, това не е никак добре.

Патрик все така гледа в краката си, а полуобръснатата му глава проблясва. Осъзнава присъствието на Господин Пъпеш едва когато онзи се надвесва над него. Приближавам се още. По всичко изглежда, че Патрик от доста време работи на улицата. Замислям се за кратко за това, какъв ли е бил животът му, сграбчен изпод защитното крило на охолното американско предградие и захвърлен… ами, кой знае къде?

Но през цялото това време Патрик може би е развил някои конкретни умения. Може би ще успее да се измъкне от тази ситуация само с приказки. Ситуацията може и да не е толкова страшна, колкото изглежда. Трябва да почакам и да видя.

Господин Пъпеш застава точно пред лицето на Патрик. Казва му нещо. Не чувам какво. После, без обяснение, замахва с юмрук и го стоварва като чук в слънчевия сплит на Патрик.

Патрик пада на земята, като се опитва да си поеме дъх.

Двамата културисти в камуфлажи тръгват към тях.

Бързо се приближавам.

— Господа! — подвиквам.

Господин Пъпеш и двамата камуфлажи се завъртат, щом чуват гласа ми. Отначало приличат на неандерталци, доловили непознат странен звук. После ме виждат и присвиват очи. Виждам как на лицата им се появяват усмивки. Тялото ми не представлява внушителна гледка. Ръстът ми е над средния и съм по-скоро слаб, с руса-към-посивяваща коса, кожата ми в топло време е порцелановобяла, а в студено поруменява. Колкото до чертите на лицето ми, вероятно бихте ги сметнали за деликатни, но привлекателни — поне така се надявам.

Днес съм облечен в светлосин костюм от „Савил Роу“, ръчна изработка, вратовръзка „Лили Пулицър“, кърпичка „Ермес“ в джобчето на сакото си и класически модел обувки по поръчка, безупречно сътворени от главния майстор в „Джи Джей Клевърлис“ на Олд Бонд Стрийт.

Истинско конте съм, а?

Приближавам се бавно към тримата престъпници — иска ми се да носех чадър, който да си въртя за максимално въздействие — и виждам как увереността им нараства. Това ми харесва. Обикновено нося пистолет, често два, но законите в Англия са много строги по този въпрос. Не съм разтревожен. Очарованието на този закон се крие в това, че най-вероятно тримата ми съперници също не носят огнестрелно оръжие. Стрелвам поглед по телата им за евентуални места, където биха могли да са скрили пистолет. Престъпниците ми са любители на впитите дрехи, чиято цел е по-скоро да разкриват мускулатурата им, отколкото да укриват огнестрелно оръжие.

Може би имат ножове — най-вероятно имат, — но нямат пистолети.

Ножовете не ме тревожат особено.

Патрик — ако това наистина е Патрик — все още лежи на земята и се опитва да си поеме дъх, когато стигам до тях. Спирам, разпервам ръце и ги дарявам с най-очарователната си усмивка. Тримата престъпници ме зяпат, сякаш съм музеен експонат, който не могат да осмислят съвсем.

Господин Пъпеш прави крачка към мен.

— Ти пък кой си, да ти го начукам?

Продължавам да се усмихвам.

— Най-добре си тръгвайте.

Господин Пъпеш поглежда Камуфлаж Едно от дясната ми страна. После и Камуфлаж Две от лявата ми страна. Аз поглеждам и в двете посоки, а после отново към Господин Пъпеш.

Когато му намигвам, веждите му подскачат нависоко.

— Най-добре да го нарежем — казва Камуфлаж Едно. — Да го нарежем на малки парченца.

Престорвам се на учуден и се обръщам към него.

— Ах, не те видях.

— Какво?

— С тези камуфлажни панталони. Много добре се сливаш. Между другото, страшно ти отиват.

— Нещо знаеш да хитрееш, а?

— Много зная да хитрея.

Всички усмивки, включително и моята, се разширяват.

Тръгват към мен. Може да се опитам да се разбера с тях, бих могъл да им предложа пари, за да ни оставят на мира, но не мисля, че това ще проработи по три причини. Първо, тези престъпници ще искат да вземат всичките ми пари, часовника ми и всичко останало, което открият по мен. Да предложа пари, няма да помогне. Второ, и тримата умеят да надушват кръвта — лесната, слаба кръв — и нейният мирис им харесва. И трето, и най-важно, аз също харесвам мириса на кръвта.

Мина твърде много време.

Старая се да не се усмихвам, когато тръгват към мен. Господин Пъпеш вади голям ловджийски нож. Това ми харесва. Нямам особени морални задръжки да нараня някой, когото считам за лош. Но ми е приятно да знам, че на онези, които имат нужда от подобни аргументации, за да преценят, че съм „приятен“, мога да разкажа как престъпниците първи са извадили оръжие и следователно действията ми са представлявали чиста самозащита.

Все пак давам им още един шанс.

Поглеждам Господин Пъпеш право в очите и казвам:

— Най-добре си тръгвайте.

Двамата яки Камуфлажи се разсмиват, но усмивката на Господин Пъпеш започва да посърва. Той знае. Виждам го. Погледна ме в очите и вече знае.

Останалото се случва за секунди.

Камуфлаж Едно се нахвърля отгоре ми. Голям мъж е. Лице в лице съм със загорялата му епилирана гръд. Усмихва ми се отвисоко, сякаш съм нещо сладко, което ще схруска на една хапка.

Няма нужда да отлагам неизбежното.

Прерязвам гърлото му с бръснача, който носех скрит в ръката си.

Кръвта ме облива в почти идеална дъга. Мамка му. Ще се наложи още едно посещение на „Савил Роу“.

— Терънс!

Това е Камуфлаж Две. Малко си приличат и сега, докато се плъзвам към него, започвам да се чудя дали не са братя. Тъгата вцепенява престъпника дотолкова, че успявам да се отърва от него доста лесно, макар да не вярвам, че и да беше по-подготвен, това щеше да му бъде от особена полза.

Добре боравя с бръснач.

Камуфлаж Две загива точно както драгия Терънс, неговия евентуален брат.

Остава само Господин Пъпеш, техният любим главатар, който вероятно е бил удостоен с този ранг заради по-животинския си и зъл характер, в сравнение с този на своите паднали другари. Господин Пъпеш хитро беше тръгнал към мен още докато довършвах Камуфлаж Две. С периферното си зрение виждам как острието на ловджийския му нож проблясва над мен.

Това е грешка от негова страна.

Не замахваш срещу врага по този начин. Ще му е твърде лесно да се защити. Противникът ти може да спечели време, като се сниши или вдигне ръка, с цел да отклони удара. Когато стреляш по някого с пистолет, те учат да се целиш в средата на тялото, така че ако ръката ти кривне, все да улучиш нещо. Подготвяш се за евентуална грешка. При ножа важи същото. Намушкай от възможно най-близкото разстояние. Цели се в средата, така че ако противникът ти мръдне, пак да успееш да го раниш.

Господин Пъпеш не направи така.

Снишавам се и вдигам дясната си ръка, както отбелязах по-горе, за да отклоня удара. После, със сгънати колене, се завъртам и с бръснача прерязвам корема му. Не чакам да видя реакцията му. Изправям се и го довършвам по същия начин, както и предишните двама.

Както казах, всичко приключва за секунди.

Пропуканият асфалт е омазан в червено и се омазва все повече. Давам си секунда, не повече, да се насладя на опиянението. Вие бихте направили същото, ако не се самозалъгвахте.

Обръщам се към Патрик.

Но него го няма.

Поглеждам наляво, после надясно. Ето го, почти изчезва от погледа ми. Втурвам се след него, но бързо разбирам, че това е безсмислено. Отправил се е към гара „Кингс Крос“, една от най-оживените в Лондон. Ще стигне до гарата — сред толкова много погледи — преди да го настигна. Целият съм в кръв. Може и да съм добър в работата си, но въпреки факта, че Хари Потър се е отправил към „Хогуортс“ именно от гара „Кингс Крос“, самият аз не притежавам невидимо наметало.

Спирам, поглеждам назад, обмислям ситуацията, правя си извод.

Оплескал съм нещата.

Време е да се омитам. Не се тревожа, че може да има запис от охранителни камери, на който се вижда какво съм направил. Има си причина съмнителните субекти да избират точно тези места. Далеч от любопитните погледи, включително и електронните.

И все пак. Пропуснах си шанса. След всички тези години, след цялото безрезултатно търсене, една следа най-сетне изскочи на пътя ми и ако изпусна тази следа…

Нуждая се от помощ.

Бързо се отдалечавам и натискам бутон едно за бързо набиране на телефона си. Не съм натискал бутон едно почти от година.

Той отговаря на третото позвъняване.

— Моля?

Гласът му, колкото и да се бях подготвил да го чуя, ме стъписва за кратко. Номерът е блокиран, така че той няма никаква представа кой му се обажда.

Аз казвам:

— Нямаш ли предвид „Съобщете“?

Последва рязко поемане на дъх.

— Уин? За бога, къде беше през…?

— Видях го — казвам аз.

— Кого?

— Мисли.

Най-кратката пауза.

— Чакай малко, и двамата ли?

— Само Патрик.

— Еха.

Намръщвам се. „Еха“?

— Майрън?

— Да?

— Хвани следващия полет за Лондон. Нуждая се от помощта ти.

Глава 2

Две минути преди обаждането на Уин Майрън Болитар беше гол, проснат в леглото с една зашеметяващо красива жена до себе си. Двамата зяпаха изящната ламперия на тавана и дишаха тежко, погълнати от въздействието на онова блаженство, което идва само след, ами, блаженството.

— Уха — каза Териса.

— Да, нали?

— Това беше…

— Да, нали?

Майрън беше истински майстор на интимните разговори.

Териса преметна крака извън леглото, изправи се и се отдалечи към прозореца. Майрън гледаше. Харесваше му как се движи гола, като пантера, така гъвкава, стегната и уверена. Апартаментът се извисяваше над Сентръл Парк откъм западната част. Териса погледна през прозореца към езерото и моста „Боу“. Ако някога сте гледали филм за Ню Йорк, в който двама влюбени тичат един към друг по пешеходен мост, то значи сте виждали моста „Боу“.

— Господи, каква гледка — каза Териса.

— Тъкмо си мислех същото.

— Задника ми ли зяпаш?

— Предпочитам да мисля за това като наблюдение. Закрила.

— Като един вид пазител, така ли?

— Би било непрофесионално от моя страна да отместя погледа си.

— Е, не бихме искали да изглеждаш като непрофесионалист.

— Благодаря ти.

После, все така с гръб към него, годеницата му каза:

— Майрън?

— Да, любов моя.

— Щастлива съм.

— Аз също.

— Малко е страшно.

— Ужасяващо е — съгласи се Майрън. — Върни се в леглото.

— Наистина ли?

— Аха.

— Не прави обещания, които не можеш да спазиш.

— О, аз мога да ги спазя — каза Майрън.

После добави:

— Някъде наблизо доставят ли стриди и витамин Е?

Тя се обърна, дари го с най-прекрасната си усмивка и бууум, сърцето му избухна на милиони парченца. Териса Колинс отново беше тук. След всичките тези години на раздяла, изпълнени с терзания и несигурност, най-накрая щяха да се оженят. Беше невероятно. Беше прекрасно. Беше крехко.

И тогава телефонът звънна.

И двамата се сепнаха, сякаш го бяха почувствали. Когато всичко е толкова хубаво, сякаш задържаш дъха си, защото искаш това да продължи. Не че искаш да спреш времето или пък да го забавиш, а по-скоро ти се иска да продължиш да се носиш в сапунения си мехур.

Този телефонен звън беше от онези — за да продължим с тази долнокачествена метафора, — които пукат въпросния мехур.

Майрън погледна да види кой се обажда, но номерът беше скрит. Намираха се в Манхатън, в изисканата сграда на име „Дакота“. Когато Уин беше изчезнал преди година, беше оставил апартамента на името на Майрън. През по-голямата част от тази година Майрън беше предпочел да живее в родния си дом край Ливингстън, Ню Джързи, и да се опитва да отглежда по най-добрия начин своя племенник в тийнейджърска възраст — Мики. Но сега брат му, бащата на Мики, се беше върнал, Майрън им беше предоставил къщата и се беше върнал в града.

Телефонът звънна втори път. Териса се извърна, сякаш звукът я беше зашлевил през лицето. Той видя белега от куршум на врата й. Добре познатото чувство, необходимостта да я предпази, започна да се надига в него.

За момент Майрън обмисли дали да остави обаждането да се препрати към гласовата поща, но тогава Териса затвори очи и кимна с глава, само веднъж. Ако не отговори, знаеха и двамата, просто ще забави неизбежното.

Майрън отговори на третото позвъняване.

— Моля?

Последва странно колебание и тишина и тогава гласът, който не беше чувал толкова отдавна, каза:

— Нямаш ли предвид „Съобщете“?

Майрън се беше опитал да се подготви, но въпреки това рязко си пое дъх.

— Уин? За бога, къде беше през…?

— Видях го.

— Кого?

— Мисли.

Майрън си го беше помислил, но не беше посмял да го изрече.

— Чакай малко, и двамата ли?

— Само Патрик.

— Еха.

— Майрън?

— Да?

— Хвани следващия полет за Лондон. Нуждая се от помощта ти.

Майрън погледна Териса. Тревогата се беше върнала в погледа й. Тази тревога не я беше напускала, откакто избягаха заедно преди години, но не я беше забелязвал, откакто Териса се беше върнала. Той протегна ръка към нея. Тя я хвана.

— Животът е малко сложен в момента — каза Майрън.

— Териса се е върнала — каза Уин.

Не питаше. Знаеше.

— Да.

— И най-накрая ще се ожените.

Отново не питаше.

— Да.

— Купи ли й пръстен?

— Да.

— От „Норман“ на 47-а улица?

— Разбира се.

— Повече от два карата?

— Уин…

— Радвам се за вас.

— Благодаря ти.

— Но не можеш да се ожениш — каза Уин — без кума си.

— Вече помолих брат й.

— Той ще отстъпи мястото си. Самолетът излита от „Титърбъро“. Колата те чака.

Уин затвори.

Териса го погледна.

— Трябва да отидеш.

Не беше сигурен дали го пита, или му казва.

— Уин не моли току-така — каза Майрън.

— Да — съгласи се тя. — Не го прави.

— Няма да отнеме много време. Ще се върна и ще се оженим. Обещавам.

Териса седна на леглото.

— Можеш ли да ми кажеш за какво става дума?

— Какво успя да чуеш?

— Само няколко думи.

Добави:

— Пръстенът повече от два карата ли е?

— Да.

— Добре. Сега ми кажи.

— Помниш ли онзи случай с двойното отвличане в Алпайн отпреди десет години?

Териса кимна.

— Разбира се. Отразихме го в репортаж.

Доста години беше работила като телевизионна водеща в един от онези канали, които излъчват основно новини.

— Едно от похитените момчета, Рийс Болдуин, има роднинска връзка с Уин.

— Никога не си ми казвал това.

Майрън сви рамене.

— Аз така и почти не работих по случая. Когато се включихме, разследването беше позатихнало. Почти бях забравил за него.

— Но не и Уин.

— Уин никога нищо не забравя.

— И сега има нова следа?

— Нещо повече. Казва, че е видял Патрик Мур.

— Тогава защо не се обади в полицията?

— Не знам.

— Но не го попита.

— Доверявам се на преценката му.

— И сега той се нуждае от помощта ти?

— Да.

Териса кимна.

— Тогава най-добре започвай да си стягаш багажа.

— Добре ли си?

— Той беше прав.

— За?

Тя се изправи.

— Не можеш да се ожениш без кума си.

* * *

Уин беше изпратил черна лимузина. Колата чакаше под входната арка на жилищната сграда. Лимузината го откара на летище „Титърбъро“ в северната част на Ню Джързи, което се намираше на около половин час път. Самолетът на Уин, реактивен „Боинг“, бизнес класа, чакаше на пистата. Лимузината го остави точно до стъпалата. Стюардесата, една прекрасна млада жена от азиатски произход, поздрави Майрън, облечена в класическа вталена униформа с блуза с къдрички и кръгла шапчица.

— Радвам се да ви видя, господин Болитар.

— И аз теб, Мии.

В случай че не сте се досетили: Уин беше богат.

Истинското му име беше Уиндзор Хорн Локуд III, като „Лок-Хорн Инвестиции и Сигурност“ и като сградата „Лок-Хорн“ на Парк Авеню. Целият му род беше заможен — толкова заможен, че когато са слезли от борда на „Мейфлауър“, са били облечени в спортни розови ризи, тъкмо навреме за една игра на голф.

Майрън промъкна почти двуметровото си тяло през вратата на самолета. Вътре имаше кожени седалки, дървена ламперия, канапе, луксозен зелен мокет и тапети със зеброва щампа — предишният собственик на самолета беше някакъв рапър и Уин беше решил да не го преобзавежда, защото така се чувствал „готин“ — с огромния телевизор, широкия диван и голямата спалня в стаята отзад.

Майрън беше сам в самолета и се чувстваше леко неловко, но щеше да му мине. Седна и си закопча колана. Самолетът започна да се придвижва към пистата. Мии демонстрира правилата за безопасност. Кръглата шапчица все още беше на главата й. Майрън знаеше, че Уин харесва тази шапчица.

Две минути по-късно вече бяха във въздуха.

Мии се приближи и каза:

— Имате ли нужда от нещо?

— Виждала ли си го? — попита Майрън. — Къде е бил?

— Не ми е позволено да ви отговоря — каза Мии.

— Защо не?

— Уин поръча да се погрижа за вашето удобство. Разполагаме с любимата ви напитка.

Носеше му шоколадово мляко в картонена кутийка.

— Да, само че ги спрях — каза Майрън.

— Наистина ли?

— Да.

— Жалко. Какво ще кажете за един коняк?

— Не точно сега. Какво можеш да ми кажеш, Мии?

Ми, Мии. Майрън се зачуди дали това е истинското й име. Това име допадаше на Уин. Водеше я в задната част на самолета и пускаше по някоя мазна шегичка от сорта на „Падна ли Мии?“, „Как обичам да си в ръцете Мии“ и „Я да ти видя шапчицата. Става ли Мии?“.

Уин.

— Какво можеш да ми кажеш? — попита отново Майрън.

Мии каза:

— Прогнозата за Лондон е краткотрайни валежи.

— Господи, каква изненада. Имах предвид какво можеш да ми кажеш за Уин?

— Добър въпрос — каза тя. — Какво можете да Мии — тя посочи себе си, — кажете за Уин?

— Недей така.

Тя му се усмихна.

— Ако ви се гледа, мога да пусна пряко предаване от мача на „Никс“.

— Вече не гледам баскетбол.

Мии го изгледа с такова съжаление, че му се прииска да погледне на другата страна.

— Гледах документалния филм за вас по И Ес Пи Ен — каза тя.

— Причината не е тази — каза Майрън.

Тя кимна в знак на съгласие, но не му повярва.

— Щом мачът не ви е интересен — каза Мии, — мога да ви пусна едно видео.

— Какво видео?

— Уин поръча да ви го пусна.

— Нали не е, ммм…?

Уин обичаше да заснема своите, ммм, плътски преживявания и да си пуска записите, докато медитира.

Мии поклати глава.

— Господин Болитар, Уин пази тези записи само за лични прожекции. Знаете това. Договорката е включена в писмените ни споразумения.

— Писмени споразумения? — Майрън вдигна ръка, преди тя да успее да му отговори. — Забрави, не искам да знам.

— Ето дистанционното, заповядайте — подаде му го Мии. — Сигурен ли сте, че към момента нямате нужда от нищо?

— Добре съм, благодаря.

Майрън се обърна към телевизора на стената и го включи. Беше готов на екрана да се появи съобщение от Уин в стил „Мисията невъзможна“, но не, вместо това започна едно от онези телевизионни предавания, които отразяват реални престъпления. Темата, разбира се, беше отвличанията, като ретроспекция как момчетата са в неизвестност вече десет години.

Майрън се облегна и започна да гледа. Филмът му помогна да си освежи паметта. В общи линии, това беше:

Преди десет години бяха завели шестгодишния Патрик Мур на „среща с другарче“ в имението на неговия съученик Рийс Болдуин, което се намираше в „шикозното“ — в медиите винаги използваха тази дума — предградие Алпайн, щата Ню Джързи, недалеч от остров Манхатън. Колко шикозно? Средната цена на къщите в Алпайн за последното тримесечие надхвърляше четири милиона долара.

Двете деца били поверени на грижите на Вада Лина, осемнайсетгодишна студентка на разменни начала от Финландия, която работела като бавачка на семейството. Когато майката на Патрик, Нанси Мур, дошла да вземе сина си и почукала на вратата, никой не й отворил. Това не я разтревожило особено. Нанси Мур си казала, че младата Вада е завела момчетата на разходка или за сладолед, или нещо такова.

Два часа по-късно, Нанси Мур се върнала и отново почукала на входната врата. Все така никой не й отворил. Съвсем леко разтревожена, Нанси позвънила на майката на Рийс, Брук. Брук позвънила на мобилния телефон на Вада, но обаждането автоматично се прехвърлило към гласовата поща.

В този момент от историята Брук Локуд Болдуин, първата братовчедка на Уин, се втурнала към дома си. Отключила входната врата. Двете жени започнали да викат. Първоначално никой не отговорил. После чули шум откъм реновираното подземие, понастоящем превърнато в просторна стая за игри на децата.

Там открили Вада Лина, със запушена уста и завързана за един стол. Младата бавачка била ритнала една лампа на земята, за да привлече вниманието им. Била уплашена, но като цяло невредима.

Но двете момчета, Патрик и Рийс, ги нямало никъде.

По думите на Вада, докато приготвяла в кухнята нещо за хапване за момчетата, през плъзгащите стъклени врати нахлули двама въоръжени мъже. Носели ски маски и черни блузи с поло яки.

Завлекли Вада в подземието и я завързали.

Нанси и Брук веднага позвънили на полицията. И двамата бащи, Хънтър Мур, лекар, и Чик Болдуин, ръководител на инвестиционен фонд, били повикани от работните им места. Няколко часа нямали никаква информация — нито контакт, нито улики, нито следи. След това на работната електронна поща на Чик Болдуин се появило писмо от анонимен адрес. Писмото започвало с предупреждение да не уведомяват властите, ако отново искат да видят децата си живи.

Било твърде късно за това.

В писмото се искало родителите на двете деца да съберат два милиона долара — „по един на дете“ — и да чакат до ново нареждане. Те събрали парите и зачакали. Изминали три мъчителни дни, преди похитителите отново да им пишат с искането Чик Болдуин — и никой друг освен Чик Болдуин — да отиде сам с колата си до парк „Оувърпек“ и да остави парите на едно точно определено място на пристанището.

Чик Болдуин направил каквото поискали.

ФБР, разбира се, държало под наблюдение целия парк, всеки вход и всеки изход. Били сложили и проследяващо устройство в чантата, което преди десет години не било толкова усъвършенствано, каквито са днес.

До този момент властите успели да запазят отвличането в тайна. Нито една медия не знаела за него. По настояване на ФБР не били уведомени никакви роднини и приятели, включително и Уин. Дори останалите деца на семействата Болдуин и Мур били в неведение.

Чик Болдуин оставил парите и потеглил. Минал един час. После два. По време на третия час някой минал и взе чантата, но се оказал съвестен гражданин, излязъл да потича, който възнамерявал да занесе чантата в бюро „Изгубени вещи“.

Никой друг не дошъл да вземе парите за откупа.

Семействата се скупчили около компютъра на Чик Болдуин и зачакали да пристигне ново писмо. Междувременно ФБР се заело да разследва няколко работни версии. Първо се насочили към Вада Лина, младата бавачка от Финландия, но не открили нищо. Била пристигнала в страната преди два месеца и едва говорела английски език. Имала само една приятелка. Претърсили обстойно имейлите й, съобщенията в телефона й, историята на посещенията й в интернет, но не открили нищо подозрително.

ФБР се заело да провери и четиримата родители. Единственият, на когото сякаш си струвало да обърнат повече внимание, бил бащата на Рийс, Чик Болдуин. Писмото с искане за откуп било изпратено до Чик, но освен това сякаш нещо около самия Чик намирисвало. Срещу него имало две заведени дела за борсова търговия с вътрешна информация и няколко дела за незаконно присвояване на средства. Някои твърдели, че инвестиционният му фонд е пирамида. Клиентите му — някои от които доста влиятелни хора — били недоволни.

Но дали били достатъчно недоволни, за да направят нещо подобно?

Затова решили да изчакат похитителите да се свържат с тях. Изминал още един ден. После два. После три, четири. Нито дума. Изминала седмица.

После месец. Година.

Десет години.

И нищо. Нито вест от някое от децата.

До този момент.

Майрън се облегна, докато течаха финалните надписи. Мии се приближи, без да бърза, и го погледна отвисоко.

— Мисля да пробвам този коняк — каза той.

— Веднага.

Когато се върна, Майрън й каза:

— Седни, Мии.

— По-добре не.

— Кога за последен път видя Уин?

— Плащат ми да бъда дискретна.

Майрън стисна зъби, за да не каже нещо остроумно.

— Носят се слухове — каза той. — За Уин, имам предвид. Тревожа се.

Тя наведе глава.

— Нямате ли му доверие?

— Бих му доверил живота си.

— Значи, следва да уважите правото му на уединение.

— Това и правих, през последната година.

— Какво са тогава още няколко часа?

Тя имаше право, разбира се.

— Липсва ви — каза Мии.

— Разбира се.

— Той ви обича, нали знаете.

Майрън не отговори.

— По-добре се опитайте да поспите.

Тя отново имаше право. Той затвори очи, но знаеше, че сънят няма да го навести. Близък приятел наскоро беше убедил Майрън да се запише на курс по трансцендентална медитация и макар да не беше съвсем сигурен, че вярва в тези неща, простотата и лекотата на метода му се сториха идеални за моментите, когато сънят му се изплъзваше. Нагласи приложението за медитация на телефона си — да, имаше такова — да отброи двайсет минути, затвори очи и започна да се отпуска.

Хората си мислят, че медитацията прочиства ума. Това са пълни глупости. Умът не може да се прочисти. Колкото повече се опитваш да не мислиш за нещо, толкова повече ще мислиш за него. Ако искаш да се отпуснеш, трябва да позволиш на мислите си да се движат свободно. Да се научиш да ги наблюдаваш, без да ги оценяваш или да реагираш на тях. Точно това направи Майрън сега.

Замисли се за предстоящата среща с Уин, за Есперанца и Голямата Синди, за майка си и баща си във Флорида. Замисли се за брат си Брад и племенника си Мики, и за промените, които бяха настъпили в живота и на двамата. Замисли се за Териса, която най-сетне отново беше станала част от живота му, за предстоящата им сватба, за началото на новия живот заедно с нея, за внезапната, осезаема възможност да бъдат щастливи.

Замисли се колко невероятно крехко му се струваше всичко това.

В крайна сметка самолетът се приземи и плавно забави ход. Когато спря напълно, Мии дръпна ръчката и отвори вратата. Усмихна му се широко.

— Късмет, Майрън.

— И на теб, Мии.

— Много поздрави на Уин.

Глава 3

Автомобилът марка „Бентли“ го чакаше на пистата. Докато Майрън слизаше по стълбичката на самолета, задната врата се отвори. Излезе Уин.

Майрън забърза надолу и усети как очите му се пълнят със сълзи. Когато се озова на три метра от своя приятел, той спря, примигна и се усмихна.

— Майрън.

— Уин.

Уин въздъхна.

— Ще превърнеш момента в тържествен, нали?

— Какво би бил животът без такива моменти?

Уин кимна. Майрън пристъпи напред. Двамата мъже се прегърнаха яростно, вкопчени един в друг, сякаш в спасителен пояс.

Без да се откъсват, Майрън проговори:

— Имам един милион въпроси.

— Няма да отговоря на нито един.

Пуснаха се.

— Трябва да се съсредоточим върху Рийс и Патрик.

— Разбира се.

Уин направи на Майрън знак с ръка да седне на задната седалка. Майрън влезе в колата и се приплъзна навътре, за да направи място на Уин. Автомобилът „Бентли“ беше модел с дълга база. Преградата към шофьора беше вдигната. Имаше само две седалки, просторно място за краката и зареден бар. Повечето подобни автомобили разполагат с допълнителни места за още пътници. Уин не виждаше смисъл в това.

— Питие? — попита Уин.

— Не, благодаря.

Автомобилът потегли. Мии стоеше до вратата на самолета. Уин свали прозореца си и помаха. Тя му помаха в отговор. Погледът на Уин беше изпълнен с желание. Майрън просто наблюдаваше своя приятел, своя най-добър приятел още от първи курс в Университета „Дюк“, и не смееше да отмести поглед от страх да не би Уин отново да изчезне.

Уин каза:

— Задницата й е първокласна, не мислиш ли?

— Аха. Уин?

— Да.

— В Лондон ли беше през цялото това време?

Все така загледан през прозореца, Уин отговори:

— Не.

— Тогава къде?

— На много места.

— Носеха се слухове.

— Да.

— Твърдяха, че си се превърнал в отшелник.

— Знам.

— Не е ли вярно?

— Не, Майрън, не е вярно. Аз пуснах тези слухове.

— Защо?

— Не сега. В момента трябва да се съсредоточим върху Патрик и Рийс.

— Каза, че си видял Патрик.

— Така мисля, да.

— Така мислиш?

— Когато изчезна, Патрик беше на шест години — каза Уин. — Сега би трябвало да е на шестнайсет.

— Значи, не си могъл да установил самоличността му със сигурност?

— Правилно.

— Значи, си видял някого, за когото мислиш, че е Патрик.

— Отново правилно.

— И след това?

— И след това го изгубих.

Майрън се облегна.

— Това те учудва — каза Уин.

— Така е.

— Мислиш си „Това не е типично за теб“.

— Точно така си мисля.

Уин кимна.

— Не прецених правилно ситуацията.

После добави:

— Имаше косвени щети.

В случая на Уин това никога не беше добре.

— Колко?

— Може би е най-добре да превъртим лентата от начало.

Уин бръкна в джоба на сакото си и извади лист хартия.

— Прочети това.

Уин му подаде нещо, което приличаше на разпечатка от имейл. Беше изпратен до личната електронна поща на Уин. Майрън беше пращал на същия този адрес половин дузина писма през изминалата година. Така и не беше получил отговор. Подателят беше изписал името си като „анон5939413“. Пишеше следното:

Издирвате Рийс Болдуин и Патрик Мур. През по-голямата част от последните десет години те са били заедно, но не непрекъснато. Разделяни са поне три пъти. Сега отново са заедно.

Свободни са да си вървят, но може и да не искат да го направят с вас. Вече не са такива, каквито си мислите. Не са и такива, каквито ги помнят семействата им. Забравете за откупа. Някой ден ще ви поискам услуга.

Никой от тях няма ясни спомени за миналото си. Бъдете търпеливи с тях.

Майрън почувства как надолу по гърба му полазва тръпка.

— Предполагам, си опитал да разбереш откъде е изпратено съобщението?

Уин кимна.

— Предполагам и че не си успял да откриеш нищо.

— Виртуална частна мрежа — каза Уин. — Няма начин да се проследи откъде или от кого е изпратен.

Майрън го прочете отново.

— Последният абзац…

— Да, знам.

— Има нещо особено.

— Нещо искрено — каза Уин.

— Точно затова си се заел толкова сериозно.

— Да — каза Уин.

— А адресът, който се споменава? — попита Майрън.

— Малка, но за сметка на това доста мизерна част на Лондон. Намира се под един надлез, където се сключват всевъзможни незаконни сделки. Огледах района.

— Добре.

— Появи се някой, който силно прилича на настоящите снимки на Патрик от компютърните симулации.

— Кога?

— Около час, преди да ти се обадя.

— Чу ли го да говори?

— Моля?

— Той каза ли нещо? Опитвам се да установя самоличността му. Може би е говорил с американски акцент.

— Не го чух да говори — каза Уин. — Няма как да знаем. Може да е прекарал тук, по тези улици, целия си живот.

Мълчание.

После Майрън повтори:

— Целия си живот.

— Знам — каза Уин. — Няма смисъл да мислим за това.

— Значи си видял Патрик. И после?

— Зачаках.

Майрън кимна.

— Надявал си се да се появи и Рийс.

— Да.

— И после?

— Трима мъже, видимо недоволни от Патрик, го нападнаха.

— И ти ги спря?

За първи път на лицето на Уин се появи лека усмивка.

— Това ми е призванието.

Така си беше.

— И тримата? — попита Майрън.

Уин се усмихна и сви рамене.

Майрън затвори очи.

— Тези мъже бяха от най-ужасните престъпници — каза Уин. — Няма да липсват на никого.

— Било е самозащита?

— Да, добре, нека го кажем така. Майрън, наистина ли точно сега ще се занимаваме с това да поставяме моите методи под съмнение?

Имаше право.

— И после какво се случи?

— Докато цялото ми внимание беше насочено към въпросните престъпници, Патрик избяга. Последно го видях да се насочва към гара „Кингс Крос“. Малко след това ти се обадих за помощ.

Майрън се облегна. Наближаваха моста „Уестминстър“ и река Темза. „Окото на Лондон“, на практика едно гигантско виенско колело, което се движеше в пъти по-бавно, отколкото някой глетчер, проблясваше под следобедното слънце. Майрън се беше качвал веднъж, преди години. Беше се отегчил неимоверно.

— Сега разбираш — каза Уин — колко е спешно.

Майрън кимна.

— Ще се погрижат момчетата да изчезнат.

— Именно. Ще ги изведат от страната или ако решат, че има опасност да ги хванат…

Не се налагаше Уин да довършва изречението.

— Каза ли на родителите?

— Не.

— Дори на Брук?

— Не — отговори Уин. — Не виждах причина да й давам фалшиви надежди.

Движеха се на север. Майрън погледна през прозореца.

— Няма ги, откакто бяха шестгодишни, Уин.

Той не отговори.

— Всички си мислеха, че отдавна са умрели.

— Знам.

— Освен теб.

— О, и аз си мислех, че са умрели.

— Но продължи да ги търсиш.

Уин събра върховете на пръстите си. Един типичен за него жест, който върна Майрън в младежките им години.

— Последния път, когато видях Брук, си отворихме бутилка скъпо вино. Седяхме на една веранда над океана и го гледахме. За кратко тя се превърна в онази Брук, с която бях израснал. Има хора, които са проводници на тъгата. Брук е пълната им противоположност. Тя носи радост. Винаги го е правила. Нали знаеш клишето как някои хора озаряват цялата стая?

— Разбира се.

— Брук можеше да направи това от разстояние. Можеше просто да си помислиш за нея и да се почувстваш щастлив. Такъв човек ти се иска да го предпазиш. А когато видиш такъв човек да страда по този начин, ти се иска — не, длъжен си — да му помогнеш.

Уин започна да приближава и отдалечава дланите си, без да разделя пръстите на ръцете си.

— И така, седим си и пием вино, вперили поглед в океана. Повечето хора разчитат алкохолът да притъпи болката от онзи вид, който изпитва Брук. Но не и Брук, случи се тъкмо обратното. Алкохолът накара лицето й да повехне. Усмивката, която се насилваше да поддържа, беше изчезнала. Онази вечер тя ми призна нещо.

Той замълча. Майрън изчака.

— Дълго време Брук си представяла как Рийс се прибира вкъщи. Всеки звън на телефона отеквал в кръвта й. Копнеела Рийс да се обади и да й каже, че е добре. Виждала лицето му сред тълпата на улицата. Мечтаела да го спаси, да го види, да го прегърне със сълзи на очи. Непрестанно преповтаряла онзи ден в ума си, как си остава вкъщи, вместо да излезе, как взима Патрик и Рийс със себе си, вместо да ги остави с онази бавачка — как променя нещо, каквото и да е, за да попречи на случилото се. Това не те напуска, така ми каза Брук. Неизменен спътник. Може да избързаш няколко крачки напред, но един такъв ден винаги е с теб, потупва те по рамото, подръпва те за ръкава.

Майрън седеше напълно неподвижен.

— Аз знаех всичко това, разбира се. Не е някакво откритие, че родителите страдат. Брук изглежда все така великолепно. Тя е силна жена. Но нещата са се променили.

— Какво искаш да кажеш с това „променили“?

— Трябва да се приключи.

— Какво искаш да кажеш?

— Точно това беше признанието, което ми направи Брук. Знаеш ли на какво се надява сега, когато телефонът звънне?

Майрън поклати глава.

— Че се обаждат от полицията. Че най-сетне са открили тялото на Рийс. Разбираш ли какво ти казвам? Че неизвестността — надеждата — е по-болезнена от смъртта. И това прави трагедията още по-чудовищна. Достатъчно отвратително е да накараш една майка да страда по този начин. Но това, каза ми тя — да копнееш най-силно от всичко, че всичко това най-сетне ще приключи — е още по-лошо.

Известно време седяха мълчаливо.

После Уин каза:

— Какво ще кажеш за „Никс“, а?

— Много смешно.

— Трябва да се отпуснеш малко.

— Къде отиваме?

— Обратно на „Кингс Крос“.

— Където по-скоро не можеш да си покажеш лицето.

— Аз съм изключително красив. Хората ме запомнят.

— Откъдето следва и необходимостта от моята помощ.

— Радвам се, че липсата ми не е притъпила острия ти следователски нюх.

— Добре, разкажи ми всичко — каза Майрън. — Да съставим план.

Глава 4

Когато колата мина покрай гарата, Майрън прочете табелата и каза:

— „Кингс Крос“. Това не е ли от „Хари Потър“?

— Е.

Майрън отново погледна навън.

— По-чисто е, отколкото си го представях.

— Защото все по-заможни хора идват да живеят в района — каза Уин. — Но никога не можеш да се отървеш напълно от мръсотията. Можеш единствено да я заметеш в тъмните ъгълчета.

— И ти знаеш къде са тези тъмни ъгълчета, нали?

— Казаха ми в имейла.

Автомобилът спря.

— Не можем да се приближим повече, без да рискуваме да ни забележат. Вземи това.

Уин му подаде един смартфон.

— Имам си телефон — каза Майрън.

— Такъв нямаш. Снабден е с пълна система за проследяване. Мога да проследя местоположението ти посредством сателитна навигационна система. Мога да подслушвам разговорите ти посредством микрофони. Мога да виждам всичко, което и ти, посредством камерата на телефона.

— Ключовата дума — каза Майрън — е „посредством“.

— Много смешно. Като говорим за ключова дума, ще ни трябва някакъв сигнал, ако изпаднеш в беда.

— Какво ще кажеш за „помощ“?

Уин го изгледа безизразно.

— Твоят. Хумор. Ми. Липсваше.

— Помниш ли още като започвахме?

Майрън не се сдържа и се усмихна.

— Звънях ти по един от онези стари мобилни телефони и ти подслушваше.

— Помня.

— Мислехме си, че сме много напред с технологиите.

— Бяхме — каза Уин.

— Съобщете — каза Майрън.

— Моля?

— Ако изпадна в беда, ще кажа „съобщете“.

Майрън слезе от колата и тръгна покрай гарата. Осъзна, че докато върви, си подсвирква мелодийката от мюзикъла „Погребален дом“. Някои биха счели това за странно. Ситуацията беше преди всичко ужасна и сериозна, и смъртоносно опасна, но той просто би залъгвал себе си, ако не си признаеше, че възможността отново да работи редом до Уин не го изпълваше с възторг. През повечето време Майрън беше онзи, който даваше начало на налудничавите им спасителни операции. Всъщност като се замисли, винаги беше Майрън. Уин беше играл ролята на предпазливия, на помощника, който просто му прави компания, който участва предимно заради забавлението, а не за да бъде в услуга на справедливостта.

Поне така твърдеше Уин.

— Ти — казваше му Уин — имаш комплекс да се изявяваш като герой. Мислиш си, че можеш да направиш света едно по-добро място. Ти си Дон Кихот, който се сражава с вятърни мелници.

— Ами ти?

— Аз крася сцената за пред дамите.

Уин.

Все още беше светло, но само наивниците вярват, че подобни сделки се случват само под прикритието на нощта. Въпреки това, когато Майрън пристигна на мястото, откъдето Уин беше огледал ситуацията предния ден, и погледна надолу, осъзна, че няма да бъде лесно.

Полицията беше пристигнала.

Там, където Уин вероятно беше видял Патрик, имаше двама униформени полицаи и двама, които приличаха на съдебни следователи. Разплисканата кръв, дори отвисоко, все още изглеждаше мокра върху асфалта. Беше много. Изглеждаше, сякаш някой е пуснал от много високо няколко кутии боя.

Труповете ги нямаше. Нямаше, съвсем естествено, и никакви жрици на любовта — бяха наясно, че е по-добре да избягват подобни сцени. Задънена улица, каза си Майрън. Време беше за нов план.

Той се обърна, за да се върне към мястото, където беше слязъл от автомобила, но нещо привлече погледа му. Майрън спря. Там, в „тъмното ъгълче“, както се беше изразил Уин, в края на улица „Рейлуей“, той забеляза една жена, която видимо очакваше клиенти.

Беше облечена в стил „американска проститутка от седемдесетте“ — мрежести чорапи до бедрата, високи ботуши (двете сякаш си противоречаха), пола, която спокойно би могла да бъде наречена колан, и лилав потник, впит като обвивката на някоя наденица.

Майрън тръгна към нея. Когато наближи, жената се обърна и го погледна. Майрън й помаха.

— Компания ли си търсиш? — попита го тя.

— Ъъ, не. Не точно.

— Май не ти е съвсем ясно как се правят тези неща, а?

— Явно не, съжалявам.

— Дай пак да пробваме: Компания ли си търсиш?

— И още как.

Жената се усмихна. Майрън се беше подготвил за някакъв зъболекарски кошмар, но устата й беше пълна с красиво подредени бели зъби. Предположи, че трябва да е на около петдесет, но може би все още беше на четиридесет, просто животът й е бил суров. Беше едра и пищна, и напращяла, и плътта й се разливаше отвсякъде, а усмивката й придаваше на всичко това един доста чаровен вид.

— Ти си американец — каза тя.

— Да.

— Много от клиентите ми са американци.

— Май нямаш много голяма конкуренция.

— Не, напоследък нямам. Знаеш ли, в днешно време момичетата гледат много-много да не излизат на улицата. Правят всичко през компютър или някое мобилно приложение.

— Но не и ти.

— Нее, не е за мен това, нали се сещаш? Толкова е безлично, този „Тиндър“ и разните му там подобни. Много жалко. Къде отиде човешкият контакт? Какво стана с личното отношение?

— Аха — каза Майрън, защото не знаеше какво друго да каже.

— Аз обичам улицата. Затова и моят бизнес модел трябва да допринася с нещо автентично. Аз давам на хората — как му викаха?

Тя се замисли и след секунда щракна с пръсти.

— Носталгия! Нали? В смисъл, човек излиза в отпуск. И отива на „Кингс Крос“ да си намери някоя проститутка, а не се хваща да си човърка в телефона. Сещаш ли се?

— Аха.

— Хората искат цялостно преживяване. Тази улица, тези дрехи, как се държа, как говоря — разбираш ли, аз предлагам онова, на което му казват нишов пазар.

— Хубаво е да можеш да удовлетвориш търсенето.

— Едно време бях в порното.

Тя зачака.

— О, може би не ме разпозна. Снимала съм се само в три филма, още отдавна — е, момичетата все пак имат нужда и от малко потайност. Най-известната ми роля беше на слугинчето в една сцена с още две момичета и онзи, известния италианец, Роки или Роко някой си. Но дълги години бях страшна загрявка. Нали знаеш какво е това? Загрявка?

— Май се сещам.

— Повечето мъже, да си кажем правичката, покрай всички тези камери, светлини и хора, които ги зяпат, ами, не им е особено лесно да се поддържат, нали се сещаш, надървени. О, каква сладка работа. С години се занимавах с това, владеех всички номерца, всичко мога да ти разкажа.

— Не се съмнявам в това.

— Но после се появи онази виагра, а при всички положения едно хапче излиза много по-евтино от едно момиче. Много жалко. Изчезнаха вече загревките. Като динозаврите и видеокасетите. И затова съм тук, обратно на улицата. Не че се оплаквам, нали не ти изглеждам така?

— Изглеждаш прекрасно.

— Като стана дума, времето ти тече.

— Няма проблем.

— Някои момичета продават телата си. Не и аз. Аз продавам времето си. Като консултант или юрист. Какво ще правиш с времето си — а както вече казах, то си тече — зависи от теб. И така, за какво си дошъл, красавецо?

— Ами, за едно младо момче.

Това накара усмивката й да се изпари.

— Слушам те.

— Момчето е тийнейджър.

— А, не — тя махна яростно с ръка. — Да не си някой харибо?

— Да не съм какво?

— Харибо. Педофил. Само не ми казвай, че си някой педофил.

— О, не. Не съм. Просто го издирвам. Нищо лошо няма да му направя.

Тя сложи ръце на хълбоците си и впери поглед в него. След малко каза:

— Защо ли ти вярвам?

Майрън се насили да покаже най-очарователната си усмивка.

— Заради усмивката ми.

— Не е това, но все пак в лицето ти има нещо искрено. Усмивката ти е просто мазна.

— Трябваше да е очарователна.

— Не е.

— Просто се опитвам да му помогна — каза Майрън. — Намира се в сериозна опасност.

— Защо си мислиш, че аз мога да ти помогна?

— Вчера е бил тук. Да работи.

— Аха.

— Какво?

— Вчера.

— Да.

— Значи ти си онзи, който закла ония гъзове?

— Не.

— Жалко — каза тя. — Бих ти пуснала безплатно, ако беше ти.

— Това момче. Наистина е в опасност.

— Вече спомена.

Тя се поколеба. Майрън извади портфейла си. Тя му махна с ръка да си го прибере.

— Не искам парите ти. В смисъл, искам ги. Но не за това.

Тя сякаш се колебаеше какво да направи.

Майрън посочи с пръст към себе си.

— Нещо искрено в лицето ми, нали така?

— Скоро няма да се върне никое от момчетата. Не и с всичките тези ченгета наоколо. Ще отидат на другото си място.

— И къде е то?

— Парка „Хампстед Хийт“. Обикновено се събират в западния край на пресечката „Мъртън“.

Глава 5

— „Хампстед Хийт“ — каза Уин, когато Майрън се върна в колата. — Знаменито.

— В какъв смисъл?

— Кийтс се е разхождал по тези алеи. Кингсли Еймис, Джон Констабъл, Алфред Тенисън, Иън Флеминг — всички те са живели наоколо. Но паркът не е най-прочут с това.

— Ами?

— Спомняш ли си, като арестуваха Джордж Майкъл заради секс в обществена тоалетна?

— Разбира се. Тук ли е било?

— „Хампстед Хийт“, точно така. Винаги си е било местенце за гей свалки, но доколкото ми е известно, там почти няма проституция. Основната цел все пак е да се кашираш.

— Да се кашираш?

— Господи, колко си наивен. Да се кашираш. Анонимен секс между мъже в храстите, в някоя обществена тоалетна, такива работи. Почти никога няма размяна на пари. И все пак младоците в бизнеса може да се пробват да се котират наоколо, евентуално да си намерят някой богат чичко или да си изградят клиентела. Бих те посъветвал, като влезеш в парка, да свиеш наляво към обществените тоалетни. После да продължиш по алеята надолу, покрай езерцата. Изглежда, там се намира въпросното място.

— Доста си осведомен по въпроса.

— Осведомен съм по всички въпроси.

Това беше вярно.

— Също така използвам и една новост, наречена Гугъл.

Уин вдигна своя смартфон.

— Трябва да го пробваш някой път. Тези ще ти трябват ли?

Уин подаде на Майрън снимките от компютърните симулации за външния вид на Патрик и Рийс. Също така описа с изумителни подробности как е изглеждал вчерашният Патрик и с какво е бил облечен.

Майрън огледа лицата им.

— На каква възраст биха били Патрик и Рийс сега?

— И двамата — на по шестнайсет години. Случайно — или пък не — това е възрастта, след която се разрешава секс по взаимно съгласие във Великобритания.

Майрън направи снимки на снимките и ги върна на Уин. Протегна ръка да отвори вратата и се спря.

— Нещо ни убягва, Уин.

— Вероятно.

— И ти ли го усещаш?

— И аз.

— Дали е капан?

— Възможно е — каза Уин и отново събра върховете на пръстите си. — Но единственият начин да разберем, е като продължим по план.

Колата беше спряла на ъгъла на „Мъртън“ и „Милфийлд“.

— Готов ли си?

— Напред — каза Майрън и излезе от колата.

В „Хампстед Хийт“ беше тучно и зелено, и прекрасно. Майрън закрачи по уречената алея, но от Патрик и Рийс нямаше и следа. Имаше мъже, много мъже на възраст между осемнайсет (или по-малки, каза си той) и осемдесет години, предимно невзрачно облечени, но какво друго беше очаквал Майрън? Не забеляза наоколо да се случва нищо сексуално, но това беше така, предположи той, защото встрани от пътеката имаше обществена тоалетна и доста храсти.

След като повървя петнайсет минути, Майрън доближи телефона до ухото си.

— Нищо — каза той.

— Някой да те сваля?

— Не.

— Ох.

— Знам — каза Майрън. — Мислиш ли, че с тези панталони изглеждам дебел?

— А продължаваме да се шегуваме — каза Уин.

— Моля?

— Вярваме в безусловното равенство и се ядосваме, когато някой прояви каквито и да било предразсъдъци — каза Уин.

— А въпреки това продължаваме да се шегуваме — довърши вместо него Майрън.

— Точно.

Точно тогава Майрън забеляза нещо, което го накара да замълчи.

— Задръж за секунда — каза Майрън.

— Слушам те.

— Когато описа, ъъ, вчерашната случка, ти спомена за други двама, излезли да поработят на улицата.

— Съвсем вярно.

— Каза, че единият бил с обръсната глава и носел нашийник.

— Отново съвсем вярно.

Майрън отмести телефона така, че камерата да сочи към един младеж в кожени одежди, който стоеше до езерцето.

— Е?

— Той е — каза Уин.

Майрън пъхна телефона обратно в джоба си и прекоси алеята. Кожения беше пъхнал ръце толкова надълбоко в джобовете си, че изглеждаше, сякаш търси нещо, което страшно много го е ядосало. Раменете му бяха прегърбени. Имаше татуировка на врата — Майрън не можеше да види точно каква — и дърпаше от цигарата си така, сякаш искаше да я довърши наведнъж.

— Хей — каза Майрън.

Искаше да привлече вниманието му, но и внимаваше гласът му да не изплаши… момчето? Мъжа? Младежа? Хлапето?

Кожения се завъртя към Майрън, като даваше всичко от себе си да изглежда страховито. Зад пресилената напереност обикновено се крие определена боязън. Майрън я долови и при него. Обикновено се срещаше при хора, които първо са били пребивани твърде много пъти, откъдето идва въпросната боязън, а след това са разбрали по трудния начин, че ако се покажеш слаб, побоят ще е още по-ужасен, откъдето идва и пресилената напереност. Пораженията — които в неговия случай бяха тежки — сякаш се излъчваха на талази от това момче.

— Имаш ли огънче? — попита той.

Майрън щеше да отговори, че не пуши и не носи в себе си запалка, но може би този конкретен въпрос беше някакъв код, затова се приближи.

— Може ли да поговорим за секунда? — попита Майрън.

Погледът на Кожения се стрелна наоколо като птичка, която скача от клон на клон.

— Знам едно местенце.

Майрън не отговори. Замисли се за живота на момчето — за това как е започнал, по кой ли път е поел и кога ли нещата са се объркали. Дали е пропадал бавно — заради тормоз в детството му или нещо подобно? Дали момчето е избягало от къщи? Има ли си майка или баща? Дали са го били, или му е било скучно, или причината са наркотици? Дали е затъвал малко по малко, или е стигнал до дъното изведнъж — рязко, с писък, с един-единствен помитащ удар?

— Е? — каза хлапето.

Майрън огледа това хилаво хлапе с бледите му, тънки като вейки ръце и нос, разбиван не един или два пъти, с обиците по ушите, очната линия и този проклет нашийник, и се замисли за Патрик и Рийс — двете момчета, израснали в лоното на охолния живот и изтръгнати оттам без предупреждение.

Дали сега приличаха на това момче?

— Хайде — каза Майрън, като се опитваше да не звучи твърде печално, — готов съм.

— Върви след мен.

Кожения тръгна нагоре по хълма, към пътечката между двете езерца. Майрън не беше сигурен дали трябва да избърза и да върви рамо до рамо с момчето — предполагаше, че е някъде между осемнайсет и двайсетгодишен, така че можеше да го нарича така, — или да продължи да ходи зад него. Младежът вървеше стремглаво напред, затова Майрън реши да го следва зад гърба му.

Все още не му беше поискал пари. Това донякъде притесняваше Майрън, така че държеше всичко наоколо под око. Вървяха все така нагоре, към по-гъстите храсти. Наоколо вече имаше по-малко мъже. Майрън насочи вниманието си към Кожения. Когато минаха покрай някакъв мъж, обут с камуфлажни панталони, Майрън видя как двамата си кимнаха, почти незабележимо.

Опа.

Майрън искаше по някакъв начин да предупреди Уин.

— Кой е този? — попита Майрън.

— Ъ?

— Мъжа, на когото кимна току-що. Мъжът с камуфлажните панталони.

— Не знам за какво говориш — каза момчето.

После добави:

— Ти си американец.

— Да.

Хлапето сви покрай един храст. Вече не се виждаха отникъде. Майрън мерна на земята един използван презерватив.

— По какво си падаш? — попита хлапето.

— По разговорите.

— Моля?

Майрън беше едър мъж, почти два метра, бивш шампион от колежанското баскетболно първенство. Докато играеше, тежеше 97 килограма. Оттогава беше качил още пет. Застана така, че Кожения да не може да избяга. Майрън не знаеше дали би използвал сила, за да му попречи, но също така не искаше и да го улеснява.

— Бил си там вчера — каза Майрън.

— Ъ?

— По време на онази… случка. Видял си всичко.

— Ти какво… чакай малко, да не си ченге?

— Не.

— Тогава защо някакъв американец…?

Гласът му притихна и очите му се разшириха.

— Чакай, виж, нищо не знам.

Майрън се зачуди дали Уин е казал нещо и дали Кожения не е навързал нещата така: един американец убива трима души — а друг американец намира свидетеля.

— Случилото се не ме интересува — каза Майрън. — Търся момчето, което беше там. Което избяга.

Хлапето го изгледа недоверчиво.

— Виж, не искам да правя нищо лошо нито на теб, нито на някой друг.

Опита се да покаже на Кожения най-миловидното си изражение, но за разлика от проститутката от близкото минало, това хлапе сигурно не беше виждало такова. Хората в живота му или го тормозеха, или той използваше тях.

— Свали си панталоните — каза хлапето.

— Моля?

— Нали за това дойдохме?

— Не, чуй ме, ще ти дам пари. Ще ти дам много пари.

Това го накара да се замисли.

— За?

— Познаваш ли момчето, което избяга?

— И какво, ако го познавам?

— Ще ти дам петстотин лири, ако ме заведеш при него.

Погледът на момчето отново се стрелна наоколо.

— Петстотин?

— Да.

— Имаш толкова в себе си?

Опа. Но щом вече си започнал…

— Да, имам.

— Значи, сигурно имаш повече.

Сякаш по поръчка, двама мъже се показаха иззад храстите. Единият беше онзи с камуфлажните панталони, когото Майрън беше забелязал по-рано. Другият беше едър бияч, пристегнат в свръхтясна черна тениска, с чело на кроманьонец и ръце като свински джолани. Биячът дъвчеше тютюн подобно преживяща крава, вживял се напълно в образа си; даже тъкмо изпукваше кокалчетата на ръцете си.

— Сега ще ни дадеш всичките си пари — каза господин Камуфлажни Панталони, — или другарчето Декс ще те натупа едно хубаво.

Майрън погледна Декс.

— Ти наистина ли си пукаш кокалчетата?

— Я пак?

— В смисъл, разбирам те. Здравеняк си. Но да си пукаш кокалчетата? Малко е прекалено.

Това обърка Декс. Той се намръщи. Майрън познаваше този тип мъже. Биячи по баровете. Занимават се с по-слабите то тях. Никога не са се били с някой, който всъщност умее да го прави.

Декс застана пред лицето на Майрън.

— Да не си някакъв отракан тип?

— Колко типа има всъщност?

— Уха, уха, уха — каза Декс, като даже потърка ръце. — Колко яко ще бъде само.

— Не го убивай, Декс.

Декс се усмихна с малките си остри зъби — като морски хищник, който обикаля около някоя декоративна гупа. Нямаше причина да чака. Майрън събра пръстите си като копие, изви леко шепата си и с острото на пръстите порази Декс право в гърлото. Ударът попадна в целта като стрела.

Декс се хвана с две ръце за гърлото и тялото му остана напълно незащитено. Майрън не беше в настроение да му нанесе някаква сериозна телесна травма. Направи му бърза подсечка и го повали на земята. После насочи вниманието си към господин Камуфлажни Панталони, но той нямаше никакво намерение да участва. Може би защото видя как помитат бияча му. Може би защото знаеше какво е направил вчера Уин с изтупаните му по последна мода побратими. Той побягна.

Така направи и Кожения.

По дяволите.

Майрън беше бърз, но когато се обърна, почувства как старата травма пристяга коляното му. Може би заради всичкото това седене и в самолета, и в колата. Трябваше да се раздвижи по-добре, докато вървеше насам.

В същото време хлапето търчеше като заек. Майрън предположи, че често му се е налагало да бяга, но макар да му съчувстваше, нямаше никакво намерение да го остави да се изплъзне.

Не трябваше да позволява на хлапето да натрупа твърде много преднина.

Ако стигнеше твърде далеч — ако се озовеше сред хора и цивилизация, — Кожения щеше да се спаси от онова, което Майрън искаше, честно казано, да му причини. А можеше и да извика за помощ. Места като тези си имаха своите методи да се грижат за безопасността на обитателите си. От друга страна, дали един крадец, който тъкмо се е опитал да преджоби някого в парка, би искал да привлича внимание върху себе си?

Може би нямаше значение. Майрън вече също тичаше по пътеката, но хлапето беше натрупало значителна преднина, която продължаваше да се увеличава. Ако Майрън го изпуснеше, това щеше да бъде поредната пропусната възможност. Следата към онова, което беше видял Уин вчера — следата към Патрик и Рийс, — и без това беше едва доловима. Ако хлапето се измъкнеше, това можеше да сложи край на играта.

Кожения сви покрай една улична лампа и изчезна от поглед. По дяволите. Никакъв шанс, каза си Майрън. Никакъв шанс да го настигне.

И в този момент Кожения полетя. Краката му се озоваха високо във въздуха, а тялото му — водоравно над земята. Някой беше сторил най-простичкото нещо на света.

Някой беше протегнал крак и го беше спънал.

Уин.

Кожения лежеше проснат по корем. Майрън зави след него. Уин едва погледна към него, преди да потъне в сенките на парка. Майрън бързо изтича напред и възседна Кожения. После го завъртя по гръб. Кожения закри лицето си с ръце и зачака ударите.

Гласът му беше жален:

— Недей…

— Няма да те нараня — каза Майрън. — Само се успокой. Всичко ще бъде наред.

Хлапето се поколеба няколко секунди, преди да отмести ръце от лицето си. В очите му вече имаше сълзи.

— Обещавам — каза Майрън, — няма да те нараня. Окей?

Момчето кимна през сълзи, но беше ясно, че не вярва на нито една дума от казаното. Майрън пое риска да се отмести от него. Помогна му да се надигне от земята и да седне.

— Хайде да пробваме още веднъж — каза Майрън. — Познаваш ли момчето, което избяга вчера — онова, заради което се караха?

— Другият американец — каза хлапето. — Той приятел ли ти е?

— Има ли значение?

— Уби ги и тримата, сякаш беше излязъл да се поразходи. Наряза ги на парчета, без да му мигне окото.

Майрън пробва да тръгне в друга посока.

— Ти познаваше ли тези мъже?

— Много ясно. Терънс, Мат и Питър. Спукваха ме от бой, и тримата. Ако имах една лира в джоба си, искаха да им дам две.

Вдигна поглед към Майрън.

— Ако имаш нещо общо с това, ами… просто искам да те поздравя.

— Нямам — каза Майрън.

— Просто търсиш онова момче, което тормозеха?

— Да.

— Защо?

— Дълга история. В беда е.

Кожения се намръщи.

— Познаваш ли го — да или не?

— Е, да — каза хлапето. — Много ясно, че го познавам.

— Можеш ли да ме заведеш при него?

В погледа на момчето се върна част от предишната му враждебна пресметливост.

— Още ли имаш онези петстотин лири?

— Да.

— Дай ми ги сега.

— Откъде да знам, че няма пак да тръгнеш да бягаш?

— Няма, понеже видях какво направи твоят приятел. Ако избягам, ще ме убиете.

Майрън искаше да му каже, че това не е вярно, но може би нямаше нищо лошо в това, да го държи леко уплашен. Кожения протегна ръка. Майрън му даде петстотинте лири. Хлапето ги натъпка в обувката си.

— Нали няма да казваш на никой, че си ми ги дал?

— Няма.

— Идвай, тогава. Ще те заведа при него.

Глава 6

Майрън се опита да поговори с хлапето, щом се качиха на влака от гара „Госпъл Оук“. През първата половина на пътуването то пъхна слушалките в ушите си и наду музиката толкова силно, че Майрън ясно можеше да чуе всички обидни думи по адрес на женското съсловие, които се изливаха в ушните канали на хлапето.

Майрън се зачуди дали сигналът на телефона все още достига до Уин. Когато се прекачиха на „Хайбъри Излингтън“, хлапето спря музиката и каза:

— Как се казваш?

— Майрън. А ти?

— Майрън чий?

— Майрън Болитар.

— Доста добре се справяш с юмруците. Избърса пода с Декс, сякаш е мокра кърпичка.

Майрън не знаеше какво точно да отговори и каза:

— Благодаря.

— И къде точно в Щатите живееш?

Интересен въпрос.

— Ню Джързи.

— Доста си едър. Да не играеш ръгби?

— Не. Всъщност… докато следвах, играех баскетбол. Ами ти?

Момчето се подсмихна.

— Докато си следвал. Ясно. И къде си следвал?

— В един университет на име „Дюк“ — каза Майрън. — А ти как се казваш?

— Не ми бери грижа.

— Как започна да работиш на улицата? — попита Майрън.

Хлапето искаше да изглежда страховито, но както се случва с повечето хлапета, изражението му беше по-скоро нацупено, отколкото заплашително.

— Теб какво те бърка?

— Не исках да те обидя или нещо подобно. Но доколкото разбрах, в днешно време бизнесът, как да кажа, се върти онлайн. През „Грайндър“, „Скръф“ и други подобни телефонни приложения.

Хлапето наведе глава.

— За наказание.

— Кое е за наказание?

— Работата на улицата.

— Какво си направил?

Влакът спря.

— Тук слизаме — каза хлапето и стана. — Хайде.

На улицата пред гарата беше оживено и шумно. Тръгнаха надолу по улица „Брикстън“, подминаха един супермаркет от веригата „Сейнсбърис“ и влязоха в един вход с табела „Страната на приключенията“.

Многобройните силни звуци, до един неприятни, освен ако човек не беше в плен на носталгията, бяха първото нещо, което поразяваше сетивата. Чуваше се блъскането на кеглите за боулинг, монотонното електронно пищене на състезателните игри, грубите сигнали при допусната грешка, механичните звуци от нечия виртуална стрелба в коша. Чуваше се как виртуалните самолети биват наужким отстреляни и как чудовищата биват повалени от канонадата на тежкокалибрени оръжия. Имаше неонови светлини и електрикови цветове. Имаше флипери, машини за игра на „Пакман“, въздушен хокей, стрелба, симулатори на състезателни коли и от онези стъклени кутии, в които с една метална ръка се опитваш да си хванеш някоя плюшена играчка.

Имаше и много момчета в тийнейджърска възраст.

Майрън огледа помещението. До вратата имаше двама униформени пазачи от частна охранителна фирми, които нямаше как да изглеждат по-отегчени, освен ако не се подложат на специализирана неврохирургия за тази цел. Не им обърна особено внимание. Онова, което Майрън забеляза — почти мигновено, — бяха няколко мъже, които обикаляха наоколо и се опитваха да се смесят — не, опитваха да се слеят с тълпата.

Носеха камуфлажни панталони.

Хлапето с нашийника си проби път сред тълпата към една част от залата, наречена „Лазерен лабиринт“, която приличаше на някоя от онези сцени в „Мисията невъзможна“, в които героят се опитва да се промъкне между лазерните лъчи, без да задейства алармата. Зад лабиринта имаше врата с надпис „Авариен изход“. Хлапето се приближи до нея и погледна към охранителната камера над нея. Майрън застана до него. Хлапето направи знак с ръка на Майрън също да погледне в обектива. Майрън вдигна глава, широко се усмихна и помаха на камерата.

— Как изглеждам? — попита той хлапето. — Косата ми на нищо не прилича, нали?

Хлапето просто му обърна гръб.

Вратата се отвори. Двамата влязоха през нея. Вратата се затвори. Вътре имаше още двама мъже, екипирани с камуфлажни панталони. Майрън посочи панталоните.

— Да не са били на разпродажба?

Никой не показа с нищо, че това му се струва забавно.

— Носиш ли оръжие?

— Само очарователната си усмивка.

Майрън направи демонстрация. Никой от мъжете не изглеждаше особено впечатлен.

— Изпразни си джобовете. Портфейла, ключовете, телефона.

Майрън го направи. Даже имаха една от онези големи купи, в които си слагаш ключовете и монетите, когато преминаваш през проверка на летището. Един от мъжете взе детектор за метал и го прокара по тялото на Майрън. Това явно не му беше достатъчно. Мъжът се зае доста охотно да опипва Майрън от горе надолу.

— О, боже, да, толкова е приятно — каза Майрън. — Малко по-наляво.

Това накара мъжът да спре.

— Добре, втората врата вдясно.

— Може ли да си взема нещата?

— На излизане.

Майрън погледна Кожения. Хлапето не откъсна поглед от пода.

— Защо ли ми се струва, че зад тази врата няма да намеря онова, което търся?

Вратата беше заключена. Над нея имаше друга охранителна камера. Хлапето вдигна поглед към нея. После направи знак с ръка на Майрън да направи същото. Майрън го стори, но този път без очарователната си усмивка. Така им се падаше.

Чу се метален звук. Вратата от закалена стомана се отвори. Хлапето влезе първо. Майрън го последва.

Първата дума, която му дойде наум, беше „високотехнологично“. Или това бяха две отделни думи? „Страната на приключенията“ беше по-скоро дупка, пълна с електронни игри, отдавна изгубили блясъка си. Тази стая беше лъскава и модерна. По стените, върху бюрата и навсякъде наоколо имаше поне една дузина, а може би и повече професионални монитори и екрани. Майрън преброи четирима мъже. Никой от тях не носеше камуфлажни панталони.

В средата на стаята стоеше едър индиец с обръсната глава. На ушите си имаше слушалки и държеше контролер за видеоигра. Всички в стаята играеха някаква военна игра със стрелба. Докато всички около него трескаво нападаха контролерите си, едрият мъж изглеждаше спокоен, почти небрежен.

— Шшшт, след секунда, става ли? Тези проклети италианци си мислят, че са ни победили.

Едрият индиец се обърна с гръб към тях. Погледите на всички бяха приковани в средния екран на отсрещната стена. Майрън предположи, че на екрана се виждаше статистика на победителите в някаква игра. На първо място беше РОМАС/УЛАЦИО. На второ беше ДЕБЕЛИЯГАНДИ47. На трета позиция беше НАДАРЕНЖРЕБЕЦ12. Да бе, да, мечтай си, геймърче. Някои от имената на другите отбори бяха НЯМАВТОРИШАНС, ДЪРВЕЙДЪР (вероятно приятелче на НАДАРЕНЖРЕБЕЦ12) и ЖИВЕЯСНАШТЕ (браво — най-сетне един осъзнат геймър).

Едрият индиец бавно вдигна ръка като диригент, който се готви за начало. Погледна към един кльощав чернокож тип, който стоеше до клавиатурата.

— Сега! — каза едрият индиец и свали ръката си.

Кльощавият чернокож натисна едно копче на клавиатурата.

За момент не се случи нищо. После статистиката се промени и най-отгоре се изписа името ДЕБЕЛИЯГАНДИ47.

Мъжете в стаята започнаха да викат от радост и да се поздравяват помежду си. Въодушевлението премина в потупвания по гърба и прегръдки. Майрън и Кожения просто стояха и чакаха, докато поздравленията позатихнаха. Другите трима мъже се върнаха зад компютрите си. Майрън виждаше отраженията на екраните в стъклата на очилата им. Големият екран в средата, на който бяха следили победителите, стана черен. В този момент едрият индиец се обърна към Майрън.

— Добре дошъл.

Майрън хвърли един поглед на Кожения. Хлапето изглеждаше вцепенено от страх.

„Едър“ беше политически коректният термин, с който да се опише индиецът. Той беше шишкав — кожата му беше напластена на гънки, полегнали една върху друга, а шкембето му изглеждаше така, все едно беше глътнал топка за боулинг. Тениската му едва покриваше кръста и стърчеше като поличка. Тлъстините на врата му се сливаха с гладко обръснатата му глава и му придаваха вид на нещо цялостно и трапецовидно. Имаше мустачки, очила с тънки метални рамки и усмивка, която човек би могъл да се обърка и да нарече блага.

— Добре дошъл в нашия скромен офис, Майрън Болитар.

— Добре заварил — каза Майрън, — Дебелия Ганди.

Това му хареса.

— Ах, вярно. Видял си екрана с победителите?

— Видях го.

Той разпери ръце и трицепсите му се развяха от само себе си.

— Името не ми ли пасва?

— Като ушит по поръчка чорап — каза Майрън, без да знае какво точно означаваше тази фраза.

Дебелия Ганди насочи погледа си към Кожения. Хлапето беше така посърнало, че на Майрън му се прииска да застане пред него, за да го защити.

— Няма ли да попиташ откъде знам името ти? — каза Дебелия Ганди.

— Хлапето ме попита, докато пътувахме насам — отговори Майрън. — Също така ме попита откъде съм и в кой университет съм следвал. Предполагам, че си ни подслушвал.

— Така си е.

Лицето на Дебелия Ганди за пореден път придоби блажено изражение, но сега Майрън успя да види и покварата, която се криеше зад него — или може би само си въобразяваше.

— Нали не мислиш, че само ти можеш да използваш телефона си като устройство за подслушване?

Майрън не отговори.

Дебелия Ганди щракна с пръсти. На големия екран се появи карта. Навсякъде по нея мигаха сини точици.

— Всички мои служители носят такива телефони. Използваме ги за подслушване, за проследяване, за изпращане на съобщения. По всяко време знаем къде са всичките ни служители.

Той посочи сините точици на екрана.

— Щом през някое от мобилните ни приложения пристигне поръчка от наш клиент за… да кажем, някой слаботелесен младеж с нашийник с шипове…

Хлапето започна да трепери.

— …ние знаем къде се намира въпросният служител и можем да уговорим среща по което и да било време. Ако пожелаем, бихме могли и да подслушваме. Бихме могли да разберем, ако възникне опасност. Или…

Сега усмивката несъмнено изглеждаше хищна.

— …бихме могли да разберем, ако се опитат да ни измамят.

Хлапето бръкна в обувката си, извади петстотинте лири и ги подаде на Дебелия Ганди. Дебелия Ганди не ги взе. Хлапето остави парите на едно от бюрата. После взе че наистина застана зад Майрън. Майрън му позволи да го направи.

Дебелия Ганди се обърна към картата. Отново разпери ръце. Останалите мъже в стаята стояха с наведени глави и тракаха по клавиатурите.

— Това е нашата оперативна база.

Оперативна база, каза си Майрън. Този тип трябваше да гали плешива котка. Звучеше като злодей от филмите за Джеймс Бонд.

Той погледна през рамо към Майрън.

— Знаеш ли защо не се страхувам да ти кажа всичко това?

— Заради искреното ми лице? Днес вече ми свърши работа.

— Не. — Той отново обърна гръб на Майрън. — Защото всъщност нищо не можеш да направиш. Видял си охраната. Вярно, властите може и да успеят да проникнат тук, а защо не и онзи, който стои от другата страна на твоя смартфон. Между другото, един от хората ми обикаля с колата наоколо, заедно с твоя телефон. Така е още по-забавно, не мислиш ли?

— Страшно забавно.

— Но знаеш ли каква е истината, Майрън? Може ли да те наричам Майрън?

— Разбира се. А аз може ли да те наричам Дебелия?

— Ха-ха. Харесваш ми, Майрън Болитар.

— Страхотно.

— Майрън, може би си забелязал, че наоколо нямаме никакви твърди дискове. Всичко — цялата информация за клиентите ни, за целия ни бизнес — се съхранява виртуално, в облака. Затова, ако някой влезе, натискаме едно копче и voila — Дебелия Ганди щракна с пръсти, — нищо не може да бъде намерено.

— Хитро.

— Казвам ти това, не за да се хваля.

— Така ли?

— Искам да разбереш с кого си имаш работа, преди да пристъпим към каквато и да било сделка. Точно както е моя отговорност да знам с кого си имам работа аз.

Той отново щракна с пръсти.

Когато екранът отново светна, Майрън едва не простена на глас.

— Щом чухме името ти, не ни отне дълго време да научим и много други неща.

Дебелия Ганди посочи към екрана. Някой беше спрял филма на заглавието: СБЛЪСЪК: ИСТОРИЯТА НА МАЙРЪН БОЛИТАР

— Гледахме документалния филм за теб, Майрън. Много ни разчувства.

Всеки любител на спорта на една определена възраст знаеше „легендата“ за Майрън Болитар, който едно време беше първа селекция след квалификациите на отбора на „Бостън Селтикс“. Всеки друг — по-млад или пък чужденец както тези господа тук — ами, благодарение на наскоро излъчения по И Ес Пи Ен спортен документален филм на име „Сблъсък“, добил изключителна популярност сред зрителите в интернет, всеки друг вече знаеше много повече, отколкото му беше необходимо.

Дебелия Ганди отново щракна с пръсти и филмът започна.

— Да — каза Майрън, — гледал съм го.

— Е, хайде, хайде. Недей да скромничиш.

Филмът започна достатъчно приповдигнато: ведра музика, ярко слънце, радостните възгласи на публиката. Отнякъде се бяха сдобили с видеоматериали от аматьорската лига по баскетбол, в която Майрън играеше като шестокласник. И продължи нататък. Как Майрън още в гимназията е бил баскетболна звезда от Ливингстън, Ню Джързи. Как славата му е нараснала по време на следването му в Университета „Дюк“. За това, че е бил в националния аматьорски отбор, че два пъти е печелил колежанското първенство и дори е бил избран за колежански играч на годината.

Ведрата музика се усили.

Когато от „Бостън Селтикс“ го избрали още в началото на квалификациите за професионалната лига, изглеждало така, сякаш мечтите на Майрън Болитар са се сбъднали.

И тогава, както гласът зад кадър обяви с подобаващо трагична интонация: „Трагедията го сполетя…“.

Ведрата музика изведнъж спря. Зазвуча мрачна мелодия.

„Трагедията сполетя“ Майрън в третата четвърт на първия му мач от предсезонната подготовка, първия — и последния — път, в който облече зелената униформа на „Селтикс“ с номер 34. „Селтикс“ играеха срещу вашингтонските „Булетс“. До този момент с играта си Майрън беше оправдавал високите очаквания към него. Беше отбелязал осемнайсет точки. Играеше в хармония с останалите играчи от отбора, даваше всичко от себе си, потънал в онова сладко, потно блаженство, което намираше само сред ритъма на баскетболното игрище, и тогава…

Създателите на „Сблъсък“ показаха „ужасяващите“ кадри от онзи момент над двайсет пъти, от всички възможни ъгли. Показаха го на нормален кадър. На забавен каданс. Показаха го от гледната точка на Майрън, от високо, от скамейките. Нямаше значение. Резултатът винаги беше един и същ.

Новакът Майрън Болитар беше обърнал глава и не видя Биг Бърт Уесън, тежкото крило на противниковия отбор, който го връхлетя от другата страна. Коляното на Майрън се усука. По невъзможен начин, който нито Бог, нито анатомията бяха предвидили за него. Въпреки разстоянието човек можеше ясно да чуе отвратителното влажно хрущене на счупването.

Чао-чао, кариера.

— Докато го гледахме — каза Дебелия Ганди, с пресилено нацупено изражение, — много се разчувствахме.

Той погледна към останалите.

— Нали, момчета?

Всички, дори Кожения, веднага се нацупиха като него. После всички впериха поглед в Майрън.

— Е, на мен вече ми мина.

— Наистина ли?

— Когато хората си правят планове, Господ се смее — каза Майрън.

Дебелия Ганди се усмихна.

— Това ми хареса. Някаква американска поговорка ли е?

— Еврейска.

— Ясно. В Индия казваме, че е по-добре да знаеш, отколкото да питаш. Разбираш ли? Затова първо узнахме името ти. После гледахме документалния филм за теб, след това проникнахме в електронната ти поща…

— Какво сте направили?

— Нямаше нищо интересно, но това не е всичко. Също така прегледахме и телефонните ти разговори. Получил си обаждане по мобилния си телефон от непроследим номер, докато си бил в Ню Йорк, преди по-малко от двайсет и четири часа. Обаждането е било от Лондон.

Той вдигна ръцете си, с дланите напред.

— А сега си тук. При нас.

— Доста щателна работа — отбеляза Майрън.

— Стараем се.

— Значи, знаете защо съм тук.

— Знаем.

— И?

— Предполагам, че си нает от семейството на момчето?

— Има ли значение?

— Не особено. Ние извършваме и спасителни операции, разбира се. Честно казано, всичко опира до печалбата. Научих това от великия Ешан, който проповядвал собствена религия — вероятно би я нарекъл култ — от покрайнините на Варанаси в Индия. Бил е прекрасен човек. Проповядвал мир и хармония, и милосърдие. Притежавал невероятно обаяние. Тийнейджърите се трупали около него и дарявали на храма му всички свои земни притежания. Живеели на палатки сред едно добре охранявано поле в пустошта. Понякога родителите им искали да си върнат децата. Великият Ешан бил отзивчив. Не искал твърде много — никога не бъди твърде алчен, казвал той — и ако родителите можели да му дадат повече от онова, което детето им можело да изкара за него, докато работи, проси или набира нови членове, той взимал парите им. Аз съм като него. Ако някой от служителите ми допринася най-много чрез практикуване на секс услуги, тогава го оставяме да се занимава с това. Ако служителят е най-умел в обирите, както приятелчето ни Гарт се опита да стори с теб, тогава го поставяме на съответната длъжност.

Този тип обичаше да приказва, спор нямаше.

— Колко?

— Сто хиляди лири в брой за всяко момче.

Майрън не отговори.

— Сумата не подлежи на преговори.

— Не преговарям.

— Чудесно. Колко време ще ти отнеме да събереш парите?

— Можеш да ги имаш веднага — каза Майрън. — Къде са момчетата?

— Хайде, хайде. Със сигурност не носиш толкова пари в себе си.

— Мога да ги събера до час.

Дебелия Ганди се усмихна.

— Трябваше да поискам повече.

— Никога не бъди твърде алчен. Както казва великият Ешан.

— Запознат ли си с биткойн?

— По-скоро не.

— Няма значение. Прехвърлянето на сумата ще стане посредством криптовалута.

— Това също не знам какво означава.

— Намери парите в брой. Ще бъдеш уведомен какво да направиш.

— Кога?

— Утре — каза Дебелия Ганди. — Ще ти се обадя и ще уговоря всичко.

— Колкото по-скоро, толкова по-добре.

— Да, разбрах. Но ти също трябва да разбереш нещо, Майрън. Ако се опиташ дa заобиколиш уговорката ни, по какъвто и да било начин, ще убия момчетата и никой никога няма да ги открие. Ще ги убия бавно и мъчително и от тях няма да остане и прашинка. Ясно ли се изразих?

Нито прашинка?

— Да — каза Майрън.

— Значи, може да тръгваш.

— Един въпрос.

Дебелия Ганди зачака.

— Как мога да знам, че няма да ме преметнете?

— Подлагаш думата ми на съмнение?

Майрън сви рамене.

— Просто питам.

— Може и да те преметнем — каза Дебелия Ганди. — Може би изобщо не трябва да си правиш труда да идваш отново утре.

— Въпросът не е в това, че не ми стиска да го направя. Ти… — Майрън посочи с пръст към него — си достатъчно умен, за да го разбереш.

Дебелия Ганди погали брадичката си и кимна утвърдително.

Психопатите, както Майрън добре знаеше, всеки път падаха в капана на ласкателствата.

— Просто си мисля — продължи Майрън, — че за такава сума пари не би било зле да получа някакво доказателство. Как мога да съм сигурен, че момчетата са при теб?

Дебелия Ганди отново вдигна ръка и щракна с пръсти.

Документалният филм изчезна от екрана.

За момент екранът отново стана черен. Майрън реши, че може би са го изключили. Но не, не беше това причината. Дебелия Ганди се приближи до една клавиатура и бавно започна да натиска копчето за усилване на яркостта. Екранът малко по малко започна да става по-светъл. Майрън различи стая с бетонни стени.

И там, в средата на стаята, беше Патрик.

Очите му бяха посинени. Устата му беше подута и разкървавена.

— Държим го на друго място — каза Дебелия Ганди.

Майрън се постара да не издава нищо с гласа си.

— Какво сте му направили?

Дебелия Ганди отново щракна с пръсти. Екранът потъмня.

Майрън остана загледан в мрака.

— А другото момче?

— Мисля, че това е достатъчно. Време е да тръгваш.

Майрън го погледна в очите.

— Имаме сделка.

— Така е.

— Така че не искам повече никой да докосва с пръст когото и да било от двамата. Искам думата ти.

— Няма да я получиш — каза Дебелия Ганди. — Утре ще се свържа с теб. А сега, ако обичаш, изчезни от офиса ми.

Глава 7

Предишния път, когато бяха в Лондон, Уин ги беше настанил в „Дейвис“, любимият му апартамент в хотел „Кларидж“ на улица „Брук“. Пътуването беше приключило неблагоприятно за всички замесени. Този път, може би за да разнообрази нещата, Уин беше избрал по-бутиковия хотел „Ковънт Гардън“ на улица „Монмут“, недалеч от площада „Севън Дайлс“. Когато Майрън се качи в стаята си, той се обади по еднократния телефон, който Уин му беше дал, за да се свърже с Териса.

— Добре ли си? — попита тя.

— Всичко е наред.

— Цялата тази история не ми харесва.

— Знам.

— Твърде много прилича на миналото.

— Съгласен съм.

— Искахме да оставим всичко това зад гърба си.

— Така беше. Все още е така.

— Не съм точно съпруга от типа „търпеливо разтревожена“.

— Добра алитерация. Толкова много „Т“ на едно място.

— Толкова много години като една от най-добрите водещи на новинарски емисии — каза Териса. — Не че искам да се хваля.

— Алитерацията е само едно от многобройните ти умения.

— Не можеш да се сдържиш, нали?

— Обичаш ме заради недостатъците ми.

— А какво друго ми остава? Добре, разкажи ми всичко. И моля те, само недей да ми пробутваш някакви двусмислени подмятания за това къде искаш да ми го разкажеш.

— Да ти пробутам?

— Обичам те, нали знаеш.

— И аз те обичам — каза Майрън.

После й разказа всичко.

Когато приключи, Териса каза:

— Харесва му да го наричат Дебелия Ганди?

— Обожава.

— Все едно двамата с Уин сте се озовали в някой стар филм на Хъмфри Богарт.

— Твърде млад съм, за да знам за какво говориш.

— Иска ти се. Това означава ли, че ти ще доставиш парите за откупа?

— Да.

Мълчание.

— Мислех си — каза Майрън.

— Мхм.

— За семействата, знаеш. Предимно за родителите.

— За родителите на Патрик и Рийс?

— Да.

Мълчание.

— И — каза тя — ти се иска да ти кажа експертното си мнение по въпроса.

Преди много години Териса беше загубила дете. Това едва не я беше съсипало.

— Не биваше да повдигам темата.

— Грешиш — каза Териса. — Много по-лошо е, ако се правиш, че не се е случило.

— Искам двамата с теб да изградим семейство.

— И аз искам.

— Но как да го направим? — попита Майрън. — Как обичаш някого толкова силно? Как се живее със страха, че във всеки един момент някой може да го нарани или да го убие?

— Бих могла да ти кажа, че това е част от живота — каза Териса.

— Би могла.

— Или просто да те попитам дали всъщност имаш друг избор.

— Усещам, че приближава думичката „но“ — каза Майрън.

— Така е. Но мисля, че има един друг отговор, който успях да осъзная едва след много дълго време.

— И той е?

— Издигаме преграда — каза Териса.

Майрън зачака. Мълчание.

— Това ли е?

— Нещо по-задълбочено ли очакваше?

— Може би.

— Издигаме преграда — каза тя, — или никога няма да успеем да станем от леглото.

— Обичам те — каза той отново.

— И аз те обичам. Затова, ако те загубя, болката ще бъде всепомитаща. Нали осъзнаваш това?

— Да.

— Ако искаш да обичаш, трябва да си готов да те боли. Двете вървят заедно. Ако не те обичах, нямаше да се налага да се тревожа, че може да те загубя. Ако искаш да се смееш, се приготви да плачеш.

— Звучи смислено — каза Майрън. — Знаеш ли какво?

— Кажи ми.

— Струваш си.

— Именно.

Майрън чу как вратата се отключва. Уин влезе в стаята. Майрън довърши разговора и затвори телефона.

— Как е тя? — попита Уин.

— Загрижена.

— Да намерим някой пъб, а? Умирам от глад.

Тръгнаха надолу към площада „Севън Дайлс“. В театър „Кеймбридж“ се играеше мюзикълът „Матилда“.

— Винаги съм искал да го гледам — каза Майрън.

— Моля?

— „Матилда“.

— Сега сякаш не е най-подходящият момент.

— Пошегувах се.

— Да, знам. Използваш хумора като защитен механизъм. Много приятна особеност на характера ти.

Уин тръгна да пресича улицата.

— А представлението е слаба работа.

— Чакай малко, ти си го гледал?

Уин продължи да крачи.

— Гледал си мюзикъл без мен?

— Пристигнахме.

— Ти мразиш мюзикъли. Едвам те завлякох да гледаме „Наем“.

Уин не отговори. „Севън Дайлс“, откъдето идваше и името му, представляваше кръгъл площад, в който се събираха седем улици, като от всички страни на циферблат. В средата му се извисяваше слънчев часовник — колона, висока колкото триетажна сграда. На единия от ъглите на площада се помещаваше театър „Кеймбридж“. В друг се беше сгушил малък пъб на име „Короната“.

Вътре „Короната“ беше като от едно време, с лакиран бар и ламперия от тъмно дърво, както и мишена за игра на дартс — нищо че имаше разстояние за хвърляне от около три крачки. Заведението беше уютно, тясно и препълнено с правостоящи посетители. Барманът срещна погледа на Уин. Кимна му, хората се отместиха, откри се място и изведнъж два барови стола се оказаха свободни. Две керамични халби с „Фулърс Лондон Прайд“ ги очакваха върху две подложки за бира.

Уин седна на единия стол, а Майрън зае другия. Уин вдигна своята халба.

— Наздраве, приятелю.

Чукнаха една в друга керамичните чаши. Две минути по-късно барманът поднесе две порции риба с пържени картофи. Ароматът им накара стомахът на Майрън весело да закъркори.

— Мислех, че тук не сервират храна — отбеляза Майрън.

— Така е.

— Уин, ти си един прекрасен човек.

— Да. Такъв съм си.

Отдадоха се на храната и питиетата си. Онова, което Уин имаше да каже, можеше да почака. По някое време приключиха с рибата и пържените картофи и си поръчаха по още едно питие. На телевизионния екран вървеше мач по ръгби. Майрън не беше особено запознат с играта на ръгби, но въпреки това наблюдаваше екрана.

— Да се върнем към добрия стар Ганди — каза Уин. — Явно е гледал документалния филм за теб по И Ес Пи Ен?

— Да.

Майрън се обърна към него.

— Ти гледал ли си го?

— Разбира се.

Тъп въпрос.

— Но ми е интересно да разбера — каза Уин — как ти се стори на теб.

Майрън сви рамене, докато отпиваше от бирата си.

— Мисля, че отразява събитията доста точно.

— Дал си им интервю.

— Аха.

— Никога преди не си го правил. Да говориш за травмата си.

— Така е.

— Не искаше дори да гледаш кадри от случката.

— Така е.

Беше му твърде трудно да понесе тази гледка. Нормално, нали? Мечтата ти, целта на живота ти, всичко, което някога си искал — пред теб, сякаш можеш да го докоснеш, още на двайсет и две годишна възраст, и изведнъж — светлините угасват, сбогом, край, nada mas.

— Не виждах смисъл да го правя — каза Майрън.

— А сега?

Майрън отпи жадно от бирата си.

— Все повтаряха, че тази травма ме „определя“.

— В някакъв момент беше така.

— Точно така. В някакъв момент. Но вече не. Вече можех спокойно да гледам как Бърт Уесън се блъсва в мен, без почти да трепна. И този глупав глас зад кадър. Не спираше да повтаря как травмата е… — Майрън направи с ръце кавички във въздуха — „съсипала живота ми“. Но сега вече знам, че това просто беше част от пътя ми. Всички онези момчета, с които играех в началото, всички онези звездни атлети, които постигнаха мечтите си и изградиха кариера като играчи в НБА — всички те вече се оттеглиха. Светлините угаснаха и за тях.

— Но междувременно — каза Уин — са забили адски много мацки.

— Е, да, има го и това.

— А и за тях светлините не са спрели да светят изведнъж. Започнали са да угасват една по една.

— Постепенно.

— Да.

— Може би това не е най-добрият начин.

— В смисъл?

— Да махнеш лепенката малко по малко, вместо рязко да я отлепиш.

Уин отпи от бирата си.

— Звучи разумно.

— Мога да продължа с още някоя заучена фраза, че е по-добре да те хвърлят в дълбокото. Този внезапен удар ме принуди да действам. Накара ме да следвам право. Накара ме да стана спортен агент.

— Не те е „накарал“ — каза Уин.

— Така ли?

— Ти винаги си бил едно надъхано — не, свръхамбициозно — копеле.

При тези думи, Майрън се усмихна и вдигна халбата си.

— Наздраве, приятелю.

Уин отново чукна чашата си в неговата, прочисти гърлото си и каза:

— Der mentsh trakht un got lakht.

— Еха — каза Майрън.

— Научих се да говоря идиш — каза русият, синеок англосаксонец. — Върши чудеса в свалките с еврейски девойки.

Der mentsh trakht un got lakht. Превод: Когато хората си правят планове, Господ се смее.

Човече, колко беше хубаво отново да е заедно с Уин.

За момент и двамата замълчаха. И двамата си мислеха едно и също нещо.

— Може би травмата вече не означава толкова много за мен — каза Майрън, — защото знам, че в живота могат да се случат много по-ужасни неща.

Уин кимна.

— Патрик и Рийс.

— Какво знаеш за криптовалутите?

— Понякога се използват за плащане на откуп, но с всички тези нови закони срещу прането на пари това стана изключително трудно. Моят експерт каза, че трябва да си купиш някаква валута, да я сложиш в някакъв електронен портфейл и да я прехвърлиш оттам. Всичко това се случва в тъмния интернет.

— Ти знаеш ли какво означава това?

— Казах ти. Експерт съм почти по всички въпроси.

Майрън зачака.

— Но не, нямам никаква представа.

— Може би остаряваме.

Телефонът на Уин избръмча. Той провери екрана му.

— Получавам информация за другарчето ни Дебелия Ганди от един приятел полицай.

— И?

— Истинското му име е Крис Алън Уикс.

— Сериозно ли?

— На двайсет и девет години. Властите са запознати с него, но според това, което чета, развива дейност предимно в тъмния интернет.

— Пак този термин.

— Пада си по проституцията, търговия със секс роби, грабежи, изнудване…

— Пада си?

— Лично мой термин. А, да… колко изненадващо. Занимава се с компютърен шпионаж. Синдикатът му ръководи няколко различни схеми за електронна кражба на пари.

— Като онази, в която някакъв нигерийски принц иска да ти даде всичките си пари?

— Опасявам се, че са с една идея по-изпипани. Дебелия Ганди — ако нямаш нищо против, бих продължил да използвам артистичния му псевдоним…

— Нямам.

— Дебелия Ганди се справя доста добре с компютрите. Следвал е и се е дипломирал в Оксфорд. Както и двамата с теб знаем, служителите на реда мразят да наричат престъпниците „гениални“ или „талантливи“ — но нашият закръглен приятел май е точно такъв. Хмм.

— Какво?

— Дебелия Ганди се слави и като — това вече е полицейски израз — „склонен към разнообразни форми на насилие“.

Уин спря и се усмихна.

— Звучи малко като теб — каза Майрън.

— Оттук произлиза и усмивката ми.

— Пада ли си по отвличания?

— Трафикът на хора е робство с цел сексуална експлоатация. Това си е отвличане, по определение.

Уин вдигна ръка, преди Майрън да успее да го прекъсне.

— Но ако говориш за това да похищава богаташки деца с цел да ги използва като секс роби, не, няма никакви признаци за подобна дейност. Плюс това, по време на отвличането Дебелия Ганди трябва да е бил на деветнайсет. Всички данни сочат, че тогава е следвал в Оксфорд.

— А има ли някаква теория за това как Патрик и Рийс са се озовали при него?

Уин сви рамене.

— Няколко. Първоначалният похитител ги е продал. Възможно е през последните десет години собствениците на момчетата да са се сменили няколко пъти. Може би не е първият престъпник, който се възползва от тях.

— Отвратително.

— Точно така, отвратително. Възможно е Партик и Рийс да са избягали и така да са се озовали на улицата. Паразитите като Дебелия Ганди докопват жертвите си и по този начин. Предлагат им работа. Помагат им да се пристрастят към наркотици и после ги задължават да им изкарват пари. Има десетки начини да са се озовали при него.

— И никой от тях не е приятен — каза Майрън.

— Не, не и доколкото мога да си представя. Но както знаем от опит, хората, особено младите, са издържливи. Точно сега трябва да се съсредоточим върху това как да ги измъкнем от там.

Майрън впери поглед в бирата си.

— Видял си Патрик на улицата.

— Да.

— Щом е разполагал с толкова свобода…

— Защо не се е обадил вкъщи? — довърши вместо него Уин. — Знаеш отговора. Стокхолмски синдром, страх, може да е бил под наблюдение или пък да не помни предишния си живот. Бил е на шест, когато са го отвлекли.

Майрън кимна.

— Какво друго?

— Наел съм хора да наблюдават внимателно какво се случва около залата за игри.

— С каква цел?

Уин не отговори.

— Щом Дебелия Ганди напусне сградата, един от хората ми ще го проследи. Парите ще пристигнат след приблизително десет минути. Врата от моята стая води към твоята. Щом ти се обади, действаме. Остава ни само…

— Да чакаме.

* * *

Обаждането дойде в четири сутринта.

Майрън се опита да се отърси от съня и протегна ръка към телефона. Уин се появи на вратата, все още облечен. Кимна на Майрън да отговори и приближи втория телефон до ухото си.

— Добро утро, господин Болитар.

Беше Дебелия Ганди. Беше го направил нарочно, да се обади в четири сутринта. Майрън осъзнаваше това. Опитваше се да хване Майрън неподготвен, по средата на съня му. Надяваше се Майрън да е дезориентиран и може би леко разсеян. Класически ход.

— Здрасти — каза Майрън.

— Намери ли парите?

— Да.

— Прекрасно. Отиди до офиса на банка „Нат Уест“ на улица „Фулъм Палас“, моля.

— Сега ли?

— Възможно най-скоро, да.

— Четири сутринта е.

— Това ми е известно. Пред входа ще те чака служителка на име Денис Нъсбаум. Тя ще ти помогне да си отвориш сметка и да направиш съответния депозит.

— Не разбирам.

— Ще разбереш, ако ме слушаш. Отиди където ти казвам. Денис Нъсбаум ще ти обясни как да направиш превода.

— Очакваш от мен да преведа парите, преди да получа момчетата?

— Не. Очаквам да направиш каквото ти казвам. Ще видиш момчетата, когато отвориш сметката. Тогава ще завършиш превода в нашата сметка с криптовалута. След това ще получиш момчетата.

Майрън погледна към Уин. Уин му кимна утвърдително.

— Добре — каза Майрън.

— Господин Болитар, да не би да предпочиташ методите от едно време? Да не би да си мислеше, че ще те накарам да се обадиш от няколко улични телефонни кабини, после да вземеш метрото и може би да пуснеш откупа в кухия дънер на някое дърво?

Дебелия Ганди се изхили:

— Гледаш твърде много филми, приятелче.

Майко мила.

— Това ли е всичко?

— Не бързай толкова, господин Болитар. Имам още няколко, как да се изразя, искания.

Майрън зачака.

— Не носи каквото и да било оръжие.

— Добре.

— Ела сам. Ще бъдеш проследен и под наблюдение. Разбрахме, че в тази държава имаш нещо като подкрепление. Още хора, които действат с теб. Ако дори подушим, че някой от тях иска да се намеси в сделката ни, ще си понесеш последиците.

— А сега кой гледа твърде много телевизия?

Шегата се хареса на Дебелия Ганди.

— Приятелю, не искаш да ми се изпречваш на пътя.

— Няма и да го направя — каза Майрън.

— Правилно.

— Но има едно нещо.

— Да?

— Знам, че сте страшни и така нататък — каза Майрън. — Но и ние сме такива.

Майрън зачака отговор, но разговорът прекъсна. Майрън и Уин се спогледаха.

— Затвори ли? — попита Уин.

— Да.

— Колко невъзпитано.

Глава 8

Седяха на задната седалка в лимузината „Бентли“. Уин беше сложил парите в една особено елегантна кожена мъжка чанта. Майрън прочете етикета.

— Чанта „Суейн Адини Бриг“ за размяна на пари за откуп?

— Нямах нищо по-евтино под ръка.

— Познаваш ли района на улица „Фулъм Палас“? — попита Майрън.

— Не особено добре.

— А къде ще ме оставиш, без да ме забележат?

— Зад хотел „Кларидж“.

— Близо ли е до въпросната банка?

— Не. На около двайсет-двайсет и пет минути с кола.

— Не разбирам.

— Снощи изключих телефона ти.

— Да, това го знам.

— Когато пълничкият ни приятел от залата с игри конфискува телефона ти за кратко, той сложи в него проследяващо устройство.

— Без майтап?

— Да.

— Значи е следил местоположението ми.

— Ами, не точно твоето, разбира се. Един от хората ми занесе телефона ти в хотел „Кларидж“. Регистрира се в хотела с псевдонима Майрън Болитар.

— Дубльорът ми в апартамент „Дейвис“ ли отседна?

— Не.

— Дубльорът ми е привикнал с лукса.

— Свърши ли?

— Почти. Значи Дебелия Ганди си мисли, че съм в хотел „Кларидж“?

— Да. Ще влезеш отстрани, през служебния вход. Моят човек ще ти върне телефона. Освен това ще ти сложи две подслушвателни устройства.

— Две?

— В зависимост от това къде ще отидеш, е възможно отново да те претърсят. Вероятно няма да открият и двете.

Майрън схвана. Когато Уин поставяше проследяващи устройства на колите, той винаги слагаше едно под бронята — където може да бъде открито лесно — и едно на някое по-трудно за намиране място.

— В случай на беда използвай същата дума — каза Уин.

— „Съобщете“.

— Да, браво, че си я запомнил.

Уин се обърна и погледна Майрън право в очите.

— Използвай я дори да си мислиш, че няма да ти помогне по никакъв начин.

— А?

— Цяла вечер наблюдавахме залата за игри — каза Уин. — Пухкавият ти приятел Дебелия Ганди не е напускал сградата. Никой, който отговаря на описанието на Патрик или Рийс, не е влизал вътре.

— Хипотези?

— Може би ги държи в залата за игри. Забелязахме признаци — Уин замълча и потупа устната си с пръст, — признаци на живот откъм подземието.

— Все едно там долу има човек.

— Все едно там долу има повече от един човек.

— Използвали сте термовизионен скенер?

— Да, но стените на подземието са твърде дебели. И въпреки това…

— Какво?

Вместо да отговори, Уин поклати глава. Колата спря.

— Моят човек се намира вътре, веднага вляво. Влез, вземи телефона, изчакай да ти сложи устройствата и си хвани едно такси до въпросния адрес на улица „Фулъм Палас“.

Майрън направи точно както Уин нареди. През ума му на няколко пъти се стрелнаха спомени от последния му престой в хотела, от смъртта и разрухата, и жестокостта, която се беше разразила там, но той не им обърна внимание. Майрън не разпозна мъжа, който му помогна. Мъжът вършеше работата си мълчаливо. Най-напред постави едно подслушвателно устройство на гърдите на Майрън.

— Ау, студено — каза Майрън.

Мълчание.

Мъжът постави второто устройство в обувката на Майрън. Майрън излезе през главния вход. Портиер в униформа и цилиндър на главата каза:

— Сър, мога ли да ви помогна?

Майрън стисна чантата малко по-здраво от необходимото и едва доловимо се огледа наоколо, за да види дали някой не го наблюдава по подозрителен начин. На улицата все още нямаше никого — нямаше човек, който се е облегнал на стената и се преструва, че чете вестник, нито някой беше спрял, за да си завърже връзката на обувката.

Единствената подробност, която може би си струваше да се отбележи, беше сива кола със затъмнени прозорци, спряла малко по-надолу, от лявата страна на улицата.

— Такси, моля.

Портиерът свирна с една свирка, въпреки че едно класическо лондонско такси беше спряло на една кола разстояние от мястото, на което беше застанал Майрън. После с театрално движение отвори вратата, за да се качи Майрън. Майрън порови в джобовете си за дребни пари, но не намери и с безпомощно изражение погледна портиера и сви рамене. Портиерът остана безразличен. Майрън се плъзна на задната седалка, настани се удобно и каза на шофьора адреса на улица „Фулъм Палас“.

След три пресечки Майрън вече беше сигурен, че колата го следи. Майрън знаеше, че заради подслушвателното устройство Уин можеше да чуе всичко в този момент. Но нямаше причина все още да се възползва от това. Майрън взе телефона и го доближи до ухото си.

— Там ли си?

— Тук съм.

— Следи ме някаква сива кола — каза Майрън.

— Марка?

— Нямам представа. Не съм добре с колите. Знаеш това.

— Описание, моля.

— Емблемата прилича на разярен лъв, изправен на задните си крака.

— Сив автомобил „Пежо“. Френско производство. Ти обичаш френските неща.

— Безспорно е така.

Въпреки че беше пет сутринта, по улица „Фулъм Палас“ имаше доста движение. Таксито остави Майрън пред банка „Нат Уест“. Той плати на шофьора и слезе от колата. Таксито потегли. Майрън застана пред входа на банката, стиснал чантата с пари. Банкнотите бяха „белязани“ — с други думи, Уин знаеше серийните им номера, — но Дебелия Ганди не беше поискал небелязани банкноти. А може би и това беше поредната заблуда от филмите? Кой би проверявал серийните номера на банкнотите, когато си купуваш нещо?

Майрън стоя глупаво пред вратата цяла една минута и чак тогава телефонът му звънна. Номерът беше скрит, но нямаше как да е друг, освен Дебелия Ганди. Майрън отговори, като се постара да звучи като иконома Албърт, с престорен английски акцент.

— Имението Уейн. Ще го повикам, сър.

— Шегичка с Батман — изкиска се Дебелия Ганди. — Кой ти е любимият? Крисчън Бейл, нали?

— Има само един Батман и името му е Адам Уест.

— Кой?

Днешната младеж.

— Виждаш ли сивата кола със затъмнените прозорци? — попита го Дебелия Ганди.

— Марка „Пежо“ — изфука се Майрън с новите си познания за автомобилите.

— Да. Качи се в нея.

— Какво стана с Денис Нъсбаум и банката?

Дебелия Ганди затвори.

Колата спря до него. Кльощавият чернокож от задната стаичка в залата за игри отвори задната врата и каза:

— Да тръгваме, приятелче.

Майрън погледна в колата. Един шофьор. Един кльощав тип.

— Къде са двете момчета?

— Ще те заведа при тях.

Кльощавия се плъзна навътре, за да направи място на Майрън. Майрън се поколеба, но се качи. Чернокожият тип до него имаше лаптоп в скута си.

— Дай си телефона — каза той.

— Не.

— Няма да ти свърши никаква работа.

Той се усмихна широко.

— Блокирал съм ти сигнала.

— Моля?

Той погледна към Майрън и му се усмихна.

— Виждаш ли ей тоя лаптоп? Използвам го, за да блокирам сигнала на телефона ти. Нали помниш как вчера ти и онзи, който подслушва в другия край на телефонната линия, си разменяхте някаква информация? Е, той вече не може да те чуе. А, да, ако случайно си сложил някакво подслушващо устройство по себе си? Същата работа.

— Само да проверя дали съм те разбрал правилно — каза Майрън, — значи, твоят лаптоп блокира всички сигнали?

Кльощавия се ухили още по-широко.

— Точно.

Майрън кимна. После отвори прозореца на колата, грабна лаптопа от ръцете на чернокожия тип и го метна през прозореца.

— Ей! Какво, по…?

Той погледна през задния прозорец и видя как лаптопът му лежи на земята, изкормен.

— Ти сериозно ли? Имаш ли идея колко струва?

— Един милиард лири?

— Не е смешно, приятелче.

— Сигурен съм, че не е. Така, стига игрички. Обади се на Дебелия Ганди.

Хлапакът изглеждаше така, сякаш всеки момент може да се разплаче.

— Ох, изобщо не се налагаше да го правиш — изписка жално той. — Просто правех каквото ми бяха казали.

— А сега прави каквото ти казвам аз. Обади се на Дебелия Ганди. Кажи му, че парите са в мен. Искам момчетата.

Хлапакът отпусна рамене.

— Знаеш ли колко дадох за този лаптоп?

— Не ми пука. Ако пак ме ядосаш, ще метна теб през прозореца. Сега му се обади.

— Няма нужда да се обаждам.

Той посочи към предното стъкло.

— Пристигнахме. Не можа ли просто малко да почакаш?

Майрън погледна навън през прозореца. Наближаваха към същата онази зала за игри.

Колата спря. Майрън слезе, без да си прави труда да се извинява. Двама мъже с камуфлажни панталони отвориха вратата. Последва го Кльощавия, като продължаваше да се жалва:

— Копелето хвърли проклетия ми лаптоп през прозореца!

Сякаш някой беше дръпнал шалтера на цялата игрална зала — и доколкото можеше да си представи Майрън, може би точно това се беше случило. Нямаше звуци, нямаше светлини, нямаше движение. Цялата зала, която само преди няколко часа беше бясно осветена във всевъзможни цветове, сега тънеше в различни нюанси на сивото. Сенчестите силуети на изключените машини изглеждаха странно, заплашително, гротескно. Цялото място изглеждаше почти постапокалиптично.

— Тръгвай — каза на Майрън Панталон Едно.

— Накъде?

— Към задната стаичка.

Това не се хареса на Майрън.

— В залата няма абсолютно никой. Може да направим размяната тук.

— Планът е друг — каза Панталон Две.

— Тогава мисля да си тръгвам.

— Тогава мисля — каза Панталон Едно, като скръсти ръце пред напомпаните си гърди, — ние двамата да те смачкаме от бой и пак да ти вземем парите.

Майрън стисна още по-здраво чантата. Можеше да се справи и с двамата, без проблем — даже вече репетираше наум първия си удар, — но после какво? За добро или зло, трябваше да участва. Затова тръгна по същия път, по който беше минал предния път, когато Кожения беше с него, и спря пред аварийния изход.

Над вратата отново имаше охранителна камера. Майрън погледна нагоре, усмихна се сияйно и ведро вдигна палци. Господин Увереност. Правило номер 14 в случай на предаване на откуп: Никога не позволявай на лошите да те видят разтревожен. Вратата се отвори. Мъжете с камуфлажните панталони изпразниха джобовете на Майрън. Детекторът за метал откри подслушвателното устройство на гърдите му.

Тъкмо започнаха да го свалят и Дебелия Ганди отвори вратата към задната стаичка, подаде си главата навън и каза:

— Някакво оръжие?

— Никакво.

— Добре, тогава; нека си носи другите неща.

Майрън не знаеше дали това е добре, или не.

Той влезе в същата онази стая с множеството компютри и плоски екрани. Кльощавият чернокож вече беше заел обичайното си място.

— Строши ми проклетия лаптоп! — извика той и посочи Майрън. — Просто го метна през прозореца, сякаш беше някакъв боклук.

Дебелия Ганди изглеждаше ослепително в своя жълт костюм с ретро кройка, с възшироки панталони.

— Парите в чантата ли са?

— Не са ми в гащите — каза Майрън.

Дебелия Ганди се нацупи, което беше напълно разбираемо.

— Някой подслушва в другия край на телефона ти — каза Дебелия Ганди.

Майрън не си направи труда да отрече или да потвърди.

— Леговището ми има само един вход — каза Дебелия Ганди. — Разбираш ли ме?

— Наистина ли току-що използва думата „леговище“?

— Имаме камери навсякъде. Дерек и Джими, вдигнете ръка.

Двама мъже, вперили поглед в екраните си, вдигнаха ръка.

— Дерек и Джими следят охранителните камери. Ако някой се опитва да влезе, ще го видим. Двете врати, през които мина на влизане, са от закалена стомана, но ти най-вероятно вече знаеш това. Накратко казано, никой не може да влезе навреме, за да те спаси, без значение колко е бърз или с какво е въоръжен.

Никакъв страх. Не показвай никакъв страх.

— Да, добре, чудесно. Може ли да действаме? Спомена нещо за криптовалута.

— Не.

— Не, не си споменал…?

— Няма никакъв смисъл, господин Болитар. Първо трябваше да се снабдиш с биткойн или някой друг модерен вид криптовалута. После аз трябваше да ти дам един дълъг публичен адрес, който да отключиш, което си е на практика като индивидуална банкова сметка. После трябваше да преведеш парите по мрежа и пуф, готово. Първоначално така мислех да направим размяната.

— Но вече не?

— Не, вече не. Виждаш ли, удобно е за малки суми, но нещо толкова голямо, ами… щеше да бъде проследено. В днешно време криптовалутата твърде много нашумя. Знаеш ли каква е истината?

Той се наведе напред, сякаш да прошепне някаква конспирация.

— Аз мисля, че криптовалутата се е превърнала в една огромна операция на властите, за да могат да събират информация за черния пазар. Затова започнах да разсъждавам. Защо сомалийските пирати винаги използват пари в брой?

Той погледна Майрън, сякаш очакваше някакъв отговор. Майрън реши, че ако не отговори, онзи може и да спре да дърдори.

— Защото с пари в брой е по-лесно, по-просто и най-ефикасно.

Дебелия Ганди протегна ръка към чантата.

— Задръж малко — каза Майрън, — имахме сделка.

— Не вярваш на думата ми ли?

— Чуй какво ще направим — каза Майрън, като се опитваше да изглежда така, сякаш владее ситуацията. — Двете момчета си тръгват оттук. Излизат отвън. Щом излязат отвън, аз ще ти дам парите.

— Къде отвън?

— Както каза, ти знаеш, че някой подслушва разговора ни.

— Продължавай.

— Този някой знае къде съм. Затова ще спре с колата си отвън. Момчетата ще влязат в колата, аз ще ти дам парите и ще си тръгна.

Дебелия Ганди цъкна с език.

— Няма да стане.

— Защо не?

— Защото ти казах нещо невярно.

Майрън не отговори.

— Приятелчето ти не ни подслушва. Сигналът на всички устройства, включително и на нашите собствени мобилни телефони, в момента е блокиран. Така е проектирана тази стая. Заради собствената ни безопасност. Модерната ни безжична мрежа работи, но е защитена с парола. Опасявам се, че ти нямаш достъп до нея. Затова, каквито и устройства да имаш по гънките си, те са напълно безполезни.

Пръстите сякаш започнаха да пишат по-бавно по клавиатурите.

— Няма значение — каза Майрън.

— Я повтори?

— Аз строших лаптопа на приятелчето ти.

Кльощавия се обади:

— Струваше цяло състояние! Копелето…

— Тихо, Лестър.

Дебелия Ганди се обърна отново към Майрън.

— И?

— И сигналът на телефона ми не беше блокиран, когато пристигнах. Хората ми знаят къде съм. Ще наблюдават отвън. Ти изпрати момчетата отвън; те ще ги приберат. Простичко, нали?

Майрън ги дари с класическата си усмивка, номер 19 от арсенала му: „Събрали сме се само приятели“.

Дебелия Ганди протегна ръка.

— Дай ми чантата, ако обичаш.

— Дай ми момчетата.

Той размаха тлъстата си ръка, на китката на която носеше впита гривна, и големият екран на стената светна.

— Доволен ли си?

Отново се виждаше килията. Двете момчета седяха на пода със сгънати колене и наведени глави.

— Къде се намират?

Усмивката на Дебелия Ганди можеше да те накара да почувстваш как десетина змии плъзват едновременно по гърба ти.

— Ще ти покажа. Почакай тук, ако обичаш.

Дебелия Ганди набра някакъв код на клавиатурата на вратата, като се увери, че Майрън не може да го види. После излезе от стаята. На негово място влязоха нови двама мъже с камуфлажни панталони.

Хмм, защо ли?

В стаята настъпи тишина. Тракането по клавиатурите спря. Майрън се опита да разгадае лицата им.

Нещо не беше наред.

Две минути по-късно Майрън чу гласа на Дебелия Ганди:

— Господин Болитар?

Вече го виждаше на големия екран.

В килията заедно с двете момчета.

Уин се оказа прав. Държаха ги точно тук, в залата за игри.

— Доведи ги — каза Майрън.

Дебелия Ганди само се усмихна на камерата.

— Дерек?

Единият от мъжете каза:

— Тук съм.

— Някакво раздвижване на охранителните камери? — попита Дебелия Ганди.

— Никакво.

Дебелия Ганди размаха показалец.

— Кавалерията май няма да дойде навреме, за да те спаси, господин Болитар?

Опа.

— Да ме спаси от какво?

— Убили сте трима от хората ми.

Настроението в стаята се промени, и то не за добро. Всички бавно започнаха да се движат.

— Нямам нищо общо с това.

— Моля те, господин Болитар. Под достойнството ти е да лъжеш.

Панталон Едно извади дълъг нож. Същото направи и Панталон Две.

— Разбираш ли дилемата ми, господин Болитар? Щеше да е различно, ако ти и сътрудниците ти се бяхте свързали с мен по някакъв по-учтив начин.

Трети тип стана иззад компютъра си. Той също държеше нож.

Майрън се опита да го изиграе в главата си. Грабваш ножа на Панталон Едно, после атакуваш онзи вдясно…

— Можеше да дойдете да поговорим. Като бизнесмени. Можеше да помолите да направим размяната честно. Да се договорим. Можеше да измислим нещо заедно…

Не, няма да стане така. Твърде далече са един от друг. А и вратата е заключена…

— Но вие не направихте така, господин Болитар. Вместо това заклахте трима от моите хора.

Дерек извади нож. Джими също.

И накрая кльощавото хлапе извади едно мачете.

Шестима, всичките въоръжени, в една тясна стая.

— Как бих могъл да те оставя да си тръгнеш просто така? Как би изглеждало? Как ще ми повярват отново моите хора, че мога да ги защитя?

Може би ако се наведа, с един ритник назад… не, не. Първо трябва да взема мачетето. Но пък той е най-далече. Твърде много са, а мястото е твърде малко.

— Бих останал в стаята, за да наблюдавам развоя на събитията, но с този костюм? Нов ми е и много си го харесвам.

Нямаше начин. Започнаха да се приближават.

— Съобщете! — извика Майрън.

За миг всички спряха. Майрън се хвърли на пода и се стегна в очакване.

В този момент стената се взриви.

Звукът беше оглушителен. Стената се разруши така, сякаш Невероятния Хълк я беше разбил откъм улицата. Другите бяха неподготвени за случилото се, Майрън не чак толкова. Знаеше, че Уин ще измисли нещо. Мислеше си, че Уин ще успее да се промъкне покрай камерите. Не беше. Каза, че цяла вечер е наблюдавал залата. Беше открил коя е външната страна на тази стая. Вероятно беше поставил на нея някое мощно подслушващо устройство, за да знае кога да действа.

Някакъв динамит ли беше използвал, или ръчен противотанков гранатомет?

Майрън нямаше никаква представа.

Шок и ужас, бейби. Запазената марка на Уин.

Момчетата в стаята не знаеха от къде им беше дошло. Но скоро щяха да разберат.

Майрън бързо се раздвижи. От мястото си на пода той замахна с крак и повали единия от мъжете. Беше Панталон Две. Майрън сграбчи ръката, в която онзи държеше ножа. Панталон Две, под въздействие единствено на първичния си инстинкт, стискаше здраво. Това не беше проблем. Майрън се надяваше да направи така. Нямаше никакво намерение да се опитва да му измъкне ножа от ръката. Вместо това, Майрън хвана китката на мъжа и завъртя ръката му нагоре.

Острието, все така в ръката на мъжа, се заби в гърлото на Панталон Две.

Бликна кръв. И ръката се отпусна.

Майрън издърпа ножа докрай и чу влажен, засмукващ звук. Мигновено настана хаос. Прахолякът от срутената стена му пречеше да вижда добре. Майрън чу кашляне и викове. Явно суматохата беше привлякла вниманието на пазача в коридора.

Когато отвори вратата, Майрън връхлетя върху него. С един удар право в носа той го изпрати обратно в коридора. Майрън продължи след него. Не искаше да убива никого, освен ако не се налагаше. Изстреля му още един юмрук. Мъжът се олюля назад и се опря в стената. Майрън го сграбчи за гърлото и насочи върха на окървавения нож към дясното око на мъжа.

— Моля те!

— Как да стигна до подземието?

— Вратата вляво. Кодът е 8787.

Майрън го удари с юмрук в стомаха, остави го да се свлече на пода и побягна. Откри вратата, въведе кода и я отвори.

Неочакваната воня едва не го отблъсна назад. Познатият мирис е едно от нещата, които могат най-силно да накарат човек да изпита дежавю. Майрън се върна назад във времето, когато играеше баскетбол, към зловонния аромат в съблекалнята след края на играта, към количките за мръсно пране, натъпкани с напоените с пот чорапи, блузи и бандажи на младите спортисти. И все пак онази миризма след мач или тренировка напомняше за неотдавна чистите момчета, отдадени на баскетбола, а това й придаваше една сладка нотка — ако не приятна, то поне търпима.

Тази миризма не беше такава.

Беше прашна и гранясала, и ужасна.

Когато Майрън погледна надолу по стълбите, той не повярва на очите си.

Двайсет, ако не и трийсет тийнейджъри се разбягаха като плъхове, които си осветил с фенерче.

„Какво, по…?“

Подземието приличаше на ужасен бежански лагер. Имаше походни легла, одеяла и спални чували. Нямаше време да мисли за това. Майрън тръгна надолу по стълбите и видя килията.

Празна.

Той слезе долу и се обърна надясно. Хлапетата запълзяха към ъгъла като във филм за зомбита — сякаш се катереха едно връз друго, за да стигнат до нещото, с което се хранят. Майрън тръгна натам. Хлапетата му препречиха пътя. Майрън ги отблъсна встрани. Бяха предимно момчета, но имаше и няколко момичета за цвят. Всички те го поглеждаха с празни, невиждащи очи и продължаваха да се блъскат напред.

— Къде е Дебелия Ганди? Къде са момчетата от килията?

Никой не отговори. Продължаваха да се блъскат към същия ъгъл. Да не би да имаше врата или…

Дупка?

Хлапетата изчезваха в някаква дупка в бетонната стена.

Майрън започна да разбутва хлапетата по-бързо, дори когато това означаваше да е малко по-груб, отколкото му се искаше. Едно от тях започна да крещи и да го драска с нокти по лицето. Майрън го отблъсна. Започна да се придвижва като нападател от отбор по американски футбол, с наведено рамо, зад което влагаше тежестта на тялото си и ги разблъскваше, докато стигна до дупката.

Друго хлапе започна да се покатерва навътре.

Беше тунел.

Майрън сграбчи хлапето за гърба. Няколко други се блъскаха напред и се опитваха да стигнат до отвора. Майрън не поддаваше. Той издърпа хлапето и го завъртя с лице към себе си.

— Натам ли отиде Дебелия Ганди? С него ли бяха двете момчета?

— Всички трябва да излезем оттук — каза момчето и кимна. — Иначе ченгетата ще ни намерят.

Отново бяха започнали да ги избутват. Майрън трябваше да избере. Да се отмести встрани или…

Той скочи в дупката и се приземи на студения, влажен под. Изправи се и главата му се удари в бетона. За миг му причерня. Таванът на тунела беше нисък. Някой не толкова висок, колкото него, вероятно би могъл да се затича. Майрън нямаше този късмет.

Зад него прииждаха нови и нови хлапета.

„Трябва да вървя напред“, помисли си Майрън.

— Патрик! — извика той. — Рийс!

За миг той чуваше единствено дращенето на хлапетата, които се опитваха да се измъкнат през тъмния тунел. И тогава дочу нечий вик:

— Помощ!

Майрън усети как пулсът му се ускорява. Викът може и да беше кратък, само от една дума, но Майрън беше сигурен.

Акцентът беше американски.

Той се опита да ускори крачка. Тунелът вече беше претъпкан с момчета, които му препречваха пътя. Както и с момичета. Той се зае да се провира покрай тях.

— Патрик! Рийс!

Ехото отекна надалеч. Но никой не му отговори.

Височината и широчината на тунела постоянно се променяха. Неочаквано се появяваха всевъзможни завои. Стените бяха черни и стари, и мокри. Оскъдните приглушени светлини го правеха още по-зловещ.

От двете му страни, зад него и пред него имаше тийнейджъри. Някои избързваха напред, други изоставаха.

Майрън сграбчи един от тях малко по-грубо, отколкото беше искал, и го завъртя с лице към себе си:

— Накъде води този тунел?

— Към много места.

Майрън го пусна. „Много места. Жестоко.“

Той стигна до едно разклонение и спря. Някои от хлапетата тръгнаха наляво, други надясно.

— Патрик! Рийс!

Тишина. А после един глас, който звучеше американски:

— Помощ!

Надясно.

Майрън забърза към гласа, като с всички сили се опитваше да ускори крачка, без да удари главата си в тавана. От вонята започваше да му се повдига. Той продължи напред. Чудеше се кога ли са направени тези тунели — преди векове, може би. Цялото място изведнъж му заприлича на нещо от роман на Дикенс… и тогава видя напред в тунела двете момчета.

И един дебел мъж с широк жълт костюм.

Дебелия Ганди се обърна към него. Извади нож.

— Не! — извика Майрън.

От тях все още го деляха няколко тийнейджъри. Майрън се затича към двете момчета колкото може по-бързо, като държеше главата си приведена и се избутваше с всички сили с краката си.

Дебелия Ганди вдигна ножа.

Майрън продължи напред. Но знаеше, че все още е твърде далеч.

Ножът се спусна. Майрън чу писък.

Едно момче се свлече на пода.

— Не!

Майрън се спусна към тялото на пода. Жълтият костюм побягна. Това нямаше значение за Майрън. Започнаха да прииждат още хлапета. Майрън обгърна с тялото си наръганото момче.

Къде беше другото момче?

Ето го. Майрън протегна ръка и го сграбчи за глезена. Държеше здраво. Още тийнейджъри започнаха да се катерят по него. Майрън не изпускаше глезена. Той остана надвесен над наръганото момче, като използваше тялото си като щит. Откри прободната рана и с другата си ръка се опита да спре кървенето.

Нечий крак се стовари върху китката на Майрън. Вече не можеше да стиска толкова здраво глезена на другото момче.

— Дръж се — извика той.

Но глезенът се изхлузваше.

Майрън стисна зъби. Колко още можеше да издържи така?

Майрън не пусна дори когато момчето се дърпаше, дори когато го изрита в лицето веднъж, дори когато го изрита втори път. И тогава, на третия ритник, глезенът се изплъзна.

Реката от тийнейджъри отнесе момчето.

Изчезна.

— Не!

Майрън остана снишен, обгърнал като с щит тялото на раненото момче. Той притисна раната още по-силно.

„Няма да умреш. Чуваш ли ме? Не стигнахме дотук, за да…“

Щом притокът на тийнейджъри пресъхна, Майрън бързо разкъса ризата си и пристегна здраво раната. Най-сетне успя да погледне момчето.

И разпозна лицето му.

— Дръж се, Патрик — каза Майрън. — Ще те заведа у дома.

Глава 9

Изминаха три дни.

Полицаите зададоха много въпроси на Майрън. На много от тях отговори половинчато, а и като лицензиран адвокат, можеше да се позове на задълженията си спрямо своя клиент, припознати и от Обединеното кралство, и така успя да запази името на Уин в тайна. Да, беше пристигнал в страната със самолет, собственост на компанията „Лок-Хорн“, по молба на свой клиент. Не, не можеше да каже дали се е срещал с въпросния клиент, или не. Да, беше занесъл пари за откуп, с надеждата да спомогне за освобождаването на Патрик Мур и Рийс Болдуин. Не, нямаше никаква представа какво се е случило със стената. Не, каза им Майрън, той нямаше никаква представа кой е намушкал в гърлото един двайсет и шест годишен мъж с множество провинения на име Скот Тейлър и го е убил. Не, не знаеше нищо за трима мъже, убити недалеч от гара „Кингс Крос“ преди няколко дни. По това време той все пак е бил в Ню Йорк.

Нямаше и следа от Дебелия Ганди. Нямаше и следа от Рийс.

Полицаите нямаха право да го задържат повече. Нямаха доказателства, че наистина е престъпил закона. Някой (Уин) беше изпратил един млад адвокат на име Марк Уелс, който да представлява Майрън. Уелс свърши работа.

И така, те неохотно пуснаха Майрън на свобода. Вече беше обяд и той отново беше седнал на същия баров стол в „Короната“. Уин влезе и седна на стола до него. Барманът донесе две халби светла бира.

— Господин Локуд — каза той. — Не сте идвали от месеци. Прекрасно е да ви видя отново.

— Теб също, Найджъл.

Майрън погледна бармана, после Уин и повдигна въпросително едната си вежда.

— Точно днес пристигнах от Съединените щати, веднага щом чух новината — каза Уин.

Барманът погледна Майрън. Майрън погледна бармана, после Уин и каза:

— Аха.

Барманът се отдалечи.

— На границата няма ли данни, че си влязъл в страната по-рано?

Уин се усмихна.

— Разбира се, че не — каза Майрън. — Между другото, благодаря за адвоката, Уелс.

— Юрист.

— Моля?

— Във Великобритания се нарича юрист. В Америка се нарича адвокат.

— Във Великобритания те наричам задник. В Щатите те наричам гъ….

— Да, ясно, разбирам накъде биеш. Като говорим за юристи, моят в момента разговаря с полицаите. Той ще потвърди, че тъкмо аз съм твоят клиент и че ти, като друг мой юрист, си защитавал интересите ми.

Майрън каза:

— Споменах им за това, че имам задължение да не разкривам самоличността на клиентите си.

— И аз ще го потвърдя. Също така ще им предадем и анонимния имейл, изпратен лично на мен, с който започна всичко. Може би Скотланд Ярд ще успеят да намерят подателя, за разлика от мен.

— Така ли мислиш?

— В никакъв случай. Преструвах се на скромен.

— Не ти отива — каза Майрън. — И как го направи?

— Казах ти, че огледахме внимателно залата за игри. Но не само отвътре.

Майрън кимна.

— Значи, си разбрал къде е тайната стаичка.

— Да. После свързахме към нея едно мощно подслушващо устройство. Само го допираш до някоя стена и можеш да чуеш всичко. И зачакахме да кажеш ключовата дума.

— А после?

— Ползвахме РПГ-29.

— Колко дискретно.

— Това ми е силната черта.

— Благодаря ти — каза Майрън.

Уин се престори, че не го е чул.

— А как е Партик? — попита Майрън. — Полицаите не ми казаха нищо. Прочетох във вестника, че родителите му са пристигнали, но все още никой не може дори да потвърди дали това е той.

— Почакай.

— Моля?

— Скоро ще получим повече информация по въпроса от достоверен източник.

— Кой?

Уин поклати глава.

— Вероятно се питаш защо полицаите не те разпитваха по-обстойно за прободната рана в гърлото.

— Всъщност не — каза Майрън.

— Не?

— В объркването никой не е видял какво се случва. Реших, че просто си взел ножа със себе си, за да не остане нищо, което да води към мен.

— Не точно. А и полицаите конфискуваха дрехите ти.

— Много си харесвах панталоните.

— Да, наистина те правеха да изглеждаш по-слаб. Но така или иначе, те ще вземат проба от кръвта по тях. И тя, разбира се, ще съвпадне с кръвта на жертвата.

Майрън най-сетне се предаде и отпи една глътка.

— Проблем ли е това?

— Не мисля. Спомняш ли си чернокожия си другар с мачетето?

— Чернокожия ми другар?

— Да, вярно, това е най-подходящият момент да внимаваме да се изразяваме коректно. „Англо-африкански произход“ ли се казва сега? Трябва да се консултирам с наръчника.

— Прости ми. Какво за него?

— Казва се Лестър Конър.

— Добре.

— Когато полицаите пристигнали на местопрестъплението, Лестър бил в безсъзнание и — о, чудо — държал окървавения нож в ръката си. Той, разбира се, казал, че някой друг го е сложил там.

— Разбира се.

— Но ти би могъл да кажеш, че си видял как Лестър намушква Скот Тейлър в гърлото.

— Несъмнено бих могъл.

— Но?

— Но няма да го направя — каза Майрън.

— Защото?

— Защото не би било вярно.

— Господин Конър се е опитал да те убие.

— Е, да, но ако бъдем честни, аз му счупих лаптопа.

— Логическа заблуда — каза Уин.

— По-добре от заблуда в показанията.

— Туше.

— Ако ме попитат, ще кажа, че някой го е наръгал и той е паднал върху мен. В объркването нито съм видял кой, нито съм забелязал, че се е случило.

— Това трябва да свърши работа — каза Уин.

— Има ли някакви следи, които водят към Рийс?

— Спомни си какво ти казах за достоверния източник — каза Уин.

— Какво за него?

— Какво за нея? — Уин поклати глава. — За бога, Майрън, такъв си сексист. Ето я и нея.

Уин погледна към вратата. Майрън направи същото и веднага разпозна жената, която беше влязла. Беше Брук Болдуин, братовчедката на Уин — и още по-важно, майката на все така изчезналия Рийс.

Майрън не беше виждал Брук от… пет години, пресметна той.

Между Майрън и Уин се появи един баров стол. И двамата се поместиха встрани, за да направят място. Брук се приближи непоколебимо към тях, взе бирата, която Найджъл вече беше сложил пред нея, и започна да пие. Остави чашата наполовина празна. Найджъл кимна одобрително.

— Имах нужда от това — каза Брук.

Майрън беше виждал твърде много родители/съпрузи/роднини на изчезнали хора. Повечето изглеждаха изтощени и посърнали, което сякаш беше нормално и уместно. При Брук нещата стояха по-скоро обратно. Имаше хубав тен, изглеждаше несломима и здрава, сякаш заредена с енергия, след като току-що беше приключила със сутрешното си плуване в някой басейн с олимпийски размери или беше изкарала няколко рунда с треньора си по бокс. Дребното й тяло беше жилаво и мускулесто. Първата дума, която идваше наум при вида на тази заможна майка от скъпите предградия, понесла един от най-жестоките удари на живота: безмилостна.

Брук Локуд Болдуин може и да беше израснала сред каменни имения и елитни гимназии, но изглеждаше точно на мястото си в пъб като този. Като нищо би могла да предизвика някого на игра на дартс или да помете със замах чашите от бара, за да го срази на канадска борба.

Брук се обърна към Майрън и дори без едно здрасти, нареди:

— Кажи ми какво точно се случи.

Той го направи. Разказа й всичко от пристигането си в Лондон до разпита в полицията. Тя го гледаше внимателно с яркозелените си очи.

Когато приключи, Брук каза:

— Значи, си държал Рийс за глезена.

— Така мисля, да.

Гласът й вече омекна:

— Докоснал си го.

Думите задълго увиснаха във въздуха.

— Съжалявам — каза Майрън. — Опитах се да го задържа.

— Не те виня. Видя ли лицето му?

— Не.

— Значи, не знаем със сигурност дали е бил Рийс.

— Не мога да кажа със сигурност, да — отговори Майрън.

Брук погледна Уин. Уин не каза нищо. Тя се обърна отново към Майрън.

— От друга страна, нямаме причина да вярваме, че не е бил моят син, нали така?

Уин проговори за първи път.

— Зависи.

— От?

— Знаем ли със сигурност, че другото момче е Патрик?

— Да — каза Брук. — Поне Нанси твърди, че това е Патрик.

— Сигурна ли е? — попита Майрън.

— Така твърдят и тя, и Хънтър. Вече са разведени, нали знаеш. Хънтър и Нанси. Разделиха се малко след това.

Тя не каза след кое. Не беше нужно.

— Бяхме заедно по време на полета. И четиримата. Отново заедно. Дори не помня последния път, когато сме си говорили. Все още сме съседи. Предполагам, че трябваше да се преместим, но… тя винаги ме е обвинявала. Нанси, имам предвид.

— Струва ми се нечестно — каза Майрън.

— Майрън?

— Да?

— Без снизхождение, става ли?

— Не исках да прозвучи така.

— Момчетата бяха в моя дом. С моята бавачка. Трябваше аз да бъда вкъщи и да ги гледам. Ако местата ни бяха разменени… както и да е; беше много отдавна.

Уин попита:

— Знаем ли от независим източник, че момчето е Патрик?

— Например какъв?

— Например ДНК.

— Споменах им за това. Предполагам, че в някакъв момент ще направят сравнителен анализ, но към момента има някакви чисто законови пречки. Патрик — искам да кажа, да предположим, че това е Патрик — е непълнолетен, затова им трябва съгласие от родител.

Уин кимна.

— И точно затова няма ясно доказателство, че Нанси и Хънтър са негови родители.

— Иронично, нали?

— А какво казва Патрик? — попита Майрън. — Къде са били? Кой ги е отвлякъл?

Брук вдигна халбата си, загледа се за миг в течността вътре и после я изпи. Майрън и Уин гледаха и чакаха.

— Патрик все още не е казал нищо.

Миг мълчание.

— Толкова ли е пострадал?

— Явно. Не че биха ме пуснали да го видя. В болничната стая се допускат само роднини.

— Колко сериозни са нараняванията?

— Нанси каза, че ще оживее, но в момента е в безсъзнание. Говори ми за ирония. Десет години, без никаква следа от Рийс. Нищо. Сега изведнъж има някой, който може да ми даде някакви отговори, а аз дори не мога да говоря с него.

Брук затвори очи и ги разтърка с палец и показалец. Майрън протегна ръка да я докосне по рамото. Уин го спря с поклащане на главата.

— Както и да е — каза тя, като отвори очи. — Днес следобед ще направим пресконференция. Както знаете, медиите знаят някаква част от историята. Време е да разкажем всичко.

— Минаха три дни — каза Майрън. — Защо изчакахте?

Брук стана от стола и се обърна, за да се облегне с гръб на бара.

— Значи, на първия ден двама детективи, или както там ги наричат в Скотланд Ярд, седнаха да разговарят с Чик и с мен.

— „Двоумим се — казаха те. — Ако съобщим на медиите и покажем навсякъде настоящата снимка на Рийс от компютърните симулации, може да се случат две неща. Едно… — Брук вдигна показалец — създаваме напрежение и намираме Рийс. Две… — средният пръст застана до показалеца — създаваме напрежение и онзи, който държи Рийс, го убива и се отървава от трупа.“

— Те ли ти казаха това? — попита Майрън.

— Точно по този начин. Посъветваха ни да им дадем малко време, за да видят дали ще могат да намерят някакви следи без много шум.

— Предполагам, че не са могли.

— Точно така. Рийс, както изглежда, е изчезнал безследно. Отново.

Отново.

И тя отново затвори очи. И Майрън отново протегна ръка. И Уин отново го спря, като поклати глава. Уин не беше коравосърдечен. Той просто все още не искаше тя да се срине. Майрън разбра това.

— Значи, следователите — каза Уин — са променили препоръката си?

— Не — каза Брук, — аз го направих. Аз реших. Аз избрах. Разкриваме всичко. Ще помогне ли това да открием сина ми, или ще го убие? Не знам. Страхотно, нали?

— Това е правилният ход — каза Уин. — Това е единственият ход.

— Така ли мислиш?

— Да.

Майрън видя как Брук свива ръката си в юмрук. Лицето й внезапно почервеня и в този момент Брук неочаквано заприлича на своя братовчед Уин, или човек поне можеше да забележи роднинската прилика. Когато Брук заговори отново, тонът й беше остър:

— Значи, вече мислиш, че мнението ми за това, какво ще се случи със сина ми, има някакво значение?

Уин не отговори.

— Получил си анонимен имейл — каза Брук.

— Да.

— Отишъл си и си убил трима души.

— Малко по-високо — каза Уин. — Мисля, че онези господа в ъгъла не успяха да те чуят.

Но Брук никак не се впечатли от това.

— Защо не ми каза за имейла?

— Беше анонимен. Реших, че няма да доведе до нищо.

— Глупости — каза Брук. — Сторил ти се е достатъчно достоверен, за да провериш какво става.

— Да.

— Тогава защо не ми каза, Уин?

Не последва отговор.

— Защото си решил, че ще рухна? Защото не си искал да започна отново да се надявам?

Мълчание.

— Уин?

Той се обърна с лице към нея.

— Да — каза той. — Точно затова.

— Нямаше право да взимаш това решение.

Той разпери ръце.

— И въпреки това го взех.

— Защото мислеше, че няма да мога да го понеса? Искаше да ме опазиш от още болка?

— Нещо такова.

— Не знаеш нищо за моята болка.

Брук се наведе към него.

— Как смееш? Как смееш да решаваш вместо мен?

Тя го гледаше неумолимо. Уин не отговори.

— Уин?

— Права си — каза той. — Трябваше да ти кажа.

— Това не ми върши работа.

— Ще се наложи, Брук.

— Не, съжалявам, няма да се измъкнеш толкова лесно. Може би ако ми беше казал за имейла, щях да дойда. Може би щях да успея да помогна по някакъв начин. Може би — не, със сигурност — нещата щяха да се развият по друг начин.

Уин не каза нищо.

— Вместо това — каза Брук и посочи към прозореца на пъба — момчето ми все още е някъде там. Самӝ. Оплеска нещата, Уин. Яко оплеска нещата.

— Нека забавим малко темпото — каза Майрън. — Не знаем дали това щеше да промени…

Брук стрелна поглед към Майрън и го прекъсна:

— Рийс тук ли е, Майрън?

Сега Майрън беше този, който не каза нищо.

— В крайна сметка: той тук ли е?

Тя отново се обърна към своя братовчед.

— Това беше първата ни истинска следа за последните десет години. Десет ужасни, отвратителни години. А сега…

— Брук?

Беше Уин.

— Разбирам те — каза той. — Ядосана си.

— Господи, колко си прозорлив.

— Освен това, се опитваш и да ме мотивираш — каза Уин. — Няма нужда. Знаеш това.

Погледите им се срещнаха. Ако някой беше преминал между тях, вероятно щеше да бъде прерязан като с лазер.

Телефонът й звънна.

— Намери го, Уин.

— Ще го направя.

И двамата примигнаха. Брук извади телефона си и го доближи до ухото си.

— Ало?

Тя затвори след няколко секунди.

— Обадиха се от полицията.

— Какво казаха?

— Патрик. Буден е.

Глава 10

Уин не отиде с тях в болницата. Струваше му се, че засега е по-добре да стои настрана от всичко, което може да има общо със силите на реда. Обсъдиха възможността Майрън също да запази дистанция — полицаите определено не бяха доволни от обяснението, което Майрън им предостави за случилото се в „Страната на приключенията“ — но в крайна сметка решиха, че ще е добре да бъде наблизо, в случай че им потрябва.

Брук говори по телефона през цялото време, докато се возиха в таксито. Обади се на съпруга си Чик и му каза да я чака в болницата. Проведе още няколко разговора и се разтревожи още повече.

— Какво има? — попита Майрън.

— Казват, че все още не може да видим Патрик.

— Кой?

— Полицаите.

Майрън се замисли за това.

— Решението тяхно ли е?

— Какво искаш да кажеш?

— Искам да кажа, кой решава, че не можеш да го видиш? От полицията ли зависи? Родителите могат ли да пренебрегнат решението им?

— Все още не знам дали Нанси и Хънтър имат законови права.

— Предполагам, че имаш телефонните им номера.

— Само на Нанси.

— Набери го.

Тя го направи. Никой не вдигна. Изпрати съобщение. Никой не отговори.

Когато колата спря пред входа на болницата, Чик пушеше и крачеше нервно. Чик яростно метна цигарата си на земята и театрално я смачка с крак. После намръщено отвори вратата на таксито. Брук слезе. Майрън я последва.

Когато видя Майрън, Чик се намръщи още повече.

— Ти си приятелят на Уин. Баскетболистът. Какво правиш тук?

Уин не харесваше Чик, а това беше всичко, което Майрън имаше нужда да знае за него.

Чик се обърна към Брук:

— Какво прави той тук?

— Той спаси Патрик.

Чик отново обърна намръщеното си лице към Майрън.

— Ти си бил там?

— Да.

— Тогава как така не си спасил и моето дете?

Моето дете, отбеляза си Майрън. Не нашето.

— Опитал се е, Чик — каза Брук.

— Какво, той не може ли сам да говори?

— Опитах се, Чик.

Чик направи крачка към него. Все така намръщен. Майрън започна да се чуди дали наистина беше намръщен, или просто така си изглеждаше през цялото време.

— На хитрец ли ми се правиш? А?

Майрън не отстъпи назад. Не сви ръка в юмрук, а как само му се искаше да го направи. Въпреки че съпругата му го беше повикала неочаквано, Чик беше облечен с лъскав копринен костюм, а вратовръзката му беше вързана толкова перфектно, че изглеждаше сякаш е купена така. Обувките му лъщяха неестествено, все едно бяха повече от нови, а черната му коса, прошарена по възможно най-правилния начин, беше пригладена назад и малко прекалено дълга. Кожата на лицето му сияеше, все едно скоро беше почиствана от професионалист или той самият използваше висококачествени козметични продукти, а думите „поддържан мъж“ струяха от всяко движение на Чик.

Брук каза:

— Нямаме време за това.

Чик направи онзи номер, където поглеждаш човека в едното око, после в другото и после пак в първото. Майрън просто стоеше неподвижно и го чакаше да приключи. Не преценяваш един мъж по външния му вид. Уин беше живото доказателство за това. А и този мъж страдаше. И това му личеше. Може и да беше зализано самовлюбено копеле, но преди десет години някой беше отвлякъл сина му. Това сякаш беше изписано на лицето на Чик, въпреки всичките му опити да го прикрие.

За това, от една страна, Майрън изпитваше съжаление към този човек.

От друга страна, Майрън не забравяше, че Уин не го харесва.

— Дадох всичко от себе си — отговори му Майрън. — Измъкна се. Съжалявам.

Чик се поколеба и после кимна.

— Аз също съжалявам. Всичко това…

— Няма нищо.

Брук меко се обади:

— Чик?

Чик стисна рамото на Майрън в знак на извинение и се обърна към съпругата си.

— Нека влезем вътре, искаш ли? — каза Брук.

Чик кимна и застана до нея.

Брук засенчи очи с дясната си ръка.

— Майрън?

Той огледа наоколо и забеляза едно кафене „Коста“ на отсрещния тротоар.

— Ще чакам там. Пиши, ако имаш нужда от мен.

Чик и Брук влязоха в болницата. Майрън пресече улицата и се отправи надясно към кафенето „Коста“. Кафенето беше част от веригата „Коста“ и по всичко приличаше на кафене от голяма верига. Сменяш тъмночервения декор със зелен и все едно си в „Старбъкс“. Майрън не се съмняваше, че страстните защитници и на двете компании щяха да се засегнат от това твърдение, но реши да не се тормози от този факт.

Той си поръча кафе и след като осъзна, че стомахът му ръмжи, разгледа предложенията за хранене. По тази линия — с храната — „Коста“ сякаш предлагаше по-голямо разнообразие от своя американски съперник. Поръча си „Тости с английско сирене и шунка“. „Тости“, каква сладка дума. Майрън не я беше чувал преди, но заключи, съвсем вярно, както се оказа впоследствие, че „тости“ вероятно представлява сандвич, запечен на тостер.

Има хора, които благоговеят пред дедуктивните способности на Майрън Болитар.

Пристигна съобщение от Брук: „Не ни позволяват да го видим. Казаха да чакаме“.

Майрън отговори: „Искаш ли да дойда при вас?“.

Брук: „Не. Ще те държа в течение“.

Майрън седна на една маса и започна да яде своето тости. Не беше лошо. Изгълта го твърде набързо и се зачуди дали да не вземе още едно. Кога се беше хранил за последно? Той се облегна на стола, отпи от кафето си и се зае да чете статиите, които беше запазил в смартфона си. Времето течеше. Мястото беше някак прекалено тихо. Майрън огледа измъчените лица, които го заобикаляха. Вероятно си въобразяваше, но почти можеше да почувства как страданието се носи във въздуха. На отсрещния тротоар, разбира се, имаше болница — може би затова четеше по лицата страдание и тревога; бяха лица, които копнеят за новини; лица, които се боят от новините; лица, дошли тук в опит да се спасят сред утешителното еднообразие на всекидневието в едно кафене от голяма верига.

Телефонът му избръмча. Друго съобщение, този път от Териса: „Имам интервю за работа в Джаксън Хол. Като говорител в основната новинарска емисия“.

Това бяха страхотни новини. Майрън отговори: „Еха, това е жестоко“.

Териса: „Утре летя към ранчото на собственика с частния му самолет“.

Майрън: „Страхотно. Много се радвам за теб“.

Териса: „Работата все още не е моя“.

Майрън: „Ще му видиш сметката на това интервю“.

Териса: „Той е склонен да пуска ръце“.

Майрън: „А аз съм склонен да му видя сметката на него“.

Териса: „Обичам те, нали знаеш“.

Майрън: „И аз те обичам. Но говоря съвсем сериозно, че ще му видя сметката, ако ти пусне ръка“.

Териса: „Винаги знаеш точно какво да кажеш“.

Майрън се усмихваше. Тъкмо щеше да й напише отговор, когато нещо привлече вниманието му.

Или някой.

Нанси Мур, майката на Патрик, току-що беше влязла в кафенето. Той написа набързо: „Трябва да тръгвам“ и го изпрати.

Докато Брук Болдуин беше олицетворение на силата и решителността, то Нанси Мур изглеждаше слаба и изтощена. Русата й коса беше набързо вързана на опашка, а сивите кичури в нея стърчаха разрошени. Беше облечена в широка спортна блуза с качулка с надпис „Лондон“, като буквата „Л“ беше изобразена като комбинация от старовремна телефонна кабина и автобус на два етажа. Вероятно беше бързала да си събере багажа и след пристигането си я беше купила от някой туристически магазин за сувенири.

Нанси Мур тихо каза нещо на момчето зад бара, което сложи ръка до ухото си в знак, че не я е чуло. Тя повтори поръчката и започна да рови в дамската си чанта за дребни пари.

Майрън се изправи.

— Госпожа Мур?

Гласът му я стресна. Монетите се изплъзнаха от ръката й и паднаха на пода. Майрън се наведе да ги вдигне. Нанси се опита да направи същото, но сякаш това не беше по силите й. Майрън се изправи и пусна монетите в ръката й.

— Благодаря ви.

Нанси Мур се загледа в лицето му за миг. Някакво особено изражение премина през лицето й. Разпозна ли го? Изненада ли се? Може би и двете?

— Вие сте Майрън Болитар — каза тя.

— Да.

— Срещали сме се и друг път, нали?

— Веднъж — каза Майрън.

— В….

Тя замълча. Бяха се срещали в дома на семейство Болдуин, на мястото на ужасната случка, около месец след отвличането. Бяха повикали Уин и Майрън твърде късно.

— Вие сте приятелят на Уин.

— Да.

— И вие… вие сте онзи, който…

Тя примигна и сведе поглед.

— Как бих могла да ви се отблагодаря за това, че спасихте момчето ми?

Майрън не отговори.

— Как е Патрик?

— Ще се оправи, поне физически.

Момчето зад бара се върна с две картонени чаши кафе за навън. Постави ги пред нея.

— Вие спасихте живота му — каза тя. В гласа й се долавяше страхопочитание. — Вие спасихте живота на сина ми.

— Радвам се, че ще се оправи — отговори Майрън. — Чух, че е в съзнание?

Нанси Мур не отговори веднага. Когато го направи, тя каза:

— Мога ли да ви попитам нещо?

— Разбира се.

— Колко си спомняте от живота си, преди да навършите шест години?

Той знаеше накъде върви разговорът, но въпреки това реши да продължи.

— Не много.

— А от живота си между шест и шестнайсет години?

Този път Майрън запази мълчание.

— Всичко, нали? Начално училище, прогимназия, почти до края на гимназията. В този период се оформяме като личности. В този период се изграждаме цялостно.

Служителят на бара й съобщи сметката. Нанси Мур му подаде монетите. Той й върна няколко, заедно с хартиен плик за навън.

— Не искам да ви притеснявам — каза Майрън. — Но дали Патрик е споменал нещо за онова, което му се е случило, и къде би могъл да бъде Рийс?

Нанси Мур постави парите обратно в дамската си чанта, прекалено внимателно.

— Нищо, което би било от полза — каза тя.

— Какво означава това?

Тя просто поклати глава.

— Какво е казал? — попита Майрън. — Патрик, имам предвид. Кой ги е отвлякъл? Къде са били през цялото това време?

Погледът й вече изглеждаше студен.

— Нали не мислите, че не се тревожа за Рийс?

— Не, в никакъв случай. Сигурен съм, че се тревожите.

— Нали не мислите, че не знам какво преживяват Брук и Чик в момента?

— Тъкмо обратното — каза Майрън. — Не мисля, че някой знае това по-добре от вас.

Тя затвори очи.

— Съжалявам. Просто…

Майрън зачака.

— Патрик почти не може да говори. Той… не е никак добре. Психически, имам предвид. Все още почти нищо не е казал.

— Не бих искал да прозвуча коравосърдечно — каза Майрън, — но сигурна ли сте, че това е Патрик?

— Да.

Без колебание. Без съмнение.

— Направихте ли ДНК тест?

— Не, но ако се наложи, ще направим. Той ни разпозна, поне така мисля. В частност мен. Но това е Патрик. Това е моят син. Знам, че звучи като безсмислено клише, но една майка винаги знае.

Може и да е клише. Може и да не е. От друга страна, за да се възползваме напълно от клишетата, виждаме онова, което ни се иска — особено когато става въпрос за отчаяна майка, която копнее да сложи край на едно болезнено десетилетие.

Очите й започнаха да се пълнят със сълзи.

— Някакъв ненормалник го е намушкал. Момчето ми. Вие сте го открили. Вие сте го спасили. Осъзнавате ли това? Щял е да умре от кръвозагуба. Така казаха лекарите. Вие…

— Нанси?

Гласът се разнесе зад гърба му. Майрън се обърна и разпозна Хънтър Мур, бившият съпруг на Нанси и баща на Патрик.

— Хайде — каза мъжът. — Трябва да тръгваме.

Той пусна дръжката на вратата и изчезна някъде вляво.

Хънтър Мур може и да беше разпознал Майрън, но не го показа. От друга страна, нямаше почти никаква причина да го познае. Никога преди не се бяха срещали — той не беше в дома на семейство Болдуин през въпросния ден — и изглеждаше, сякаш просто иска да накара бившата си съпруга да побърза.

Нанси взе хартиения плик и чашите с кафе. Обърна се към Майрън.

— Чувствам се толкова неудобно да ви благодаря отново. Мисълта, че след всички тези години, след намирането на Патрик жив, той просто е щял да бъде убит, ако не се бяхте появили…

— Всичко е наред.

— Вечно ще ви бъда задължена.

После тя излезе бързо през вратата и тръгна наляво, след бившия си съпруг. За момент Майрън остана неподвижен. Момчето зад бара каза:

— Искате ли да ви долея кафе?

— Не, благодаря.

Майрън остана все така неподвижен.

— Всичко наред ли е, приятелю? — попита момчето.

— Всичко е наред.

Той продължи да гледа към вратата. И тогава го осени една интересна мисъл. Болницата се намираше вдясно. А Нанси и Хънтър Мур бяха тръгнали наляво.

Означаваше ли нещо това?

Не. Не и само по себе си. Може би бяха отишли да купят нещо от аптеката или просто да се разходят на чист въздух, или пък…

Майрън закрачи към вратата. Излезе на улицата и погледна наляво. Нанси Мур се качваше в черен микробус.

— Почакайте — каза Майрън.

Но тя беше твърде далече, а на улицата беше твърде шумно. Вратата на микробуса се плъзна и се затвори, а Майрън се затича.

— Почакайте малко! — извика той.

Но микробусът вече беше потеглил. Майрън видя как се насочва надолу по улицата и изчезва зад ъгъла. Той спря и извади смартфона си. Вероятно нямаше причина за тревога. Може би полицаите ги водеха някъде за разпит. Може би, след като бяха стояли часове наред неотлъчно до сина си, имаха нужда от малко почивка.

И двамата?

Не, невъзможно. Приличаше ли Нанси Мур на майка, която би искала да си почине от грижите за детето, което не беше виждала от десет години? В никакъв случай. По-скоро не би искала за нищо на света да се отделя от него, по-скоро не би посмяла да откъсне поглед от него дори за секунда.

Майрън извади телефона си и натисна бутон едно за бързо набиране. Не се тревожеше, че може да проследят обаждането. Сигналът щеше да премине през няколко различни клетки и чак тогава да се свърже с някой телефон за еднократна употреба.

— Съобщете — каза Уин.

— Мисля, че имаме проблем.

— Слушам те.

Той му разказа за Нанси и Хънтър Мур и за черния микробус. Прекоси улицата и се отправи към входа на болницата. Каза на Уин всичко, което знаеше, и затвори. После набра номера на Брук. Без отговор.

В болницата Майрън видя табела — няколко табели, след като се огледа, — на които пиеше „Забранена употребата на мобилни телефони“. Хората го зяпаха. Майрън прибра телефона си, сви извинително рамене и се отправи към гише „Информация“.

— Искам да посетя един пациент.

— Името на пациента?

— Патрик Мур.

— А вашето име?

— Майрън Болитар.

— Един момент, моля.

Майрън огледа внимателно помещението. Видя Брук и Чик, които седяха до един прозорец в чакалнята. Брук вдигна очи, видя го и се изправи. Той забърза към нея.

— Какво се е случило? — попита Брук.

— Какво ви казаха полицаите?

— Нищо. Все още не ни позволяват да го видим.

— Знаеш ли номера на стаята му?

— Да, Нанси ми го каза вчера. 322.

Майрън се обърна.

— Да тръгваме.

— Какво е станало?

Той бързо зави зад ъгъла. Там стоеше охранител.

— Пропуск, моля.

— Не — каза Майрън.

Това обърка охранителя.

— Моля?

На табелката с името му пишеше „ЛЕМИ“.

Майрън беше едър — 1,95, 102 килограма. И знаеше кога да направи така, че да изглежда още по-едър. Например сега.

— Трябва да се кача на третия етаж и да видя един пациент.

— Тогава донесете пропуск.

— Можем да го направим по два начина, ъъ, Леми. Мога да ти сритам задника и да се изложиш пред всички, а и кой знае какви биха били последиците от това. Може и да си по-як, отколкото изглеждаш, и в такъв случай ще ми се наложи да те нараня. Вероятно дори повече, отколкото би ми се искало. Или може да се качиш с мен по стълбите и да се увериш, че просто искам да проверя състоянието на един пациент, така че да бъда сигурен, че всичко с него е наред, и после отново да слезем долу.

— Господине, настоявам да…

— Както кажеш.

Майрън не даде време на пазача да реагира. Той се втурна покрай него и затича нагоре по стълбите. Охранителят побягна след него, но не беше особено пъргав.

— Спрете! Охрана иска подкрепление! Нарушител по стълбището.

Майрън не си направи труда да забави крачка. Тичаше нагоре по стълбите. Коляното му — онова, което беше сложило край на кариерата му преди толкова много време — го наболяваше, но това не го забави. Не знаеше дали Брук и Чик са след него. Това нямаше особено голямо значение. Охранителят щеше да повика подкрепление. Или щяха да се качат, или не. Или щяха да го арестуват, или не. Но така или иначе, нямаше да успеят да го настигнат навреме.

Той блъсна вратата на третия етаж, за да се отвори. Пред него се намираше стая номер 302. Той се обърна надясно и се втурна покрай стая 304. Зад гърба си чу някой да крещи: „Спрете! Спрете веднага!“.

Не му обърна внимание.

Продължи да тича, докато стигна до стая 322. Отвори вратата и като влезе вътре, чу да се приближават още стъпки. Не помръдна. Стоеше и чакаше нещо да се случи, но всичко беше точно така, както беше подозирал.

Леглото — и самата стая — бяха празни.

Глава 11

Имаше малко разправии с охранителите, но нищо сериозно.

Майрън излезе от стаята и тръгна към изхода, с вдигнати ръце. Пазачите не знаеха какво точно да направят с нарушителя. Мъжът беше нахлул в празна стая. Беше ли това достатъчна причина да го задържат? Майрън им обясни, че, така или иначе, няма намерение да ходи никъде, и това като че ли им беше достатъчно.

Чик побесня, особено когато полицаите реагираха напълно спокойно на случилото се: не можели да задържат Патрик; той бил жертва, а не престъпник, и искал да се прибере вкъщи с родителите си.

— Попитахте ли го какво знае за сина ми? — закрещя Чик.

Разбира се, че го били попитали, отговориха му те с равен глас. Патрик и родителите му твърдели, че той няма никаква полезна информация и че е твърде травмиран, за да говори за случилото се.

Чик:

— И вие просто ги оставихте да се измъкнат?

Полицаите въздъхнаха учтиво и свиха рамене. Не ги били оставили да се измъкнат. Но в крайна сметка не можели да накарат един травмиран и ранен тийнейджър насила да говори с тях. Момчето явно искало да се върне в Съединените щати с родителите си. Лекарите се съгласили, че може би така би било най-добре. Нямало законова причина да го задържат против волята му.

Разговорът продължи в този дух, но без никакъв резултат.

И сега, два часа след като бяха разбрали, че семейство Мур се прибира в Съединените щати с частен самолет, Брук и Чик Болдуин свикаха пресконференцията в балната зала на „Гросвенър Хаус“ на „Парк Лейн“.

Майрън и Уин гледаха от дъното на залата.

— Не прилича на скърбяща майка, нали? — каза Уин.

Говореше за Брук.

— Това не означава, че не е.

— Не, но й казах да се разплаче за пред камерата.

Майрън кимна.

— Би било добре.

— Не съм сигурен, че ще може. Казах й, че хората имат нужда да видят болката. Ако ли не, ще решат, че в никакъв случай не страдаш.

— Помня, когато момчетата изчезнаха първия път — каза Майрън. — Всички онези коментари за „поведението“… — Майрън направи с ръце кавички във въздуха —…на братовчедка ти.

— Дори тогава тя не успя да изглежда достатъчно изтерзана за пред камерите — каза Уин.

— Така беше. И тогава някакъв журналист започна да развива теории в колонката си как самата тя е замесена. Как това била нейната къща, нейната бавачка — и на всичко отгоре, как почти не показвала, че изпитва тъга.

— Жалка история — каза Уин.

— Именно. Ако Брук беше хлипала през цялото време и се беше сринала психически, светът щеше да хлипа заедно с нея. Вместо това я използваха.

— Помня. Оттам започна и целият дебат на тема „Майки домакини“. Брук пренебрегвала семейството си. Била разглезена — просто поредната богаташка, която наела бавачка, защото не искала да се грижи за собствените си деца.

— Никой не обича да мисли, че може да се случи на него самия — каза Майрън.

— И затова си търсят виновник — каза Уин. — Човешко е.

Горе на подиума говореха предимно полицаите. Брук стоеше неподвижно, загледана сякаш в нищото. Въпреки инструкциите на Уин не се разплака. Чик, в своя спретнат костюм, също не изглеждаше достоен за съжаление, но човек поне можеше да прочете покрусата на лицето му.

Майрън се наведе към своя приятел.

— Хубаво е, че отново си тук, Уин.

— Да — каза Уин. — Така е.

От полицията разказаха за случилото се с възможно най-малко подробности. Едно от изчезналите преди десет години американски момчета, Патрик Мур, е било спасено в Лондон. Без обяснения как. Заслугата не била на полицията. И не казаха, че заслугата е на Майрън.

Който нямаше нищо против.

Полицията вярвала, че другият изчезнал тийнейджър, Рийс Болдуин, синът на тези така изтерзани родители, може би е наблизо. Един репортер се провикна от мястото си:

— Откъде знаете това?

Полицаите не му отговориха. Когато показаха една стара снимка на Рийс, като шестгодишен, заедно с няколко компютърно генерирани актуални снимки, Майрън за пръв път видя фасадата на Брук да се пропуква.

Но тя не заплака.

— Когато това приключи, си заминават обратно вкъщи — каза Уин.

— Няма да останат?

Уин поклати глава.

— Искат да се приберат у дома си. Знаят, че в Лондон няма какво да направят. Ти трябва да отидеш с тях. Трябва да намериш начин да разговаряш с Патрик. Трябва да се върнеш отначало и да тръгнеш към мен.

— Имаш предвид първоначалното местопрестъпление?

— Да.

— Мислиш, че трябва да се върнем толкова назад?

— Историята може и да приключва тук — но е започнала в онази къща.

— Какво мислиш за това, как семейство Мур тихомълком заведоха Патрик обратно вкъщи?

— Нищо хубаво — каза Уин.

— Може би просто е твърде травмиран, за да говори.

— Може би.

— Каква друга би могла да бъде причината?

— Онова, което каза по-рано — отговори Уин.

— Кое точно?

— Че нещо ни убягва.

Полицаите показаха снимка на Дебелия Ганди, обявиха, че името му е Крис Алън Уикс, и уточниха, че не е заподозрян, а лице, представляващо интерес за разследването. Мъжът на снимката беше с коса и изглеждаш с поне двайсет килограма по-слаб от мъжа, с когото Майрън се беше срещнал.

— Полицията ли предпочитаме да го открие — попита Уин, — или аз?

— Има ли значение?

Уин го погледна.

— Какво ще се случи, ако го открие полицията?

— Ако Рийс е с него, значи сме готови. Случаят е приключен.

— Не е много вероятно това да се случи — каза Уин. — Той е предпазлив. Или ще убие Рийс — което няма смисъл да обсъждаме, защото няма да ни доведе доникъде, — или закръгленият ти приятел ще го скрие на някое сигурно място. Някъде, където никой няма да се усъмни в него.

— Така е.

— Затова те питам отново: какво ще се случи, ако го открие полицията?

— Първо ще го приберат за разпит.

— Така.

Майрън видя накъде биеше Уин.

— Ще си намери адвокат. Няма да имат никакви улики срещу него. Цялата си информация пазеше на сигурно място в някакъв заключен облак. Хлапетата няма да свидетелстват срещу него. Бил е внимателен. Ще разполагат с моите показания относно намушкването, но другите ще кажат, че е било тъмно и че е невъзможно да твърдя със сигурност, че съм видял точно него, което е напълно вярно.

Уин кимна.

— Мислиш ли, че ще признае нещо?

— Ако мога да те цитирам: „Не е много вероятно това да се случи“.

— Но ако го открия аз… — каза Уин.

Майрън насочи вниманието си обратно към пресконференцията.

— Май не одобряваш — каза Уин.

— Знаеш, че е така.

— При все че познаваш и мен, и методите ми.

— И това може и да е било, не знам, приемливо — преди, в миналото. При някои конкретни обстоятелства.

— Но не и в този красив нов свят, в който живеем сега?

— Наистина ли одобряваш правителството да изтезава хора, за да изкопчи информация?

— Не, за бога — каза Уин.

— Само ако ти го правиш?

— Да, точно така. Доверявам се на преценката и мотивите си. Не се доверявам на правителството.

— За теб правилата са различни?

— Да, разбира се.

Уин наклони глава.

— Това обърква ли те?

Майрън поклати глава.

— Само още нещо.

— Какво е то?

— Нямаше те доста дълго време.

Уин не отговори.

— Ако замина — каза Майрън, — не искам отново да те загубя.

— Чу какво каза Брук.

— Чух.

— Оплесках нещата. Трябва да открия сина й, каквото и да ми струва това.

* * *

Час по-късно, точно докато се качваха на борда на самолета на Уин, Брук получи съобщение. Тя го прочете и спря. Майрън и Чик спряха зад нея.

— Какво има? — каза Чик.

— От Нанси е.

Тя подаде на Чик телефона. Той зачете на глас: „Правя най-доброто за моя син. За твоя също. Довери ми се. Скоро ще се свържа с теб“.

Чик беше все така намръщен, когато попита:

— Какво, по дяволите, означава това?

Брук си взе обратно телефона. Отново се опита да се обади на Нанси, но тя не отговори. Изпрати й съобщение с молба за някакво обяснение или подробности. Отново не последва отговор.

— Никога не ни е харесвала — каза Чик. — Обвиняваше ни за случилото се, въпреки че нашето дете също изчезна.

Той приведе глава и влезе в самолета. Вътре стоеше Мии, облечена в своята прилепнала униформа на стюардеса. Усмихна им се леко, както подобаваше на ситуацията, и взе връхните им дрехи.

— Държи се така, сякаш ние сме виновни — Чик каза на съпругата си. — Знаеш, казвал съм ти го и преди.

— Да, знам, Чик. Много пъти.

— Дори преди да се случи всичко това. Да, знам, че Хънтър се пропи впоследствие, но той винаги си е бил непрокопсаник. Винаги всичко му се е предлагало на поднос. Адски скучен тип. Все едно говориш със стената. Не разбирам обаче какво точно цели Нанси в момента?

И двамата не му отговориха.

Чик се обърна към Мии:

— Някой използва ли спалнята в момента?

— На ваше разположение е, сър.

— Чудесно. Ще ми донесеш ли малко вода?

— Незабавно, сър.

Чик извади от джоба си шишенце с хапчета. Изтръска две хапчета от него и после, като се замисли, изтръска още едно. Мии му подаде чашата с вода. Той глътна и трите и направи знак с ръка към стаята в дъното на самолета.

— Имате ли нещо против да…?

— Действай — каза Брук.

Три минути по-късно вече чуваха хъркането му. Мии затвори вратата на спалнята и шумът изчезна. Самолетът се втурна по пистата и се издигна във въздуха. Майрън и Брук седнаха един до друг.

— И какъв е планът на Уин? — попита тя.

— Иска да хване Дебелия Ганди, преди полицията да го направи.

Брук кимна.

— Това би било добре. Мислиш ли, че има шанс да успее?

— Ако Уин беше тук, според мен щеше да каже: „Ще се престоря, че не си попитала това“.

Това я накара да се усмихне.

— Той ни обича.

— Знам.

— Не са много онези, които обича — каза тя. — Но ако те обича, любовта му е едновременно свирепа и покровителствена.

— Спасявал е живота ми повече пъти, отколкото мога да преброя.

— И ти — неговия — каза тя. — Казвал ми е. Запознали сте се в „Дюк“, нали?

— Да.

— Кога?

— В първи курс.

— Разкажи ми какво беше първото ти впечатление за него?

Майрън отмести поглед и се опита да не се усмихне.

— Баща ми ме закара до „Дюк“. Бях нервен, точно като първокурсник. Той се опитваше да ме разведри, да ме разсее. Помня как ми помогна да се нанеса в общежитието. Влачихме всичкия ми багаж цели четири етажа нагоре. През цялото време настоявах, че мога и сам. Тревожех се, защото баща ми никак не беше във форма…

Майрън поклати глава и продължи:

— Както и да е, в общежитието имаше едно от онези табла със снимки на всички първокурсници. Помниш ли ги?

— О, да — каза Брук и устните й се извиха в тъжна усмивка. — Ние ги разглеждахме и слагахме оценки на момчетата от едно до десет.

— Господи, Брук, колко си повърхностна.

— Такава съм си.

— И както и да е, баща ми и аз решихме да си починем и се хванахме да го разглеждаме. Няма да забравя как видях снимката на Уин — с русата му коса и тези сини очи, изглеждаше сякаш позира за корицата на списание „Надут Префърцунен Задник“. С онова високомерно изражение на лицето. Знаеш за кое говоря.

Брук го изимитира безпогрешно.

— Да, точно.

— Сякаш е най-висшето Божие творение.

— Именно. Пишеше и името на снобарското частно училище, което е посещавал, както и пълното му име. Та прочитам аз — Уиндзор Хорн Локуд III — и започвам да се смея, показвам го на баща ми и той също започва да се смее. И аз си казах: „Този не само че никога няма да ми бъде приятел, а няма дори да го срещна през следващите четири години“.

Брук се усмихна.

— О, да, представям си.

— Запознахме се още на същата вечер. Оттогава е най-добрият ми приятел.

— Значи, разбираш какво имам предвид.

— Разбира се. Хората го виждат и веднага започват да го мразят. Виждат го и си казват, че е самонадеян префърцунен богаташки лигльо, който не може да удари и муха.

— Лесна плячка — каза Брук.

— Да. А и първоначално Уин успя донякъде да се прикрие. Но да, веднага долових, че в него има нещо мрачно. Още на първата опознавателна среща с останалите първокурсници.

— Може би точно това те е привлякло у него.

— Кое, мрака?

— Да. Ти си ян, той е твоят ин.

— Може би — съгласи се Майрън.

— А кога разбра всичко? — попита тя. — За неговите, как да кажа, таланти? Спомняш ли си?

Спомняше си. Твърде ясно.

— Първи курс, някъде около месец след началото на учебната година, няколко играчи от отбора по американски футбол бяха решили да обръснат главата на Уин. Знаеш как е. Бяха решили, че косата му изглежда твърде перфектно, с този равен път, толкова ярко руса, сещаш се.

— Да.

— И една вечер тези яки футболисти нахълтват в стаята, докато Уин спи. Петима, мисля. Четирима да го държат за ръцете и краката и един, за да му обръсне главата до кожа.

— Олеле — каза Брук.

— Да.

— И как им се отрази случката?

— Нека кажем само — отговори Майрън, — че отборът по американски футбол се представи ужасно през целия сезон. Имаше твърде много контузени играчи.

Брук поклати глава.

— Хубаво е, че е на наша страна — каза тя.

— Да, така е.

— А какъв е твоят план, Майрън?

— Онова, което каза Уин. Каквото и ужасно нещо да се е случило на двете момчета, то ги е довело в Лондон, но е започнало в дома ти. Той е в единия край на случилото се. Ние ще се заемем с другия. Ще се върнем в началото. Ще разберем какво точно се е случило.

Брук помисли над думите му.

— Не съм сигурна, че виждам някакъв смисъл в това. Връщали сме се към местопрестъплението един милион пъти.

— Да, но сега ще го погледнем с нови очи. Ще можем да погледнем малко по-напред. Като пътуване с кола, без да знаеш накъде отиваш. Миналата седмица знаехме само началната точка. Сега знаем къде е била колата преди три дни. Затова можем да опитаме отново.

— Нека пробваме, няма да навреди — съгласи се Брук.

— Нещо повече, ще трябва да накараме Патрик да говори с нас.

— Да.

— Съобщението от Нанси, преди да се качим на самолета — какво мислиш за това?

— Не съм сигурна.

— Сякаш Чик й няма доверие. Ами ти?

Брук се замисли.

— Тя е майка.

— В смисъл?

— В смисъл, че в крайна сметка тя ще направи най-доброто за своето дете. Не за моето.

Мии поднесе чаши с вода и затоплени ядки. Сложи ги пред тях и се отдалечи.

— Не мислиш, че иска да помогне? — попита Майрън.

— Не, Нанси знае колко силна е болката. Вероятно го знае по-добре от всеки друг. Но личният интерес е мощен стимул. Както и грижата на една майка за своето дете. Тя сама го каза в съобщението си: „Правя най-доброто за моя син. За твоя също“. Не написа: „Правя най-доброто за синовете ни“. Разбираш ли?

— Да.

— Тогава какво ще направим ние?

— Ще направим най-доброто за твоя син — каза Майрън. — И за нейния.

Глава 12

Когато кацнаха, беше пристигнало още едно съобщение от Нанси: „Утре в девет сутринта ще дойдем у вас, съгласна ли си?“.

Брук прочете съобщението на Майрън и Чик.

— Кои, по дяволите, са „ние“? — попита Чик.

— Не знам.

— Попитай я.

— Мисля, че е по-добре да изчакаме — каза Брук. — Струва ми се, че може да я стресна.

— С кое? — попита Чик.

— Не знам. Майрън?

— Мисля да изчакате — каза Майрън.

Брук написа в отговор: „Добре, ще се видим утре“.

Чакаха ги две лимузини, една за семейство Болдуин и една за Майрън. Преди да се качи, Брук спря и се обърна към Майрън:

— Ти също трябва да дойдеш утре. Ти спаси сина им. Задължени са ти.

Майрън не беше много сигурен дали това е добра идея, но каза:

— Добре.

Той изчака Брук, Чик и лимузината да изчезнат от погледа му и едва тогава тръгна към своята. Когато се настани на задната седалка, шофьорът каза: „Всичко е уредено. Ще остана с вас цялата вечер“.

— Чудесно.

— Към гимназията, тогава?

Майрън погледна часовника си.

— Да, тъкмо навреме.

Той се облегна на седалката. Вероятно утре щеше да настъпи краят на света, но днешната вечер щеше да бъде, ако не точно жизнеутвърждаваща, то поне що-годе нормална. Когато стигнаха до овалния централен площад на градчето, пред гимназията, часът беше шест и половина следобед. Овалът, дълъг общо почти един километър, беше любимо място на жителите на градчето, които ходеха там да тичат за здраве, да се разхождат или да научат най-новите клюки, и носеше хитрото име „Кръгчето“ — защото нали приличаше на такова. Полицейското управление на градчето се намираше на отсрещния тротоар. Библиотеката на градчето беше в дъното вдясно от входа на „Кръгчето“. Читалището на градчето се намираше горе вдясно. Църквата на градчето заемаше голяма част от лявата страна, а най-горе, на върха на овала, точно срещу входа, така да се каже, се простираше голямата сграда на гимназията на градчето.

Ключовата дума: „градче“.

Шофьорът спря пред физкултурния салон. Майрън отвори тежката метална врата и влезе. Салонът беше празен и тъмен. Той се изненада, но после си спомни, че зад игрището за американски футбол бяха построили една съвсем нова сграда. Този тук, който беше означавал толкова много за Майрън, беше „стария салон“. Така и изглеждаше. Изглеждаше, сякаш е на сто години. Изглеждаше, сякаш вместо баскетболни кошове, трябваше да има кошници за плодове с изрязано дъно.

Майрън направи няколко крачки, а стъпките му отекнаха по стария дървен паркет на пода. Той спря в средата на игрището и за момент остана неподвижен. Познатата миризма на пот все още се носеше във въздуха. Вероятно продължаваха да провеждат физкултурни занимания в салона — или пък въпросната миризма, примесена с тази на мощен почистващ препарат, щеше завинаги да остане пропита в дървения под. За някои тази миризма вероятно беше непоносима. За Майрън беше почти божествена.

Миризмата можеше да те върне назад. Онова, което Майрън преживяваше в момента, беше много по-силно от обикновено дежавю. Той бавно се завъртя на пета и се наслади на мига. Вдигна поглед към стената от бетон и тухли над вратата. Надписът все още беше там.

НАЙ-ДОБРИ ИГРАЧИ НА ВСИЧКИ ВРЕМЕНА

1. МАЙРЪН БОЛИТАР

Спомените го заляха толкова силно и бързо, че той едва не падна назад. Старите разнебитени седалки бяха прибрани към стената, но в очите на Майрън те бяха разпънати докрай напред и препълнени. В ума си той видя старите си съотборници и треньори и за миг се опита да пресметне точно колко часа беше прекарал в този физкултурен салон, как тук, на този под всичко се е случвало с такава лекота, тук, на сигурно място в пределите на баскетболното игрище. Спортът би трябвало да е отражение на живота, подготовка за него, да ти помогне да изпиташ силите и издържливостта си, като едно голямо изпитание, преди да се изправиш пред реалността. Така казваха всички. Но това не се оказа вярно за Майрън.

Майрън правеше всичко на игрището с лекота. В живота — не съвсем.

Той излезе отново навън на слънчева светлина. Качи се обратно в лимузината.

— Не е този салон — каза Майрън. — Мисля, че новият е от другата страна на футболното игрище.

Шофьорът го закара до новата сграда. Когато отвори вратата, той чу успокояващото ехо от дриблиране с баскетболна топка и познатото проскърцване от гуменки по пода на игрището. Музика за неговите уши. Новият физкултурен салон беше олицетворение на прогреса, каквото и да означаваше това. Имаше ярки светлини и модерни табла с резултати, и удобни седалки с облегалки. Всичко лъщеше. Но миризмата — смесицата от пот и почистващи химикали — си беше там. Това накара Майрън да се усмихне.

Момчетата от училищния отбор тренираха помежду си, половината бяха облечени в бяло, другата половина в зелено. Майрън седна на най-предния ред и започна да наблюдава играта, като се опитваше да не се усмихва твърде широко. Играеха добре, бяха в по-добра форма и по-добре сложени от играчите по негово време. „Ленсърс“ нямаха загуба от началото на сезона и се говореше, че може би имаха шанс да подобрят рекорда по спечелени един след друг мачове, поставен преди повече от двайсет и пет години, когато същият този отбор за последен път имаше честта да включва бъдещ играч от НБА.

Точно така, самия него.

По игрището сновяха доста добри играчи, някои дори бяха страхотни, но измежду тях изпъкваше един.

Един младеж на име Мики Болитар. Племенникът на Майрън.

Мики се затича към ъгъла, спаси топката, изчака да му подадат, направи се, че ще стреля от тройката, и се промъкна под коша. Хлапето сякаш танцуваше сред играчите. Беше адски трудно човек да откъсне поглед от него. Забелязваше се мигновено. Величието. Майрън се загледа в лицето на племенника и в погледа му видя онова, което наричат „да се отдадеш на играта“ — едновременно съсредоточен и спокоен, нащрек, но безгрижен. Но каквито и термини да се използват, всичко това можеше да се опише с една-единствена дума.

Дом.

Когато беше на игрището, точно както своя чичо едно време, той се чувстваше у дома си. Той владееше играта. Тук, на игрището можеш да контролираш живота. Тук имаш приятели; имаш врагове; имаш една топка и два баскетболни коша. Имаш правила. Имаш постоянство. Тук си себе си. Тук си в безопасност.

Тук си у дома.

Треньор Грейди забеляза Майрън и се приближи до него. Някои неща се променят. Други не. Треньорът беше все така облечен с памучна блуза с къс ръкав, якичка и джобче, на което беше избродирано логото на отбора, както и шорти, с една идея по-тесни от необходимото. Той стисна ръката на Майрън и после го прегърна.

— Мина твърде много време — каза Майрън.

— Да — каза треньорът и разпери ръце. — Какво мислиш за новия салон?

Майрън се огледа наоколо.

— Знаеш ли, малко ми липсва старият.

— Знам.

— От друга страна, може просто да сме остарели и да сме се вкиснали.

— Възможно е.

— Може би трябва да изляза на верандата и да започна да крещя на децата да се разкарат от моравата ми.

После двамата се обърнаха към игрището и загледаха играта. Мики финтира, че ще стреля от тройката, примами защитника към себе си и после подаде ниско към съотборника си в средата на игрището, който отбеляза с лекота.

— Специален е — каза Грейди.

— Мда.

— Мисля, че може би е по-добър и от теб.

— Тихо, де.

Треньор Грейди се засмя и свирна със свирката си. Играта спря, Мики чак тогава си позволи да се отпусне и забеляза чичо си. Не помаха за поздрав. Майрън също. Треньорът ги събра в кръг в центъра на игрището, окуражи ги с няколко думи и после каза: „Съберете ръце“. Всички протегнаха ръце една върху друга и извикаха „За отбора!“, след което се разпръснаха към душовете.

Мики се затича към Майрън. На врата му висеше хавлиена кърпа. Майрън зачака. Мики беше шестнайсетгодишен, малко по-висок от Майрън, може би 1,98. Не се усмихваше често, поне не и в компанията на чичо си, но от друга страна, макар и кратки, отношенията им доскоро бяха сравнително обтегнати.

Сега Мики се усмихваше.

— Взе ли билетите? — попита Мики.

— Чакат ни на касата.

— Почакай само да си взема набързо един душ. Веднага се връщам.

Той се затича към съблекалните. Физкултурният салон се опразни. Майрън вдигна една баскетболна топка от пода и закрачи към центъра на игрището. Застана на линията за наказателни удари. Тупна топката три пъти. Пръстите му напипаха шарките по топката, без да се замисля за това. Той стреля в идеална дъга. Хоп. Направи го отново. И отново.

Мина време. Невъзможно е да се каже точно колко.

— Майрън.

Беше Мики.

Двамата излязоха на паркинга. Мики видя лимузината и спря.

— С това ли ще пътуваме?

— Мда. Проблем?

— Доста парадно.

— Така е.

Мики се огледа, за да се увери, че никой от приятелите му няма да го види. Когато реши, че е чисто, двамата се качиха на задната седалка. Мики се наведе напред и подаде ръка на шофьора.

— Аз съм Мики.

— Аз съм Стан — каза шофьорът. — Приятно ми е да се запознаем, Мики.

— На мен също.

Мики се облегна и закопча колана си. Колата потегли.

— Мислех, че ти се налага да пътуваш и няма да успееш да дойдеш тази вечер — каза Мики.

— Тъкмо пристигам.

— Къде беше?

— В Лондон — каза Майрън. — Как са баба и дядо?

Баба и дядо бяха Елън и Алън Болитар, родителите на Майрън. Следващите няколко дни щяха да прекарат в дома на Мики.

— Добре са.

— Кога ще се върнат вашите?

Мики сви рамене и погледна през прозореца.

— На тридневна почивка са.

— А после?

— После, ако всичко е наред, мама ще може да остане да се възстановява вкъщи.

Тонът на Мики подсказа на Майрън, че е по-добре да не задава повече въпроси. Като никога, Майрън се съобрази.

Пътуването към сърцето на Нюарк им отне половин час. Стадионът „Пруденшъл Сентър“ е известен като „Скалата“ заради изобразената на логото на стадиона прочута Гибралтарска скала. Там играе хокейният отбор на Ню Джързи, „Дяволите“, но с това професионалните отбори се изчерпват. „Нетс“ в крайна сметка изоставиха корените си и се преместиха в Бруклин, но Майрън много пъти беше гледал мачове на колежански баскетболни отбори в тази зала и два пъти — концерти на Брус Спрингстийн.

Майрън взе билетите от касата. Дадоха му и два ламинирани пропуска, с които да влязат зад сцената.

— Хубави ли са местата? — попита Мики.

— До ринга.

— Жестоко.

— Лелите ти винаги се грижат за нас. Знаеш това.

В програмата тази вечер: женски кеч.

Едно време, още преди интернет да направи толкова лесен достъпа до снимки на оскъдно облечени жени, младежите утоляваха пубертетския си гъдел, като гледаха професионални женски турнири по борба, които местните програми излъчваха в неделя сутринта. Загрявката за главните двубои тази вечер включваше пътуване назад точно към онова време, към времето на ПИР, Прекрасните Изкусителки на Ринга (първоначално искаха да се наричат Прекрасните Омайници на Ринга, но някои от местните телевизии имаха проблем със съответния акроним), заедно с някои от тогавашните любимки.

ПИР не съществуваше от много време насам, но някой — по-точно приятелката и бивша сътрудничка на Майрън, Есперанца Диас — беше съживил организацията. Носталгията беше на мода и Есперанца, позната повече като „Малката Покахонтас, Индианската Принцеса“, се надяваше да изкара малко пари от това. Но не нае млади и стегнати момичета, които да участват в борбата, така че да замаят главите на младежите. Тази пазарна ниша вече беше запълнена.

На тяхно място да заповядат по-големите им какички и да се включат в борбата.

Беше ред на старшите отново да заемат местата си на ринга. И защо не? Турнирите по голф, в които играеха някогашните знаменитости, събираха огромна публика. Демонстративните тенис мачове — също. Събитията, на които можеш да си вземеш автограф от актьорите, нашумели с ролите си в телевизионните сериали през седемдесетте, бяха по-популярни от всякога. Трябва само да хвърлиш един поглед на концертите, които се организират по големите стадиони — „Ролинг Стоунс“, „Ху“, „Стийли Дан“, „Ю Ту“, Спрингстийн, — и веднага ще разбереш, че младото поколение или се е отказало от всичко това, или просто не разполага с достатъчно джобни пари.

В такъв случай защо човек да не се възползва от ситуацията?

Тази вечер в борбата по двойки в категорията на големите какички единият отбор щеше да се състои от Малката Покахонтас и Вожда-Майка.

Известни още като Есперанца Диас и Голямата Синди.

Когато се качиха на ринга — Есперанца беше със сплетени коси и в своите неизменни оскъдни велурени одежди от две части в леопардови шарки, които все така ти спираха дъха; Голямата Синди, висока 1,98, със своите 140 килограма, беше пристегната в някакъв черен кожен корсет и с огромна корона от пера — тълпата изригна.

Мики погледна надясно, за да види противничките им, които тъкмо се приближаваха към ринга.

— Какво, по…?

Тълпата започна да освирква.

И в този миг стана ясно, че събитието наистина цели да предизвика публиката. Ако можеше да се каже, че възрастта на Есперанца и Голямата Синди все още можеше да ги квалифицира за категорията „Сладко Мамче“, то техните противнички — „Дами и господа, моля аплодисменти за Оста на Злото, Комунистката Кони и Айрин Желязната завеса!“ — по-скоро попадаха в категорията „Сладко Бабче“.

Комунистката Кони беше гордо (или упорито) облечена в същия свръхтесен, изрязан ален костюм със звездите от китайското знаме и снимки на Мао, с който се беше прочула, а Айрин се разхождаше с тоалет от две части, който образуваше върху гърдите й познатия съветски сърп и чук.

Мики започна да ровичка в телефона си.

— Какво правиш? — попита го Майрън.

— Проверявам нещо.

— Какво?

— Чакай малко.

После Мики му съобщи:

— Според информацията в интернет Комунистката Кони е на седемдесет и четири години.

Майрън се усмихна.

— Изглежда страхотно, нали?

— Ъъ, да, може да се каже.

Мики не можеше да разбере всичко това. От друга страна, той беше на шестнайсет. По времето на Кони, Майрън беше десетгодишен и вероятно по тази причина продължаваше да гледа на нея през погледа на хлапето в себе си, точно както сме склонни да слушаме изпълненията на любимите си групи и да се пренасяме в детството си. Няма значение. Докато седяха облегнати удобно и наблюдаваха развоя на борбата, Майрън се тъпчеше с пуканки.

— Предполага се, че леля Есперанца принадлежи към коренното население на Америка, така ли? — попита Мики.

— Да.

— Но тя е от латиноамерикански произход, нали?

— Да.

— А Голямата Синди е…?

— Каквато си пожелаеш.

— Но тя не принадлежи към коренното население на страната.

— Не.

Майрън го погледна.

— В женския кеч няма много неща, които да отговарят на изискванията за политическа коректност.

— По-скоро са си направо обидни.

— Да, може и така да се каже. Всичко е роля. Утре може да се възмущаваме на воля.

Мики си взе малко пуканки.

— Казах на няколко от съотборниците си, че познавам Малката Покахонтас.

— Обзалагам се, че си ги впечатлил.

— И още как. Единият каза, че баща му все още си гледа нейния плакат на стената, докато вдига щанга от лежанката си в гаража.

— И това сигурно също не е политически коректно.

На ринга Голямата Синди беше толкова силно гримирана, че можеше да засенчи цял концерт на „Кис“. От друга страна, в ежедневието си носеше също толкова грим. Голямата Синди се стрелна към единия ъгъл на ринга, сключи в хватка с едната си ръка шията на Комунистката Кони и с другата си ръка прати въздушна целувка на Майрън.

— Обичам те, господин Болитар! — извика тя.

Мики се развълнува. Тълпата също. Майрън, ами, също.

Както вече стана ясно, борбата за титлата между големите какички се водеше основно заради носталгията по миналото, точно както на човек му се иска да чуе любимата му група да изсвири старите си хитове. И тези четири жени предоставиха точно това на тълпата.

Малката Покахонтас винаги е била любимка на публиката. Побеждаваше винаги заради уменията си, беше гъвкава, дребничка и красива, танцуваше из ринга, стрелкаше се напред-назад, печелеше точки и овации от тълпата, докато нейните зли съпернички не започнеха да мамят, за да обърнат резултата. Това обикновено означаваше да хвърлят пясък в очите на Малката Покахонтас (Есперанца беше ненадмината в изпълнението „нищо не виждам“) или да я обездвижат с някакво „чуждо тяло“.

Тази вечер Комунистката Кони и Айрин Желязната завеса приложиха и двете.

Докато подкупният рефер разсейваше Вожда-Майка, след като се беше хванал на обещанията на Комунистката Кони да му се отплати със сексуални ласки, Айрин Желязната завеса хвърли пясъка в очите на Еперанца, а Комунистката Кони я сръга в бъбреците в чуждото тяло. Малката Покахотас беше в беда! В този момент двете зли съпернички се нахвърлиха едновременно върху Малката Покахонтас — още нещо съвсем забранено! — и започнаха безпощадно да я налагат; тълпата умоляваше някой да се притече на помощ на бедната красавица, Вожда-Майка най-сетне видя какво се случва, изблъска рефера от ринга, избави знойната принцеса и двете заедно с Малката Покахонтас повалиха по лице Оста на Злото.

Жестоко забавление.

Всички в публиката, включително Мики и Майрън, станаха на крака и закрещяха.

— А защо беше в Лондон? — попита Мики.

— Помагах на един стар приятел.

— С какво?

— Опитвахме се да открием две изчезнали деца.

Мики се обърна към него и изражението му изведнъж стана сериозно.

— Едното не го ли намериха?

— По телевизията ли видя?

— Беше в една от новинарските емисии. Патрик някой си.

— Патрик Мур.

— Той е колкото мен, нали? Изчезнал е, когато е бил на шест години?

— Точно така.

— Ами другото дете?

— Рийс Болдуин.

Майрън поклати глава.

— Все още го издирваме.

Мики преглътна и отново се обърна към ринга. Малката Покахонтас тъкмо беше успяла да дръпне крака на Айрин Желязната завеса и да я повали на тепиха. Комунистката Кони вече лежеше на пода, а Вожда-Майка — олеле — се беше покачила на най-горното въже.

— Големият финал — каза Майрън и се ухили.

Сякаш напук на гравитацията, Вожда-Майка сви колене, скочи от най-горното въже и политна високо във въздуха. Всички в тълпата затаиха едновременно дъх, когато тя полетя обратно надолу, едва ли не на забавен кадър, и звучно се стовари върху двете си съпернички.

Никоя от съперничките не помръдна.

Когато Вожда-Майка се изправи на крака, никой нямаше да се учуди, ако двете й съпернички лежаха разплескани като палачинки на тепиха, като размазан пластилин или герои в някой анимационен филм. Вожда-Майка се претърколи върху Кони. Покахонтас се претърколи върху Айрин. Двете се възкачиха върху съперничките си, камбаната прозвъня и говорителят обяви: „Моля, аплодисменти за непобедимите Малката Покахонтас и Вожда-Майка, дошли право от резервата, за да стоплят сърцата ви!“.

В този миг цялата зала се изправи на крака, а Голямата Синди качи Есперанца на раменете си. Двете махаха с ръце и изпращаха въздушни целувки, съпровождани от нестихващи овации.

После започна следващият мач.

Глава 13

Час по-късно Майрън и Мики показаха пропуските си и минаха зад сцената. Голямата Синди, все още облечена в своя кожен корсет и с короната от пера на главата, се затича към Майрън и извика:

— О, господин Болитар!

Гримът на Голямата Синди беше започнал да се разтича и лицето й приличаше на кутия с пастели, оставени твърде близо до камината.

— Здравей, Голямата Синди.

Тя обгърна Майрън с мощните си ръце и го притисна към гърдите си, като лекичко го повдигна във въздуха. Голямата Синди все още беше покрита с пот и когато прегърнеше някого във всепоглъщащите си обятия, човек се чувстваше така, сякаш беше целият обвит във влажна изолационна вата.

Майрън се усмихна и се наслади на изживяването. Когато тя най-сетне го пусна обратно на земята, той каза:

— Нали си спомняш племенника ми?

— О, господин Мики!

Голямата Синди го дари със същата мечешка прегръдка. Мики изглеждаше леко объркан — за неподготвените изживяването си беше вълнуващо, — но успя да запази самообладание.

— Здравей, Синди, справи се блестящо.

Тя изгледа Мики особено.

— Извинявай. Голямата Синди.

Това й хареса. Голямата Синди беше работила като рецепционистка на Майрън, когато двамата с Есперанца движеха спортната си агенция. Тя обичаше формалностите, затова винаги наричаше Майрън „господин Болитар“ и настояваше винаги да я наричат „Голямата Синди“, а не просто Синди. Дори беше сменила официално името си, така че на документите й за самоличност сега пишеше фамилия: Синди, лично име: Голямата.

— Къде е Есперанца? — попита Майрън.

— Среща се с ВИП-гостите — каза Голямата Синди. — Много е популярна, нали знаеш.

— Да, знам.

— Повечето от ВИП-гостите са мъже, господин Болитар.

— Вярно.

— Плащат по петстотин долара за билет. Предимството е, че получават автограф от Малката Покахонтас. Не че и аз нямам свои почитатели, нали знаеш.

— О, знам.

— Аз взимам хиляда, господин Болитар. Подхождам по-избирателно.

— Радвам се за теб.

— Да ти предложа едно прясно зелено смути? Не изглеждаш добре, господин Болитар.

— Не, благодаря.

— Господин Мики?

Мики вдигна ръка.

— Няма нужда.

Две минути по-късно в стаята влезе Есперанца, като завързваше колана на памучния си халат, под който все още носеше велурените си бикини. Когато влезе, Мики скочи на крака. Не че имаше друг избор. Външният вид на Есперанца караше всички мъже и момчета мигновено да реагират. Красотата й някак напомняше за залезите на Карибите или за разходки по плажа на лунна светлина.

— О, Мики, колко мило от твоя страна да станеш.

Есперанца се намръщи на Майрън, който остана седнал, само и само да не й угоди. Тя леко целуна Мики по бузата. Мики я поздрави за великолепното представяне. Майрън седеше и чакаше. Двамата с Есперанца бяха близки приятели от много години. Беше работила с него в спортната агенция, докато вечер беше посещавала лекции по право, и в крайна сметка стана негов партньор в бизнеса. Той я познаваше. И тя го познаваше.

Затова той чакаше.

След като побъбриха няколко минути, Есперанца улови ръката на Мики.

— Имаш ли нещо против да поговоря насаме с чичо ти за няколко минути?

— О, разбира се.

— Хайде, господин Мики — каза Голямата Синди и му направи знак с ръка да я последва. — Комунистката Кони те е видяла на първия ред и каза, че иска да се запознае с теб.

— Ами, добре.

— Каза, че си й се сторил — и ще я цитирам дословно — „много сладичък“.

Мики пребледня, но тръгна след нея и двамата излязоха от стаята.

— Добро момче — каза Есперанца.

— Така е.

— Спря ли вече да те мрази?

— Мисля, че да.

— А как са родителите му?

Майрън вдигна ръка и я разклати наляво-надясно.

— Ще видим.

Есперанца затвори вратата.

— Значи, си бил в Лондон.

— Мда.

— Не ми каза, че ще ходиш.

— Стана много набързо.

— По новините видях, че някакво изчезнало дете е намерено в Лондон.

— Мда.

— Но не братовчедът на Уин?

— Не — каза Майрън. — Беше другото дете. Патрик Мур.

— Също така прочетох за някаква голяма експлозия на мястото, където са открили детето. Паднала цяла една стена.

— Познаваш Уин — каза Майрън. — Трудно е да остане незабелязан.

Есперанца го погледна в очите.

— Значи, е вярно? Наистина си видял Уин?

— Да. Повика ме на помощ.

— Добре ли е?

— Бил ли е някога?

— Знаеш какво имам предвид.

— Стори ми се добре.

— Значи, всички онези слухове за това, как Уин се е побъркал и е станал отшелник…

— Сам ги е пуснал.

Майрън й разказа всичко, което се беше случило. Есперанца седеше срещу него и слушаше. Това му напомни за едни по-хубави дни, когато двамата с нея бяха по-млади и тъкмо започваха да работят заедно, когато часове наред седяха и обсъждаха различните договори и сделки с рекламодатели. Толкова много години Есперанца беше част от всекидневието на Майрън. Това му липсваше.

Когато приключи, Есперанца поклати глава.

— Нещо тук не е както трябва.

— Да, нали?

— И утре ще се срещнете с момчето, което си спасил?

— Надяваме се.

— Аз и Голямата Синди можем да ти помогнем с това, нали знаеш.

— Мога да се справя сам. И двете сте твърде заети.

— Недей така, Майрън.

— Как? Имаш си бизнес, за който да се грижиш.

— Бизнес, за който се грижа. Вожда-Mайка и Малката Покахонтас постоянно се редуват на сцената. Можем да се освободим, когато и да ти потрябваме.

Есперанца се наведе напред.

— Става дума за братовчеда на Уин. Искам да помогна. Голямата Синди също ще иска. Не ни изолирай.

Майрън кимна.

— Добре.

После каза:

— Между другото, къде е Хектор?

Лицето й стана мрачно. Когато заговори отново, думите излизаха от устата й с гневен съсък.

— С баща си.

— О. Значи да разбирам, че битката за попечителство не върви добре.

— Том е дружка със съдията. Играят голф заедно, вярваш или не.

— Не можеш ли да поискаш делото да се гледа на друго място?

— Адвокатът ми твърди, че не мога. Познай какво твърди Том.

— Какво?

— Казва, че водя — Есперанца направи кавички във въздуха с ръцете си — „скверен“ начин на живот.

— Защото участваш в женски кеч?

— Защото съм бисексуална.

Майрън се намръщи.

— Сериозно?

— Мда.

— Но в днешно време бисексуалността е нещо толкова нормално.

— Знам — каза Есперанца.

— Направо си е клише.

— Говори ми. Чувствам се толкова изостанала.

Тя извърна поглед.

— Толкова ли са зле нещата?

— Може да го загубя, Майрън. Познаваш Том. Той е от типа „господари на вселената“ — от онези, които не взимат заложници. Не е важно дали е правилно, или не, нито каква е истината. Важна е победата. Важно е да ме победи на всяка цена.

— Мога ли да направя нещо?

— Отговори ми на един въпрос.

— Какъв?

— Ти знаеше, че е путьо, нали?

Майрън не отговори.

— Защо тогава ме остави да се омъжа за него?

— Не мислех, че ми влиза в работата да се намесвам — каза Майрън.

— А тогава на кого му влиза в работата?

Бум. Три точки. Есперанца просто стоеше и го гледаше втренчено. Тя си нямаше семейство. Имаше само Майрън и Уин, и Голямата Синди.

— Щеше ли да ме послушаш? — попита Майрън.

— Толкова, колкото и ти ме послуша, когато ти обяснявах колко ужасна е Джесика.

— В някакъв момент прозрях истината.

— О, да, прозря истината. Точно след като те заряза и се омъжи за друг.

Есперанца вдигна ръка.

— Извинявай, това беше глупаво. Просто съм ядосана.

— Не го мисли.

— Освен това сега си с Териса.

— А ти я одобряваш.

— Аз я обожавам. Ако можех да я накарам да прекоси на другия бряг, щях да ти я отмъкна.

— Поласкан съм — каза Майрън.

— Чакай малко.

— Какво?

— Щом Уин се е върнал, това означава ли, че вече няма да съм ти кум на сватбата?

— Така или иначе, нямаше да бъдеш — каза Майрън. — Уин печели само с това, че той действително е мъж.

— Сексист.

— Но аз и Териса бихме искали да те помолим нещо.

— Какво?

— Бихме искали ти да водиш брачната церемония.

Есперанца рядко изглеждаше зашеметена. Както в този момент.

— Наистина ли?

— Да. Трябва да си извадиш някакъв сертификат по интернет или нещо подобно, но ние наистина бихме искали точно ти да ни ожениш.

Есперанца каза:

— Копеле.

— Моля?

— След малко трябва пак да отида да се срещна с феновете, а всеки момент ще се разрева.

— Не, няма. Твърде корава си.

— Вярно е.

Тя стана и тръгна към вратата.

— Майрън?

— Да.

— Колко пъти се е случвало Уин да те моли за помощ?

— Мисля, че това е първият.

— Трябва да открием Рийс — каза Есперанца.

* * *

В колата, на път за вкъщи, Мики беше мълчалив.

Чичо и племенник невинаги се спогаждаха. Мики обвиняваше Майрън за много от нещата, които се бяха случили на майка му и баща му. Донякъде беше прав. Есперанца се чудеше защо никога не се беше опитал да попречи на връзката й с Том. Причината за това имаше нещо общо с Мики. Още отдавна Майрън се беше опитал да попречи на брат си (бащата на Мики) Брад, когато беше поискал да избяга надалеч с една млада и психически нестабилна тенис надежда (и майка на Мики) на име Кити Хамър.

Това решение, подбудено от най-добри намерения, беше довело до пагубни последици.

— Изчезналото момче — каза Майрън. — Твоя възраст е.

Мики гледаше през прозореца. За крехката си възраст беше преживял доста неща — нестабилна семейна среда, пристрастена към наркотици майка, невероятното завръщане на умрелия си баща. Също така изглеждаше, че Мики е наследил и стремежа към геройства, характерен за рода Болитар. Беше постигнал страшно много за твърде кратко време. Това караше Майрън да изпитва равни части гордост и тревога.

— Мислех си, че вероятно би могъл да ми помогнеш да разбера какво му се върти в ума — каза Майрън на племенника си.

— Сериозно ли?

— Да.

Мики направи физиономия.

— Това означава ли, че когато си имам работа с някого на четиридесет години, трябва да се обърна към теб, за да ми разясниш какво му се върти в ума?

— Прав си — каза Майрън.

— Бил е отвлечен преди колко, десет години ли?

— Точно така.

— Имаш ли представа къде е бил през цялото това време? — попита Мики.

Майрън поклати глава.

— Знам само, че когато го открихме, проституираше на улицата.

Мълчание.

— Майрън?

— Да.

— Разкажи ми всичко, става ли?

Майрън му разказа историята. Мики го изслуша, без да го прекъсва.

— Значи, сега Патрик си е вкъщи — каза Мики.

— Да.

— И се предполага, че утре ще се срещнеш с него.

— Такъв е планът.

Мики потърка брадичката си.

— Кажи ми, ако нещата не потръгнат.

— Какво те кара да мислиш, че няма да потръгнат?

— Нищо.

— И какво ще направиш, ако не потръгнат?

Мики не отговори.

— Мики, не искам да те забърквам в това.

— Изчезнал е тийнейджър, Майрън. Както сам каза, може би ще успея да помогна.

Глава 14

Колата на Майрън се изкачи покрай новобогаташките имения, които бяха толкова просторни, все едно бяха взимали някакъв хормон на растежа. Моравите бяха прекалено подравнени, живите плетове бяха подрязани твърде грижливо. Слънцето грееше високо в небето, сякаш някой беше натиснал едно копче и го беше нагласил да застане там. Тухлените стени бяха идеално избелели — твърде идеално, — с което още повече допринасяха за измамното чувство, че се намираш в нещо средно между Лас Вегас и „Дисниленд“. Нямаше дом, чиято алея за автомобили да е застлана с асфалт. Всички бяха покрити с някакви изискани плочи от варовик, по които човек не смееше да подкара колата си, от страх да не ги съсипе. Отвсякъде вонеше на пари. Майрън отвори прозореца на колата си, като очакваше да чуе някаква съпровождаща музика, която да пасва идеално на място като това, може би Бах или Моцарт, но наоколо се носеха единствено звуците на тишината — което, като се замисли човек, беше идеалният съпровод.

Именията бяха красиви и живописни и до едно изглеждаха точно толкова уютни, колкото някой крайпътен мотел.

На улицата имаше няколко новинарски микробуса, но не толкова много, колкото човек би очаквал. Портата беше отворена и Майрън сви по алеята за автомобили на семейство Болдуин, която беше застлана точно така, с плочи от варовик. Беше осем и трийсет, половин час преди срещата със семейство Мур. Майрън слезе от колата. Тревата беше толкова зелена, че той едва не се наведе да провери дали не е прясно боядисана.

Един шоколадов лабрадор се втурна към него. Кучето беше женско и махаше с опашка толкова силно, че дупето й едва успяваше да удържи на вълнението. На последните няколко метра до него тя почти се пързаляше по корем. Майрън се отпусна на коляно на земята и хубаво почеса кучето зад ушите.

Един млад мъж — Майрън налучка, че е на около двайсет години — се появи зад нея. Носеше каишката на кучето в ръка. Косата му беше дълга и вълниста — от онези дълги и вълнисти коси, които постоянно трябва да отмяташ назад с глава, за да не ти влизат в очите. Беше облечен с черен спортен еластичен екип, с тъмносини ръкави, точно същия цвят като тъмносините му маратонки за джогинг. Майрън си каза, че сякаш в чертите на лицето му вижда по нещо и от двамата му родители.

— Как се казва кучето ти? — попита Майрън.

— Клоуи.

Майрън се изправи.

— Ти сигурно си Кларк.

— А ти сигурно си Майрън Болитар.

Младежът направи крачка напред и подаде ръка. Майрън се здрависа с него.

— Приятно ми е да се запознаем.

— На мен също — каза Майрън.

Майрън бързо пресметна наум — Кларк беше по-големият брат на Рийс. По време на отвличането е бил на единайсет, което означаваше, че сега е на двадесет и една.

За момент между двамата се възцари неудобно мълчание. Кларк погледна надясно, после наляво и накрая се насили да се усмихне.

— Следваш ли някъде? — попита го Майрън, колкото да го попита нещо.

— Да, първи курс.

— Къде учиш?

— В Колумбийския.

— Чудесен университет — каза Майрън, колкото да каже нещо. — Избрал ли си вече специалност, или това по-скоро е нещо досадно, за което само възрастните питат?

— Политология.

— А — каза Майрън. — Това беше и моята специалност.

— Страхотно.

Още неудобно мълчание.

— Имаш ли някаква идея с какво ще се занимаваш, след като завършиш? — попита Майрън, защото не успя да се сети за нещо по-изтъркано и нелепо, което да попита някого на двайсет и една години.

— Съвсем никаква — каза Кларк.

— Има време.

— Благодаря.

Това сарказъм ли беше? Така или иначе, последва още неудобно мълчание.

— Може би вече трябва да влизам вътре — каза Майрън и посочи към входната врата, в случай че Кларк не знаеше какво означава „вътре“.

Кларк кимна. После каза:

— Ти си онзи, който е спасил Патрик.

— Помогнаха ми.

Още нещо, което прозвуча глупаво. Точно в момента момчето нямаше нужда Майрън да се прави на скромен. Той добави:

— Да, участвах.

— Мама каза, че за малко си щял да спасиш и Рийс.

Майрън нямаше представа как да отговори на това, затова започна да се оглежда наоколо и в този момент осъзна къде се намираше.

Намираше се на местопрестъплението.

Алеята, на която стоеше в момента, беше същата, по която е минала Нанси Мур, когато за първи път е отишла да позвъни на вратата, за да вземе Патрик от срещата с другарчето му. Същата, по която малко по-късно е минала Брук, след като не са успели да се свържат с бавачката, Вада Лина.

— Бил си на единайсет — каза Майрън.

Кларк кимна:

— Да, точно толкова.

— Спомняш ли си нещо?

— Какво например?

— Каквото и да е. Къде беше, когато се случи?

— Какво значение има?

— Просто се опитвам да видя нещата от нов ъгъл, това е всичко.

— И какво общо има това с мен?

— Нищо — каза Майрън. — Просто така работя. Така разследвам, искам да кажа. Лутам се в тъмното. Задавам множество глупави въпроси. Повечето не водят никъде. Но понякога дори един глупав въпрос може да хвърли светлина върху нещо друго.

— Бях на училище — каза Кларк. — В класа на господин Диксън. Пети клас.

Майрън се замисли над думите му.

— Защо Патрик и Рийс не бяха на училище?

— Ходеха на детска градина.

— И?

— В нашия град детската градина е само до обяд.

Майрън обмисли отговора му.

— Ти какво си спомняш?

— Почти нищо. Прибрах се от училище. Беше дошла полиция.

Той сви рамене.

— Видя ли? — каза Майрън.

— Какво?

— Помогна ми.

— Как?

Входната врата се отвори. Излезе Брук.

— Майрън?

— Да, извинявай, тъкмо говорех с Кларк.

Без да продума, Кларк сложи каишката на кучето и затича надолу по алеята. Майрън тръгна към Брук, като се чудеше дали трябва да я целуне, да се здрависа с нея или да направи нещо друго. Брук го придърпа към себе си, за да го прегърне, и той не се възпротиви. Тя миришеше хубаво. Беше облечена със сини джинси и бяла блуза. Стояха й добре.

— Подранил си — каза Брук.

— Може ли да ми покажеш кухнята? — попита Майрън.

— Караш направо, а?

— Реших, че няма да искаш да увъртам.

— Правилно си решил. Насам е.

Подът беше мраморен и стъпките им отекваха във фоайето, високо три етажа. Огромното стълбище представляваше гледка, която не се среща често. Стените бяха бледоморави, покрити с тъкани пана. Стъпала водеха от дневната към продълговата кухня с размерите на игрище за тенис. Всичко беше или бяло, или хромирано, и Майрън се зачуди колко ли е трудно да се поддържа чиста една такава стая. През високите от пода до тавана прозорци се откриваше спираща дъха гледка към просторен заден двор, открит басейн и изящна беседка. Отвъд тях Майрън виждаше началото на гората.

— Ако си спомням правилно полицейския доклад — каза Майрън, — бавачката е стояла до умивалника.

— Точно така.

Майрън се завъртя наляво.

— А двете момчета са седели на кухненската маса.

— Да. Преди това са си играли на двора.

Майрън посочи прозорците.

— Задния двор?

— Да.

— Значи, са играли отвън. После бавачката ги е извикала вътре, за да хапнат нещо.

Майрън се приближи към плъзгащата стъклена врата и се опита да я отвори. Беше заключена.

— Влезли са през тази врата?

— Точно така.

— И после я е оставила отключена?

— Винаги я държахме отключена — каза Брук. — Чувствахме се в безопасност.

При тези думи стаята утихна.

Майрън наруши мълчанието:

— Според думите на бавачката ти, похитителите са били с черни дрехи, носели са ски маски и така нататък.

— Точно така.

— И нямате никакви охранителни камери или нещо подобно?

— Сега имаме. Но тогава нямахме. Имахме камера на входа, за да можем да видим, когато някой позвъни на вратата.

— Предполагам, че полицията е прегледала записа.

— Нямаше нищо за преглеждане. Камерата не записваше. Ползвахме я само да виждаме какво се случва в момента.

В стаята имаше кръгла маса с четири стола. Рийс нямаше други братя и сестри освен Кларк и Майрън се замисли как може би четирите стола винаги са стояли така, на същото това място, и как след случилото се с Рийс никой не е имал сили да ги размести. Дали през тези десет години всяка вечер са сядали да вечерят на същата тази маса, с един празен стол?

Той погледна към Брук. Тя знаеше какво си мисли той. Беше изписано на лицето й.

— Понякога сядаме да се храним на кухненския остров — каза тя.

В средата на кухнята имаше голям квадратен мраморен остров. Множество изискани медни тигани висяха от тавана над него. От едната му страна имаше шкафове. От другата имаше шест барови стола.

— Имам въпрос — каза Майрън.

— Какъв?

— Всичко гледа към прозорците. Всичко, освен единия от столовете на кухненската маса. Гледката се вижда от умивалника. Вижда се от готварската печка. Вижда се от баровите столове, даже и от масата.

— Да.

Майрън се приближи до плъзгащата се стъклена врата.

— Но когато трима мъже със ски маски на главите се приближават — по целия път до тази врата, — никой не ги забелязва?

— Вада е била заета — каза Брук. — Приготвяла е нещо за хапване. Момчетата, ами, те по-скоро не биха гледали към прозореца. Вероятно са се занимавали с някоя компютърна игра или нещо са си играели.

Майрън се загледа в просторния двор и големите прозорци.

— Предполагам, че не е невъзможно.

— Какво друго би могло да се е случило?

Все още нямаше причина да й отговаря.

— Кларк ми каза, че е бил на училище, когато са отвлекли момчетата.

— Точна така. И?

— Повечето деца приключват училище около три часà следобед. Детските градини във вашия град са само до обяд, нали така?

— Точно така. Пуснали са ги в единайсет и половина.

— Значи, похитителите също са знаели това.

— И?

— И нищо. Предполага се, че отвличането е било планирано; нищо повече.

— Полицаите стигнаха до същия извод. Решиха, че най-вероятно са следили Вада и са знаели графика им.

Майрън се замисли над това.

— Но Рийс не се е прибирал право вкъщи всеки следобед, нали? Имам предвид, че вероятно понякога и той е ходил на гости на приятелчетата си. Вероятно понякога е ходил на гости и у Патрик например.

— Точно така.

— Значи, от една страна, всичко изглежда внимателно планирано. Трима мъже. Запознати с графика им. Но от друга страна, разчитат единствено на това, бавачката да остави плъзгащата се врата отключена и никой да не забележи, че се приближават.

— Може би са знаели, че винаги я оставя отключена.

— Като са я наблюдавали как влиза в кухнята откъм двора? Съмнявам се.

— Биха могли и да счупят прозореца — каза Брук.

— Не те разбирам.

— Да кажем, че Вада ги беше забелязала. Мислиш ли, че щеше да успее да заключи вратата навреме? И после какво? Можеха да счупят прозореца и да отвлекат момчетата.

Всичко това беше възможно, каза си Майрън. Но защо да чакат? Защо да не грабнат момчетата още докато са на двора? Дали защото са се страхували някой да не ги види?

Беше твърде рано за теории. Трябваше да събере още факти.

— Значи, похитителите влизат и застават точно където сме ние с теб сега — каза Майрън.

Брук се вцепени за момент.

— Да.

— Това беше малко неочаквано, извинявай.

— Без снизхождение, ако обичаш.

— Нямах това предвид. Но също така не искам да се държа безсърдечно.

— Нека си го кажем направо — отговори Брук.

— Кое да си кажем направо?

— Вероятно се чудиш как успявам да се справя с това — каза Брук. — Как всеки ден влизам в тази кухня и минавам покрай мястото, където беше отвлечен Рийс. Дали издигам преграда между мен и случилото се? Дали понякога плача? Предполагам, че правя по малко и от двете. Но почти винаги си спомням. Почти всеки път, когато вляза в тази кухня, случилото се е мой другар. Имам нужда от това. Има си причина да не отблъскваме тази болка. Ще ти кажа каква е тя. Защото тази болка е за предпочитане. Тази болка е за предпочитане пред онази да се предадем. Една майка не предава детето си. Затова мога да живея с тази болка. Но не мога да живея с това да се предам.

Майрън се замисли за онова, което Уин му беше казал — как неизвестността изяжда Брук и прави всичко още по-непоносимо. Идва един момент, в който просто трябва да узнаеш отговора. Може би има как да живееш с болката, но тази неизвестност, това терзание, този ад неизменно се просмукват във вътрешностите ти и те изяждат.

— Сега разбираш ли? — каза Брук.

— Да, разбирам.

— Тогава задай следващия си въпрос — каза тя.

Майрън не чака втора покана.

— Защо в подземието? — Той посочи плъзгащата се стъклена врата. — Нахлуваш оттук. Грабваш момчетата. Остава ти бавачката. Решаваш да не я убиваш. Решаваш да я завържеш. Тогава защо не го направиш тук? Защо я водиш в подземието?

— По същата причина, която току-що спомена.

— Която е?

— Ако я завържат тук, някой може да я види от задния двор.

— Но ако от задния двор се вижда всичко, защо тогава изобщо да влизаш оттам?

Майрън чу как по стълбите слизат тежки стъпки. Погледна часовника си. Осем и четиридесет и пет сутринта.

— Брук?

Беше Чик. Той влетя в стаята и се закова на място при вида на Майрън. Чик беше облечен с бизнес костюм, носеше вратовръзка и изискана кожена чанта на рамото си — съвременният еквивалент на куфарче за документи. Дали Чик беше решил, след като си побъбри с Патрик, да отиде да свърши малко работа в офиса?

Чик не си направи труда да поздрави. Той вдигна мобилния си телефон.

— Не си ли проверяваш съобщенията? — попита той съпругата си.

— Оставих телефона си във фоайето. Защо?

— Групово съобщение до нас двамата от Нанси — каза Чик. — Иска да се срещнем в нейната къща, а не тук.

Глава 15

Тръгнаха с колата на Майрън. Майрън беше зад волана. Чик и Брук седяха отзад. Държаха се за ръце, което изглеждаше някак непривично за тях.

— В края на пътя завий наляво — каза Чик.

Наляво ги отведе надолу по склона. Този район беше едва забележимо по-малко заможен, но така или иначе, цените на имотите бяха или много високи, или още по-високи. Чик му каза кога да завие надясно и после отново наляво. Пътуването беше кратко. Разстоянието между двете къщи беше малко повече от един километър.

Когато след последния завой се озоваха на улицата, на която живееше семейство Мур, Чик погледна напред и промърмори:

— По дяволите.

Новинарски микробуси, при това много, опасваха двете страни на пътя. Това беше логично, разбира се. След десетгодишно отсъствие, Патрик Мур си беше у дома. Медиите искаха снимки и видеокадри на изчезналото момче, на щастливите родители и на голямата семейна сбирка. До момента само една актуална снимка на спасения Патрик беше успяла да достигне до медиите. Някакъв санитар в болницата в Лондон беше направил една доста размазана снимка отдалече на спящия тийнейджър и я беше продал на един жълт британски вестник.

Очевидно бяха гладни за още.

Репортерите започнаха да се събират около колата, но Майрън продължи да кара напред, за да може никой да не им препречи пътя. Пред портата стоеше един униформен полицай. Той помаха на Майрън да влезе, без да позволи на никого да го последва. Репортерите се подчиниха и решиха вместо това да се възползват от възможностите на телескопичните си обективи. Майрън забеляза табела с надпис „ПРОДАВА СЕ“ на двора на къщата. Вратата на гаража пред него започна да се отваря нагоре. Той паркира вътре, а електрическата врата зад гърба му започна да се затваря. Майрън загаси двигателя. Изчакаха вратата да се затвори напълно, като по този начин изолираха достъпа на любопитните обективи, после тримата отвориха вратите си и слязоха от колата.

Гаражът побираше два автомобила. Паркиран до техния беше лек автомобил марка „Лексъс“. В гаража не цареше безпорядък, но не защото собствениците му държаха на реда, а защото там просто нямаше нищо. Нищо в това място не напомняше за „семеен уют“, но от друга страна, това не се ли очакваше? Патрик също не беше единствено дете и имаше само една по-голяма сестра, Франческа, която би трябвало да е на възрастта на Кларк, ако Майрън си спомняше правилно. Хънтър и Нанси бяха разведени и допреди няколко дни тук не беше имало никой друг — една самотна майка и една дъщеря на около двайсет години, на възраст да следва в университета. Нанси вероятно вече е била готова да се премести да живее някъде другаде и да отвори нова страница в живота си.

Вратата в гаража, която водеше към къщата, се отвори. Хънтър Мур надникна вътре. Сякаш се изненада да види, че Майрън е дошъл заедно с тях, но бързо се отърси от учудването си:

— Здравейте, влизайте оттук.

Направиха две крачки по бетонния под и влязоха в къщата, където подът беше застлан с плочки. Кухнята се стараеше да изглежда уютно с облицованите си с камък стени и дървените си шкафове. Нанси стоеше до кухненската маса заедно с един мъж, когото Майрън не познаваше.

Мъжът им се усмихна. Усмивката му накара Майрън леко да се намръщи. Беше започнал да оплешивява, изглеждаше жилав, на около петдесет години и носеше очила с черни рамки. Беше облечен с джинсова риза, втъкната в избелелите му джинси. Като цяло, приличаше на фолкмузикант, който участва в някой фестивал под открито небе.

Шестимата стояха така известно време, сякаш всяка двойка си беше довела наместник и се очакваше двамата да започнат да се дуелират помежду си. Майрън се опита да проучи израженията на Нанси и Хънтър. Успя да стигне единствено до заключението, че са изнервени. Господин Музикант, от своя страна, изглеждаше напълно уверен в себе си. Той заговори пръв.

— Предлагам всички да поседнем — каза той.

— Кой си ти, по дяволите? — попита Чик.

Мъжът обърна неприятната си блага усмивка към Чик:

— Аз съм Лайънъл.

Чик погледна Майрън, после съпругата си, а после и семейство Мур.

— Къде е Патрик?

— Горе е — каза Лайънъл.

— И кога ще можем да го видим?

— След малко — каза Лайънъл. — А сега защо не поседнем в дневната, където ще ни бъде малко по-удобно?

— Ей, Лайънъл — каза Чик.

— Да?

— Да ти приличаме на хора, които искат да поседнат удобно?

Лайънъл кимна по възможно най-разбиращия съчувствен и претенциозен начин.

— Прав си, Чик. Мога ли да те наричам Чик?

Чик погледна Майрън и Брук, сякаш искаше да ги попита: „Какъв е този, да му го…?“.

Брук се приближи до Нанси.

— Какво става тук, Нанси? Какъв е този тип?

Нанси изглеждаше безпомощна, но Лайънъл застана помежду им.

— Казвам се Лайънъл Стентън — каза той. — Аз съм лекарят, който се грижи за Патрик.

— Какъв точно лекар? — попита Чик.

— Аз съм психиатър.

Опа. На Майрън не му хареса накъде вървят нещата.

Нанси Мур улови ръката на Брук.

— Искаме да помогнем.

— Разбира се, че искаме — добави Хънтър.

Той се олюля леко и Майрън се зачуди дали е трезвен.

Чик каза:

— Защо ли си мисля, че ще последва някое „но“?

— Няма „но“ — каза Лайънъл.

После добави:

— Просто искам да разберете. Патрик е преминал през ужасно изпитание.

— Наистина ли? — каза Чик, а гласът му пращеше от сарказъм. — Ние си нямаме никакво понятие от това, нали?

— Чик — обади се Брук.

Тя поклати глава, за да му даде знак да престане.

— Продължете, слушаме ви.

— Бих могъл да започна да увъртам — каза Лайънъл, — но нека да ви кажа нещо от самото начало. Без заобикалки. Без префърцунени термини. Без оправдания. Просто чистата истина.

Ясно, помисли си Майрън.

— Към този момент Патрик не може да ви помогне.

Чик отвори уста, но Брук му махна с ръка да замълчи.

— Какво имате предвид, че не може да ни помогне?

— Доколкото разбрах, предната вечер госпожа Мур е предложила да се срещнете във вашата къща.

— Да, точно така.

— Аз бях този, който отмени уговорката. Затова сте тук сега. Да заведем Патрик на мястото, където е започнало всичко, на местопрестъплението, с други думи — това би могло да окаже пагубно влияние върху вече разклатената му психика. Патрик е почти в състояние на кататония. Ако проговори, то е само за да каже, че е гладен или жаден, и дори това се случва само ако някой друг го подкани да го направи.

Майрън заговори за първи път:

— Попитахте ли го дали знае нещо за Рийс?

— Разбира се — каза Лайънъл.

Брук:

— И?

Лайънъл отново я погледна по възможно най-разбиращия, съчувствен и претенциозен начин.

— Той не може да ни каже нищо за вашия син. Съжалявам.

— Пълни глупости — каза Чик.

Нанси застана пред Брук.

— Правим всичко по силите си — каза тя.

— Твоят син е при теб — каза Брук. — Нашият не е при нас. Не разбираш ли? Толкова далече сме от намирането на Рийс, колкото бяхме и преди всичко това.

— Така или иначе, не мисля, че той би могъл да ви каже нещо, което да ви е от полза — каза Лайънъл.

Чик нямаше намерение да търпи това.

— Моля? — каза той.

— Не ме разбирайте погрешно. Аз стоя неотлъчно до него. Правим всичко по силите си да помогнем на Рийс да започне да комуникира. Но точно сега той не помни почти нищо. Сякаш си спомня детските си години тук и нищо повече. Да кажем, че би могъл да ви разкаже за отвличането. Не мисля, че това би било от особена полза. До момента знаем само това, че синът ви е бил заложник на същия човек, на когото е бил и Патрик.

Майрън каза:

— Патрик ли го потвърди?

— Не точно с тези думи. Най-важното сега е да му помогнем да се аклиматизира. Патрик прекарва изключително много време със сестра си, Франческа. Мисля, че нейната компания му носи утеха. Искаме да прекарва повече време с хора на неговата възраст, да започне малко по малко да се социализира, но всичко това трябва да стане много плавно.

Чик се обади:

— Какво, по дяволите, става тук?

Отговори му Хънтър:

— Успокой се, Чик.

— Мамка му, няма да се успокоявам. Твоето дете знае какво се е случило с моето. Той трябва да говори с нас.

— Опасявам се, че това е невъзможно — каза Лайънъл.

— Ти сериозно ли? Тече разследване за отвличане. Ще се обадя на полицията.

— Това няма да помогне — каза Лайънъл.

— И защо, по дяволите, мислиш така?

— Полицията вече беше тук, разбира се. Но като лекар на Патрик, аз посъветвах семейството към този момент да не позволява да го разпитват. Работата ми е да се грижа за своя пациент и единствено за своя пациент, но истината е, че според мен така е най-добре за всички. Отново искам да ви уверя, че правим всичко по силите си да осигурим на Патрик среда, в която да се чувства спокоен да комуникира с нас.

— И кога ще се случи това? — попита Чик.

— Чик — каза Нанси, — правим всичко по силите си.

— И какво се очаква от нас? — вече остро попита Брук. — Да не би да трябва да се приберем вкъщи и може би да чакаме да ни се обадите?

— Знам колко трудно е това за теб — каза Нанси.

— Ами да, Нанси, предполагам, че би трябвало да знаеш.

— Но трябва да се погрижа и за сина си.

— Твоят син — Брук сви и двете си ръце в юмруци — си е вкъщи. Осъзнаваш ли това? Вкъщи си е. Можеш да го прегърнеш. Можеш да го нахраниш и да се погрижиш да му е топло през нощта. Моят син…

За пръв път Майрън видя пролуката в бронята на Брук. Чик също.

— Стига вече тъпотии — каза Чик.

Той изхвърча от стаята и се насочи към предната част на къщата.

— Къде си мислиш, че отиваш? — попита го Лайънъл.

Чик не отговори. Тръгна към стълбите.

— Патрик?

— Чакай — каза Хънтър, — не може просто така да се качиш там.

— Спри — каза Лайънъл. — Ще го травмираш.

Чик дори не си направи труда да погледне назад. Той тръгна нагоре по стълбите. Хънтър забърза след него. Без да знае какво точно да направи, Майрън се отмести леко встрани, само колкото да препречи за малко пътя на Хънтър.

Чик извика:

— Патрик?

Майрън чу как някаква врата се отваря и после се затваря. Хънтър и Лайънъл хукнаха нагоре по стълбите. Майрън вървеше след тях, готов да се намеси отново, ако това се наложи. Брук и Нанси го следваха. Всички, освен Майрън, викаха нещо. Когато стигнаха до горния край на стълбите, Чик беше застанал пред последната врата.

— Не! — извика Хънтър.

Той се спусна към Чик, но беше твърде късно.

Чик отвори вратата. Когато погледна вътре, се вцепени.

Майрън беше много по-висок и силен от Лайънъл. Не му беше трудно да застане на пътя му, за да може пръв да стигне до вратата. Когато Майрън стигна до нея, проследи погледа на Чик до отсрещния ъгъл на стаята.

Там, свит в ъгъла, сякаш се опитваше да се зарови в дървения под, беше Патрик Мур.

Беше видно, че стаята не е била променяна през последното десетилетие. Това беше стая на шестгодишно момче. Леглото беше във формата на състезателна кола. На стената имаше плакат от някакъв стар филм за супергерои. На една лавица бяха подредени три неголеми спортни трофея. Името му беше изписано с големи дървени букви над скрина с дрехи. Стените бяха облепени с яркосини тапети. Върху килима бяха изобразени очертанията на баскетболно игрище.

Патрик беше облечен с бархетна пижама. На пода пред него имаше слушалки, но точно в този момент беше закрил ушите си с ръце. Очите му бяха затворени. Коленете му бяха опрени в гърдите и той се поклащаше напред-назад.

Започна да нарежда: „Моля, не ме наранявайте, моля, не ме наранявайте“, сякаш беше някаква мантра.

Нанси Мур избута Майрън и изтича в другия край на стаята. Тя падна на колене и прегърна сина си. Той зарови лице в рамото й. Нанси погледна заплашително към вратата. След нея в стаята влезе Хънтър. Същото направи и Лайънъл. Тримата застанаха един до друг, почти като в строй, за да предпазят плачещото дете.

— Опитахме се да ви обясним учтиво — каза Хънтър. — Сега искам да напуснете дома ни.

Глава 16

Обичам Рим.

Винаги отсядам в апартамента „Вила ла Купола“ на хотел „Екселсиор“, който заема последните два етажа на сградата на този някогашен дворец. Харесва ми слънчевата веранда, която гледа към изисканите магазини по Виа Венето. Харесват ми фреските по купола, изрисувани така, сякаш се сливат с хоризонта отвъд прозореца. Харесват ми частният киносалон, сауната, парната баня, джакузито.

Какво да не им харесвам?

Едно време портиерът Винченцо се занимаваше и с организирането на… как да кажем, забавленията ми. Негова беше задачата да осигурява, както той учтиво се изразяваше, „дамата на вечерта“ или „куртизанката“, която ме очакваше при пристигането ми. Понякога бяха две. В редки случаи, три. „Вила ла Купола“ разполагаше с шест спални. Това улесняваше престоя на съответната моя компаньонка и тя можеше да остане до сутринта, ако пожелае, но не с мен. Това беше нещо, на което държах. Едно от предпочитанията ми, с които не правех компромиси.

Да, много пъти съм наемал проститутки. Ще прекъсна за малко и ще ви оставя да въздъхнете шумно и възмутено, после да цъкнете с език и да се насладите на моралното си превъзходство.

Приключихте ли? Чудесно.

Бих могъл да изтъкна, че въпросните компаньонки бяха „елитни“ и „класни“, но истината е, че това няма абсолютно никакво значение и би било още по-лицемерно от моя страна да твърдя обратното. За мен това беше бизнес сделка, която облагодетелстваше и двете страни. Аз обичам секса. Уведомете медиите. Обичам секса — и под секс имам предвид именно плътските удоволствия, — и то много. Обичам секса в най-чистата му форма, което означава, че не обичам да се разсейвам с връзки, отговорности и други подобни неща от всекидневието. Майрън вярва, че онова, което той нарича „любов“ и „чувства“, засилва удоволствието от секса. Аз — не. Аз вярвам, че тези неща го размиват.

Не се вглеждайте твърде обстойно в това. Не се страхувам от обвързване. Обвързването просто не ме вълнува.

Никога не съм се преструвал, че мисля нещо друго. Не лъжа жените, с които съм бил — нито онези, на които съм плащал, нито пък онези, с които съм се срещал и съм се отдавал на забавления за една вечер (нерядко две или три). Те разбират ситуацията. Запознавам ги с уговорката, а както се надявам, и с удоволствието. Много от тях, разбира се, са си казвали, че ще могат да ме спечелят; че щом веднъж вкуся насладата от уменията им в леглото, щом веднъж ги опозная и видя колко невероятни са те, ще се влюбя до полуда и така ще стигнем по-далеч в съвместните си преживявания от онова, което някои биха нарекли лудории в леглото.

Така да бъде. Дай всичко от себе си, мила моя. Няма да те спирам.

Моят скъп приятел, Майрън Болитар — макар „приятел“ да не може да опише в пълнота нашите отношения, — се тревожи за тази черта от моя характер. Той смята, че сякаш нещо ми „липсва“. Отдава го на миналото ми — на онова, което майка ми е причинила на баща ми. Но има ли значение причината? Такъв съм. И това ми стига. Той твърди, че не разбирам. Но греши. Разбирам нуждата от взаимоотношения. Любимите ми моменти са онези, когато двамата с него си седим и просто разговаряме за живота, гледаме телевизия или обсъждаме някое спортно събитие, а после, когато приключим, аз се отправям към леглото в компанията на някое изкусително женско тяло и се отдавам на… ами, изкушения.

Да ви звучи, сякаш нещо ми „липсва“?

Нямам никакво желание да защитавам поведението си пред по-осъдително настроените от вас, но държа да отбележа: аз подкрепям равните права, равното заплащане, равните възможности. Феминизмът, спрямо определението в речника, представлява: „теория за политическо, икономическо и социално равенство между половете“. Спрямо това определение, а и спрямо всяко друго, което съм срещал, аз съм феминист.

Аз не лъжа жените. Аз не им изневерявам. Отнасям се с всяка своя гостенка или служителка добре и с уважение. Те, от своя страна, ми отвръщат със същото. Освен, разбира се, в онези разгорещени моменти, когато никой от нас няма желание да се отнасят с него добре и с уважение, ако разбирате накъде — очевидно — ми тече мисълта.

Може би се чудите, в такъв случай защо прекратих практиката си да се възползвам от въпросните професионални услуги, на които толкова съм се наслаждавал до момента. Простата истина е, че се отърсих от илюзията за доброволното съгласие, за честната бизнес сделка, за договора без принудителен характер. Осведомих се, че случаят невинаги е такъв. Наскорошните събития, в частност злощастните преживявания на Патрик и Рийс, затвърдиха вижданията ми по тази тема. Някои смятат, че е трябвало да осъзная това много отдавна, че е трябвало по-рано да прозра неправдата, че съм си затварял очите в името на това да угодя на собствените си интереси.

Пак ще отговоря: така да бъде.

Излизам от стаята си и с асансьора слизам в издържаното в прекалено бароков стил лоби на хотел „Екселсиор“. Винченцо ме вижда и среща погледа ми. Любезно поклащам отрицателно глава. Той се тревожи, че щедростта ми ще му липсва, но защо би трябвало той да страда само заради моите донякъде лицемерни морални устои?

Познавам Рим доста добре. Далеч не колкото истински римлянин, но съм посещавал града много пъти. Поемам надолу по Виа Венето към американското посолство. Свивам надясно по Виа Лигуриа и стигам до върха на „Испанските стълби“. Разходката е просто прекрасна. Слизам по всичките 135 стъпала и се насочвам към прочутия фонтан „Треви“. Прелива от туристи. Няма проблем. Сливам се с тях. Изваждам монета и с дясната си ръка я хвърлям през лявото си рамо.

Твърде туристически жест за изискан човек като moi? Разбира се. Но си има причина някои неща да станат любими на туристите, не е ли така?

Мобилният ми телефон иззвънява. Натискам копчето за отговор и казвам: „Съобщете“.

Един глас, в другия край на връзката, казва: „Пристигнаха“.

Благодаря му и приключвам разговора. Отнема пет минути да стигна пеша до магазинчето на площад „Колона“. Това е Рим. Всичко е старо. Нищо не е реновирано. Никой не се преструва, че се движи в крак с времето, и лично аз съм благодарен за това. Мраморната колона в средата на площада, поставена в прослава на Марк Аврелий, се е издигала на това място още от 192 година преди Христа. През шестнайсети век, близо четиристотин години по-късно, тогавашният папа заповядал на върха на колоната да бъде поставена бронзова статуя на Свети Павел.

Историята накратко: чао-чао, на твоя бог. Да заповяда моят.

В северния край на площада се издига дворец. На изток се намира изискана „галерия“. „Галерия“, между другото, е просто напудрено наименование на „търговски център“. Магазинът за спортни принадлежности, който търся, с малката му, кичозна витрина се намира веднага вдясно от бялата църквичка от осемнайсети век. На витрината има манекен на дете, облечено с блуза на футболния отбор „Рома“. Има изложени различни футболни топки и футболни обувки, и футболни чорапи, и футболни шалове, и футболни шапки, и футболни блузи с качулка.

С една дума: футбол.

Влизам. Мъжът зад щанда говори с клиент по телефона. Прави се, че не ме забелязва. Насочвам се към дъното на магазина и се качвам по стълбите. Никога преди не съм влизал тук, но са ми дадени доста точни инструкции. Вратата е в дъното. Почуквам. Вратата се отваря.

— Влез — казва мъжът.

Прекрачвам прага на стаята и вратата се затваря след мен. Той протяга ръка за поздрав.

— Аз съм Джузепе.

Джузепе е облечен с екип на футболен рефер. Вживял се е изцяло в образа си. Не просто се пъчи с блузата си, но си е сложил съответните къси черни шорти, подходящите черни чорапи, вдигнати до коленете, и носи свирка на врата си. Ръчният му часовник е голям, дебел и вероятно играе ролята на съдийски часовник.

Поглеждам зад него. Стаята е обзаведена така, че да прилича на малко игрище за футбол. Килимът е тревистозелен и с бели линии, които очертават центъра, границите на игрището, наказателното поле. До две от срещуположните стени има бюра, на мястото на футболните врати. Бюрата са обърнати към стената, така че двамата мъже, които седят пред тях, са обърнати с гръб един към друг. И двамата яростно тракат на клавиатурите на компютрите си.

— Това е Карло — казва Джузепе и посочва мъжа вдясно.

Карло е накипрен с екипа, който „Рома“ носи, когато играе домакински мачове на собствения си стадион — издържан в императорско пурпурно, обшито със златист кант. Стената му е окичена с всевъзможни неща, свързани с „Рома“, включително и емблемата на отбора: вълчица, от която бозаят момченцата Ромул и Рем (мотив с интересна история и смущаващ визуален ефект). Снимки на лицата на настоящите играчи в отбора са подредени там, където стената стига до тавана.

Карло продължава да пише. Дори не си прави труда да ми кимне.

— А това е Ренато.

Ренато поне ми кимва. Той също е облечен с футболен екип, в небесносиньо и бяло. Неговото бюро/врата е изцяло посветено на отбора на име „Лацио“. Всичко е небесносиньо. Снимките с лицата на играчите също са подредени там, където стената стига до тавана. Емблемата на „Лацио“ е много по-семпла от тази на „Рома“: орел носи щит с ноктите си.

— Господа — каза Джузепе с италиански акцент, — това е нашият нов спонсор.

Може да се каже, че съм тук благодарение на Майрън. Той има удивителна памет. Помолих го да ми опише с възможно най-големи подробности краткия си престой при Дебелия Ганди. Той ми разказа, че когато е пристигнал, всички са играели някаква игра — не разбирам особено нито от телевизионни, нито от компютърни или от разни такива игри — но той спомена как Дебелия Ганди е искал да победи главния си съперник — „проклетите италианци“ и техния отбор на име РОМАС/УЛАЦИО.

„Рома“ срещу „Лацио“.

За онези сред вас, които не са толкова добре запознати с особеностите на европейския футбол, „Рома“ и „Лацио“ са враждуващи футболни отбори. И двата отбора са от град Рим и дори споделят общ стадион. Без да се впускам в подробности, само ще кажа, че всяка година двата отбора се изправят един срещу друг в така нареченото „Дерби дела Капитале“ — името, вярвам, говори достатъчно само по себе си, — което е може би най-ожесточеното спортно съревнование между отбори, които представляват един и същи град.

Джузепе се навежда близо към мен и прошепва:

— Много-много не се обичат.

— По-скоро се мразят — промърморва Карло, без да спира да пише.

— Той е ужасен човек — отвръща на коментара Ренато, като по този начин връща топката на Карло.

— Спрете, и двамата — казва Джузепе.

После се обръща към мен:

— Карло и Ренато са се запознали по време на едно спречкване между фенове пред „Стадио Олимпико“.

— „Рома“ победи — казва Карло.

— С измама — отвръща Ренато.

— Просто те е яд и не можеш да го скриеш.

— Съдията. Беше подкупен.

— Не, не беше.

— Твоят човек беше на три метра извън игрището!

— Спрете — казва Джузепе. — Както виждаш, имало е спречкване.

— Смахнатото копеле се опита да ме убие — казва Карло.

— Ах как само преувеличаваш!

— Наръга ме с нож.

— С химикалка!

— Проби ми кожата.

— Не е вярно.

— Определено ме одраска. Имах синя черта по цялата си ръка!

— „Рома“ ги е страх от тъмното.

— „Лацио“ носят полички.

— Върни си думите обратно.

Карло слага ръка на ухото си.

— Я да си припомним кой отбор е печелил повече дербита?

— Край — казва Ренато с алено лице. — Сега ще се разберем!

Ренато става на крака и хвърля кламер към другия край на стаята. Той се удря в облегалката на стола на Карло, без изобщо да доближава лицето му, но Карло се прекатурва на пода, сякаш е бил прострелян.

— Окото ми! Окото ми!

Карло захлупва окото си с една ръка и започва да се превива така, сякаш изпитва неистова болка. Джузепе свирва със свирката си. Изтичва до Ренато, бръква в джоба си и изважда жълт картон.

— Седни си обратно!

— Той се преструва! — крещи Ренато.

Карло вече се усмихва. Той отмества ръка и намигва на Ренато. Когато Джузепе се обръща към него, Карло захлупва око и отново започва да се гърчи от болка.

— Той се преструва! — настоява Ренато.

— Казах да седнеш. Не ме карай да изваждам червения картон.

Ренато, все така разярен, сяда обратно на стола си. Карло внимателно сяда обратно на своя.

Джузепе се връща обратно при мен.

— Ненормални са, и двамата. Но са ненадминати в работата си.

— Която е да играят компютърни игри.

— Да. Но и в почти всичко останало, свързано с компютри.

— Но паднаха от Дебелия Ганди.

Карло и Ренато се обръщат едновременно:

— Той мами.

— Откъде знаете?

— Никой не може да ни победи честно — казва Карло.

— Няма как Дебелия Ганди да не ползва повече от двама играчи — допълва Ренато.

Замислям се за обстановката в стаята, която Майрън беше описал.

— Ползва.

Двамата мъже едновременно спират да пишат.

— Сигурен ли си?

— Да.

— Откъде знаеш?

— Не е важно.

— За нас е — казва Карло.

— Отне ни титлата — допълва Ренато.

— Ще имате възможност за реванш — казвам им аз. — Задвижихте ли изпълнението на моя план?

— Сто хиляди евро?

— Да.

Карло започва да пише на клавиатурата си и се усмихва. Ренато също.

Джупезе казва:

— Готови сме.

Глава 17

Майрън чакаше Есперанца на една ъглова маса в дъното на „Баумгартс“. Ресторантът „Баумгартс“ представляваше стара еврейска закусвалня/деликатесен магазин, закупен впоследствие от китайски имигрант на име Питър Чин. В желанието си да направи нещо едновременно различно и умно, Питър беше запазил едновремешните особености на заведението, беше прибавил азиатско фюжън меню (каквото и да означаваше това), както и малко неонови светлини и модерно обзавеждане. Сега човек можеше да си поръча пиле „Кунг Бао“ или сандвич по традиционна рецепта с пастърма, патладжан по китайски или клуб сандвич с пуешко.

Питър се приближи към тях и се поклони на Есперанца.

— Вашето присъствие е чест за моя ресторант, госпожице Диас.

Майрън се прокашля.

— Колкото до теб, репутацията на ресторанта ми ще понесе и твоето посещение.

— Това беше добро — каза Майрън.

— Видяхте ли я? — попита Питър.

— Какво да видим?

С озарено лице Питър посочи с ръка зад тях:

— Вижте моята стена на славата!

Както и в много други ресторанти, на стената на „Баумгартс“ бяха окачени снимки с автограф на различните знаменитости, които го бяха посещавали. Бяха еклектична смесица от местни звезди от Ню Джързи. Брук Шийлдс. Дизи Гилеспи. Ал Луис с костюма си на Дракула от комедийния сериал „Чудовищно семейство“. Както и няколко звезди от „Семейство Сопрано“, няколко играчи от отбора на „Ню Йорк Джайънтс“, телевизионни водещи на местни новинарски емисии, една моделка на бански костюми за списание „Спортс Илюстрейтед“ и един писател, от когото Майрън веднъж беше прочел една книга.

И там, точно между един рапър и един злодей от някогашния телевизионен сериал „Батман“, беше закачена снимка на Есперанца Диас, по прякор „Малката Покахонтас“, облечена в своите велурени бикини. Едната презрамка беше започнала да се свлича по рамото й. Есперанца позираше по средата на ринга — изпотена и с гордо вдигната глава.

Майрън се обърна към нея.

— Тази поза си я откраднала от Ракел Уелч в „Един милион години преди Христа“.

— Така е.

— Като малък си бях закачил плаката от филма на стената.

— Аз също — каза Есперанца.

Лицето на Питър продължаваше да грее.

— Страхотно, нали?

— Знаеш ли — каза Майрън, — едно време бях професионален баскетболен играч.

— За около три минути.

— Толкова си вежлив с клиентите си.

— В това ми е чарът. Храната ви ще пристигне скоро.

Питър ги остави насаме. Есперанца изглеждаше убийствено в морскосинята си блуза. Носеше кръгли златни обеци и дебела гривна. Мобилният й телефон избръмча. Тя го взе в ръка, погледна екрана и затвори очи.

— Какво има? — попита Майрън.

— Том.

— Той ли ти пише?

— Не, адвокатът ми. Том е отменил обсъждането на попечителството.

— Решил е направо да действа.

— Да.

— Бих искал да помогна.

Тя поклати отрицателно глава.

— Не сме се събрали да говорим за Том.

— Това не означава, че не бихме могли да го направим.

Сервитьорката Никол поднесе предястията — студени сусамови нудъли и палачинки с цвърчащо патешко. Сериозна вкусотия. Двамата замълчаха за момент и започнаха да се хранят. Много отдавна Майрън Болитар беше основал спортна агенция с хитрото име „МБ Спортна Агенция“. „М“ като Майрън, „Б“ като Болитар, „Спортна Агенция“, защото беше спортен агент. Маркетингът е дарба — или я имаш, или я нямаш.

Есперанца започна работа при него като рецепционистка/асистентка/довереничка/момиче за всичко. Вечер ходеше на лекции, за да завърши образованието си по право. Постепенно се издигна като негов пълноправен бизнес партньор, но не настоя да променят името на „МБЕД“ просто защото не беше особено благозвучно. Когато започнаха да представляват и актьори и музиканти, махнаха думата „спортна“ и в крайна сметка името на фирмата стана просто „Агенция МБ“.

Голямата Синди пое задълженията на рецепционистка и, ами, телохранител. Всичко вървеше като по вода, докато в някакъв момент всичко не се разпадна. Когато преди година Том заведе кръвожадното дело за попечителство — по онова време твърдеше, че Есперанца е неспособна майка, защото работи прекалено много, — Есперанца прие заплахата толкова сериозно, че помоли Майрън да откупи нейния дял в агенцията. Майрън се поколеба, но след изчезването на Уин мисълта да продължи да работи и без двамата, го обезсърчи изцяло. В крайна сметка продадоха „Агенция МБ“ на някаква огромна фирма, която пое клиентите им и изцяло премахна името.

— Реших да отида до полицейското управление в Алпайн — каза Есперанца — и да видя как напредват по случая Мур — Болдуин.

— И?

— Не пожелаха да ми кажат нищо.

Майрън спря да се храни.

— Чакай малко, не са искали да ти кажат нищо? На теб?

— Точно така.

Майрън се замисли.

— Показа ли малко деколте?

— Разкопчах цели две копчета.

— И това не проработи?

— Новият полицейски началник е жена — каза Есперанца. — И харесва мъже.

— И все пак — каза Майрън.

— Да, нали? Леко се засегнах.

— Може би трябва да опитам аз — каза Майрън. — Казвали са ми, че имам жесток задник.

Есперанца се намръщи.

— Бих могъл да се срещна с нея. Да я обезоръжа с чара си.

— И да я накараш да се разхвърля насред управлението?

— Може би си права.

Есперанца завъртя очи към тавана, без наистина да завърта очи към тавана.

— Така или иначе, не мисля, че тя би могла да ни помогне. Много нови служители са постъпили на работа, откакто отвлякоха Патрик и Рийс.

— Освен това се съмнявам, че и този път ще поверят разследването на тях.

— Със сигурност ще го предадат на щатската полиция или на федералните, но Голямата Синди успя да се разрови малко. Следователят, който е работил по този случай преди десет години, се е пенсионирал. Името му е Нийл Хюбър.

— Чакай малко, името ми е познато.

— В момента е щатски сенатор в Трентън.

— Не. Нещо друго е…

— Едно време е бил гимназиален баскетболен треньор.

Споменът връхлетя Майрън.

— Това е. В гимназията играхме срещу Алпайн.

— Тогава може би ти трябва да говориш с него — каза Есперанца. — Да си поговорите по братски — като двама мъже, отдадени на спорта.

— Добра идея.

— Или да разклатиш някогашния си жесток задник.

— Ще дам всичко от себе си — каза Майрън.

После добави:

— Чакай малко, „някогашен“?

* * *

Майрън чакаше пред клуба.

Нюйоркският квартал „Мийтпакинг Дистрикт“ започва от западната част на 14-а улица и се простира надолу до улица „Генсвурт“, в най-западната част на остров Манхатън. В миналото е бил известен с многобройните си кланици, но след възхода на супермаркетите и хладилниците районът бавно е започнал да запада. През осемдесетте и деветдесетте години наркотиците и проституцията са били основните индустрии, които поддържали квартала. Било е място, където транссексуалните и почитателите на садомазо са можели на воля да се отдават на страстите си, рамо до рамо с мафията и корумпираните полицейски служители на Ню Йорк. Започнали да отварят врати и нощни клубове, които да удовлетворят нуждите на тогавашната „субкултура“.

Но както и по-голямата част от Манхатън, въпросният квартал претърпял още една трансформация. Водена донякъде от привличането на хората към забраненото — или с други думи, към разврата, — но и разбира се, съпроводена от копнежа на богатите към опасността, който винаги върви в комплект с желанието животът на ръба да включва и стабилна предпазна мрежа. И районът започнал да се населява с платежоспособни млади хора. Отворили врати луксозни бутици с модерни декоративни тухлени стени. Долнопробните нощни клубове се препълнили с хипстъри. Ресторантите започнали да обслужват така наречените юпита. Старите ръждиви влакови релси, повдигнати над нивото на улицата, се превърнали в опасана с дървета пешеходна алея с името „Трий Лейн“.

Някогашният квартал с кланици се е превърнал в чисто и безопасно място, където можеш да заведеш децата си на разходка — и все пак, когато се случи подобна промяна, къде отива развратът?

Майрън погледна часовника си. Когато мъжът най-сетне изпълзя от модерния нощен клуб „Суброза“, беше полунощ. Беше пиян. Беше си пуснал брада, носеше памучна карирана риза и… о, не, май наистина си беше вързал косата на кокче. Беше провесил ръка през врата на някаква млада — твърде млада — жена. На челото му може и да не беше татуирано „криза на средната възраст“, но би трябвало.

Двамата започнаха да се олюляват надолу по улицата. Мъжът извади ключовете от колата си и натисна копчето на дистанционното. Автомобилът му марка „БМВ“ изпиука от мястото си. Майрън пресече улицата и се приближи към тях.

— Здравей, Том.

Мъжът, бившият съпруг на Есперанца, се обърна към него.

— Майрън? Ти ли си?

Майрън остана на място в очакване. Том изглеждаше така, сякаш започваше леко да изтрезнява. Поизправи рамене и каза:

— Влез в колата, Джени.

— Джери съм.

— Вярно, извинявай. Влез в колата. Идвам след малко.

Момичето се олюля на токчетата си. Успя да отвори задната врата на третия опит и се катурна вътре.

— Какво искаш? — попита Том.

Майрън посочи към главата му.

— Това наистина ли е кокче?

— Дошъл си да се пошегуваш ли?

— Ами, не.

— Есперанца ли те прати?

— Ами, не — каза Майрън. — Тя няма представа, че съм тук. Ще ти бъда благодарен, ако не й казваш.

Задната врата на колата се отвори. Джери каза:

— Лошо ми е.

— Само да не ми повърнеш в колата.

Том се обърна към Майрън:

— Тогава какво искаш?

— Искам да те приканя да се помириш с Есперанца. Заради нея. И заради сина ви.

— Нали знаеш, че тя ме заряза?

— Знам, че бракът ви не вървеше.

— И мислиш, че вината е моя, така ли?

— Не знам и не ме интересува.

От нощния клуб започнаха да излизат още млади хора, които се смееха и псуваха по онзи дразнещ начин, типичен за употребилите прекалено много алкохол. Майрън поклати глава.

— Не мислиш ли, че си малко старичък за всичко това, Том?

— Е, аз все пак бях женен и водех кротък семеен живот.

— Откажи се — каза Майрън. — Престани да лъжеш за нея.

— Или какво?

Майрън не отговори.

— Какво, да не мислиш, че ме е страх от теб?

Джери се обади:

— Мисля, че ще повърна.

— Не в колата, миличка, нали?

Том се обърна към Майрън:

— Зает съм в момента.

— Да, виждам.

— Готина е, нали?

— Готина е — съгласи се Майрън. — И всеки момент ще повърне. О, да, така се разгорещих.

— Слушай, Майрън, без да се засягаш. Ти си добряк. Не те бива да всяваш страх у хората. Просто се разкарай, става ли?

— Есперанца е добра майка, Том. И двамата знаем това.

— Не става дума за това, Майрън.

— А би трябвало.

— С риск да прозвучи нескромно — каза Том, — знаеш ли защо съм толкова успял?

— Защото имаш богат татко, който ти дава много парички?

— Не. Защото винаги хапя до кокал. Защото съм победител.

Всеки път става така. Подкачиш ли мъж, който постоянно говори за това какъв е победител или как всичко е постигнал сам, или как е започнал от нулата, в крайна сметка пред теб винаги ще се разкрие едно малко момче, на което всичко му е било осигурено още от люлката. Сякаш всички имат нужда по някакъв начин да оправдаят безумния си късмет. Нещо от сорта на: Невъзможно е да имам всичко това само защото съм късметлия — значи, трябва да съм специален.

— Искам от теб да проявиш благоразумие, Том.

— Това ли дойде да ми кажеш?

— Да.

— Не, благодаря. Победата ми е в кърпа вързана. И ти — каза той, като посочи Майрън — си доказателство за това. Започнала е да се отчайва. Кажи й да ме целуне отзад.

— Вече ти казах: Есперанца не знае, че съм тук. Просто мисля, че трябва да постъпиш почтено.

— Заради нея?

— Заради нея. Заради Хектор. И заради теб.

— Заради мен?

— Мисля, че така би било най-добре.

— Честно казано, изобщо не ми дреме какво мислиш ти. Прибирай се вкъщи, Майрън.

Майрън кимна.

— Това и ще направя.

Том зачака. Майрън понечи да пресече улицата, но спря и се завъртя на пета, като с всички сили се постара да уподоби характерния жест на инспектор Коломбо.

— А, само още едно нещо.

— Какво?

Майрън се опита да сдържи усмивката си.

— Срещнах се с Уин.

Улицата притихна. Дори музиката, която кънтеше от нощния клуб, сякаш започна да се чува по-слабо отпреди.

— Лъжеш.

— Не, Том, не лъжа. Той ще се върне у дома. И когато го направи, несъмнено ще иска да те посети.

Том се вцепени. Джери най-сетне загуби контрол над себе си и повърна по възможно най-шумния начин, както си беше на задната седалка. Прозорците на колата се разтресоха. Том отново не помръдна.

Майрън най-сетне позволи на усмивката да се появи на лицето му, докато махаше за сбогом.

— Пожелавам ти страхотна вечер.

Глава 18

Беше светла, ясна сутрин в Ню Джързи.

Върху металните подпори на моста „Трентън“ с огромни неонови букви беше изписан следният девиз: „ТРЕНТЪН ПРАВИ, СВЕТЪТ ВЗИМА“. Буквите бяха поставени през 1935 година и може би тогава, като се вземат предвид многобройните заводи, които безспирно са произвеждали линолеум, керамика и други промишлени изделия, в това твърдение е имало известна доза истина. Не и сега. Трентън е столицата на Ню Джързи, седалище на щатските правителствени органи, и съответно е гъмжило на политици и техните скандални истории — а това означаваше, че в целия град имаше толкова истина, колкото и в думите на моста, по който преминава човек, за да влезе в него.

И все пак Майрън обичаше този щат и всеки, който има поне малко разум в главата си, може да стигне до извода, че корупцията във властта далеч не е измислена в Ню Джързи. Политическите скандали тук наистина бяха малко по-цветисти, но така беше и с всичко останало. Ню Джързи трудно може да се опише с една дума, защото в този щат има от всичко по много. Нагоре и на север се намираха предградията на Ню Йорк. На югозапад бяха предградията на Филаделфия. Тези два големи града пренасочваха ресурсите и вниманието, отредени за собствените градоустройствени планове на Ню Джързи, и оставяха Нюарк и Кемдън да се опитат да изсмучат малко живителни сили от населението подобно на пенсионери с кислородни бутилки, заседнали в някое казино в Атлантик Сити. Покрайнините бяха тучни и зелени. Градовете бяха мизерни и бетонни. И така нататък.

И все пак имаше нещо странно. Всеки, който живее на четиридесет минути с кола от Чикаго или Лос Анджелис, или Хюстън, неизменно казва за себе си, че е от въпросния град. Но дори да живееш само на три километра от Ню Йорк, пак би казал, че си от Ню Джързи. Майрън беше израснал на половин час път с кола от Ню Йорк и на около осем километра от Нюарк. Но никога не казваше, че е от някой от тези два града. Е, веднъж каза, че е от Нюарк, но само защото искаше да кандидатства за стипендия.

Събереш ли всичко това на едно място — красотата, разрухата, модерните градове, комплексите за малоценност, кича и класата — ще получиш неописуемата атмосфера на великия щат Ню Джързи. Но по-добре я потърси в гласа на Синатра, в гневните монолози на Тони Сопрано, в някоя песен на Спрингстийн. Заслушай се. Ще я чуеш.

Майрън остана леко разочарован, когато видя, че Нийл Хюбър изглежда точно като типичен политик от Ню Джързи. Пръстите на ръцете му бяха дебели като наденички и на кутрето на дясната си ръка носеше златен пръстен. Костюмът му беше на райета, а вратовръзката му лъщеше така, сякаш някой я беше напръскал с плажно олио. Яката на ризата му беше твърде впита и когато се усмихваше, Нийл Хюбър приличаше на баракуда.

— Майрън Болитар — каза той.

После го поздрави с непоколебимо ръкостискане и му посочи къде да седне. Офисът беше семпло обзаведен, подобно на кабинета на заместник-директора в някоя гимназия.

— Бях треньор на противниковия отбор, срещу който веднъж игра в гимназията — каза Хюбър.

— Помня.

— Не, не помниш.

— Моля?

— Сигурно си проверил кой съм, преди да дойдеш на срещата, нали?

Майрън протегна двете си ръце напред, все едно искаше да му сложат белезници.

— Хвана ме.

Нийл приятелски махна с ръка.

— Няма грижи. Значи знаеш, че ни победихте.

— Да.

— А ти отбеляза четиридесет и две точки.

Майрън каза:

— Беше много отдавна.

— Осемнайсет години бях баскетболен треньор на гимназиални отбори — каза Хюбър и посочи Майрън с късия си дебел показалец. — И никога не съм виждал по-добър от теб, приятелю.

— Благодаря.

— Чух, че племенникът ти също играе.

— Така е.

— Толкова ли е добър, колкото твърдят?

— Мисля, че да.

— Чудесно, прекрасно.

Нийл Хюбър се облегна назад в стола си.

— И така, Майрън, поразчупихме ли достатъчно леда с общи приказки?

— Мисля, че да.

Нийл разпери ръце.

— Какво мога да направя за теб?

Задължителните семейни снимки бяха подредени на бюрото му — руса съпруга с буйна коса, пораснали деца със собствените им семейства, няколко внучета за разкош. На стената зад него беше закачен флагът на щата Ню Джързи, на който беше изобразен щит с три плуга, а над него конска глава. Точно така, конска глава. Всеки може да добави на това място някоя шегичка за „Кръстникът“, ако не му се струва твърде банално или под достойнството му. Две богини, богинята на свободата (много ясно) и богинята на земеделието (отново доста предвидимо), стояха от двете страни на щита. Флагът беше странен и претрупан, но да не забравяме, че странен и претрупан са две думи, които доста точно описват щата Ню Джързи.

— Става въпрос за един случай от времето, когато си работил като полицай в Алпайн — каза Майрън.

— Отвличането на децата на семейство Мур и семейство Болдуин? — каза той.

— Как разбра?

— Бях следовател. Затова си направих някои изводи.

— Разбирам.

— Едно — той вдигна показалец, — работил съм само по няколко големи случая. Две — вече показваше с пръсти знака на мира, — работил съм по един-единствен случай, който е останал неразрешен. Три — вече е ясно как се случва това с пръстите, нали така, — едно от отвлечените деца беше намерено току-що, десет години по-късно.

Той свали ръката си.

— Да, сър, наистина се наложи да впрегна целия си умствен капацитет, за да достигна до това умозаключение. Майрън?

— Какво?

— Знаеш ли, че след няколко часа семейство Мур ще дават интервю по Си Ен Ен?

— Не, не знаех.

— Вместо голяма пресконференция, в обедните новини ще разговарят с Андерсън Купър.

Той се наведе над бюрото си.

— Моля те, кажи ми, че не си журналист.

— Не съм журналист.

— Тогава какво общо имаш с този случай?

Майрън се замисли какво точно да каже.

— Мога ли просто да кажа, че е дълга история.

— Би могъл. И това не би ти помогнало по никакъв начин. Но би могъл.

Който не рискува, не печели. Освен това, макар и да приличаше на типичен политик, Нийл Хюбър започваше да става симпатичен на Майрън. Кому е излишна малко честност?

— Аз съм онзи, който спаси Патрик.

— Я повтори?

— В Лондон. Както вече казах, това е дълга история. Братовчедът на Рийс Болдуин ми е приятел. Тайно е бил осведомен за местоположението му. Заедно го проследихме.

— Еха.

— Да.

— Каза, че е дълга история.

— Така е.

— Може би трябва да ми я разкажеш.

Майрън му разказа колкото можа, без да уличава или дори да споменава името на Уин. И все пак Нийл Хюбър не беше идиот. Нямаше да му е трудно да открие кой е братовчедът на Рийс. Но какво от това?

Когато приключи, Нийл каза:

— Господи.

— Да.

— И все пак не разбирам защо си тук.

— Разглеждам наново случая.

— Мислех, че си станал спортен агент или нещо такова.

— Сложно е.

— Така звучи — каза Нийл.

— Просто искам да се опитам да видя нещата от нов ъгъл.

Нийл кимна.

— Мислиш, че съм допуснал грешка и може би, ако се опиташ, ще успееш да видиш какво съм пропуснал?

— Минали са много години — каза Майрън. — Сега разполагаме с нова информация.

Опита да си спомни как се беше изразил Уин.

— Все едно пътуваш с кола, но не знаеш къде отиваш. Миналата седмица знаехме само началната точка. Сега знаем къде се е намирала колата преди няколко дни.

Нийл се намръщи.

— Какво?

— Звучеше по-добре, когато го каза моят приятел.

— Само се бъзикам. Виж, случаят беше мой само за кратко. ФБР го поеха почти веднага.

Той отново се облегна назад в стола си и сплете пръсти върху корема си.

— Питай на воля.

— Значи, вчера посетих местопрестъплението.

— Дома на семейство Болдуин.

— Да. Опитах се да си представя как точно се е случило всичко. Задният двор е просторен и в кухнята има огромни прозорци, през които се вижда всичко.

— Освен това — добави Нийл — на входа на алеята за коли има метална порта. И целият имот е ограден.

— Именно. Освен това стои и въпросът с времето.

— С времето?

— Отвлекли са ги по обяд. По това време повечето деца са на училище. Откъде са знаели похитителите, че ще си бъдат вкъщи?

— Аха — каза Нийл.

— Аха?

— Виждаш пробойни.

— Виждам.

— Смяташ, че официалната версия е недостоверна.

— Нещо такова.

— И какво, мислиш си как преди десет години всичко това ни е убягнало? Повдигнахме всички въпроси, които повдигаш ти сега. И не само. Но знаеш ли какво? Много престъпления са нелогични. Почти във всичко можеш да намериш пробойни. Да вземем портата например. Семейство Болдуин никога не са я заключвали. Била е безполезна. Задният двор? Семейство Болдуин имали градински мебели. Можеш да се промъкнеш покрай тях. Или да заобиколиш къщата, опрян в стената, и никой да не те види, докато не стигнеш до прозорците.

— Разбирам — каза Майрън. — Значи, съмненията ти са се разсеяли?

— А, не, никога не съм казвал това.

Нийл Хюбър разхлаби вратовръзката си и разкопча най-горното копче на ризата си. Руменината по лицето му сякаш започна да избледнява. В този момент Майрън наистина се почувства така, сякаш преживява дежавю. Сякаш разпозна онзи по-млад мъж, треньора на противниковия отбор — или може би просто някакъв измамен спомен се беше промъкнал точно сега в ума му.

— Мислех си, че нещо не съвпада — каза той, вече с по-тих глас. — Предполагам, че всички си го мислехме. Но в крайна сметка двете момчета бяха изчезнали. Проследихме всяка улика, която успяхме да изровим. Отвличания при такива странни обстоятелства — влизане с взлом в къщата, искане за откуп — се случват изключително рядко. Затова съсредоточихме усилията си върху родителите. Върху семействата, съседите, учителите.

— Ами бавачката?

— Студентка на разменни начала — каза той.

— Моля?

— Не е била бавачка. Била е студентка на разменни начала. Има огромна разлика.

— В какво отношение?

— Бавачката на разменни начала винаги идва от чужда страна. В този случай Вада Лина — точно така, помня как се казва — е била от Финландия. Обикновено са доста млади. Вада е била на осемнайсет. В най-добрия случай нивото й на английски език е било сносно. Предполага се, че пристигат по някоя програма за културен обмен, но в повечето случаи хората ги наемат, защото са евтина работна ръка.

— Смяташ ли, че и тук случаят е бил такъв?

Той се замисли.

— Не, едва ли. Силно се съмнявам. Семейство Болдуин разполагат с пари. Предполагам, че са се впуснали в цялото това нещо заради културния обмен и като цяло им е харесала идеята децата им да прекарват време в компанията на чужденка. Доколкото разбрах, Брук и Чик са се отнасяли добре с Вада. Цялата тази идея… точно това е една от причините така да презирам медиите.

— Коя идея?

— Ами, когато лайната се разсмърдяха, медиите пощуряха по всички тия глупости с робския труд на бедните чуждестранни студентки. Сещаш се — привилегированата богаташка Брук Болдуин си наема слугиня, за да може да ходи на фризьор или да обядва с приятелки и други такива неща. Все едно не й стигаха мъките. Все едно имаше някаква вина, че са отвлекли сина й.

Майрън си спомни, че тогава беше попадал на подобни статии.

— Историята на Вада за взлома — каза той. — Ти повярва ли й?

Този път Хюбър се замисли, преди да отговори. Потърка лицето си с ръка.

— Не знам. В смисъл, момичето очевидно беше травмирано. Може би се опитваше малко да изкриви нещата, като че ли й се искаше някак да се оправдае. Както и двамата отбелязахме, някои неща не пасваха. Но това може и да е било заради езиковата бариера. Или културната бариера, не знам. Искаше ми се да имам възможност да си поговоря повече с нея.

— Защо не го направи?

— В рамките на двайсет и четири часа се появи бащата на Вада. Долетя от Хелзинки и нае някакъв арогантен адвокат. Бащата настоя да я заведе вкъщи. Преживяването й дошло твърде много, каза той. Искаше да се погрижат за нея във Финландия. Опитахме се да забавим нещата, но нямахме основание да я задържим. И той я отведе у дома.

Нийл вдигна очи към него.

— Да ти кажа ли истината? Искаше ми се да я бях разпитал още веднъж.

— Мислиш ли, че е била замесена?

Той отново не отговори веднага. Нийл Хюбър се стараеше да отговаря внимателно на въпросите и това се хареса на Майрън.

— Проучихме я доста обстойно. Разровихме всичко, което беше правила през компютъра си. Не открихме нищо. Прегледахме съобщенията на телефона й. Нямаше нищо съмнително. Вада беше просто една тийнейджърка в чужда държава. Имаше една приятелка, друга студентка на разменни начала, и никой друг. Опитахме се да обмислим всякакви теории, за да разберем как би могла да е имала участие в отвличането. Сещаш се. Може би е предала децата на свой съучастник. После съучастникът я е завързал. Двамата са измислили цялата история с взлома в кухнята. Нещо от този сорт. Но нищо не излезе. Дори обмислихме възможността Вада да е някаква откачалка. Как изведнъж се е побъркала, убила ги е и е скрила труповете. Но и от това нищо не излезе.

Погледите им се срещнаха.

— Тогава какво мислиш, че се е случило, Нийл?

На бюрото му имаше писалка. Той я взе и започна да я върти между пръстите си.

— Ами точно това е причината скорошните събития да ме озадачават.

— Защо?

— Защото правят моята теория на пух и прах.

— Каква е твоята теория?

Той сви рамене.

— През цялото време мислех, че Патрик и Рийс са мъртви. Мислех, че каквото и да се е случило — отвличане, влизане с взлом, каквото и да е — двете момчета са били убити на място. Убийците са се престорили, че са похитители, и са изиграли цялата сценка с предаването на подкупа, за да ни отвлекат вниманието. Или може би са се надявали, че ще могат да изкарат лесно малко пари, но са осъзнали, че ще ги хванат. Не знам.

— Но защо някой би убил две момчета?

— Да, мотивът. Трудна работа. Но мисля, че отговорът се крие в местопрестъплението.

— По-точно?

— Домът на семейство Болдуин.

— Мислиш, че целта е бил Рийс.

— Трябва да е бил той. Това е бил неговият дом. Срещата на двете деца е била уговорена два дни по-рано, затова никой не е знаел, че Патрик Мур ще бъде там. И похитителите може би са знаели, че трябва да отвлекат едно шестгодишно момче. Но когато са нахлули в къщата, там е имало две деца. Но понеже не знаят за кое дете са дошли, или пък инструкциите им не са били особено ясни, са решили да отвлекат и двете. За всеки случай.

— И отново: мотивът?

— Нямам доказателства. Ей богу, нямам дори едно доказателство. Само собствените си размишления.

— Които са?

— Единственият родител, срещу когото имахме нещо уличаващо, беше Чик Болдуин. Този тип е измамник, ясно като бял ден — и точно по онова време, когато финансовата му измама лъсна, доста хора му имаха зъб. Някои от парите бяха дошли от съмнителни руснаци, ако се сещаш какво имам предвид. Освен това Чик се измъкна прекалено лесно. Без затвор, само с някаква глобичка. Имаше добри адвокати. Това ядоса много хора. Всичките му авоари бяха на името на децата му, затова никой не можеше да го пипне. Ти познаваш ли го изобщо този тип?

— Чик? Бегло.

— Той е лош човек, Майрън.

Почти същите думи, които беше употребил Уин.

— Както и да е — каза Нийл, — така си мислех тогава. Че са мъртви. Но сега Патрик е жив и…

Той не довърши мисълта си. Двамата мъже дълго стояха загледани един в друг.

Майрън каза:

— Защо ли ми се струва, че не ми казваш всичко, сенаторе?

— Защото е така.

— И защо?

— Защото не съм убеден, че онова, което не ти казвам, изобщо ти влиза в работата.

— Можеш да ми имаш доверие — каза Майрън.

— Ако не ти имах доверие, отдавна щях да съм те накарал да се изметеш от кабинета ми.

Майрън разпери ръце.

— Е?

— Ами, грозно е. Малко го заметохме под килима преди десет години, защото е грозно.

— Когато казваш заметохме под килима…

— Проучихме го обстойно. Нищо не излезе. Казаха ми да не продължавам. Направих го с известно нежелание. В крайна сметка все още не смятам, че има нещо общо със случилото се. Затова имам нужда от няколко секунди, за да обмисля последиците, ако ти го кажа.

— Ако ще ти е от полза — каза Майрън, — обещавам да бъда дискретен.

— Няма да ми е от полза.

Нийл стана от стола и застана до прозореца. Завъртя пръчицата на щорите, затвори ги за момент и после отново ги отвори. Беше вперил поглед надолу към някаква строителна площадка.

— Открихме текстови съобщения — каза Нийл — между Чик Болдуин и Нанси Мур.

Майрън зачака да види дали ще каже още нещо. Когато не го направи, Майрън попита:

— Какви текстови съобщения?

— Многобройни.

— Знаеш ли какво е пишело в тях?

— Не. Били са изтрити и от двата телефона. Телефонните компании не пазят копия със съдържанието.

— Предполагам, че сте попитали Чик и Нанси за тях?

— Попитахме ги.

— И?

— И двамата твърдяха, че са си пишели за всекидневни неща. Понякога за момчетата. Понякога за възможността семейство Мур да инвестират при Чик.

— Семейство Мур инвестирали ли са при Чик?

— Не. И съобщенията са били изпращани във всички часове на деня. И на нощта.

— Разбирам — каза Майрън. — Разговаряхте ли с господин Мур и госпожа Болдуин за това?

— Не. Към този момент федералните вече се бяха включили в разследването. Не трябва да забравяш каква беше ситуацията в онзи момент. Натиска, страха, неизвестността. Семействата вече бяха на ръба. Проследихме обстойно тази нишка, но не стигнахме до нищо. Не виждахме причина да предизвикваме допълнителна болка.

— А сега?

Нийл се обърна и сведе поглед към Майрън.

— И все още не виждам причина да причиняваме допълнителна болка. Затова не исках да ти казвам.

На вратата се почука. Нийл каза на чукащия да влезе. Един млад мъж подаде глава през рамката на вратата.

— Срещата ви с губернатора е след десет минути.

— Благодаря. Чакай ме в лобито.

Младият мъж затвори вратата. Нийл Хюбър пристъпи обратно до бюрото си, събра мобилния телефон и портфейла си и ги напъха по джобовете.

— Може и да звучи изтъркано, но случай като този никога не те оставя на мира. Отчасти виня себе си. Знам, знам и въпреки това го правя. Чудя се дали ако не бях, само ако не бях малко по-добър като полицай…

Той не довърши изречението. Майрън се изправи.

— Върши си работата — каза Нийл, като се отправи към вратата. — Но ме дръж в течение.

Глава 19

— Стана ли вече обяд? — попита Чик.

Майрън погледна часовника си.

— Още пет минути.

— Тогава най-добре да наглася лаптопа.

Седяха на огромния мраморен бар в „Ла Сирена“, италианския ресторант в прочутия хотел „Меритайм“ в Челси. Вътре беше едновременно лъскаво и уютно, модерно, но с отчетлива шестдесетарска нотка. Границата между закритата и откритата част на ресторанта беше почти неразличима. Майрън си отбеляза наум незабавно да доведе Териса тук.

На стената нямаше телевизор — мястото не беше такова, — затова Чик беше донесъл лаптоп, на който да могат да гледат на живо интервюто по Си Ен Ен.

— Точно днес не можeх да си остана вкъщи — каза Чик. Кожата на лицето му все така лъщеше, сякаш току-що му бяха направили някаква терапия с нагорещен парафин. Може би бяха. — Двамата с Брук просто седим, вперили поглед един в друг, и чакаме. Сякаш всичко се случва наново, представяш ли си?

Майрън кимна.

— Не мога да ти опиша колко трудно е всичко това. Сякаш през тези десет години сме живели в някакво чистилище. Трябва да се разсейваш с нещо, иначе просто ще се побъркаш. Затова тази сутрин реших да отида в офиса. После се срещнах с адвокатите си, за да видя какво бихме могли да направим.

— Да направите за кое? — попита Майрън.

— За отказа на Патрик да говори. Опитвах се да намеря някаква законова причина. Сещаш се, за да го накарам да сътрудничи.

Чик вдигна поглед от екрана на лаптопа.

— А ти защо искаше да се срещнем?

Майрън все още не беше сигурен как точно да повдигне въпроса за съобщенията с Нанси Мур. Дали да кара направо, или да вмъкне въпроса внимателно?

— Задръж — каза Чик. — Всеки момент ще започне.

Модерната ера. В „Ла Сирена“ имаше доволно многообразие от дейци на изкуството, хипстъри и господари на фондовата борса. Ресторантът беше оживен заради пристигащите за обяд, а тук, на бара, двама мъже седяха надвесени над един лаптоп и гледаха новините. Никой не им обърна внимание.

— Чакай малко, къде са? — попита Чик.

Майрън разпозна помещението.

— Това е дневната на семейство Мур.

— Няма да са в студиото?

— Явно не.

На екрана Андерсън Купър беше седнал в луксозно кожено кресло. Нанси и Хънтър бяха седнали срещу него на един диван. Хънтър беше облечен с тъмен костюм и тъмна вратовръзка. Нанси беше облечена със светлосиня рокля — стилна, но скромна.

— Къде е Патрик? — попита Чик. — Майрън?

— Не знам. Хайде да гледаме, става ли?

Интервюто започна без Патрик. Андерсън първо разказа малко предистория — за отвличането, предаването на откупа, напрежението от неизвестността, дългото очакване на този ден. Той спомена развода на Нанси и Хънтър, сякаш беше очевидна последица от случилото се. Но нито Нанси, нито Хънтър се хванаха на кукичката.

— Двамата споделяме попечителството на прекрасната ни дъщеря — обясни Нанси.

— Отгледахме я заедно — добави Хънтър.

Няколко минути по-късно Чик поклати глава и каза:

— Просто невероятно. Нищо не му разказват.

Беше вярно. Андерсън не ги притискаше с въпросите си, което беше разбираемо предвид обстоятелствата. Те не бяха политици, които се надпреварват преди избори. Те бяха родители, които бяха преживели огромни страдания и сега се опитваха да осмислят неочаквания си… Можеше ли да се нарече късмет?

Говореше предимно Нанси. Тя обясни на Андерсън колко са благодарни, че Патрик отново си е вкъщи.

— Синът ни е преминал през ужасно изпитание — каза тя и прехапа долната си устна. Когато Андерсън се опита да научи малко подробности, те отклониха въпроса с това, че трябва да уважат личното пространство на Патрик и да му осигурят „време да се възстанови и да се приспособи“.

Казваха, общо взето, едно и също по различни начини: моля, уважете личното пространство на Патрик и семейство Мур, докато се възстановят от това ужасно изпитание. Използваха фразата „ужасно изпитание“ толкова много пъти, че Майрън се зачуди дали някой не ги е накарал да я заучат предварително.

Андерсън ги притисна още веднъж. Попита ги за отвличането и дали са по-близо до залавяне на извършителите. Семейство Мур не отговориха директно и настояха, че всички въпроси „относно евентуалното залавяне“ трябва да бъдат насочени към „властите“.

Когато Андерсън спомена онзи „ужасен ден“, Нанси каза:

— Беше много отдавна. Не забравяйте, че тогава беше едва шестгодишен.

— Какво си спомня?

— Почти нищо. През годините Патрик е бил преместван на различни места.

— Какво имате предвид под „преместван“?

Очите й се напълниха със сълзи. Майрън очакваше Хънтър да вземе ръката й в своята. Не го направи.

— Синът ни беше намушкан и едва не умря.

— Това се случи, когато беше спасен в Лондон, нали така?

— Да.

— Колко дълго е живял в Лондон?

— Не знаем. Но е преминал — този път Майрън оформи думите с устни заедно с нея — през ужасно изпитание.

Майрън наблюдаваше Нанси и Хънтър на екрана и търсеше някакви улики, които езикът на тялото им би могъл да издаде… Какво точно? Измама? Допускаше ли, че лъжат? Защо? Ако да, какво точно биха криели? Крадешком хвърляше по някой и друг поглед и към Чик, сякаш можеше да узнае нещо и от него. Как реагираше Чик на думите на Нанси? Долавяше ли Майрън някакво усещане — и отново, какво? — за копнеж, съжаление, вина?

Извод: изучаването на езика на тялото е изключително надценявано.

Толкова много пъти Майрън беше чувал за хора, осъдени (или оправдани) погрешка, защото съдебните заседатели усещали, че могат да „прочетат“ истината по поведението на извършителите; защото не показвали достатъчно (или показвали прекалено много) разкаяние, или пък реакциите им не били такива, каквито съдебните заседатели считали за нормални. Сякаш всички хора са еднакви. Сякаш всички реагираме по един и същи начин в мъчителни или стресови ситуации.

Всички си мислим, че можем да хванем, когато някой лъже, а в същото време се заблуждаваме, че никой не може да хване нас.

Най-сетне Андерсън зададе въпроса:

— Какво можете да кажете за другото отвлечено момче?

Чик се изправи на стола.

— Успя ли синът ви да каже нещо за Рийс Болдуин, който все още не е намерен?

— Към момента откриването на Рийс е най-важният ни приоритет — каза Нанси.

Чик измърмори нещо под носа си.

— Всичко това няма да приключи — продължи тя, — докато не узнаем какво се е случило с Рийс.

Хънтър започна енергично да кима в знак на съгласие.

— Съдействаме по всички възможни начини на силите на реда…

Чик се облегна в стола си.

— Представяш ли си какво се опитват да ни пробутат?

— …но за съжаление, Патрик не знае почти нищо, което би могло да помогне.

— Съдействат? Това ли се опитват да пробутат?

Чик беше побеснял.

— Трябва и аз да свикам една пресконференция.

Сякаш от това щеше да има някаква полза.

Към края на интервюто Нанси и Хънтър станаха на крака и се обърнаха надясно. Чик притихна, когато камерата се отдръпна назад. Появи се жена на около двайсет години.

— Това е нашата дъщеря, Франческа — каза Нанси.

Франческа кимна неловко на водещия. После отмести поглед от камерата и промълви думите: „Всичко е наред“. Изминаха три секунди.

Когато се появи в кадър, Патрик държеше сестра си за ръка.

— И нашият син, Патрик — каза Нанси.

Беше същото момче, което Майрън беше спасил — същото момче, което беше видял свито на пода, в ъгъла на детската му стая. Носеше бейзболна шапка на „Янките“, синя памучна блуза с качулка и джинси. Камерата показа лицето му съвсем отблизо. Погледът му остана сведен към пода. Нанси и Хънтър застанаха отстрани на двете си деца. За момент изглеждаше, сякаш позират, макар и не особено сполучливо, за снимка на семейството. Хънтър и Нанси се опитваха да изглеждат силни и непоколебими. Франческа изглеждаше силно развълнувана и сякаш всеки момент щеше да се разплаче. Патрик не отмести поглед от пода.

След това Андерсън им благодари, че са ги „приели в дома си“, и после започна реклама.

Чик остана неподвижен в продължение на няколко секунди, вперил поглед в екрана.

— Какво, по дяволите, беше това?

Майрън не отговори.

— Какво става тук, Майрън? Защо не искат да ни помогнат?

— Не съм сигурен, че могат.

— И ти ли? Не виждаш ли какво се опитват да ни пробутат?

— Мисля, че не виждам, Чик.

— Нали ти казах, че днес се срещнах с адвокатите си?

— Каза ми.

— И ги попитах какво бихме могли да направим. Нали знаеш. За да накараме хлапето да проговори.

— Те какво предложиха?

— Нищо! Казват, че нищо не може да се направи. Представяш ли си? Патрик не е длъжен да казва абсолютно нищо. Просто не можеш да го принудиш да говори. Дори ако знае нещо съществено. По дяволите, дори ако знае къде се намира Рийс в момента. Сбъркана работа.

Чик направи знак на бармана и той му наля „Джони Уокър“ с черен етикет. Барманът погледна към Майрън. Майрън поклати глава. Не и толкова рано през деня.

Чик взе питието и обгърна чашата с ръце, сякаш от нея струеше топлина.

— Оценявам помощта ти — каза той, малко по-спокоен. — Колкото до Уин… знам, че Уин не ме харесва. Не се и учудвам. Двамата с него сме от различни светове. А и той си мисли, че Брук стъпва по водата. Никой не би бил достоен за нея, сещаш ли се?

Майрън кимна само защото искаше да го остави да говори.

— Но Брук и аз, ние имаме стабилен брак. Имали сме си проблеми, разбира се. Както всички други. Но се обичаме.

— Тези проблеми — каза Майрън, като съзря възможността да зададе своя въпрос. Нямаше причина да продължава да чака. — Нанси Мур беше ли един от тях?

Чик тъкмо беше поднесъл уискито към устните си. Той се поколеба дали първо да отговори, или да отпие от чашата. Реши да отпие. Сложи чашата обратно на бара и погледна Майрън.

— Какво точно означава това?

Майрън просто го гледаше, без да отговори. Искаше да види дали Чик ще продължи от само себе си.

— Е? — каза Чик.

— Знам за съобщенията.

— Аха.

Чик стана от стола, свали сакото си и внимателно го окачи на облегалката на баровия стол. После отново седна и започна да си играе със златните си ръкавели.

— И как разбра за съобщенията?

— Има ли значение?

— Всъщност няма — каза Чик и небрежно вдигна рамене. — Нищо не значат.

Майрън отново се опита да го подкани да говори само с поглед.

Чик се опитваше да звучи непринудено, но не успяваше.

— Уин знае ли?

— Още не.

— Но ти ще му кажеш?

— Да — каза Майрън.

— Дори ако те помоля да не го правиш?

— Дори ако ме помолиш.

Чик поклати глава.

— Не разбираш какво ми е на мен.

Майрън не отговори.

— Останалите, те винаги са имали всичко. Аз се трудих. Аз се борих със зъби и нокти. Нищо не съм получил наготово. Искаш ли да чуеш една новина, Майрън? — Той се приведе към него и сложи длани като фуния около устата си. — Играта винаги е в полза на богатите. Няма равен старт. В началото нямах нищо. Баща ми имаше бръснарница в Бронкс. Искаш ли да се включиш в играта на тяхното ниво? Ще трябва мъничко да хитруваш.

— Почакай, нека си запиша — Майрън се престори, че държи писалка и лист хартия. — Да хитруваш. Мъничко.

Той вдигна поглед.

— Страхотен съвет. Сега ще ми кажеш ли и това, че зад всяко голямо богатство стои по едно голямо престъпление?

— Подиграваш ли ми се?

— Може би мъничко, Чик.

— Ти какво, да не си мислиш, че живеем в меритокрация? Че всички имаме равен старт, че имаме равен шанс? Пълни глупости. В университета играех футбол. Полузащитник. Бях доста добър. Един ден осъзнах, че всеки играч, който се опитваше да ми отнеме топката, беше на стероиди. А всеки играч, който се опитваше да се пребори за позицията ми в отбора? На стероиди. И тогава пред мен се появи избор. Да започна да взимам стероиди. Или да спра да се състезавам.

— Чик?

— Какво?

— Това е доста странен начин да оправдаеш изневярата — каза Майрън.

— Не съм изневерявал на съпругата си.

Той се приведе към него.

— Но искам да кажа, че каквото и да правиш, няма повече да се ровиш в това.

— Чик, това заплаха ли е?

— Онези съобщения нямат нищо общо със сина ми. Но аз разбирам какъв ти е мотивът.

— Мотивът ми е да открия сина ти.

— Да бе, да. Искаш ли да ти кажа нещо, което ме преследва и до ден-днешен? Брук искаше да се обади на Уин веднага щом отвлякоха Рийс. Още на първия ден. Но аз я разубедих. Мислех си, че полицията ще се справи. Искаше ми се — което е иронично, като се има предвид онова, което ти казах преди малко, — искаше ми се да играя по правилата. Като по учебник. Иронично, нали? И сега ми се налага да живея с това.

— Това, което казваш, няма много смисъл, Чик.

Той се наведе още по-напред. Майрън подушваше уискито.

— Каквото и да се е случило между мен и Нанси — каза той през зъби, — няма нищо общо със сина ми. Чуваш ли ме? Трябва да престанеш да се навираш, преди някой сериозно да пострада.

Телефонът на Майрън иззвъня. Той погледна номера на екрана и видя, че се обажда Брук Болдуин. Показа го на Чик и после доближи телефона до ухото си.

— Моля?

— Чик ми каза, че ще се виждате — каза Брук. — С теб ли е сега?

Майрън погледна Чик. Чик кимна и се наведе към телефона.

— Тук съм, скъпа.

— Гледахте ли Си Ен Ен?

— Да — каза Майрън.

— Аз го записах — каза Брук. — Гледам записа кадър по кадър.

Чик каза:

— И?

— И не съм убедена, че това момче е Патрик Мур.

Глава 20

Само при вида на името на Териса, изписано на екрана на мобилния му телефон, напрежението в мускулите на раменете на Майрън се изпари. Той вдигна на път към колата си и без встъпителни думи каза:

— Толкова много те обичам.

— Не че искам да обиждам Уин — отговори Териса, — но това е много по-готин начин да започнеш разговор по телефона от „Съобщете“.

— Мисля, че няма да го използвам всеки път — каза Майрън.

— А защо не? Може да зарадваш някого.

— Къде си?

— В хотелската ми стая — каза Териса. — Хей, помниш ли последния път, когато бяхме заедно в хотелска стая?

Майрън не се сдържа и се ухили.

— Колко пъти ни звъняха, да се оплачат от шума?

— Ами, Майрън, ти наистина беше ужасно гръмогласен.

Майрън премести телефона до другото си ухо.

— Пръстите на краката ми бяха изтръпнали цяла седмица.

— Май не схванах шегата.

— И аз, но ми се стори уместна.

— Беше — съгласи се тя. — Липсваш ми.

— И ти на мен.

— Тази работа.

— Да?

— Ако я получа — а това е едно голямо „ако“, — но ако я получа, може да поискат да се преместя в Атланта или Вашингтон.

— Добре — каза Майрън.

— Би ли се преместил?

— Разбира се.

— Просто така?

— Просто така.

— Иначе в началото бих могла да пътувам — каза тя.

— Няма да пътуваш. Местим се.

— Господи, колко си секси, като си толкова категоричен.

— А и когато не съм.

— По-полека — каза Териса. — Сигурен ли си? Мога да откажа. Ще имам и други предложения за работа.

Майрън беше прекарал тук целия си живот. Беше роден тук, беше израснал тук, беше учил четири години в Северна Каролина и отново се беше върнал тук. Беше толкова привързан към всичко тук, че дори беше купил родната си къща, само и само да не се налага да се откъсва от миналото си.

— Сигурен съм — каза Майрън. — Искам да постигнеш всичко в кариерата си, което искаш.

— Ох, недей да звучиш толкова политически коректно.

— Също така искам съпругата ми да ме издържа.

— В такъв случай ще трябва да бъдеш в готовност по всяко време да задоволяваш сексуалните ми нужди — каза Териса.

Майрън въздъхна.

— Все давам ли, давам.

Тя се засмя. Териса не се смееше често. Той обожаваше да го чува.

— Трябва да се приготвя — каза тя. — Второто интервю е след час.

— Успех.

— Ти къде отиваш? — попита тя.

— След този разговор? Да си взема един студен душ. После ще отида да видя родителите ми и Мики.

— Гледах интервюто по телевизията.

— Какво мислиш?

— Каквото каза ти.

— Кое по-точно?

— Че нещо ви убягва.

Те приключиха разговора с минимално количество сантименталности. Майрън подкара колата към родния си град. Би ли могъл наистина да го направи? Би ли могъл да живее на място, различно от онова, което винаги беше наричал свой дом?

Отговорът, за първи път в живота му, беше твърдо „да“.

Докато шофираше, се обади Уин.

— Ало?

— Разкажи ми всичко.

— Гледа ли интервюто на семейство Мур? — попита Майрън.

— Гледах го.

Освен гласа му, Майрън чуваше в слушалката и гласовете на други хора, които викаха на някакъв чужд език.

— Къде точно се намираш?

— Рим.

— Италия?

— Не. Рим, щата Уайоминг.

— Няма причина да си саркастичен.

— Кому е нужда причина?

— Брук не е убедена, че това момче е Патрик — каза Майрън.

— Да, тя ми го написа в съобщение.

— Обадих се на моя човек във ФБР. Той има една приятелка, която може би ще успее да ни помогне. Занимава се със съдебни лицеви реконструкции или нещо такова.

— Аз също направих бегла справка — каза Уин. — Сравних кадър от днешното интервю със снимката на шестгодишния Патрик, както и с компютърно генерираните снимки.

— Някакво заключение?

— Не — каза Уин. — Но си задавам два въпроса. Ако това не е Патрик, тогава кой е? Ако това не е Патрик, защо Хънтър и Нанси биха лъгали, че е?

Майрън се замисли.

— Не знам.

— Един ДНК тест би ни помогнал.

— Би — съгласи се Майрън. — И все пак да предположим, че се окаже, че това не е Патрик. Какво би означавало това? Имаш ли минутка?

— Имам.

— Нека огледаме ситуацията от всички възможни ъгли, дори от най-безумните.

— Например? — каза Уин.

— Например да предположим, че Нанси и Хънтър са убили двете момчета и са скрили телата им. Да, знам, безумно е, но нека в името на хипотезата да предположим, че е възможно.

— Добре.

— Може би, за да отклонят подозренията от себе си, те решават да върнат някакъв фалшив Патрик. Намират тийнейджър, който е на подходяща възраст и изглежда по подходящия начин. Изпращат ти онези имейли, с които те насочват в желаната посока. Ти откриваш тийнейджъра на „Кингс Крос“ или където там решат. Следиш ли ми мисълта?

— Не съвсем — каза Уин.

— Именно, защото дори в най-безумната хипотеза няма никаква логика. Точно това искам да кажа. Че не е имало никакви заподозрени — дори след всичките тези години. Никой не ги е заподозрял. Ако са убили момчетата — отново казвам, че само си приказвам, не мисля, че това се е случило наистина, — те нямаше да постигнат нищо с това да се престорят, че Патрик е бил намерен.

— Така е — каза Уин.

После добави:

— Разбира се, може да е съвсем друга измама.

— Каква например?

— Да кажем, че момчето не е Патрик.

— Добре.

— Нека също да кажем — продължи Уин, — че някой иска да натопи Нанси и Хънтър. Този някой прави така, че фалшивият Патрик да бъде намерен. Този някой знае, че Нанси и Хънтър толкова силно искат това да е техният син, че лесно ще се заблудят.

— Желанието всичко да приключи — каза Майрън.

— Точно. Може да те заслепи.

— И пак: какъв е мотивът? Този фалшив Патрик ще краде пари или какво?

Уин се замисли.

— Не, не мисля, че е това.

— А и раните на момчето бяха истински. Бил е намушкан. Имахме късмет, че не умря.

— От ръката на Дебелия Ганди — каза Уин. — Майрън?

— Да.

— Отново го правим.

— Правим кое?

— Пренебрегваме аксиомата на Шерлок. Имаме нужда от още информация.

Уин имаше право. Често цитираха любимия литературен герой на сър Артър Конан Дойл, Шерлок Холмс. „Основна грешка е, когато човек теоретизира, преди да е запознат с всички доказателства. Така неусетно започва да извърта фактите, за да паснат на теорията, вместо теорията да пасне на фактите.“

— Майрън?

— Да.

— Какво друго не е наред?

Майрън въздъхна дълбоко.

— Няма да ти хареса.

— О, тогава настоявам да започнеш да увърташ и да го захаросаш малко, преди да ми кажеш.

— Още сарказъм?

— Още увъртания?

Майрън не чака втора покана, а разказа на Уин всичко за срещата си с Нийл Хюбър и за съобщенията между Чик Болдуин и Нанси Мур. Когато приключи, Уин замълча за момент. Майрън все още чуваше в слушалката виковете на чужд — предположи, че е италиански — език.

— Защо си в Рим? — попита Майрън.

— Скоро ще открия Дебелия Ганди.

— В Италия ли е?

— Съмнявам се.

После:

— Вярваш ли на твърденията на Чик, че съобщенията са били напълно безобидни?

— Не — каза Майрън. — Но това не означава, че имат нещо общо с отвличанията.

— Така е — каза Уин.

— Искаш ли да поговоря с Нанси? Да я попитам направо за съобщенията?

— Искам, да.

— Ами Брук?

— Какво за нея?

— Да й кажа ли за съобщенията? — попита Майрън.

— Още не.

Майрън си спомни реакцията й в Лондон, когато разбра, че Уин не й беше казал за имейлите, които е получил.

— Ще се ядоса, че отново й спестяваш информация.

— Мога да го понеса — каза Уин. Последва пауза. — Майрън, приключихме ли?

— Мисля, че да.

— Добре, трябва да затварям.

Глава 21

Името на отбора се изписа на екрана точно в момента, в който Майрън отбеляза, че братовчедка ми Брук ще се ядоса, защото отново й спестявам информация.

РАЙСКИ ТРИП.

— Мога да го понеса — казвам му аз, вече напълно разсеяно. Време е да затварям. — Майрън, приключихме ли?

— Мисля, че да — казва Майрън.

— Добре, трябва да затварям.

Прекъсвам връзката, преди Майрън да отговори. Отново съм в същата онази задна стаичка с Карло, Ренато и Джузепе. Те отново са облечени в пълна екипировка, но днес изглеждат по-сериозни и вглъбени, защото битката за ‚Дулото на гнева“ е започнала. Целта ми е една: Дебелия Ганди да се покаже.

От цялата информация, която имам за него, знам, че в целия този видео-техно-какъвто-и-да-е-там свят Дебелия Ганди по същество представлява едно безскрупулно копеле, което държи да спечели на всяка цена. Най-големият му съперник е отборът на РОМАС/УЛАЦИО, които, благодарение на анонимната ми щедрост, организират това чисто ново престижно събитие. Въпросът, чийто отговор трябва да намерим: дали ако Дебелия Ганди се е покрил някъде надълбоко, дали ако си е намерил някакво временно скривалище, би решил да се покаже, ако бъде предизвикан да участва в един турнир по военна компютърна игра с големи залози и огромна награда?

Отговорът, както вече знам, е „да“.

Посочвам новопоявилото се на екрана име, РАЙСКИ ТРИП.

— Това е Дебелия Ганди — казвам.

— Няма как да знаеш — изкрещява ми Карло, без да спира да натиска копчетата на клавиатурата си. — Още не е започнал да играе.

— Но щом поиграе няколко минути, ще знаем със сигурност — добавя Ренато. — Половин час, макс. Има специфичен стил на игра. Никога не използва картечници или автоматични оръжия — само снайпер и винаги стреля в целта.

— Има си специфична система, всеки път — казва Карло.

— Както във всеки спорт, не е нужно да видиш лицата на играчите, за да ги разпознаеш — съгласява се Ренато.

— Не губете време — казвам аз. — Той е.

— Откъде си толкова сигурен?

Всъщност е много просто. „Райски Трип“ е анаграма на „Патрик Рийс“.

Планът ми в случая е очевиден. Целта на РОМАС/УЛАЦИО няма нищо общо с битката за „Дулото на гнева“. Целта им е да се преструват, че участват в шампионата, само за да установят посредством някакъв хакерски метод, който никак не ме вълнува, настоящето местоположение на Дебелия Ганди.

Реферът Джузепе казва:

— Давайте, момчета. Намерете го.

Колата ми и частният самолет са подготвени. Пилотите и един верен помощник очакват моя сигнал. В момента, в който открият местоположението на Дебелия Ганди, докато битката за „Дулото на гнева“ продължава да се води, ние ще потеглим незабавно към въпросното местоположение и ще заловим Дебелия Ганди.

Поне това е планът.

— Все още не съм сигурен, че трябва да се занимаваме с това — казва Карло.

Двамата с Ренато отново седят с лице към стената и с гръб един към друг.

— Аз също — съгласява се Ренато.

— Ние не сме ченгета.

— Чухте какво каза господин Локуд — казва Джузепе. — Този тип се занимава със сводничество на малолетни момчета.

— Как можем да сме сигурни, че казва истината? — пита Карло.

— Ами да — добавя Ренато и ме поглежда, — как можем да сме сигурни, че ти не си перверзникът?

— Сигурни сте — казвам аз, — защото вече сте го проучили.

Мълчание.

Тогава Карло казва:

— Проучихме и теб.

— Не се съмнявам в това — казвам аз.

— Богат си.

— Така е.

— И се говори, че си се побъркал. Че си се превърнал в някакъв смахнат отшелник.

Разпервам ръце.

— Приличам ли на отшелник?

— Защо тогава говорят така за теб?

— Аз пуснах слуховете.

— Защо би направил подобно нещо?

— Защото — казвам аз — едни лоши хора се опитват да ме убият.

— И какво, искал си да се покриеш?

— Нещо такова.

— А защо сега си тук?

— Спасихме едно от момчетата — казвам аз. — Имам нужда от помощта ви, за да спасим и другото.

Това, изглежда, ги удовлетворява.

— Не би трябвало да е особено трудно — казва Карло. — За да се включиш в играта, трябва да се регистрираш на нашия сървър.

— Така, чрез интернет протокол, ще узнаем местоположението на компютъра му.

— По дяволите — казва Карло, — използва виртуална частна мрежа.

— Нищо чудно — отговаря Ренато, — но ще успеем да я заобиколим, като…

Отново започват да говорят на италиански, но това не ме безпокои. Така или иначе, не говоря техничарски. Звучат шумно и ядосано. Започват да се ругаят един друг. Чувам някои от имената на играчите от „Рома“ и „Лацио“ и вече съм сигурен, че подновяват кавгата кой отбор е по-добър. Джузепе ме предупреди, че това е техният начин на работа.

— Колкото повече се ядосат — уверява ме той, — толкова по-близо са до отговора на въпроса.

Затова започвам да чакам. Изглежда, се опитват едновременно да се съсредоточат над играта и да узнаят местоположението на РАЙСКИ ТРИП.

— Прав си — казва ми Карло, без да спира да натиска бясно копчетата на клавиатурата си. — Наистина е Дебелия Ганди.

— Опитва се да не се издава — добавя Ренато.

— Да се прикрие, понеже знае, че познаваме стила му на игра — казва Карло.

Двамата отново започват да крещят на италиански. Десет минути по-късно чувам весели възгласи. Джузепе ми кимва, когато някакъв принтер започва да печата. Той се приближава до него и взима лист хартия.

— Адресът — казва Джузепе и ми го подава.

Поглеждам листа. Адресът се намира в Холандия.

— Колко време имам?

Отговаря ми Карло.

— Ако дадем всичко от себе си, ще приключим след около два часа.

Тръгвам към вратата.

— Тогава не давайте всичко от себе си — казвам му аз.

* * *

Майрън спря колата пред остарялата двуетажна къща.

В този дом беше отгледан. Е, не просто отгледан. Беше живял тук със своите родители… ами, доскоро. Всъщност, когато родителите му, Елън и Ал („Хората ни наричат „Ел Ал“ — обичаше да разказва майка му, — нали се сещаш, като израелската авиокомпания“), най-сетне решиха да продадат къщата и да прекарат старините си във Флорида, Майрън я беше откупил от тях.

Едно време — всеки път когато докарваха Майрън до къщи или той самият паркираше отпред — майка му изтичваше навън и го прегръщаше, сякаш току-що го бяха освободили след пет години във вражески плен. Тя си беше такава.

Това, разбира се, го беше засрамвало много пъти. И в същото време — също толкова силно, разбира се — това му беше доставяло неимоверно удоволствие. Когато си млад, просто не можеш да разбереш какво велико изживяване е да бъдеш обичан безрезервно.

Сега, когато входната врата се отвори, майка му бавно тътреше крака по земята. Баща му й помагаше, като я придържаше за лакътя. Майка му, тази неизменна яростна феминистка, беше паднала в жертва на безпощадната болест на Паркинсон. Майрън почака малко в седалката си, докато тя успее да се приближи до колата. Най-сетне тя дръпна ръката си от опората на баща му и той разбра, че го прави, защото не иска синът й да разбере, че е остаряла и немощна.

Майрън слезе от колата, когато майка му се приближи съвсем. Тя отново го прегърна, сякаш току-що го бяха освободили от плен. Той също я прегърна. Баща му я последва. Майрън го целуна по бузата. Така поздравяваше баща си. С целувка. Винаги.

— Изглеждаш уморен — каза мама.

— Добре съм.

— Ал, не ти ли изглежда уморен?

— Остави го на мира, Ел. Изглежда нормално. Изглежда здрав.

— Здрав — повтори тя и се обърна към съпруга си. — Ти какво, да не си станал лекар?

— Просто отбелязвам.

— Трябва да се храни повече. Влез вътре. Ще поръчам още храна.

Елън Болитар не готвеше. Никога. Когато Майрън беше в гимназията, тя си беше пробвала късмета с някакво месно руло със сос рагу. Миризмата не изчезна, докато не пребоядисаха кухнята.

Майрън й подаде ръка. Майка му го изгледа на кръв.

— И ти ли? Нищо ми няма.

Тя се запъти обратно към къщата, като видимо накуцваше. Майрън погледна баща си, който просто леко поклати глава. Тръгнаха след нея.

— Ще се обадя в „Неро“ да изпратят още едно телешко с пармезан. Той трябва да се храни. А и племенникът ти се храни така, все едно има тения.

Тя ги отпъди с ръка.

— Хайде, момчета, отивайте да гледате телевизия по мъжки или да правите каквото там правите, за да се сближавате.

Тя се хвана за парапета и се отправи към кухнята. Баща му кимна на Майрън да го последва. Майрън постоя неподвижно за момент и се остави на познатото усещане да го завладее.

Той обичаше родителите си.

Да, с всички ни е така, но рядко се случва чувството да е толкова просто. Нямаше объркване, нямаше съжаление, нямаше потискан гняв, нямаше обвинения. Той ги обичаше. Обичаше ги без условности и възражения. В неговите очи те бяха безгрешни. Някои хора твърдяха, че ги вижда през розови очила, че е склонен да изпада в носталгични настроения и да възхвалява семейната си история.

Тези хора грешаха.

Майрън и баща му се разположиха пред телевизора, на тяхното си място, точно където бяха седели повече години, отколкото Майрън можеше да си спомни. Когато Майрън беше млад, специалистите предупреждаваха за опасностите от прекомерното гледане на телевизия, което може би беше вярно, а може би не, но точно тези баща и син бяха изградили връзката между себе си тъкмо в тази стая, докато бяха гледали любимите и на двамата телевизионни предавания. Най-гледаното време беше между осем и единайсет вечерта и по онова време, преди всички да започнат да си избират какво да гледат, когато си пожелаят, или просто да гледат онлайн, един баща и един син сядаха и се смееха пред някой глупав комедиен сериал или обсъждаха колко са клиширани детективските сериали. Гледаха и бяха заедно, в една и съща стая, и това беше начинът — независимо какво си мислят хората, — по който те споиха връзката помежду си. Сега родители и деца си имат отделни собствени стаи. Всички гледат втренчено в някакви малки екрани — лаптопи, смартфони, таблети — и гледат точно каквото си пожелаят. Преживяването в момента е напълно самостоятелно — и според Майрън, това беше просто ужасно.

Баща му взе дистанционното, но не включи телевизора.

— Мики прибра ли се вече? — попита Майрън.

Родителите му бяха дошли да останат с Мики, докато неговите родители се върнат от почивката си.

— Трябва всеки момент да си дойде — каза татко. — Ще доведе Ема за вечеря. Познаваш ли я?

— Ема? Ами, да.

— Винаги е облечена в черно — каза татко.

Мама се провикна от другата стая:

— Много жени го правят, Ал.

— Не и по този начин.

Мама:

— Черното те прави да изглеждаш по-слаб.

— Нищо не искам да кажа.

Мама:

— Напротив.

— Не е вярно!

— Искаш да кажеш, че тя е пълна.

— Ти си тази, която започна да говори как черното се носи, за да изглеждаш по-слаб, не аз.

Той се обърна към Майрън:

— Ема си слага черен лак на ноктите. Черно червило. Черна спирала за очи. Косата й е черна. Неестествено черна. Имам предвид, че е черна като мастило. Не го разбирам.

Мама:

— И защо трябва точно ти да го разбираш?

— Само отбелязвам.

— Я го вижте, господин Висша Мода. Ти какво, да не си станал изведнъж Ив Сен Лоран, че да раздаваш модни съвети?

— Нали щеше да се обаждаш да поръчваш още храна?

— Даваше заето.

— Набери ги пак.

— Да, господарю. Незабавно.

Баща му въздъхна и сви рамене. Те просто си бяха такива. Майрън се облегна назад и се наслади на преживяването.

Баща му се приведе към него и тихо каза:

— И къде е Териса сега?

— В Джаксън Хол. На интервю за работа.

— Като водеща на новинарска емисия?

— Нещо такова.

— Помня, когато я даваха по телевизията. Преди вие двамата да…

Той събра ръцете, после ги раздалечи и накрая отново ги събра.

— Двамата с майка ти много бихме искали да имаме възможност да я опознаем малко по-добре.

— Ще имате.

Той се наведе още по-наблизо.

— Майка ти се тревожи — каза той.

— За кое?

Баща му не беше човек, който ще таи нещо в себе си, и този път също не го направи.

— Тревожи се, че забелязва някаква тъга.

— У Териса — Майрън кимна. — Ами ти? Ти тревожиш ли се?

— Аз не се меся.

— И все пак?

— Аз също виждам тъгата — каза баща му. — Но също така виждам и силата. Тя е преживяла много, нали?

— Да.

— Загубила е дете?

— Много отдавна, докато не е живяла в страната, да.

Баща му поклати глава.

— Извинявай, че повдигнах темата.

— Няма нищо.

— Но все още не можеш да ми кажеш защо е живяла в Африка толкова дълго?

— Не мога — каза Майрън. — Не е редно аз да говоря за това.

— Разбирам — каза баща му. После се усмихна. — Териса сигурно е била на някаква секретна мисия.

— Нещо такова.

— Някаква секретна мисия — каза баща му, — като твоята в Лондон?

Майрън не отговори.

— Какво, да не си мислеше, че не знаем? Ще ми кажеш ли защо точно си бил там?

Майка му от другата стая:

— Заради онова дете, на семейство Мур, което току-що откриха.

Баща му обърна глава към кухнята.

— От колко време ни подслушваш?

— Тъкмо започнах — каза майка му. — Не чух нищичко за цялата история с тъжната годеница и как си изми ръцете с мен.

Входната врата гръмко се отвори, точно както би направил един тийнейджър, когато реши да влезе вкъщи. Мики нахлу през вратата, а почти веднага след него влезе и Ема. Той погледна Майрън.

— Хей, какво правиш тук?

Мики беше ужасен актьор.

— И аз се радвам да те видя — каза Майрън. — Здрасти, Ема.

— Здрасти, Майрън.

Ема — момичето, което баща му беше описал с черния цвят — имаше външен вид от онези, които едно време наричаха „готик“ или „емо“ (оттам и прякора й), но Майрън не беше достатъчно в крак с младежката терминология, за да знае как точно се казва сега. Наистина всичко по нея беше черно, в контраст с възможно най-бялата кожа, която човек може да постигне. Мики и Ема първоначално бяха приятели, даже най-добри приятели, но по някое време, докато бяха изграждали връзката помежду си, според Майрън може би бяха направили и следващата крачка.

Мики целуна дядо си по бузата. После се обърна към баба си и каза:

— Много си красива, бабо.

— Не ме наричай така.

— Как?

— Бабо. Казала съм ти. Твърде млада съм, за да ти бъда баба. Наричай ме Елън. И ако някой те попита, кажи, че съм втората, много по-млада съпруга на дядо ти, за която се е оженил, за да се фука.

— Ясно.

— А сега дай на Елън една целувка.

Той прескочи стъпалото към кухнята. Когато Мики се движеше, къщата се тресеше. Той я целуна и я прегърна. Майрън ги гледаше и преглъщаше. После Мики се обърна към Майрън.

— Да не плачеш? — попита Мики.

— Не — каза Майрън.

— Той защо плаче? — попита баба си Мики. — Защо винаги плаче?

— Винаги е бил емоционално момче. Не му обръщай внимание.

— Не плача — каза Майрън и се огледа за нещо, с което да се разсее, но не успя. — Нещо ми влезе в окото.

— Имам нужда някой да ми помогне да сложа масата — каза майка му.

Мики каза:

— Заемам се.

— Не — каза баба му. — Искам Ема да ми помогне.

— С удоволствие, госпожо Болитар.

— Елън — поправи я тя. — Кажи сега, вие с Мики вече двойка ли сте? Как му викат сега децата? Излизате ли? Гаджета ли сте?

Мики беше потресен.

— Бабо!

— Добре, Ема, забрави, реакцията му показва предостатъчно. Не са ли сладки, като се изчервят така?

Ема, която изглеждаше също толкова потресена, бавно тръгна към кухнята. Бащата на Майрън каза:

— По-добре да отида при тях. За всеки случай.

Майрън и Мики останаха сами.

— Получих съобщението ти — каза Мики.

— Предположих. Мислиш ли, че ще можеш да помогнеш?

— Да. Мисля, че и Ема ще може да помогне.

— Как?

— Имаме план — каза Мики.

Глава 22

Медиите си бяха тръгнали от къщата на Нанси Мур.

Майрън не знаеше дали решението е било взето след молбата на семейството да уважат личното им пространство, или защото новините остаряваха толкова бързо, или защото нямаше повече материал, с който да подклаждат медийния огън. Вероятно беше комбинация и от трите, но така или иначе, Майрън беше много благодарен. Беше осем часът вечерта, когато спря колата си на алеята пред къщата и почука на вратата.

Нанси Мур отвори вратата с чаша бяло вино в ръка.

— Късно е — каза тя.

— Съжалявам — каза Майрън. — Щях да се обадя.

— Беше дълъг ден.

— Знам.

— Дори нямаше да отворя вратата, ако не…

Той знаеше. Тя все още се чувстваше задължена.

— Виж, искам да поговорим само за няколко минути.

Майрън погледна през рамото й към вътрешността на къщата.

— Хънтър тук ли е?

— Не. Вечерта замина с колата обратно към Пенсилвания.

— Там ли живее?

Тя кимна.

— Отиде там след развода.

Майрън погледна табелата „ПРОДАВА СЕ“.

— И вие ли се местите?

— Да.

— Къде?

— Пак там.

— Пенсилвания?

— Виж, Майрън, не искам да се налага да настоявам.

Той вдигна ръка.

— Може ли да вляза само за минутка?

Тя неохотно се отмести от пътя му. Майрън влезе вътре и спря, когато видя младата жена, застанала в долния край на стълбището.

— Това е моята дъщеря, Франческа — каза Нанси.

Майрън за малко щеше да каже стандартното „искаш да кажеш сестра“, но сдържа ласкателството си. По време на телевизионното интервю не беше забелязал колко много си приличат, но защото беше зает с друго. Ако някой кандидат за ролята на съпруг на Франческа искаше да разбере как би изглеждала след двайсет години, то Нанси го лишаваше от възможността да развихри въображението си.

— Франческа, това е господин Болитар.

— Наричай ме Майрън — каза Майрън. — Здрасти, Франческа.

Франческа примигна сълзите в очите си. Дали сълзите се бяха появили току-що?

— Благодаря ти — каза тя.

Искреността й едва не го накара да извърне поглед. Франческа изтича към Майрън. Прегърна го бързо, но бурно.

— Благодаря ти — отново каза тя.

— Няма защо — каза Майрън.

Нанси потърка раменете на дъщеря си и й се усмихна нежно.

— Би ли се качила на горния етаж, за да провериш как е брат ти? Двамата с господин Болитар трябва да си поговорим.

— Разбира се — каза Франческа, като хвана с две ръце ръката на Майрън. — Много ми беше приятно да се запознаем.

— На мен също.

Нанси загледа как дъщеря й се качва по стълбите. Изчака, докато се изгуби от погледа й, после каза:

— Тя е добро дете.

— Така изглежда.

— Много чувствително. Разплаква се от най-малкото нещо.

— Според мен това е добра черта — каза Майрън.

— Вероятно. Но когато брат й изчезна…

Нанси не довърши мисълта си. Тя поклати глава и затвори очи.

— Ако Патрик беше умрял в онзи тунел, ако не ти беше стигнал до него навреме…

Тя отново нямаше нужда да довършва мисълта си.

— Мога ли да те попитам нещо направо? — попита Майрън.

— Мисля, че да.

— Сигурна ли си, че момчето на горния етаж е Патрик?

Тя сбърчи вежди.

— Вече си ми задавал този въпрос.

— Знам.

— Тогава защо продължаваш да ми го задаваш? Вече ти казах. Сигурна съм.

— Откъде?

— Моля?

— Минали са десет години. Когато са го отвлекли, е бил съвсем малко момче.

Тя сложи ръце на хълбоците си. В гласа й вече се долавяше нетърпение.

— Затова ли си дошъл?

— Не.

— Тогава по-добре карай направо. Става късно.

— Разкажи ми за съобщенията между теб и Чик Болдуин.

Майрън го каза просто така. Бум. Без предупреждение, без да се прокашля предварително, без нищо. Искаше да види как ще реагира, но ако беше очаквал някаква спонтанна реакция или шокиращо разкритие, това не се случи. Нанси остави чашата с вино и скръсти ръце.

— Ти сериозно ли?

— Да.

— От къде на къде…? — започна тя, но се спря. — Мисля, че трябва да си тръгваш.

— Вече говорих с Чик за това.

— Значи вече знаеш.

— Какво знам?

— Че нищо не значат.

Интересно. Същите думи. Майрън реши да се опита да блъфира.

— Той каза друго.

— Моля?

— Чик призна, че двамата с него сте били любовници.

По устните й се изписа лека усмивка.

— Говориш пълни глупости, Майрън.

Така си беше.

— Бяхме приятели — каза Нанси. — Говорихме си. Много си говорихме.

— Добре, Нанси, не се обиждай, но никак не ти вярвам.

— Не ми вярваш?

— Не.

— Защо не?

— Като начало, Чик не прави впечатление на голям бъбривец.

— Но прави впечатление на страхотен в леглото?

„Туше“, помисли си Майрън.

Нанси леко се приближи към него. Погледна нагоре към него, с очи като на кошута. Предполагаше, че беше правила така и преди, когато иска да накара някой мъж да я чуе. Предполагаше, че беше успявала много пъти.

— Ще ми повярваш ли, че това няма нищо общо с отвличането на момчетата?

— Не — каза Майрън.

— Просто така?

— Просто така.

— Мислиш, че лъжа?

— Може би — каза Майрън. — Или може би не знаеш.

— Какво трябва да означава това?

— Всичко си има отзвук. Всичко продължава някъде под повърхността. Невинаги можеш да го видиш, особено когато си твърде близо. Чувала си за ефекта на пеперудата, нали? Идеята, че махването с крилца на една пеперуда може и да изглежда незначително…

— Но би могло да промени всичко — довърши вместо него Нанси. — Чувала съм. Пълна глупост. Но както и да е…

Тя спря, когато чу тропот от стъпки. И двамата погледнаха към стълбището. Там, спрял на третото стъпало от долу нагоре, стоеше Патрик Мур. Или може би стоеше Патрик Мур. Така или иначе, това беше момчето, което Дебелия Ганди беше намушкал в тунела.

Майрън крадешком натисна едно копче на мобилния си телефон.

— Всичко наред ли е, Патрик? Имаш ли нужда от нещо?

Патрик гледаше към Майрън.

— Здравей, Патрик — каза Майрън.

— Ти си този, който ме спаси — каза той.

— Да, май да.

— Франческа ми каза, че си тук.

Той преглътна с усилие.

— Онзи дебелият. Той се опита да ме убие.

Майрън погледна към Нанси.

— Всичко е наред — каза Нанси с непогрешимия утешителен тон на една майка. — Вече си вкъщи. В безопасност си.

Патрик не отместваше поглед от Майрън.

— Защо? — попита той. — Той защо ме намушка?

Жертвите на насилие често задават този въпрос. Майрън се беше сблъсквал с това и преди — нуждата да разбереш. Съвсем неподправеното „Защо точно аз?“. Жертвите на изнасилване често се питат защо точно те са били избрани. Както и жертвите на всяко друго престъпление.

— Мисля — каза Майрън, — че го е направил в опит да се спаси.

— Как?

— Решил е, че ако те намушка, аз ще спра да го гоня. Че ще трябва да избирам между това, да тръгна след него или да спася теб.

Патрик кимна, сякаш вече разбираше.

— Да. Звучи логично.

Майрън внимателно направи крачка към момчето.

— Патрик — каза той, като се опитваше гласът му да звучи възможно най-безопасно, — къде беше?

Очите на Патрик се разшириха. Той погледна с ужас към майка си.

Тогава на вратата се позвъни.

Нанси се обърна към нея.

— Кой би могъл да…

— Аз ще отворя — каза Майрън. — Почакай малко, Патрик. Водя някой, който иска да се запознае с теб.

Майрън отиде до входната врата и я отвори. Мики и Ема, които бяха очаквали в друга кола обаждането на Майрън, влязоха непоколебимо. На лицето на Мики грееше широка усмивка. Ема носеше пица. Ароматът изпълни стаята.

Майрън смяташе, че планът на Мики едва ли има големи шансове за успех, но Ема беше по-оптимистично настроена.

— Той е един самотен тийнейджър, затворен в къщата си — обясни Ема, — а освен това пицата в Лондон не струва.

И понеже това беше планът на Мики и Ема, той ги остави да поемат от тук нататък.

Мики тръгна към стълбището.

— Здрасти, аз съм Мики. Това е Ема. Решихме, че може би имаш нужда от малко компания.

Патрик го погледна.

— Ъъ….

Ема каза:

— Ял ли си пица с печено пилешко?

Патрик каза колебливо:

— Не.

Ема кимна:

— И с парченца бекон.

— Сериозно ли?

— Никога не бих се шегувала на тема бекон.

— Еха.

— Щяхме да запазим коричката, пълна с кашкавал, за изненада — обади се Мики. — Но някои неща за твърде хубави, за да бъдат пазени в тайна.

Патрик се усмихна.

— С риск да прозвучи пресилено — каза Ема и отвори кутията, — но това може би е най-страхотното нещо на света.

Нанси каза:

— О, не мисля, че това е добра идея.

Майрън застана между нея и сина й.

— Сама каза, че има нужда да прекарва време с негови връстници — припомни й той.

— Да, но днес беше доста дълъг ден…

Патрик я прекъсна.

— Мамо — каза той, — всичко е наред.

— Мисля, че дори е без глутен — обади се Ема.

На лицето й се изписа най-ведрото, искрено и обезоръжаващо изражение, което Майрън някога беше виждал.

В този момент Патрик се засмя — искрено се засмя — и от погледа на Нанси Майрън разбра, че това е първият път, в който вижда синът й да се смее, откакто е бил шестгодишен. Ема се беше оказала права. Дали многобройните вкусотии върху пицата, или необходимостта от нормални човешки отношения — най-вероятно комбинация и от двете, — но Патрик имаше нужда от това. Беше лишаван твърде дълго време.

Франческа се появи на върха на стълбите.

— Тъкмо щяхме да си пуснем някой филм — каза тя. — Мамо, може ли да поръчаме под наем някой онлайн?

Всички погледи се обърнаха към Нанси.

— Разбира се — едва успя да промълви Нанси Мур. — Забавлявайте се.

* * *

Майрън си тръгна.

Това бяха изричните инструкции, които беше получил от Мики и Ема. Остави на тях. Не чакай долу. Не помрачавай атмосферата с възрастното си присъствие. Не всявай напрежение. Ако имаш да питаш нещо майката на Патрик, направи го, преди те да влязат в къщата. След това си тръгни.

Така и направи.

Когато се качи в колата си, телефонът му иззвъня. Майрън не разпозна номера.

— Моля?

— Обажда се Алис Мървош — каза прям женски глас. — Аз съм човекът, когото очаквате да ви се обади.

— Съдебният лекар?

— Съдебен антрополог, който специализира в съдебни лицеви реконструкции, да.

Гласът й звучеше толкова неутрално, колкото може да звучи един глас, без да е преминал електронна обработка.

— Искате да знаете дали Патрик Мур, който днес се е появил по Си Ен Ен, е същият Патрик Мур, който е изчезнал преди десет години. Права ли съм?

— Да.

— Преди малко се сдобих с видеоматериала от днешното интервю. После потърсих в Гугъл и си набавих снимки на Патрик на шестгодишна възраст. Накрая открих компютърна симулация на лицето на Патрик такова, каквото би изглеждало към днешна дата, направена от нашата служба. Къде се намирате?

— В момента?

— Да.

— Алпайн, Ню Джързи.

— Знаете ли къде се намира нашият офис в Манхатън? — попита тя.

— Да.

— С кола може да стигнете приблизително за един час. Дотогава би трябвало да приключа с резултатите.

Алис Мървош прекъсна връзката, без да изчака да й отговори. Майрън погледна колко е часът. Осем и половина вечерта. Точно както доктор Мървош, Майрън нямаше против да работи до късно. Знаеше, че главната лаборатория на ФБР се намира във Вирджиния, но подозираше, че точно тази работа изискваше предимно компютри, а вероятно и специализирани компютърни програми. В Манхатън главният офис на ФБР се намираше на двайсет и третия етаж на „Федерал Плаза“ 26.

Майрън намери един паркинг на улица „Рийд“ и тръгна пеш на север, към сградата на ФБР. Мина покрай улица „Дуейн“ и се присети един забавен факт. Аптеките „Дуейн Рийд“, които се срещаха навсякъде в Ню Йорк, бяха получили името си от първия склад на фирмата, който се намирал между улица „Дуейн“ и улица „Рийд“.

Странни мисли минават през ума ни в най-неочакваните моменти.

Алис Мървош го поздрави със силно ръкостискане.

— Мога ли първо да приключа с това? — каза тя.

— С кое?

— С това, че съм ви фенка. Страшно, страшно, страшно ми хареса документалния филм за травмата ви. Страшно ми хареса.

— Ами, благодаря.

— Наистина човек да достигне такива висоти, толкова да се доближи до заветната цел и после да бъде сломен по този начин, да се сгромоляса толкова…

Гласът й бавно заглъхна.

Майрън разпери ръце и се усмихна.

— А ето ме тук сега.

— Но наистина ли сте добре? — попита тя.

— Ако искате, мога да направя десет лицеви опори на една ръка.

— Наистина ли?

— Не. Сигурно ще мога да направя една.

Тя поклати глава.

— Съжалявам, държа се толкова непрофесионално. Просто… този документален филм наистина ме накара да ви съжаля, разбирате ли?

— Точно чувството, на което се надявах.

Тя леко се изчерви.

— Извинявам се, че съм облечена така. Когато ми се обадиха, бях по средата на урок по тенис.

Доктор Мървош беше облечена с толкова морално остарял спортен екип, че Майрън едва не потърси дали някъде не пише „Фила“. Косата й беше руса и прибрана с лента за глава. Целият й външен вид наподобяваше на Бьорн Борг в началото на осемдесетте.

— Нямайте грижи — каза Майрън. — Благодаря, че се заехте толкова късно.

— Подробното обяснение ли искате, или окончателното ми заключение?

— Заключението, моля.

— Неокончателно.

— О — каза Майрън. — Значи заключението ви е… какво, че просто не знаете?

— За съжаление, не мога да отговоря със сигурност на въпроса дали тийнейджърът от днешното интервю е Патрик Мур, който е бил отвлечен преди десет години. Може ли да поясня?

— Моля, направете го.

— Работата ми включва предимно съдебни лицеви реконструкции с цел установяване самоличността на нечии останки. Знаете това, нали?

— Да.

— Това не е точна наука. В работата си се надяваме, че бихме успели да открием някоя улика или да добием представа за някои неща, но има много фактори, които могат да окажат влияние на резултата.

Алис Мървош направи гримаса.

— Топло ли е тук?

— Малко.

— Имате ли нещо против да сваля горнището си?

— Не, разбира се.

— Не бих искала да си помислите, че флиртувам с вас или нещо подобно.

— Не се тревожете за това.

— Имам сериозен приятел.

— А аз съм сгоден.

— Наистина ли? — лицето й грейна. — О, толкова се радвам за вас. Имам предвид, след всичко, което ви се е случило.

— Доктор Мървош?

— Моля, наричайте ме Алис.

— Алис — каза Майрън. — Беше просто контузия на коляното. Оценявам твоята — не беше сигурен коя дума да използва, — загриженост, но съм добре.

— И искаш да разбереш нещо повече за Патрик Мур.

— Бих искал, да.

— Социалните ми умения не са най-силната ми черта — каза тя. — Затова се справям най-добре в лабораторията. Склонна съм да бърборя, когато съм нервна. Наистина съжалявам.

— Няма нищо — каза Майрън. — Обясняваше как понякога резултатите могат да се повлияят от някои фактори.

— Да, точно така. Опитваме се да си представим, така да се каже, как би изглеждало едно шестгодишно момче, когато стане на шестнайсет години. Както можеш да си представиш, това са доста трудни години за работа. Ако Патрик Мур беше изчезнал, когато е бил, да кажем, на двайсет и шест, и го бяхме открили сега, когато е на трийсет и шест… ами, разбираш какво имам предвид.

— Да.

— Остаряването е предимно генетичен процес, но има и други фактори. Режим на хранене, начин на живот, навици, травми — всяко едно от тези неща може да повлияе на процеса на остаряване, а в някои случаи дори на външния вид. Пак казвам: става дума за може би най-трудните за анализ години. Промяната във външния вид от детска до юношеска възраст може да бъде изключително голяма. Когато детето расте, костите и хрущялите се развиват и определят пропорциите и формата на лицето. Затова ние, като съдебни антрополози, трябва да запълним празнините. Линията на косата например може да се е изместила назад. Може костната тъкан да е променила формата си, да е изчезнала, да се е издължила или да е изместила друга такава. Накратко, трудно е да се направи предвиждане.

— Разбирам — каза Майрън. — А можеш ли да направиш предположение?

— Дали този тийнейджър е Патрик Мур?

— Да.

Тя се намръщи, сякаш въпросът я обърка.

— Да направя предположение?

— Да.

— Аз съм учен. Не правя предположения.

— Просто искам да кажа…

— Мога единствено да изложа пред теб фактите такива, каквито са.

— Добре.

Алис Мървош бавно протегна ръка към един бележник и се консултира със записките си.

— Чертите на лицето на тийнейджъра, с едно значително изключение, се вместват доста точно в тези на шестгодишното момче. Цветът на очите му леко се е променил, но почти незабележимо. Също така от телевизионно интервю е много трудно да се установи точният им цвят. Успях доста точно да определя ръста на родителите и сестра му и да ги сравня с ръста на Патрик на шест години. Според тези изчисления въпросният тийнейджър е с пет сантиметра по-нисък от очакваното, но това отклонение също попада в допустимите норми. Накратко, това момче несъмнено би могло да е Патрик Мур, но има нещо, което ме тревожи и съответно води до невъзможността ми да изкажа окончателно мнение.

— И това е?

— Носът му.

— Какво за него?

— Носът на този тийнейджър, по мое мнение, не съвпада с носа на шестгодишното момче. Това не означава, че е невъзможно да е израснал по този начин, но това би било много малко вероятно.

Майрън обмисли думите й за момент.

— Би ли могло да е в резултат на пластична операция на носа?

— Стандартна операция за корекция на носа? Не. Подобни операции почти винаги имат за цел да намалят размерите на носа. В този случай новият Патрик Мур има по-голям нос от очакваното.

Майрън се замисли над това.

— Ами ако, не знам, ако носът му е бил чупен множество пъти?

— Хм.

Алис Мървош взе един молив и започна да потупва с гумичката по бузата си.

— Съмнявам се, но не е невъзможно. Има и операции, при които носът се доизгражда, вследствие на травма или вродени малформации, или най-често на злоупотреба с кокаин. Вероятно това би могло да бъде обяснението. Но не бих могла да кажа нищо с каквато и да било сигурност. Това е и причината за неокончателното ми мнение.

— С други думи — каза Майрън, — сме на един нос разстояние от окончателното установяване на самоличността.

Алис Мървош го изгледа за секунда.

— Момент, това шега ли беше?

— Нещо такова.

— Уф.

— Знам, съжалявам.

— Като оставим хумора настрана — каза тя, — това означава, че ще ти трябва ДНК тест.

Глава 23

Наблюдавам фермата в Холандия през бинокъл.

Полетът от Рим до летище „Грьонинген“ в Холандия отне два часа и половина. Пътуването с кола от летището до тази ферма в Асен отне двайсет минути.

— Само четири човека в къщата, сладурче — казва ми един глас с изразителен акцент.

Поглеждам Зора. Истинското име на Зора е Шломо Аврахаим. Бивш служител на „Мосад“ и настоящ любител на женското облекло или както там е политически коректният термин за мъж, който се облича в женски дрехи. Познавам много такива мъже. Доста от тях са много привлекателни и женствени. Зора не е нито едно от двете. Брадата му е толкова забележителна, колкото и акцентът му. Не си скубе веждите, в резултат на което и двете приличат на космати гъсеници, които нямат никакво желание да се превръщат в пеперуди. Кокалчетата на ръцете му могат най-добре да бъдат описани като в междинен стадий от превръщането му във върколак. Къдравата му червена перука прилича на нещо, което е свил от гримьорната на Бет Мидлър през 1987 година. Обут е с остри токчета, буквално, тъй като в едното има скрит кинжал.

Много, много отдавна Зора едва не уби Майрън с този кинжал.

— Знаем това от термовизионния скенер ли? — питам аз.

— Същият, който Зора използва в Лондон, сладурче.

Гласът му е плътен баритон.

— Ще бъде твърде лесно. Как казвате? Риба в тиган. Пилееш таланти на легендарен професионалист като Зора.

Обръщам се към него и го оглеждам от горе до долу.

— Проблем, сладурче? — пита Зора.

— Прасковена пола с оранжеви обувки? — казвам аз.

— Всичко отива на Зора.

— Радвам се, че Зора мисли така.

Главата на Зора се завърта обратно към къщата. Не и перуката.

— Какво чакаме, сладурче?

Не вярвам в интуицията или в усещането, че понякога нещо не е съвсем наред. От друга страна, не пренебрегвам напълно усещането си в момента.

— Изглежда ми твърде лесно.

— Ах — казва Зора. — Душиш капан.

— Душа капан?

— Английският е втори език на Зора.

Отново поглеждаме към къщата.

— Целта ни е една — казвам аз.

— Твоят братовчед, да?

— Да.

Обмислям различните възможности.

— Ако беше Дебелия Ганди, щеше ли да държиш Рийс тук?

— Може би — казва той. — Или може би Зора щеше да го скрие, така че ако някой лош чичко като Уин ме открие, аз ще имам свое предимство.

— Именно — казвам аз.

Запознахме се преди години, когато Зора беше от другата страна, заклет враг. В крайна сметка реших да пощадя живота на Зора. Не съм сигурен защо. Интуиция, може би? Сега Зора вярва, че ми е задължен до живот. Есперанца сравнява тази конкретна ситуация със сценариите в кеча, в които лошият на ринга бива пощаден от добрия, на свой ред става добър и съответно любимец на феновете.

Все още обмислям възможните варианти, когато вратата на къщата се отваря. Не помръдвам. Не изваждам пистолета си. Стоя и чакам някой да се покаже на вратата. Изминават пет секунди. После десет.

После Дебелия Ганди излиза навън.

Зора и аз сме застанали зад някакви храсти. Дебелия Ганди се обръща в нашата посока, усмихва се и помахва.

— Той знае, че сме тук — казва Зора.

Зора, Повелителят на очевидното.

Дебелия Ганди тръгва небрежно към нас. Зора ме поглежда. Аз поклащам отрицателно глава. Както стана ясно, Дебелия Ганди знае точно къде се намираме. Обмислям това за момент. Бяхме подходили внимателно, но този път е сравнително пуст. Ако Дебелия Ганди е имал хора на пост — а той очевидно е имал, — те биха ни забелязали как свиваме по пътя.

Дебелия Ганди ме вижда и отново махва с ръка.

— Здравейте, господин Локуд. Заповядайте!

Зора се навежда към мен.

— Той знае името ти.

— Обучението ти от „Мосад“, нали? Впечатляващо.

— Зора не пропуска нищо.

Дебелия Ганди би могъл да узнае кой съм посредством стотина различни метода. Би могъл да задейства някоя сложна хакерска схема, но се съмнявам, че му се е наложило. Той знаеше името на Майрън. Майрън и аз сме бизнес партньори и най-добри приятели. Също така знаеше за Патрик и Рийс и за отвличането. Със съвсем малко проучване би достигнал и до моята самоличност.

Или, много по-вероятно, може Рийс да му е казал.

Така или иначе, ето ни тук сега.

Зора бавно измъква кинжала от токчето си.

— Как ще го изиграем, сладурче?

Проверявам мобилния си телефон, за да видя дали другите двама от моя екип все още са на позиция в периметъра. Там са. Никой не ги е обезвредил. Дебелия Ганди продължава бавно да се приближава към нас. Той обръща глава към слънцето и се намръщва.

— Ще почакаме и ще видим — казвам аз.

Изваждам оръжието си — полуавтоматичен пистолет „Пустинен орел“, 50-и калибър. Когато го вижда, Дебелия Ганди спира. Изглежда разочарован.

— Няма нужда от това, господин Локуд.

Бях „душил“ капан, нали така? Дали е знаел, че италианците ще открият местоположението му посредством онова състезание? Дали нарочно им е позволил да го направят? Очевидно. Много хора смятат, че в подобни ситуации действам непогрешимо, че съм такъв опасен професионалист, че смъртта сама внимава да не ми застава на пътя. Признавам, че правя всичко по силите си да окуражавам, разпространявам и преувеличавам тази репутация. Искам да се страхувате от мен. Искам всеки път, щом вляза в стаята, да сте на нокти, понеже не знаете какво може да ми хрумне да направя. Но не съм достатъчно наивен да вярвам на собствената си реклама, ако мога така да се изразя. Колкото и да си добър, винаги може някой снайперист да те ликвидира.

Както веднъж се изрази един от враговете ми: „Ти си добър, Уин, но не си брониран“.

Бях се опитал да действам предпазливо, но подобни мисии изискват известна спонтанност. Никой не ни беше проследил по пътя от летището. Знам това. И въпреки това Дебелия Ганди знаеше, че сме тук.

— Трябва да поговорим — казва Дебелия Ганди.

— Добре — казвам аз.

Той разперва ръце.

— Имаш ли против да те наричам Уин?

— Да.

Той все така се усмихва. Аз все така държа своя пистолет. Той поглежда към Зора.

— Налага ли се и тя да присъства на разговора?

— Кого наричаш тя? — сопва се Зора.

— Моля?

— Зора да ти прилича на момиче, сладурче?

— Ъ…

Няма подходящ отговор на този въпрос.

Аз вдигам ръка. Зора се кротва, доколкото е възможно.

— И двамата можете да се успокоите — казва Дебелия Ганди. — Ако исках да сте мъртви, щяхте да сте мъртви.

— Грешиш — казвам аз.

— Моля?

— Блъфираш — казвам аз.

Дебелия Ганди продължава да се усмихва, но аз вече виждам, как светлинката в очите му потрепва.

— Знаеш кой съм — казвам аз. — Отнело ти е съвсем малко проучване. Вероятно някой от твоите хора е наблюдавал летището, а друг е наблюдавал пътя. Аз залагам на брадатия в онова „Пежо“.

— Зора си знаеше! — казва Зора. — Трябваше да ме оставиш да…

Отново го спирам с един жест на ръката.

— Следил си ни — казвам аз, — но това не означава, че разполагаш със снайперист, който е толкова точен, че да ни уцели от такова разстояние. Двама от моите хора са наоколо. Ако имаше снайперист, щяха да знаят. Вътре имаш още хора. По-точно, трима. Никой от тях не е насочил към нас далекобойно оръжие. Щяхме да го забележим.

Усмивката отново потрепва.

— Изглеждаш много уверен в себе си, господин Локуд.

Свивам рамене.

— Възможно е да греша. Но шансовете да имаш някъде скрити достатъчно въоръжени мъже, които да повалят и четирима ни, преди самият ти да умреш, ми се струват повече от нищожни.

Дебелия Ганди започва бавно да пляска с ръце.

— Репутацията ти е заслужена, господин Локуд.

Репутация. Виждате ли какво имам предвид под окуражавам, разпространявам и преувеличавам?

— Бих могъл да се впусна в подробни обяснения как всичко това е с цел да спечелиш малко време — казва Дебелия Ганди, — но двамата с теб сме светски мъже. Излязох, за да поговорим. Излязох, за да можем да се договорим и да оставим всичко това зад гърба си.

— Ти не ме интересуваш — казвам. — Бизнес начинанията ти не ме интересуват.

Бизнес начинанията му, разбира се, включват изнасилени и малтретирани тийнейджъри. Зора ме поглежда така, сякаш може би него самия го интересуват.

— Тук съм заради Рийс — казвам му аз.

Усмивката напуска лицето на Дебелия Ганди.

— Ти си онзи, който уби трима от моите хора.

Сега е мой ред да се усмихна широко. Искам да спечеля малко време, така че привличам погледа му върху себе си. Искам Зора да продължава да оглежда къщата и периметъра, за всеки случай.

— Освен това взриви стената ми.

— Самопризнание ли очакваш? — питам аз.

— Не — казва той.

— Може би отмъщение?

— Отново не — твърде бързо отговаря Дебелия Ганди. — Ти искаш Рийс Болдуин. Разбирам те. Той ти е братовчед. Но аз също искам някои неща.

Няма смисъл да го питам какви. Сам ще ми каже.

— Искам предишния си живот — казва Дебелия Ганди. — Полицията не разполага с нищо срещу мен. Патрик Мур се върна в Съединените щати. Няма да се върне, за да даде показания. Майрън Болитар твърди, че ме е видял да го намушквам, но в крайна сметка беше тъмно. Също така бих могъл да пледирам, че е било самозащита. Очевидно е, че сме били нападнати. Дупката в стената е доказателство за това. Никой от хората ми няма да проговори. Всички файлове и доказателства са все така на сигурно място в облака.

— Полицията не разполага с нищо — съгласявам се аз. — Но не мисля, че най-големият ти проблем е полицията, нали така?

— Най-големият ми проблем — казва Дебелия Ганди — си ти.

Аз отново се усмихвам.

— Не искам да прекарам остатъка от живота си в очакване да почукаш на вратата ми, господин Локуд. Мога ли за момент да бъда откровен?

— Можеш да се опиташ — казвам аз.

— Не бях напълно сигурен, но когато „Ромас/улацио“ организира турнира… ами, след като бяхме научили всичко това за теб, ние си давахме сметка, че би било рисковано да участваме. И тогава разбрах. Разбрах, че ще трябва да те погледна право в очите, за да можем веднъж завинаги да сложим край на всичко това. Обмисляхме възможността — и ти казвам това съвсем откровено — да съберем няколко човека и да се опитаме да те убием.

— Но размислихте.

— Да.

— Защото аз щях да ги забележа. И щях да доведа още повече от моите хора. И щях да убия твоите хора, както и теб. А ако случайно ти и твоята шайка някак бяхте успели да ни надвиете…

Зора сякаш се задави, после гръмогласно се разсмя.

— Да надвие Зора?

— Говорим чисто хипотетично — успокоявам го аз. После се обръщам към Дебелия Ганди. — Дори ако някак бяхте успели да ни убиете, ти си знаел, че това няма да сложи край на цялата история. Майрън щеше да те открие.

Дебелия Ганди кимва.

— Никога нямаше да се приключи. Щях да прекарам остатъка от живота си, като постоянно се озъртам наоколо.

— По-мъдър си, отколкото предполагах — казвам аз. — Затова нека ти предложа нещо просто. Даваш ми Рийс. Аз го завеждам вкъщи. И край. Никога повече няма да се сетя за теб. Забравям, че съществуваш. А ти забравяш, че съществувам аз.

Сделката е добра, мисля си, но се чудя дали ще мога да я спазя. Дебелия Ганди се беше опитал да премахне Майрън. Това не беше някаква дреболия. Не бих го убил просто за да отмъстя, задето се е опитал — все пак това беше съвсем разбираемо от негова страна, — но не мога да не се тревожа както за психическата му стабилност, така и за личния му интерес. Този мотив все още не е излязъл от уравнението.

Неговото „постоянно озъртане наоколо“ важи и за двама ни.

— Не е толкова просто — казва Дебелия Ганди.

Добавям малко твърдост към гласа си.

— Точно толкова просто е. Дай ми Рийс.

Той свежда поглед към земята и поклаща глава.

— Не мога.

Следва миг колебание, не повече. Знам какво ще стане след това, но не мога да направя нищо, за да го предотвратя. С изумителна грация, която всеки път ме изненадва, Зора се завърта и подсича краката на Дебелия Ганди. Дебелия Ганди се стоварва по гръб като чувал с картофи. Чува се „пуф“, когато въздухът излиза от белите му дробове.

Зора застава над поваленото му тяло. После вдига своето остро като бръснач (буквално) токче в пълна готовност да стъпи с всичка сила върху лицето на Дебелия Ганди. Вместо това Зора доближава острието на кинжала на милиметри (отново буквално) от роговицата на Дебелия Ганди.

— Грешен отговор, сладурче — казва му Зора. — Опитай отново.

Глава 24

Майрън седна на стола на баща си пред телевизора.

Баща му го попита:

— Ще стоиш буден, докато се прибере Мики?

Когато Майрън беше тийнейджър, баща му стоеше буден вечер, седнал на своя стол, и чакаше децата му да се приберат. Никога не определи вечерен час на Майрън — „Имам ти доверие“ — и никога не каза на Майрън, че стои буден, за да го чака. Когато Майрън влезеше в къщата, баща му или се преструваше на заспал, или вече беше успял да се промъкне на горния етаж.

— Да.

После с усмивка каза:

— Мислиш си, че не знаех?

— Какво не си знаел?

— Че ме чакаше буден, докато се прибера вкъщи.

— Не можех да заспя, докато не се уверя, че си в безопасност — сви рамене баща му. — Но знаех, че знаеш.

— Откъде?

— Никога не ти определих вечерен час, помниш ли? Казах, че ти имам доверие.

— Точно така.

— Но когато ти разбра, че те чакам буден, започна да се прибираш вкъщи по-рано. За да не се налага да стоя и да се тревожа до късно.

Баща му го погледна и вдигна едната си вежда.

— Съответно ти всъщност се прибираше по-рано, отколкото ако ти бях определил вечерен час.

— Какъв пъклен план — каза Майрън.

— Просто се възползвах от онова, което вече знаех.

— Което е?

— Че си добро момче — каза баща му.

Мълчание. Мълчание, което беше нарушено от майка му, която се провикна от кухнята.

— Какъв прочувствен момент между баща и син. Сега може ли да си лягаме?

Баща му се подсмихна.

— Идвам. Ще ходим ли на мача на Мики утре? Домакини са.

— Сутринта ще дойда да те взема — каза Майрън.

Майка му подаде глава от кухнята.

— Лека нощ, Майрън.

— Защо ти никога не стоя будна да ме чакаш, докато се прибера? — попита я Майрън.

— Жената се нуждае от разкрасителен сън. Какво, да не мислиш, че си оставам толкова съблазнителна по някаква случайност?

— Това е добър урок в брака — каза баща му.

— Кое?

— Балансът. Аз стоях буден вечерта. Майка ти спеше като бебе. Това не означава, че не се е тревожела. Но нашите силни и слаби черти се допълват една друга. Ние сме двойка. Разбираш ли? Това беше моят принос. Нощната смяна.

— Но освен това ти винаги ставаше пръв сутрин — каза Майрън.

— Е, да, така е.

— Тогава мама в какво е била добра?

Майка му от кухнята:

— Не искаш да знаеш.

— Елън! — извика баща му.

— О, успокой се, Ал. Такъв си сухар.

Майрън вече беше пъхнал пръсти в ушите си. Започна да повтаря „Ла, ла, ла, не мога да ви чуя“ и баща му бавно се запъти към кухнята. Той извади пръстите си едва когато и двамата се бяха качили на горния етаж. Облегна се на стола и погледна през прозореца. Столът беше нагласен толкова прецизно, че от него да се вижда както телевизора, така и всяка кола, която се приближи към къщата.

Пъклен план, наистина.

Беше почти един часът сутринта, когато Майрън видя колата на Мики. Зачуди се дали не трябва и той да се престори на заспал, но нямаше да успее да заблуди Мики. Майрън беше останал буден по три причини. Първо: обикновена загриженост. Второ: за да не се налага да будува баща му. И трето — най-очевидното: за да узнае какво се е случило, след като Майрън остави Мики и Ема в къщата на семейство Мур.

Майрън стоеше в мрака и чакаше. Изминаха пет минути. Майрън погледна навън. Колата все още беше там. Нищо не светеше. Нищо не помръдваше. Майрън се намръщи. Той взе мобилния си телефон и изпрати съобщение на Мики: „Всичко наред ли е?“.

Никакъв отговор. Измина още една минута. Нищо. Майрън отново погледна телефона си дали няма отговор. Nada. Започна да го обзема неприятно чувство. Набра телефония номер на Мики. Автоматично се включи гласова поща.

Какво, по дяволите…?

Той стана от стола на баща си и тръгна към входната врата. Не, това би било твърде явно. Той се запъти към кухнята и излезе през вратата към задния двор. Навън беше съвсем тъмно, затова Майрън използва фенерчето на мобилния си телефон. Той заобиколи къщата и стигна до алеята за автомобили, която беше достатъчно осветена от уличните лампи. Отново нищо.

Майрън се сниши и започна да се промъква откъм задната част на колата. Баща му беше полял моравата неотдавна. Пантофите на Майрън бързо подгизнаха. Страхотно. Намираше се на около двайсет метра от багажника на колата. После на десет. Накрая вече стоеше приклекнал до задната броня.

Изреди наум всички възможни варианти, за които можеше да се сети, за да си обясни защо все още никой не беше излязъл от колата. И тъкмо когато Майрън се втурна и грабна дръжката на шофьорската врата, отговорът го осени…

…с една секунда закъснение.

Ема изкрещя.

Мики извика:

— Какво, по дяволите, Майрън?

Двама тийнейджъри. В кола. Късно вечерта.

Майрън за миг си спомни как неговият собствен баща беше влязъл в стаята му, докато двамата с някогашната му възлюбена, Джесика, се бяха отдали на интимности. Баща му просто беше стоял на вратата, стъписан — и в онзи момент Майрън просто не можа да разбере защо баща му не се извини веднага и не затвори вратата.

Сега разбра.

— О — каза Майрън.

После добави:

— О.

— Какво ти става? — сопна се Мики.

— О — каза отново Майрън.

И двамата бяха, както Майрън с радост установи, облечени. По косите, дрехите и грима имаше известни смущения. Но бяха облечени.

Майрън посочи с палец назад през рамото си.

— Може би е най-добре да чакам в къщата.

— Мислиш ли?

— Да, добре. Разбрах.

— Тръгвай! — извика Мики.

Майрън се обърна и се повлече към къщата. Преди да стигне до вратата, Ема и Мики вече бяха излезли от колата и се заеха да пооправят дрехите си, докато вървяха след него. Когато Майрън отвори вратата и всички влязоха в къщата, вътре стоеше баща му, облечен в пижамата с Хоумър Симсън, която Майрън му беше купил за миналия Ден на бащата.

Баща му погледна Майрън. После погледна Мики и Ема.

— Излязъл си навън? — обърна се той към Майрън.

— Да.

— Никога ли не си бил тийнейджър? — Баща му поклати глава и се опита да сдържи усмивката си. — Знаех си, че не трябва да ти поверявам нощната смяна. Лека ви нощ.

Баща му се качи на втория етаж. Майрън и Мики стояха и гледаха в пода. Ема въздъхна и каза:

— Дръжте се като големи хора. И двамата.

Тримата си взеха по нещо студено за пиене и седнаха около кухненската маса.

— И така — попита Майрън, — какво впечатление ви направи Патрик? Искам да кажа, ако това наистина е Патрик.

— Нормално хлапе — каза Мики.

— Твърде нормално — добави Ема.

— Какво имаш предвид?

Ема сложи ръце върху масата. Освен че се обличаше в черно и носеше черен грим, Ема имаше и многобройни татуировки по целите си ръце. Носеше сребърни бижута, включително два пръстена с черепи.

— Знаеше най-новите филми — каза тя.

— Беше в час с най-модерните видеоигри — каза Мики.

— Знаеше за всички съвременни мобилни приложения.

— Както и за всички социални мрежи.

Майрън помисли над това.

— Не мисля, че през цялото това време са го държали зад решетки. Особено през последните, не знам, години. Все пак е работил на улицата. Живял е под зала за игри. Въпросният тип, който го е държал в Лондон, е много запален по компютърните игри. Не е ли възможно това да е причината?

— Възможно е — каза Мики.

— Но не ти се вярва?

Мики сви рамене.

— Какво?

— Не мисля, че е този, за който се представя — каза Мики.

Майрън погледна Ема. Ема кимна.

— Ръцете му — каза тя.

— Какво за тях?

— Гладки са.

— Все пак не се е занимавал с тежък физически труд — изтъкна Майрън.

— Знам — каза Ема, — но и не изглеждат като ръцете на човек, работил на улицата. И не е само това, зъбите му също. Равни са; бели са. Може би има невероятни гени, но по-скоро залагам на това, че е имал достъп до професионални зъболекарски грижи и е носил шини.

— Трудно е да се обясни — каза Мики, — но Патрик не звучи, ами, като да е работил на улицата. Не изглежда да е бил жертва на тормоз, освен, сещаш се, съвсем наскоро. Искам да каже, че, ъъ, дори някой да го е „държал“ някъде, то… ами…

— А споменахте ли отвличането? — попита Майрън.

— Опитахме се — каза Ема. — Но той винаги отклоняваше темата.

— Франческа му помагаше — каза Мики.

— Как по-точно?

— Някак го закриляше — каза Ема. — Което е напълно разбираемо, мисля.

— И всеки път, щом се опитвахме да повдигнем темата за случилото се…

— Или дори да споменем името на Рийс…

— Тя прекъсваше разговора и веднага започваше да плаче или да го прегръща — каза Мики. — Всъщност Патрик изглеждаше съвсем нормален, но сестра му беше малко особена.

— Не съм сигурна, че бих употребила думата „особена“ — каза Ема. — Брат й се прибира вкъщи след десет години. Мисля, че би било странно, ако Франческа не беше толкова развълнувана.

— Да, може би да — каза Мики. Но не го каза с особено голям ентусиазъм.

— Опитахме се да повдигнем отново темата за отвличането, когато тя излезе с Кларк.

— Момент — каза Майрън. — Кларк Болдуин? Братът на Рийс?

— Да.

— Бил е там?

— Дойде да вземе Франческа — каза Мики.

— И двамата учат в Колумбийския университет — каза Ема. — Дойде, за да я закара обратно към общежитията.

Майрън замълча.

— Това важно ли е? — попита Ема.

— Не знам — продължи да размишлява Майрън. — Странно е; нищо повече. Може би, не знам, мислите ли, че имат някаква романтична връзка?

Мики завъртя очи към тавана, както само един тийнейджър е способен да го направи.

— Не.

— Защо си толкова сигурен?

— Старите хора — каза Ема, като се обърна към Мики и поклати глава. — За тях да си гей е нещо, което се случва само по филмите.

— Кларк е гей?

— Да. А и какво значение би имало, ако имат връзка? Когато се е случило всичко онова, те не са ли били, не знам, десетгодишни?

Нещо човъркаше в мозъка на Майрън, но той все още не можеше да разбере точно какво. Той се върна към настоящия разговор.

— Значи, след като Франческа е излязла, вие сте опитали отново да повдигнете темата за отвличането?

— Да, но Патрик съвсем се умълча.

— Напълно се затвори.

— Малко след това си тръгнахме.

Майрън се облегна назад.

— Как ви звучеше?

— Звучеше?

— Намерихме го в Лондон — каза Майрън. — Нямаме представа колко време е прекарал там. Доловихте ли някаква особеност в акцента му?

— Това е добър въпрос — каза Ема. — Акцентът му като цяло беше американски, но…

Тя се обърна към Мики. Той кимна.

— Сякаш имаше и още нещо — каза Мики. — Не мога да определя точно какво. Не звучеше, като да е израснал наоколо. Но и не звучеше, като да е израснал в Англия.

Майрън обмисли всичко това, но нищо не му хрумна. После продължи:

— И какво правихте през цялото време?

— Ядохме пица — каза Ема.

— Гледахме филм — добави Мики.

— Играхме на видеоигри.

— Говорихме си.

— А, да, Патрик каза, че си имал приятелка — каза Ема. — Но живеела другаде.

— Приятелка? — каза Майрън.

— Да, но после веднага млъкна. Каза го, не знам, като хлапе, което иска да се изфука с нещо.

— Сещаш се — каза Мики. — Както когато някое момче се премести да живее в нов град и разказва как си има приятелка в Канада или някакво друго далечно място.

— Не ни разбирай погрешно — каза Ема. — Беше доста мил. Всички на неговата възраст говорят такива неща. Просто беше… не знам. Беше съвсем нормален.

Мики кимна.

— Благодаря ви. Бяхте много полезни.

— О, не сме свършили — каза Ема.

Майрън ги погледна.

— Сложих му хак на компютъра — каза Мики.

— В смисъл, че…

— В смисъл, че можем да видим всичко, което пише през клавиатурата си. Имейли, социални медии, без значение.

— Еха — каза Майрън. — Кой го наблюдава?

— Спун.

Спун беше другият близък приятел на Мики — ако все още се смяташе, че и с Ема бяха просто „приятели“ — и беше от онези хлапета, на които добронамерено казваха (нищо чудно все още да им казват така) — леко смотани зубъри. Освен това Спун беше и невероятно смел.

— Как е той?

Мики се усмихна.

— Отново може да ходи.

— И да тормози всички останали — каза Ема. — Както и да е, той ще ни каже, ако се появи нещо важно.

Майрън не беше сигурен какво точно трябва да каже. Не му харесваше, че са прекрачили точно тази морална граница, но не беше в настроение да им чете лекции на тема лично пространство, а и най-важното, също така не искаше да пропусне евентуалната възможност да открие истината. Но границата си беше тънка. Патрик може и да не е Патрик. Патрик може би разполага с разковничето, което ще им помогне да открият другото изчезнало момче. От друга страна, беше ли оправдано да се шпионира един тийнейджър? Изобщо беше ли законно?

Майрън смяташе, че във всеки човек, който знае какво точно трябва да направи в подобна ситуация и може да прецени, без да му мигне окото, дали е редно да се шпионира, или не, има нещо донякъде съмнително.

Животът не е толкова черно-бял.

— Има още нещо — каза Ема.

— Какво?

Ема нервно погледна Мики.

— Какво? — отново каза Майрън.

Мики направи знак на Ема да продължи. Ема въздъхна и бръкна в дамската си чанта. Извади прозрачно найлоново пликче — от онези, които ти дават на летището, за да сложиш в тях тоалетните си принадлежности.

— Ето.

Ема подаде пликчето на Майрън. Той го вдигна във въздуха и го разгледа. В него имаше четка за зъби и няколко дълги косъма. Той отпусна ръка и след малко каза:

— Това да не са…?

Ема кимна.

— Взех четката за зъби от банята на Патрик — каза тя. — После се промъкнах през коридора и взех няколко косъма от четката за коса на Франческа.

Майрън запази мълчание. Просто стоеше и гледаше втренчено съдържанието на пликчето.

Мики се изправи. Ема също.

— Решихме, че може би ще искаш да им направиш ДНК тест или нещо такова — каза Мики.

Глава 25

Вече сме вътре в къщата.

Само двамата сме, Дебелия Ганди и moi. Зора пази пред вратата. Спътниците на Дебелия Ганди — двама от мъжете, които Майрън беше описал като „геймъри“, след като го беше посетил, и още един младеж, за когото е напълно възможно да е непълнолетен — са при него на двора.

— Приятелят ти Зоро — започва Дебелия Ганди.

— Зора.

— Моля?

— Името му е Зора, не Зоро.

— Не исках да го обидя.

Не отговарям нищо. Просто го гледам.

— Направих чай — казва Дебелия Ганди.

Не докосвам чашата си. Вместо това се замислям за младежа — онзи, който може би е непълнолетен. Във филмите лошите често казват как това е „просто бизнес“. Аз обаче почти никога не им вярвам. Без значение дали е добър, или лош, човек се стреми към онова, което го интересува. Повечето наркопласьори например употребяват стоката си. Хората от порноиндустрията, с които съм имал възможност да се запозная, са пристрастни към дейностите в тази сфера. Онези, които се занимават със силов рекет, рядко изпитват отвращение при гледката на нечие страдание или кръв. Всъщност почти винаги изпитват удоволствие.

Между другото, осъзнавам как всичко това важи и за мен, разбира се — без капчица ирония.

Какво целя да кажа? Дебелия Ганди може да разправя колкото си иска, че за него всичко това е просто бизнес и печалба, но аз не съм сигурен, че му вярвам. Чудя се дали зад дейността, с която е избрал да се занимава, се крие някакъв личен и не особено приятен мотив.

Чудя се дали не трябва да направя нещо по въпроса.

— Не мога да ти дам братовчед ти — казва Дебелия Ганди, — защото той не е при мен.

— Колко жалко — казвам.

Той не ме поглежда в очите. Това е добре. Страхува се от Зора. Страхува се от мен. Както сам каза, не иска да прекара остатъка от живота си, като постоянно се озърта наоколо. Точно затова вярвам в мащабното и прекомерно отмъщение. Това кара следващият враг да се замисли, преди да действа.

— Къде е той? — питам.

— Не знам. Никога не е бил при мен.

— Но Патрик Мур беше.

— Така е, да. Но не поради причината, която си мислиш.

Той се навежда напред и взима своята чаша чай.

Питам:

— Колко дълго беше твой служител Патрик Мур?

— Работата е там — казва той и отпива от чашата си, — че никога не е бил.

Кръстосвам крак върху крак.

— Поясни, моля.

— Ти уби моите хора — казва той. — Трима от тях.

— Все още ли очакваш самопризнание?

— Не, разказвам ти какво се случи. Започвам от самото начало.

Аз се облягам назад и го подканям с жест да продължи. Дебелия Ганди не ползва деликатната дръжка на чашата за чай. Вместо това нежно обгръща чашата с ръце, сякаш е ранена птичка, която има нужда от закрила.

— Така и не попита моите хора защо са отишли при Патрик Мур, нали?

— Нямаше време за това — казвам.

— Може би. А може би си действал прибързано.

— Или пък те.

— Така да бъде, приятелю. Така да бъде. Но да не се отклоняваме. Ще ти разкажа какво се случи. После ти прецени как да постъпим, става ли?

Кимвам.

— Значи, това хлапе, Патрик Мур, се появява на моя територия. Разбираш от тези неща, нали, господин Локуд? Териториални вражди?

— Продължавай.

— И значи, моите хора разбират за това. Възможно е да имаш право. Може и да са действали грубичко; не знам. Не съм бил там. Но това им е работата. Научил съм, че на улицата понякога е по-добре да действаш грубичко. Прибързано.

Долавям ехото на собствените си оправдания за поведението ми. Не се трогвам ни най-малко.

— Значи, те приклещват Патрик Мур. Предполагам, че са сметнали за нужно да го използват като пример какво се случва с такива като него. Тогава се появяваш ти. Реагираш като човек, който иска да го защити. Но кажи ми, господин Локуд, какво направи тогава Патрик Мур?

— Избяга — казвам.

— Именно, приятелю мой. Избягал е. Всички са избягали. Включително и Гарт.

— Гарт?

— Младежът с нашийника.

— Аха — казвам.

— Естествено, Гарт е разказал какво се е случило. Информацията стигна до мен. Аз му се обадих. Той ми обясни как новото хлапе се е появило на наша територия и как някакъв хилав господин е ликвидирал хората ми.

Аз вдигам вежда.

— Хилав господин?

— Негови думи, не мои.

Усмихвам се. Знам, че това не е вярно, но не обръщам внимание.

— Продължавай.

— Ами, можеш да си представиш, господин Локуд, какво си помислих. Трима от моите мъже са накълцани заради нещо, което прилича на дребна териториална вражда. Не знам как стоят нещата в Америка, но тук това не се случва просто така. Стигнах до извода, че някой — ти, сър — си решил да ми обявиш война. Стигнах до извода, че появата на този младеж, Патрик Мур, както се оказа впоследствие, е била част от капана — че той работи за теб и че ти целиш да изпробваш възможностите и решителността ми. Разбираш ли?

— Да.

— Честно казано, аз не разбирах напълно. Тези улици не са чак толкова доходоносни. Поне не и когато става дума за тази конкретна търговия. Затова започнах да търся онова момче, което беше избягало. Патрик. Гарт каза, че го е чул да произнася няколко думи, и е звучал като американец. Това ме обърка още повече. Каква причина можеше да има някакви американци да поискат да ми отнемат територията? Но така или иначе, аз се заех да го издирвам.

Той оставя чашата си с чай.

— Може ли да проявя известна нескромност?

— Моля.

— Аз, общо взето, съм господарят на улиците на Лондон. Поне що се отнася до този конкретен пазар. Знам хотелите. Знам бордеите. Знам приютите и гарите на железопътния и обществения транспорт, в които се крият младежите. Знам парковете, алеите и тъмните ъгълчета. Никой не може да открие един изчезнал тийнейджър по-лесно от мен. Моите служители могат да претърсят района много по-добре от всяко звено на силите на реда.

Той отпива още една глътка от чая си, млясва с устни и поставя чашата обратно на масата.

— Така че обявих тревога, господин Локуд. И на моите хора не им отне дълго да открият момчето. Опитвал се е да се регистрира в някакъв малък хотел и е искал да плати в брой. После изпратих няколко от по-възрастните си служители — вероятно са ти направили впечатление със своите камуфлажни панталони — да го заловят. Така и сториха. И го доведоха при мен в игралната зала.

Той отново отпива от чая си.

— Патрик е бил сам, когато си го открил? — питам.

— Да.

Обмислям това.

— Някой от твоите хора познаваше ли го?

— Не.

— Продължавай — казвам.

— Моля те да разбереш, господин Локуд, че към онзи момент аз все още вярвах, че този американец цели да затрудни, а вероятно и да разгроми бизнеса ми.

Кимвам.

— Следователно си се отнесъл с него като с враг.

Усмивката на Дебелия Ганди излъчваше облекчение.

— Да, значи разбираш, нали така?

Не му помагам по никакъв начин.

— После, така да се каже, го разпитах.

— Той ти е казал кой е — обобщавам аз. — Че е бил отвлечен.

— Да.

— Ти какво направи?

— Каквото правя винаги. Да проучвам нещата.

Спомних си какво ми беше казал Майрън за индийския афоризъм на Дебелия Ганди.

— По-добре да знаеш, отколкото да питаш — казвам.

Информацията, че съм запознат с този израз, го кара да се напрегне.

— Ъъ, да.

— Какво откри?

— Историята му се потвърди, което предизвика в мен известно колебание. От една страна, можех да го предам на властите. Можеше дори да стана нещо като герой, задето съм го спасил.

Поклащам глава.

— Но това би привлякло твърде много внимание към теб.

— Именно. Героите винаги си спечелват врагове. Понякога дори в полицията.

— Затова си решил да потърсиш начин да се облагодетелстваш.

— Честно казано, не знаех какво да направя. Не се занимавам с отвличания. Също така исках да разбера по-добре каква е опасността. Все пак трима от мъжете ми бяха мъртви. И признавам пред теб, господин Локуд, че не бях сигурен как точно да постъпя.

Започвам да разбирам.

— И тогава се появява Майрън.

— Да. Той открива Гарт в парка. Карам Гарт да го доведе в игралната зала. Осъзнавам, че това е моят шанс. Мога да спечеля пари. Мога да се отърва от Патрик. Мога да отмъстя за убитите си хора.

— Другото момче, което Майрън е видял в килията — казвам аз. — Предполагам, че е било просто примамка?

— Да, беше просто едно от момчетата на сходна възраст.

— Решил си, че за две момчета можеш да вземеш повече пари, отколкото за едно.

Дебелия Ганди кимва и разперва ръце.

— Останалото го знаеш.

Така е, но имам нужда да съм сигурен.

— И никога не си виждал Рийс Болдуин.

— Не.

— И нямаш представа къде се намира?

— Никаква. А сега следва и предложението ми, в случай че искаш да го чуеш.

Облягам се назад със скръстени крака. Подканвам го с жест да продължи.

— Ти забравяш за мен. Аз забравям за теб. Продължавам да живея живота си. С изключение на едно. Разполагам с всички тези ресурси на улицата. Разполагам с контакти. Използвам ги. По същия начин, по който намерих Патрик Мур, се опитвам да намеря и Рийс Болдуин, ако може да бъде намерен.

Обмислям това. Звучи като честна сделка. Казвам му го. Това го изпълва с облекчение. Имаме сделка. Засега.

— Още един въпрос — казвам.

Той чака.

— Каза „ако може да бъде намерен“.

Лицето му леко помръква.

— Предполагам — продължавам, — че си попитал Патрик Мур за местоположението на Рийс Болдуин.

Той лекичко трепва.

— Не ме интересуваше особено — отговаря той.

— Но си го попитал.

— Попитах го, да.

— Той какво каза?

Дебелия Ганди ме поглежда право в очите.

— Каза, че Рийс е мъртъв.

Глава 26

Общежитията „Морнингсайд“ към Колумбийския университет представляват един смайващо живописен правоъгълник, сгушен между „Бродуей“ на запад, авеню „Амстердам“ на изток, 116-а улица на юг и 120-а улица на север. Входът е по „Колидж Уок“ от 116-а улица, откъдето ненадейно, като през гардероба от Нарния, човек се телепортира от застаряващия град, от Манхатън в най-градската му част, право сред тази идилия в зелено и керемидено, сред куполи и бръшлян. Тук човек се чувства защитен и откъснат от реалността — и може би за четирите години, които ще прекара тук, преди да се дипломира, човек би трябвало да се чувства точно така.

Есперанца се беше свързала с администрацията на общежитията и беше научила, че Франческа Мур живее в апартамент за шестима в сградата „Ръгълс Хол“. Часът беше седем сутринта. Наоколо цареше почти пълна тишина. За да влезеш в сградата, беше необходима студентска карта, затова Майрън зачака до вратата. С цел да се слее с обстановката, Майрън си беше сложил бейзболна шапка и носеше празна кутия за пица.

Майрън Болитар, Повелителят на дегизировката.

Когато едно момче най-сетне се показа от входа, Майрън грабна вратата, преди да се затвори. Момчето, вероятно свикнало разни доставчици да влизат и излизат по всяко време на денонощието, не каза нищо.

Майрън Болитар, Повелителят на дегизировката, беше вътре.

По коридорите цареше свръхестествена тишина. Майрън се отправи към втория етаж и откри вратата на стая 217. Беше дошъл толкова рано, защото беше преценил, че Франческа, както всеки студент, все още спи и следователно щеше да бъде тук, а може би дори още леко замаяна. Това можеше да се окаже от полза. Да я хване неподготвена. Да, сигурно щеше малко да наруши спокойствието на съквартирантите й, но той реши, че подобни косвени щети са в рамките на допустимото.

Майрън не знаеше какво точно се надява да открие, но безцелното лутане беше голяма част от неговите така наречени детективски умения. Номерът не е да претърсваш щателно купата, за да намериш иглата, а наслуки да скачаш из различни купи, да вършееш гол и бос из тях и да се надяваш да се натъкнеш на някоя, ох, игла.

Майрън почука на вратата. Нищо. Почука малко по-силно. Още нищо. Той отпусна ръка на дръжката и леко я завъртя. Вратата беше отключена. Замисли се дали просто да не влезе, но не — непознат възрастен мъж влиза в стая в студентско общежитие? Не беше много умно. Когато почука отново, вратата най-сетне се отвори.

— Господин Болитар?

Не беше Франческа Мур. Беше Кларк Болдуин.

— Здрасти, Кларк.

Кларк беше облечен с тениска, с няколко номера по-голяма от необходимото, и карирани боксерки, за които дори бащата на Майрън би преценил, че са ретро. Лицето му беше бледо, а очите му червени.

— Какво правите тук? — попита той Майрън.

— Бих могъл да ти задам същия въпрос.

— Ъъ, аз следвам тук. Живея тук.

— О — каза Майрън. — Двамата с Франческа сте съквартиранти?

— Ами, да.

— Не знаех.

— Нямаше причина да знаете — каза Кларк.

Напълно вярно.

— Шестима сме — продължи Кларк, сякаш искаше да поясни или да се ориентира в обстановката. — Три момчета и три момичета. Двайсет и първи век. Смесени общежития, смесени стаи, тоалетни за транссексуални, имаме си всичко.

— Може ли да вляза? — попита Майрън.

Зад гърба му се чу мъжки глас:

— Какво става, Кларк?

— Продължавай да спиш, Мат — каза Кларк. — Всичко е наред.

Кларк се измъкна навън в коридора и затвори вратата зад себе си.

— Защо сте тук?

— Дойдох да говоря с Франческа — каза Майрън.

Нещо се стрелна по лицето му.

— За какво?

— За изпита по икономика — каза Майрън. — Чух, че ще е просто кошмарен.

Кларк се намръщи.

— Трябва ли да се засмея?

— Е, признавам си, че не е от най-добрите ми шеги, но…

— Майка ми каза, че вие и братовчед ми Уин се опитвате да откриете Рийс.

Майрън кимна.

— Така е.

— Но Франческа не знае нищо.

Майрън му спести цялата метафора с вършеенето из купа сено.

— Може би знае повече, отколкото си мисли, че знае.

Кларк поклати глава.

— Щеше да ми е казала.

Не бързай, помисли си Майрън. Ако стоиш пред купа сено, повършей малко из нея, преди да търсиш друга. Или нещо такова. Накратко, прояви още малко търпение с Кларк.

— Вие двамата сигурно сте доста близки — каза Майрън.

— Франческа е най-добрата ми приятелка.

— Израснали сте заедно?

— Да. Но ни свързва много повече от това.

Една врата надолу по коридора се отвори. Някакво момче се препъна, докато излизаше от нея, точно както само един студент в ранна сутрин може да го направи.

— Единствено тя ме разбираше — продължи Кларк. — Знаете ли какво имам предвид?

Майрън знаеше, но каза:

— Представи си, че не знам.

— Бяхме просто деца. Бяхме едва в пети клас.

— Помня. В класа на господин Хиксън.

— Диксън.

— Вярно, извинявай. Диксън. Продължавай.

Кларк преглътна и потърка брадичката си.

— И така, бяхме просто малки деца. Да, двамата с Франческа бяхме приятели, но не е като да сме прекарвали много време заедно. Нали знаете как е в тази възраст?

Майрън кимна.

— Момчетата са с момчетата, момичетата с момичетата.

— Да. Но после всичко… имам предвид, че малките братчета и на двама ни — Кларк щракна с пръсти — изчезнаха. Просто така. Можете ли да си представите как ни се отрази това?

Майрън не беше сигурен дали въпросът е риторичен, или не. В коридора се носеше спарената воня на разлята бира и студентски тревоги. На стената имаше табло, отрупано с листовки и обяви за срещите на всевъзможни групи и клубове — всичко от бадминтон до екзотични танци, от теория на феминизма до ансамбъл от флейти. Имаше клубове, чиито имена Майрън не разбираше, като „Оркeзис“, „Гайа“ и „Таал“, а и какво точно представляваше „Танцова трупа Пепелянка“?

— Първоначално, когато брат ти изчезне, си стоиш вкъщи и не ходиш на училище — каза Кларк някак отнесено. — Вече не помня колко дълго. Седмица ли беше, един месец? Не помня. Но в някакъв момент трябва да се върнеш и когато го направиш, всички те гледат, все едно си някакво извънземно. Приятелите ти. Учителите ти. Всички. А след училище се прибираш вкъщи и там е още по-ужасно. Родителите ти са на ръба. И са като вкопчени в теб, защото вече се страхуват да не загубят и другото си дете. Затова се прибираш вкъщи и се опитваш да избягаш в стаята си, но когато правиш това, минаваш точно покрай стаята му. Всеки ден. Продължаваш да живееш — и въпреки това никога не можеш наистина да продължиш. Опитваш да се измъкнеш от сенките, но в един момент виждаш тъжното лице на майка си и това отново те събаря на земята.

Кларк сведе глава.

А междувременно, помисли си Майрън, си просто дете.

Майрън не беше сигурен дали това беше най-правилното нещо, което можеше да направи, но в крайна сметка отпусна ръка на рамото на момчето.

— Благодаря ти — каза Майрън.

— За какво?

— Че сподели това с мен. Трябва да е било кошмарно.

— Беше — каза Кларк, — но не това искам да изтъкна. Тя ми помогна.

— Франческа.

Кларк кимна.

— Имах си някой, който не просто казваше, че разбира. Имах си някой, който разбираше напълно.

— Защото тя е преживявала същото.

— Точно така.

— И — каза Майрън — обратното. Тя също си е имала някого.

— Да, предполагам. Разбирате ме, нали?

Приятелство, споено от страданието — може би най-стабилното приятелство от всички.

— Разбира се.

— Първо на Франческа казах за сексуалната си ориентация — още преди да споделя с родителите си, — но тя, разбира се, вече знаеше. Можехме да си говорим за всичко.

— Имал си късмет, че е била до теб.

— Не можете да си представите, господин Болитар.

Майрън изчака, преди да зададе следващия си въпрос.

— А сега, когато нейният брат отново си е вкъщи?

Кларк не каза нищо.

— Сега, когато нейният брат отново си е вкъщи, а твоят не — продължи Майрън. — Отношенията ви промениха ли се?

Той каза с тих глас:

— Франческа я няма.

— Къде е?

— Вкъщи си е, предполагам.

— Мислех, че снощи си я докарал до тук.

— Кой ви каза това? — почти рязко попита той.

После добави:

— Да, вярно. Племенникът ви. Той беше в къщата.

Майрън не каза нищо.

— Вижте, имаше купон в едно от общежитията. Знам, че това звучи глупаво, като се има предвид, че брат й отново е вкъщи. Напоследък тя се чувстваше доста объркана. Напрегната. В смисъл, не ме разбирайте погрешно, тя е в пълен възторг. Не смееше дори за миг да се отдели от Патрик. Поне първоначално. Но може би сега започва да й идва в повече, разбирате ли какво искам да кажа?

— Разбира се — каза Майрън. — Това е напълно естествено.

— И така, тя ми написа съобщение да отида да я взема.

— И ти си я докарал тук?

— Да. Отидохме на купона. Беше лудница, но нищо, което да не сме виждали и преди. И двамата пихме. Може би малко повечко, не знам. Както и да е, в един момент тя започна да откача.

— В какъв смисъл да откача?

— Започна да плаче. Попитах я какво не е наред, но тя просто поклати глава. Опитах се да я успокоя. Заведох я навън, не знам, да глътне малко свеж въздух. Вместо това, тя се разплака още повече.

— Каза ли нещо?

— Само повтаряше през сълзи, че не било правилно, че не било честно.

— Кое не е честно?

Кларк сви рамене.

— Че нейният брат се е върнал, а моят не.

Мълчание. После:

— Ти какво каза?

— Казах й, че се радвам за нея. Казах й, че завръщането на Патрик у дома е добра новина и че все още можем да открием и моя брат. Но тя просто продължи да плаче. После каза, че трябва да отиде да види брат си. Сякаш просто за да се увери, че той е добре. За да се убеди, че всичко това не е просто някакъв сън. Аз я разбирам, а вие?

— Напълно.

— Преди постоянно сънувах подобни сънища. Как Рийс си е вкъщи, сякаш никога не е изчезвал. Затова й казах, че ще я закарам, но в същия момент пред къщата спря една кола на „Убър“. Тя се качи и каза, че скоро ще ми се обади.

— Направи ли го?

— Не. Но това беше само преди няколко часа. Уверявам ви, господин Болитар. Тя не знае нищо.

* * *

Нямаше смисъл да отива до дома на семейство Мур и да разпитва Франческа. Нанси или Хънтър просто щяха да му забранят. Освен това Майрън имаше други планове.

Когато спря колата, баща му го чакаше на моравата. Двамата отидоха да закусят в „Епес Есен“, деликатесен магазин и ресторант с „автентична еврейска кухня“ (според брошурата), който се намираше в другия край на града. Майрън и баща му си поръчаха едно и също — прочутия сандвич „Слопи Джо“. Много хора си мислят, че „Слопи Джо“ са онези сандвичи от училищната лавка, натъпкани с мляно месо и доматен сос. В „Епес Есен“ приготвят автентичен „Слопи Джо“ — огромен сандвич с ръжен хляб на три пласта, с руски сос, зелева салата с майонеза и поне три вида месо — в случая пуешко, пастърма и осолено говеждо.

Баща му погледна в чинията си и кимна одобрително.

— Ако Господ правеше сандвичи…

— Това би трябвало да бъде рекламният девиз на „Епес Есен“ — съгласи се Майрън.

Когато приключиха със закуската, те платиха сметката, качиха се в колата и пристигнаха в гимназията тъкмо когато момчетата излизаха за загрявка. Мики беше в средата на групичката. Отборът му щеше да бъде домакин на мач срещу най-големия им противник, гимназията „Милбърн“.

— Помниш ли как играхте срещу тях в последната ти година в гимназията? — попита баща му.

Майрън се усмихна.

— О, да.

Отборът на Майрън имаше само една точка преднина и пред един от играчите на „Милбърн“ се откриваше възможност да отбележи точно в последните две секунди преди края на играта. Той се стрелна, готов да вкара победоносния кош и в този момент Майрън му направи чадър и успя да заклещи топката между ръба на коша и таблото, така че времето изтече. Играчите на „Милбърн“ се развикаха, че е имало нарушение — трудно е да се каже дали беше така, или не, — но съдията не се намеси. И до ден-днешен, когато Майрън срещнеше някой от играчите на „Милбърн“, които бяха участвали във въпросния мач, те всеки път шеговито се оплакваха как съдията не е отчел нарушението.

Ах, този баскетбол.

В салона се беше събрала доста публика за това дерби. Някои хора сочеха с пръст и прошепваха нещо, докато Майрън минаваше покрай тях. Добре дошъл на местната знаменитост на училищния баскетбол. Някои от тях се приближиха, за да го поздравят — някогашни учители, някогашни съседи, онзи тип хора, които продължават да ходят на мачовете дори когато децата им вече не играят в тях.

От мястото си до линията за наказателен удар Мики ги забеляза и помаха с ръка, за да ги поздрави. Баща му — или в случая на Мики, дядо му — също помаха. После започна да се изкачва покрай скамейките. Баща му винаги сядаше на последния ред. Не искаше да бъде център на вниманието. Той никога не викаше, не подканяше, не „съветваше“, не критикуваше съдията, не се вайкаше, не се оплакваше. Понякога само ръкопляскаше. Ако се развълнуваше силно по време на важен мач, ако Майрън вкараше някой важен кош, можеше да каже „Добро подаване, Боб“ или нещо подобно, така че да поздрави друг от отбора. Баща му никога не викаше за собствения си син. Просто така стояха нещата.

— Ако трябва да те възхвалявам, за да знаеш, че се гордея с теб — каза веднъж бащата на Майрън, — значи някъде съм сгрешил.

Като човек, който никога не пропуска възможността да се разчувства, Майрън започна да си припомня отдавна отминалите дни, когато самият той се беше разгрявал на едно такова игрище, беше оглеждал салона и беше виждал баща си да се изкачва по стъпалата по две наведнъж. Не и днес, разбира се. Днес баща му се движеше по-внимателно и някак тромаво. Често спираше да си почине. Лицето му се изкривяваше от болка и той се задъхваше. Майрън протегна ръка, за да му помогне, но баща му поклати глава.

— Чувствам се чудесно — каза той. — Просто коляното се обажда.

Но не изглеждаше чудесно.

— Добре, татко.

Те седнаха на най-горния ред, само двамата.

— Тук горе ми харесва — каза баща му.

Майрън кимна.

— Майрън?

— Да?

— Добре съм.

— Знам.

— Майка ти и аз остаряваме, това е всичко.

Тъкмо там е проблемът, искаше да каже Майрън. Той разбираше всичко — всяко нещо с времето си, всичко тече, земята се върти, кръговратът на живота — но това не означаваше, че трябва да му харесва.

Чу се предупредителният сигнал. Играчите спряха да загряват и се отправиха към скамейките си. Мъжът на микрофона започна, както гласи правилникът на всяка гимназиална баскетболна среща в Ню Джързи, да чете щатските правила за спортсменско поведение:

— „Не се толерират враждебни изказвания или действия между съперниците и треньорите. Включително подигравки, провокации и ругатни, насочени към съперниците, както и всякакви подигравателни думи и действия или такива, които целят да злепоставят съперниците. Всякакви устни, писмени и физически действия, насочени срещу нечия раса, пол, етнически произход, недъг, сексуална ориентация или религия, няма да бъдат толерирани, биха могли да доведат до дисквалифициране на играча и може да доведат до наказания за целия му отбор. В случай на подобен коментар моментално ще бъде отсъдено наказание. Инструктирани сме да не предупреждаваме предварително. Ваша е отговорността да припомните тези правила на своя отбор.“

— Необходимо зло — каза баща му.

После посочи към мястото, където седяха бащите, и добави:

— Но онези задници това не ги спира.

Краткото отсъствие от училище на Мики не беше преминало без одумване. Отново играеше в отбора, колкото и невероятно да изглеждаше това преди няколко седмици, но все още бяха останали някои лоши чувства. Сред шумната групичка бащи Майрън забеляза своя стар враг и бивш съотборник в гимназията, Еди Тейлър, понастоящем полицейски началник на градчето. Тейлър все още не беше видял Майрън, но гледаше доста вторачено към Мики.

Това не се понрави на Майрън.

Майрън се вторачи в началника, докато онзи най-сетне усети погледа му, обърна се и погледна към Майрън. Двамата мъже стояха загледани един в друг още една или две секунди.

Ако имаш някакъв проблем, гледай мен — опита се да му каже Майрън с поглед, — а не племенника ми.

Баща му се обади:

— Не му обръщай внимание. Еди винаги е бил от онези хора, които хлапетата в днешно време наричат „дришльо“.

Майрън се изсмя с глас.

— Дришльо?

— Мда.

— Кой те научи на тази дума?

— Ема — каза баща му. — Харесвам я, а ти?

— Много — каза Майрън.

— Вярно ли е? — попита баща му.

— Кое?

— Че майката на Ема е Анджелика Уайът?

Трябваше да е тайна. Анджелика Ауйът беше една от най-известните актриси в света. С цел да предпази единственото си дете и личното му пространство, те се бяха преместили да живеят в едно огромно имение на един хълм в Ню Джързи.

— Вярно е.

— И ти я познаваш?

Майрън кимна.

— Бегло.

— Кой е бащата?

— Не знам.

Баща му се заоглежда наоколо.

— Учудвам се, че Ема не е тук.

Двамата притихнаха, защото играта започна. Майрън се наслаждаваше на всяка изминала секунда. Да седи с баща си във физкултурния салон и да гледа как племенникът му се справя блестящо в играта, която Майрън толкова силно обичаше — беше простичко и примитивно, и блажено удоволствие. Мъката се беше стопила. Липсваше му, разбира се, но времето му отдавна беше минало — а какво удоволствие му доставяше само да гледа как племенникът му се наслаждава на преживяването.

Гледката леко просълзи Майрън.

В един момент, след като Мики се завъртя със скок, баща му поклати глава и каза:

— Наистина е добър.

— Така е.

— Играе като теб.

— По-добър е.

Баща му се замисли над това.

— Времената са други. Може и да не стигне толкова далеч като теб.

— Хмм — каза Майрън. — Кое те кара да мислиш така?

— Как да кажа…? — започна баща му. — За теб, баскетболът беше всичко.

— Мики също е доста отдаден.

— Без съмнение. Но за него не е всичко. Има разлика. Нека ти задам един въпрос.

— Добре.

— Ако се замислиш над това, колко силно искаше да победиш, какво би си казал сега?

Мики отне топката. Тълпата нададе радостен вик. Майрън не се сдържа и се усмихна.

— Може да се каже, че бях леко вманиачен.

— Беше важно за теб.

— Адски важно — съгласи се Майрън.

Баща му повдигна едната си вежда.

— Твърде важно?

— Сигурно, да.

— Но това е едно от нещата, които те отличават от другите талантливи играчи. Този… „копнеж“ би било твърде слаба дума. Тази нужда да побеждаваш. Тази целеустременост. Заради нея беше най-добрият.

Уин беше казвал нещо подобно на Майрън, докато играеше в отбора на „Дюк“: Когато се състезаваш, сякаш не си на себе си…

— Но сега — продължи баща му — можеш да гледаш на нещата от друг ъгъл. Преживявал си трагедии и радости, които са те научили, че в живота има и по-важни неща от баскетбола. А Мики… не ме разбирай погрешно, но на Мики му се наложи да порасне твърде бързо. Вече е преживял повече трагедии, отколкото му се полагат.

Майрън кимна.

— Той вече може да гледа на нещата от друг ъгъл.

— Именно.

Чу се предупредителният сигнал, край на първата четвърт. Отборът на Мики водеше с шест точки.

— Кой знае — каза Майрън. — Може би мъдростта ще направи от него дори по-добър играч. Може би погледът от друг ъгъл е по-полезен от целеустремеността.

Това се хареса на баща му.

— Може и да си прав.

Те се загледаха как съотборниците на Мики се разпръскват и вкарват топката в игра, за да започне втората четвърт.

— Ненавиждам спортните метафори — каза баща му, — но и двамата научихте на игрището нещо много важно, което ви помага в живота.

— Какво е то?

Баща му кимна с глава към игрището. Мики се спусна към средата на полето, примами към себе си един от защитниците и подаде на свой съотборник, който с лекота вкара кош.

— Помагате на околните да бъдат по-добри.

Майрън не каза нищо. Лицето на племенника му изглеждаше по онзи начин, който Майрън познаваше толкова добре. В това да си на игрището има нещо дзен, едно затишие пред буря, една яснота, една съсредоточеност, сякаш можеш да забавиш времето. В този момент Майрън видя как Мики стрелва поглед наляво. После спря за секунда. Майрън проследи погледа на Мики, за да види какво беше предизвикало тази реакция у него.

Ема беше влязла в салона.

Тя присви очи и огледа скамейките. Майрън й помаха. Тя кимна в знак, че го е видяла, и тръгна към него. Майрън се изправи и тръгна към нея. Когато се срещнаха, той я попита:

— Какво има?

— Нещо за Патрик — каза тя. — По-добре ела с мен.

* * *

Ема не го заведе далече — просто отидоха в кабинета на домакина, в основната сграда на гимназията. Тя отвори вратата и я задържа, за да влезе Майрън. Той прекрачи прага на стаята и разпозна хлапето зад бюрото.

— Здравейте, господин Болитар!

Наричаха го Спун, „Лъжичката“. Мики му беше измислил този прякор, въпреки че Майрън не беше сигурен каква точно е причината. Бащата на Спун беше домакинът на гимназията, което обясняваше достъпа на Спун до това помещение. Кабинетът беше малък, подреден и пълен с идеално поддържани растения.

— Нали ти казах да ме наричаш Майрън?

Хлапето се завъртя заедно със стола си, така че да гледа към Майрън. В джобчето на ризата си не носеше предпазител за химикалки, но изглеждаше като хлапе, което би трябвало да го прави. Спун бутна очилата си в стил Хари Потър с един пръст нагоре по носа си.

После дяволито се усмихна на Майрън.

— Знаеш ли онези лепенки, дето ги слагат на плодовете в супермаркета?

Ема въздъхна.

— Не сега, Спун.

— Знам ги, разбира се — каза Майрън.

— Отлепваш ли ги от кората, преди да изядеш плода?

— Да.

— Знаеш ли — продължи Спун, — че тези лепенки могат да се ядат?

— Не знаех.

— Ако не искаш, не е нужно да ги отлепваш. Дори лепилото се яде.

— Благодаря за информацията. Затова ли трябваше да дойда?

— Не, разбира се — каза Спун. — Трябваше да дойдеш, защото мисля, че Патрик Мур всеки момент ще излезе от дома си.

Майрън се приближи до бюрото.

— Кое те кара да мислиш така?

— Преди малко приключи да разговаря с някого през лаптопа си по „Скайп“.

Спун се облегна назад в стола си.

— Знаеш ли, че централата на компанията „Скайп“ се намира в Люксембург, Майрън?

Ема завъртя очи към тавана.

— С кого говори Патрик по „Скайп“? — попита Майрън.

— Това не знам.

— За какво си говориха?

— Това също не знам. Програмата, която моята прекрасна сътрудничка — той посочи към Ема, която изглеждаше така, сякаш иска да го изрита — инсталира на компютъра му, може единствено да отразява написаното на клавиатурата. Може да записва — или да регистрира, ако предпочиташ, — когато някой започне да натиска копчетата на клавиатурата. Затова успях да видя, че Патрик Мур е влязъл в „Скайп“. Но не успях, разбира се, да чуя какво са си говорили.

— Тогава защо мислиш, че скоро ще излезе от къщата си? — попита Майрън.

— Проста дедукция, приятелю мой. Веднага щом приключи с разговора, Патрик Мур — или човекът, който използва неговия компютър — посети уебсайта на автогарата в Ню Джързи. Доколкото успях да разбера, той проверяваше разписанието на автобусите, които пътуват за Ню Йорк.

Майрън погледна часовника си.

— Преди колко време се случи това?

Спун погледна сложния часовник на китката си.

— Преди четиринайсет минути и единайсет, дванайсет, тринайсет секунди.

Глава 27

По причини, които Майрън никога не успя да проумее, Голямата Синди беше изключително добра в това да следи хората. Може би защото беше толкова очевидна, защото с външния си вид така се натрапваше, че човек никога не я забелязваше наистина, нито пък подозираше, че тази жена, облечена с прилепнал лилав костюм на Батгърл, е възможно да го следи. Костюмът й, който донякъде приличаше на уголемен вариант на онзи, с който Ивон Крейг беше участвала в стария телевизионен сериал „Батман“, беше толкова впит в тялото й, че по-скоро приличаше на обвивка на наденица.

Точно днес обаче нейният тоалет се сливаше с обстановката — по един доста специфичен начин. Майрън забеляза Голямата Синди в мига, в който пристигна на Таймс Скуеър. И така: припомни си всяко клише, което си чувал за Таймс Скуеър, събери ги на едно място, подреди ги клише върху клише — за талазите от човешки тела, за безбройните автомобили и свръхогромните билбордове, за оживелите екрани и неоновите светлини. После вземи всичко, което си представяш към този момент, и го умножи по десет.

Добре дошъл на Таймс Скуеър.

Таймс Скуеър е пагубен за всяко едно от сетивата, включително обонянието и вкуса. Всичко се движи и се върти, и на човек му се иска да накара целия площад да изпие едно огромно успокоително хапче.

И там, редом до Спайдърмен, Елмо, Мики Маус, Баз Светлинна година и Олаф от „Замразеното кралство“, стоеше Голямата Синди, в целия си блясък. Туристите се редяха на опашка, за да се снимат с Батгърл.

— Те ме обожават, господин Болитар! — извика Голямата Синди.

— Кой не би?

Голямата Синди се изкикоти и се фръцна така, че Мадона от времето на „Vogue“ би й завидяла. Един японски турист й предложи пари, след като се снима с нея, но Голямата Синди отказа да ги вземе.

— О, не, не бих могла, драги господине.

— Сигурна ли сте? — попита туристът.

— Това е благотворителност.

Тя се наведе леко към него:

— Ако исках да ми плащат, за да нося този костюм, щях още да се предлагам на улицата.

Туристът бързо се отдалечи.

Голямата Синди погледна Майрън.

— Шегувах се, господин Болитар.

— Знам.

— Никога не съм се предлагала на улицата.

— Радвам се, че ми каза.

— Но пък с този костюм парите валяха около пилона.

— Аха — каза Майрън, без никакво желание да мисли точно за това.

— В „Кожа и Дантела“, спомняш ли си?

— Помня, да.

— Е, да, понякога, когато някой искаше да му потанцувам в скута, нещата наистина отиваха по-надалече, ако се сещате какво имам предвид.

— Сетих се — бързо каза Майрън. — И да, къде е Патрик? Имаш ли някаква нова информация?

— Младежът Патрик се измъкна незабелязано от дома си преди два часа — каза Голямата Синди. — Измина пеша километър и половина в посока центъра на града и се качи на автобус 487. Проверих маршрута му. Последната спирка на автобус 487 е на централна автогара в Ню Йорк. Качих се на колата си и пристигнах преди автобуса. Изчаках го да слезе и го проследих дотук.

— Къде тук? — попита Майрън.

— Не се обръщай веднага, защото ще се издадеш.

— Добре.

— Патрик стои точно зад теб, между музея с восъчни фигури на Мадам Тюсо и увеселителния музей на Рипли.

Майрън почака малко. После каза:

— Сега може ли да погледна?

— Обърни се, но бавно.

Майрън го направи. Патрик стоеше на 42-ра улица и беше нахлупил ниско над очите си бейзболна шапка. Беше прегърбил раменете си така, сякаш се опитваше да изчезне.

— Разговарял ли е с някого? — попита Майрън.

— Не — отговори Голямата Синди. — Господин Болитар?

— Да?

— Имаш ли нещо против да позирам за още няколко снимки, докато чакаме? Публиката го изисква от мен.

— Давай смело.

Майрън продължи да наблюдава Патрик, но освен това му беше трудно да откъсне поглед от Голямата Синди, която изцяло се раздаваше на тълпата. Трийсет секунди след като се върна отново в действие, опашката от желаещи да се снимат с нея беше толкова дълга, че Голият Каубой започна да я гледа подозрително. Тя хвърли поглед към Майрън. Майрън вдигна и двете си ръце с вирнати палци.

Простата и ужасна истина беше, че много често беше трудно човек да види нещо друго, освен размерите на Голямата Синди. Ние, като общество, имаме много предразсъдъци, но сред ближните ни рядко се среща някой, когото сме склонни да дамгосаме повече и към когото да проявим по-малко великодушие от онези, които наричаме „едри“ жени. Голямата Синди беше съвсем наясно с това. Веднъж беше обяснила причината за своето фриволно поведение, ако можем да го наречем така: „Предпочитам на лицата им да се изписва шок, отколкото съжаление. Предпочитам да ме смятат за нахакана или скандална, отколкото за свита и изплашена“.

Майрън се обърна с лице към музея на Рипли точно когато една тийнейджърка се приближи до Патрик.

„Коя е тази, по…?“

Майрън си спомни, че Мики и Ема му бяха разказали как Патрик твърдял, че си има приятелка. Но ако е живял като пленник в Лондон, как би могъл да познава някого в Ню Йорк?

Добър въпрос.

Патрик и момичето се прегърнаха бързо и неловко, после влязоха в музея на Рипли. Голямата Синди вече беше застанала до Майрън. Когато Майрън се насочи към гишето за билети, Голямата Синди го спря.

— Той те познава — припомни му тя.

— Ти ли ще влезеш?

Голямата Синди посочи към една табела с показалеца си, голям колкото франзела.

— Виж какво пише там: „Добре дошли в света на необикновеното“. Има ли някой по-подходящ от мен, който да влезе вътре?

Трудно беше да се спори с това.

— Ти чакай на изхода — каза тя. — Ще ти пиша какво става.

Майрън стоя на улицата около час, като наблюдаваше минувачите. Обичаше да наблюдава минувачите. Великолепните гледки на залези, вода и зеленина са прекрасни, мислеше си той, но след известно време се превръщат в нещо, на което почти не обръщаш внимание. Но ако застанеш някъде, където можеш да наблюдаваш как хората минават покрай теб — хора от всяка раса, пол, размер, форма, религия, език и каквото се сетиш още, — това никога няма да ти омръзне. Всеки човек е цяла вселена — един цял живот, мечта, тъга, радост, изненада, прозрение, история с начало, среда и край — дори само когато минава покрай теб на улицата.

Телефонът му избръмча, когато пристигна съобщението от Голямата Синди: „СЕГА ИЗЛИЗАТ“.

Голямата Синди винаги пишеше с големи букви.

Патрик излезе с наведена глава. Тийнейджърката беше до него. Голямата Синди се показа зад тях.

Тийнейджърката леко целуна Патрик по бузата. После Патрик тръгна на запад, за да излезе от Таймс Скуеър. Момичето тръгна на изток. Разделяха се. Голямата Синди погледна Майрън за инструкции. Майрън посочи към Патрик. Голямата Синди кимна и тръгна след него. Майрън се сля с човешкия поток и тръгна след момичето.

Тя зави наляво и тръгна нагоре по Седмо Авеню. Майрън я последва. Тя стигна чак до 59-а улица и зави надясно, по авеню „Сентръл Парк“. Подминаха хотел „Плаза“ и завиха на север по Пето Авеню. Тийнейджърката крачеше равномерно и уверено, без никакво колебание. Майрън заключи, че е минавала по този път и преди, така че вероятно живее в Ню Йорк.

Майрън Болитар, Повелителят на умозаключенията. Моля, не го съдете заради дарбите му.

Момичето зави на изток по 61-ва улица. Когато прекоси Парк Авеню, Майрън я видя да бърка в чантата си и да изважда ключовете си. Къщата пред нея имаше ограда от ковано желязо. Тя си отключи. После слезе по две стъпала и изчезна навътре.

Къща до Парк Авеню, замисли се Майрън. Момичето сигурно идваше от заможно семейство.

Ето го отново: Майрън Болитар, Повелителят на умозаключенията. Нима няма да кърви, ако го раниш?

Той постоя отвън и обмисли следващия си ход. Първо писа на Голямата Синди. „Нещо ново?“

Голямата Синди: „ПАТРИК СЕ КАЧИ НА АВТОБУСА. ПРЕДПОЛАГАМ, ЧЕ СЕ ПРИБИРА ВКЪЩИ“.

Майрън: „Остави на мен да бъда Повелителя на умозаключенията, ако обичаш“.

Голямата Синди: „МОЛЯ?“.

Майрън: „Няма значение“.

Той впери поглед във вратата — с надеждата, че ще се отвори и ще може да…

Ще може да… какво?

Да се приближи до тийнейджърката, както си върви по улицата, и да я попита какви са отношенията й с момчето, с което преди малко е посетила увеселителния музей на Рипли? Майрън не беше полицай. Не можеше да се легитимира по абсолютно никакъв начин. Щеше просто да бъде съмнителен мъж на средна възраст, който иска да разговаря с едно младо момиче. Не знаеше името й. Не знаеше нищо за нея.

Не, точно сега, това би бил грешен ход.

Той взе телефона си и се обади на Есперанца.

— Какво става?

— Имам адрес до Парк Авеню.

— Ами, браво на теб. Аз живея в едностаен в Хобоукън.

— Забавна си — каза Майрън.

— Да, нали? Кажи ми адреса.

Майрън й го каза.

— Проследих една тийнейджърка дотук.

— Не си ли сгоден?

— Ха-ха. Срещна се с Патрик. Трябва да разбера коя е.

— Заемам се.

Когато приключи разговора, телефонът му иззвъня. На екрана видя изписано името на Териса.

Той отговори на обаждането с думите:

— Здрасти, красавице.

— Господи, колко те бива в свалките.

— Нали?

— Не — каза Териса. — Всъщност мисля, че си толкова дяволски секси точно защото изобщо не те бива. Познай какво стана?

Майрън тръгна в обратната посока. Беше оставил колата си на един претъпкан паркинг до Таймс Скуеър.

— Какво?

— От телевизионната компания ме върнаха вкъщи с частния им самолет.

— Еха, голямата работа.

— Току-що кацнах на „Титърбъро“.

— Дадоха ли ти работата? — попита той.

— Скоро ще ми кажат.

Майрън спря на ъгъла. Дали да отиде пеша до колата си, или да си хване такси?

— Това означава ли, че отиваш към апартамента?

— Да.

— Прави ли ти се нещо мръснишко? — попита той.

— Еха, връщам си думите назад. Страшно те бива в свалките.

— Това „да“ ли е?

— Това е едно много твърдо „да“.

— Няма как да ме видиш — каза Майрън, — но вече тичам към колата.

— По-бързо — каза тя, преди да затвори.

* * *

Майрън спря колата си в подземния гараж зад жилищната сграда „Дакота“. Когато започна да се изкачва по тъмната рампа, се появиха трима мъже. Той разпозна средния. Беше бащата на Рийс, Чик Болдуин. Другите двама бяха здравеняци, облечени с джинси и карирани бархетни ризи. Бяха едри и се опитваха да изглеждат още по-едри. Единият носеше бейзболна бухалка.

— Казах ти да не се занимаваш повече с това — каза Чик.

Майрън въздъхна.

— Ти сериозно ли?

— Предупредих те, че трябва да забравиш за онези съобщения, нали така?

— Така.

— Е?

— А аз не те послушах — каза Майрън. — Може ли да приключваме по-бързо с това? Имам планове, така да се каже. Големи планове.

Чик приглади косата си с ръка.

— Ти какво, да не си мислеше, че се шегувам?

— Не знам, Чик, и наистина не ме интересува. Какво точно мислиш да направиш сега?

Майрън посочи двамата мъже с карирани ризи.

— Предполага се, че тези двете маймуни са тук, за да ме натупат ли?

— Ти на кого викаш „маймуна“? — попита маймуната с бухалката.

— Ми да — обади се маймуната без бухалка. — Ти си маймуната, не ние.

Майрън се опита да сдържи въздишката си.

— Господа, виждате ли онова нещо там горе?

Той посочи над главите им. Когато двете маймуни погледнаха нагоре, Майрън изрита онзи с бухалката в топките и грабна бухалката от ръцете му, преди въпросната маймуна да се превие на две като сгъваем стол. Майрън погледна маймуната без бухалка. Маймуната без бухалка си каза, че може би моментът е подходящ да се оттегли, и го направи с охота.

Майрън погледна Чик.

— Не беше нужно да го правиш — каза Чик.

— А ти защо ги доведе?

— Мисля, че за да ти привлека вниманието.

— Вниманието ми е привлечено.

Чик се приближи до маймуната, която някога носеше бухалка, и се наведе да му помогне.

— Приличаш на смахнатия братовчед на Брук — повече, отколкото подозирах.

— Чик?

— Какво?

— Тръгнал съм към едно много специално място — каза Майрън. — Гарантирам ти, че ако не се разкараш от пътя ми, без никакво колебание ще те фрасна с тази бухалка.

— Просто се махни — каза Чик.

Майрън се загледа в лицето му за момент и осъзна нещо.

— Ядосан си, защото говорих с Нанси Мур за съобщенията между вас двамата.

— Нали ти казах да не го правиш? Направо ти се примолих.

— Не е в това въпросът, Чик.

— А в кое е въпросът?

— Че има само един начин, по който може да си научил това. Нанси Мур ти е казала.

Майрън Болитар, Повелителят на умозаключенията, отново беше ударил право в целта.

Чик не каза нищо. Майрън се приближи до него и помогна на бившия притежател на бухалката да се изправи. После му каза да се разкара. Той се подчини, макар и с леко накуцване. Майрън отново насочи вниманието си към Чик.

— А това означава — Майрън беше в стихията си, — че двамата разговаряте за въпросните съобщения. Което на свой ред означава, че между вас двамата наистина се е случило нещо важно.

Чик звучеше толкова паднал духом, сякаш наблизо наистина беше паднал някой дух.

— Трябва да спреш да се ровиш в това, Майрън. Умолявам те.

— Дори ако това ще ми помогне да открия сина ти?

— Няма да помогне. Ако мислех, че може да има нещо общо с намирането на Рийс, аз самият щях да раздухам всичко това. Но няма. Защо не можеш да ми повярваш?

— Защото си твърде навътре в нещата. Не си обективен.

Чик затвори очи.

— Няма да се откажеш, нали?

— Не, няма. И ако имаш нужда от някакъв стимул, нека ти го дам — Чик, ако ти не ми разкажеш всичко за съобщенията, ще попитам Брук какво знае за тях.

Лицето на Чик се изкриви, сякаш думите се бяха събрали в юмрук, който всеки момент щеше да се стовари върху него.

— Първо трябва да разбереш нещо.

— Нищо не трябва да разбирам, но кажи.

— Аз обичам Брук. Винаги съм я обичал. Животът ни не е перфектен. Знам, че онзи ненормалник Уин…

— Чик?

— Какво?

— Престани да обиждаш моя приятел, става ли?

Чик кимна.

— Да, добре. Уин ме мрази. Мисли си, че не съм достатъчно добър.

Майрън погледна часовника си. Териса вероятно вече беше пристигнала в апартамента.

— Това вече ми го каза.

— Не съвсем — каза той.

Чик отново го изгледа със своя паднал духом поглед.

— Трябва да разбереш колко много обичам съпругата и семейството си. Не съм перфектният мъж. Правил съм някои наистина съмнителни неща. Онова, в което се съдържа човещината ми — единственото, което наистина има значение, — е любовта към семейството ми. Към Брук. Към Кларк.

Гърдите му започнаха да се свиват конвулсивно и сълзите започнаха да се стичат по лицето му.

— И към Рийс.

Чик се разрида. Истински. Без преструвки, без да се прикрива. Човече, каза си Майрън. Дръж се, не се разсейвай, но не забравяй: този човек се опитва да открие изгубения си син.

Когато Чик отново се съвзе, Майрън го попита:

— Защо си разменяхте съобщения, Чик?

— Не бяхме любовници.

— Тогава защо?

— Щяхме да станем. Там е работата. Не го направихме. Но щяхме.

— Мислех, че обичаш съпругата си.

— Ти не си женен, нали, Майрън?

— Сгоден съм.

Чик избърса сълзите си. Насили се да се усмихне, но не от радост.

— Нямаме време да навлизаме в темата. Но си достатъчно голям, за да знаеш, че животът не е черно-бял. Живеем в сивото. Остаряваме, замисляме се, че ще умрем, и посягаме към нещо различно, макар и глупаво. Това направихме и ние. Нанси и аз. Започнахме да флиртуваме. Започнахме да си правим планове просто защото така се случват нещата. Както всичко останало в този ужасен свят, става все по-трудно, а не по-лесно. После стигаш до мига, в който или действаш, или то просто замира.

— И какво се случи, Чик?

— Замря.

— Не направихте съвсем нищо?

— Спряхме навреме.

Майрън помисли над това.

— Кой спря?

— Взаимно.

— Никога не е взаимно, Чик.

— И двамата полека го започнахме — каза той. — А после и двамата полека се отдръпнахме.

— Кога?

— Моля?

— Кога и двамата полека се отдръпнахте?

— Не знам.

— Колко време, преди синът ти да изчезне?

— Казах ти. Това няма нищо общо със случилото се.

— Колко време?

— Казах ти. Не знам.

— А защо се страхуваше толкова да кажеш на някого?

— Не исках Брук да разбере.

— Наистина ли? Дори тогава? Детето ти изчезва, а ти се тревожиш за нещо такова? Искам да кажа, че си излъгал полицията заради някакъв флирт.

— Не ставаше дума само за мен и моето семейство.

— А и за семейството на Нанси Мур?

— Виж, опитай се да разбереш нашата гледна точка. Представи си, че бяхме казали на полицията. Нали? Представи си, че бяхме разказали всичко на полицията. Какво щеше да се случи?

Майрън не си направи труда да отговори.

— Разбираш защо не казахме нищо. Кой щеше да ни повярва? Откриват съобщенията и ние казваме: „А, да, за малко да станем любовници“. Нали не мислиш, че полицията щеше да ни повярва? И без това вече бяха започнали да ни разпитват сериозно. Ако си бяхме признали, че почти сме били любовници, те щяха да спрат да се занимават с всичко друго. А сега, ако Брук разбере…

Очите на Чик отново започнаха да се пълнят със сълзи.

— Това ще ни довърши, разбираш ли? Моля те. Нищо друго не ми остана.

Майрън се опита да не обръща внимание на болката, изписана на лицето му.

— Значи, Брук така и не разбра?

— Не.

— Ами Хънтър?

— Той също. Не разбираш ли? Ако тогава си бяхме признали, когато всички бяхме толкова изнемощели, когато отношенията ни бяха толкова обтегнати, това щеше да съсипе всички ни. Никога нямаше да го преодолеем.

— Но Хънтър и Нанси, така или иначе, не са го преодолели, нали?

Той поклати глава.

— Това нямаше нищо общо със случилото се между нея и мен.

— Откъде знаеш, Чик? Откъде можеш да бъдеш сигурен?

Глава 28

Майрън отвори вратата на апартамента, като се опита да си върне настроението, което всъщност не го тревожеше наистина. В крайна сметка сексистко или не, той си беше мъж. Мъжете са изключително постоянни, когато става дума за тази част от живота им. Дами, нека ви подшушна една от тайните на съблазняването: не се иска много, за да предразположите своя мъж. И вие го знаете. Чели сте всички онези статии в женските списания за това как да съблазните един мъж, как ви трябват масажни масла или свещи, или музика, за да го предразположите. Мъжете, за добро или лошо, не са толкова сложно устроени. Ето ви две кратки статии как да съблазните мъжа: „Попитайте го дали иска да правите секс“. И: „Кажете: „Да, това звучи чудесно“.

При тази мисъл той се усмихна, вече възвърнал настроението си, после влезе в апартамента и видя, че си имат компания.

Там беше Есперанца.

— Извинявай, че ти спъвам свалката — каза тя.

За момент Майрън не й обърна внимание и взе Териса в обятията си. Двамата просто стояха прегърнати. Това беше всичко. Една обикновена, плътна прегръдка. Майрън затвори очи. Териса го придърпа още по-близо до себе си.

Есперанца каза:

— Ъъ, значи, имаме десет минути, ако искате да почакам отвън.

Двамата отпуснаха прегръдката си и продължиха да се държат за ръце.

Майрън повдигна едната си вежда.

— Цели десет минути?

— Охо — каза Териса, — даже и време за предварителна любовна игра.

— Колко сте сладки двамата — каза Есперанца с глас, който издаваше, че изобщо не мисли така. — Знаете ли колко не е дразнещо да си около лудо влюбени хора? Точно толкова.

— Ще ни кажеш ли защо си тук? — попита я Майрън.

— Сдобих се с информацията за адреса по-бързо, отколкото може би ти се искаше. Къщата е собственост на Джеси и Минди Роджърс. Богаташи. Бащата се занимава с инвестиционни фондове. Майката гради дипломатическа кариера. Имат шестнайсетгодишна дъщеря на име Тамрин.

— Защо тогава имаме само десет минути?

— Защото тя е на летен стаж в новинарската емисия на „Фокс“, на Авеню ъф дъ Америкас и 48-а улица. Сградата на „Нюс Корп“, както общо взето всяка огромна сграда в Манхатън, има охрана и се влиза с пропуск. Десетчасовата й смяна започва в два следобед и ако отидем сега…

— Може би ще успеем да разговаряме с нея, преди да влезе вътре.

— Точно така.

Майрън погледна Териса.

— Ще ме чакаш ли?

— Предпочитам, пред това да започна без теб.

— Не съм много сигурна — обади се Есперанца.

Двете жени се засмяха. Не и Майрън.

— Да тръгваме — каза той.

* * *

Майрън и Есперанца стояха пред високата сграда в Манхатън, когато той най-сетне попита:

— Какво има?

— Том вече иска да обсъдим споразумението за попечителство над Хектор.

— Ей, това е страхотна новина.

Есперанца просто го изгледа.

— Недей така.

— Как?

— Сега ще ме лъжеш ли?

— С пръст не съм го пипнал, заклевам се.

— Какво направи?

— Просто отидох да го видя.

— Както Уин обича да прави ли?

— Не, не съм се доближавал до апартамента му.

— Тогава къде?

— Пред един нощен клуб — каза Майрън. — Знаеш ли, че бившият ти съпруг вече се разхожда с кокче на главата? Над четиридесет е, нали?

— Не отклонявай темата. Какво си направил?

— Вежливо го подканих да се помири с теб.

— Това не би било достатъчно, за да убеди Том.

— Може и да съм споменал, че Уин се е върнал.

Есперанца опита да сдържи усмивката си при мисълта за лицето на Том, когато е чул това.

— Не трябваше да го правиш, без да ми казваш.

— Извинявай.

— Доста е снизходително, нали знаеш?

— Не ми беше това целта.

— Може би освен това е и леко сексистко — каза Есперанца. — Ако Том беше жена, щеше ли да го заплашиш по същия начин?

Майрън отвори уста, затвори я и разпери ръце.

— Споменах ли, че се разхожда с кокче на главата?

Тя въздъхна.

— Добре, добре, не мога да споря с това.

Двамата стояха и чакаха.

— Спомняш ли си, когато ме попита защо не съм казал нищо, преди да се омъжиш за Том?

— Беше преди няколко дни. Понякога си спомням какво се е случило дори преди цяла седмица.

— Казах ти, че съм мислел, че не ми влиза в работата да се намесвам. Помниш ли ти какво ми отговори?

Есперанца кимна и цитира самата себе си: „А тогава на кого му влиза в работата?“.

— Точно така — каза Майрън. — Няма да повторя тази грешка.

В този момент той видя тийнейджърката, с която Патрик Мур се беше срещнал на Таймс Скуеър. Майрън направи знак с ръка на Есперанца. Тя му кимна в отговор. Вече се бяха разбрали да се приближат към нея заедно, защото си мислеха, че може би мъж и жена биха изглеждали по-безобидно, но и по-aвторитетно.

Есперанца започна:

— Тамрин Роджърс?

Тя спря, погледна Майрън и после отново Есперанца.

— Да.

— Казвам се Есперанца Диас.

— Аз съм Майрън Болитар.

— Имаш ли нещо против да ти зададем няколко въпроса?

Тя отстъпи крачка назад.

— Ченгета ли сте?

— Не, в никакъв случай — каза Есперанца.

— Аз съм на шестнайсет години — отговори Тамрин Роджърс. — Не си падам особено по разговорите с непознати. Така че… ами, довиждане.

Есперанца погледна Майрън. И двамата мислеха едно и също. В случая любезностите нямаше да им помогнат. Майрън започна направо.

— Днес те видях — каза той.

— Моля?

— На Таймс Скуеър. Преди няколко часа. Видях те.

Устните на Тамрин Роджърс се свиха в малка окръжност.

— Следите ли ме?

— Не. Следях Патрик.

— Кого?

Есперанца се включи:

— Момчето, с което си се срещнала днес.

— Той не е… — Тя не довърши и отстъпи с още една крачка назад. — С никого не съм се срещала.

— Видях те — каза Майрън.

— Какво точно сте видели?

— Как се срещна с Патрик Мур.

— Отидох да разгледам увеселителния музей на Рипли — каза тя. — Някакво момче ме заговори. Това е всичко.

Майрън се намръщи на Есперанца. Есперанца се намръщи на Тамрин.

— Значи, не познаваш това момче?

— Не.

— Никога преди не си го виждала?

— Никога.

— Винаги ли прегръщаш непознатите момчета? — попита Майрън. — И ги целуваш по бузката, преди да си тръгнеш?

— Виж, никой не иска да създава неприятности на никого — каза Есперанца. — Просто искаме да разберем истината.

— Като ме шпионирате?

Тя се обърна към Майрън.

— Аз съм на шестнайсет години. Що за човек шпионира едно шестнайсетгодишно момиче?

— Човек, който се опитва да открие едно шестнайсетгодишно момче — каза Майрън. — Човек, който се опитва да открие едно шестнайсетгодишно момче, което е изчезнало преди десет години.

— Не знам за какво говорите.

— Напротив, знаеш — каза Майрън. — Откъде познаваш Патрик?

— Казах ви. Не го познавам. Той просто ме заговори.

— Това не е вярно — каза Майрън.

— Вие — Тамрин посочи Майрън, — стойте далече от мен.

После се обърна към Есперанца:

— Вие също. По дяволите, оставете ме на мира или ще викам за помощ.

Тя тръгна към вратата.

— Бихме могли да говорим с родителите ти — каза Майрън.

— Давайте! — извика тя, като привлече погледите на няколко минувачи. — Просто ме оставете на мира!

Тя забърза към стъклената врата и влезе. Майрън и Есперанца видяха как изважда пропуска си, плъзва го в отвора и се насочва към асансьорите. Когато се изгуби от погледа им, Майрън каза:

— Според мен мина добре, ти как мислиш?

* * *

— И така — каза Майрън на Есперанца, — откъде едно богаташко момиче от Манхатън познава едно момче, което е в неизвестност от десет години?

— Най-очевидният отговор на този въпрос гласи, че не е бил в неизвестност от десет години — каза Есперанца.

— Тогава къде е бил?

— Или по-точно, кой е той? Ако наистина е Патрик Мур…

— Видя ли я как се сепна, когато споменах името му първия път?

— Сякаш го познава под друго име — каза Есперанца. — В някакъв смисъл това е единственото нещо, което звучи логично. Ако е изчезналият преди десет години Патрик Мур, не мога да си обясня как Тамрин Роджърс би могла да го познава. Но ако е самозванец…

— Тогава вече е възможно — каза Майрън. — Разбира се, все още остава да разберем откъде една богаташка нюйоркска тийнейджърка познава нашия самозванец.

— О, това ще е по-лесно — каза Есперанца.

— Сподели.

— Ние, момичетата, си падаме по лоши момчета. Да не мислиш, че богатата Тамрин познава само заможни младежи от висшето общество?

Майрън помисли над това.

— Мислиш, че си играе на благотворителност?

— Не знам. Но със сигурност е възможно. Първо, трябва да разберем дали момчето, което си спасил, е Патрик Мур, или не. Какво става с ДНК теста?

— Пратихме личните вещи на Джо Корлес в лабораторията — каза Майрън. — Каза, че може би ще отнеме няколко дни. Имал затруднения с извличането на генетичния материал. Не успявал да открие косъм с непокътнат корен. ДНК материалът от четката за зъби може би е замърсен. Не съм запознат с всички подробности. Междувременно, трябва да научим колкото може повече за Тамрин Роджърс.

— Както обикновено, аз ще играя тайния агент — каза Есперанца. — Но както тя самата каза няколко пъти, все пак е на шестнайсет години.

— Тоест?

— Защо не използваме и помощта на Спун? Той би могъл да се заеме с ровенето из всичките социални мрежи.

— Добра идея.

— И без друго Мики иска да се срещнем — каза Есперанца. — Ще му кажа да предаде информацията на Спун.

Майрън се намръщи.

— Чакай малко, защо Мики иска да се срещне с теб?

Есперанца сви рамене.

— Не ми каза, не го и питах. А сега, обратно към апартамента да обезчестиш любимата си.

— Аз не „обезчестявам“.

— Значи не го правиш правилно — каза Есперанца и му смигна.

После целуна Майрън по бузата.

— И да се пазиш, нали?

— Ти също.

Разделиха се. Майрън скочи в едно такси. Написа съобщение на Териса: „Идвам. Готова ли си?“.

Сърцето на Майрън се сви, когато прочете отговора: „Ами, не“.

Когато Майрън се върна в апартамента, там беше Уин.

— Извинявай, че ти спъвам свалката.

Глава 29

— И така — започна Уин и разклати коняка в чашата си, — нека обобщим.

— Добре.

— Ще започна аз — каза Уин. — Патрик Мур е казал на Дебелия Ганди, че Рийс е мъртъв.

Дневната на апартамента на Уин в сградата „Дакота“ приличаше на нещо, което човек би очаквал да види, докато се разхожда в двореца във Версай. Двамата дългогодишни приятели бяха седнали на обичайните си места — места, на които не бяха седели заедно повече от една година. Уин отпи от коняка си и се наслади на обстановката. В името на носталгията, Майрън си пийваше шоколадово мляко от добре изстудена кутийка.

— Вярваш ли му? — попита Майрън.

— На кого? На Дебелия Ганди или на Патрик?

Майрън кимна.

— Няма значение. И на двамата. На нито един от двамата.

— Именно.

Териса беше помолила да я извинят и беше излязла веднага щом Майрън се върна. Беше предложила, след като Уин вече се е прибрал, тя и Майрън да си съберат багажа и да си заминат, за да не обезпокояват Уин. Уин беше отговорил, че е прекарал необезпокояван цяла година и няма нужда, дори би се засегнал, ако си заминат.

— Личен интерес — каза Уин. — В крайна сметка нещата винаги опират до това.

— В смисъл?

— В смисъл, че не виждам причина Дебелия Ганди да лъже за това конкретно нещо. Не казвам, че не би излъгал, че не е патологичен лъжец и че не е отвратително човешко същество, което не просто върти секс търговия с малолетни, но може би и участва във въпросните изнасилвания и побои. Но не виждам как би било в негов интерес да лъже в този конкретен случай.

— Може би е убил и Рийс и се опитва да го прикрие.

Уин вдигна свободната си ръка, в която не държеше чаша, и я наклони наляво-надясно.

— Това несъмнено е една от възможностите, но не виждам причина да го е направил. Също така възможно е да е скрил Рийс някъде, с надеждата да се възползва от него на някакъв по-късен етап от играта. Но не мисля, че това е така. Дебелия Ганди беше уплашен.

— Понякога въздействаш по този начин на хората.

Уин се опита да прикрие усмивката си.

— Да, нали? А с мен беше и един стар наш приятел.

— Кой?

— Зора.

Майрън се ококори.

— Наистина ли?

— Не — каза Уин с най-сухия тон, на който беше способен. — Измислям си.

— Ти и Зора — каза Майрън и отпи още една глътка. — Човече, настръхвам само като си го помисля.

— Предоставих на Дебелия Ганди възможността да се отърве от всичките си проблеми, като просто ни предаде Рийс. Вярвам, че ако можеше, веднага щеше да се възползва от предложението.

Известно време седяха мълчаливо.

— През цялото време знаехме, че това е възможно — каза Майрън.

— Рийс да е мъртъв?

— Да.

Уин кимна.

— Разбира се.

— Но все още предстои да разберем много неща. Дори не знаем със сигурност дали Патрик е Патрик.

— Да се върнем в началото — каза Уин. — И да видим докъде сме стигнали.

— Да, това вече го каза. Може би трябва да го напишеш на късметче в курабийка.

— Зора — каза Уин.

— Какво за него?

— Пратих го във Финландия.

Майрън обмисли това.

— За да открие бавачката.

— Студентката на разменни начала — уточни Уин.

— Ще се престоря, че не съм те чул.

— Името й, ако си спомняш, е Вада Лина.

— Спомням си.

— Тя вече не съществува.

— Моля?

— Би трябвало да е на двайсет и осем години. Във Финландия — а и никъде другаде впрочем — не съществува Вада Лина, която да отговаря дори донякъде на това описание.

Майрън обмисли чутото.

— Сменила е името си.

— Господи, колко си проницателен.

— Като се има предвид целия шум в медиите около отвличането, това не е твърде учудващо.

— Вероятно — каза Уин. — С изключение на факта, че баща й също вече не съществува.

— Може би е починал.

— Няма данни за това. И двамата сякаш са се изпарили.

Майрън се замисли.

— И каква е твоята теория?

— Все още нямам логично обяснение. Затова оставих Зора да се заеме.

— Сигурен ли си, че това е разумно?

— Защо да не е?

— Може би прибягваш до горелка, когато просто имаш нужда от обикновена клечка кибрит.

Уин се усмихна.

— Аз винаги ползвам горелка.

Спор за това нямаше.

Уин се облегна назад и кръстоса крак върху крак.

— А сега нека преговорим всичко едно по едно.

Майрън му разказа всички подробности — за посещението си в дома на семейство Мур, за коментара на Мики и Ема, как Ема беше откраднала четката за зъби и кичура коса, от които да вземат ДНК проба (при което Уин се усмихна широко), за съобщенията, за реакцията на Чик, за Тамрин Роджър, за всичко. Те обсъждаха, анализираха и чертаха множество мрачни пътища, които всеки път водеха до задънена улица.

Стигнаха дотам, откъдето бяха започнали: „Дали да кажем на Брук какво е казал Дебелия Ганди?“.

Уин обмисли въпроса.

— Ти прецени.

Това изненада Майрън.

— Аз?

— Да.

— Не разбирам защо.

— Просто е. — Уин остави чашата и събра върховете на пръстите си. — Ти си по-добър в тези неща от мен.

— Не, не съм.

— Недей да скромничиш. Ти си по-обективен. Имаш по-разумна преценка. Наречи ме твоят силов партньор, ако щеш. Двамата с теб сме екип, но в името на започнатата метафора, нека да кажем, че ти си капитанът на отбора. Случвало се е аз да сгреша.

— Аз също.

Уин поклати глава.

— Не беше нужно да убивам онези трима мъже, още на първия ден. Можех да ги оставя живи. Можех да им предложа пари, за да се разкарат. Истината е, че съм достатъчно обективен, за да знам, че не мога да бъда обективен. Видя ли изражението на Брук?

Майрън кимна.

— Знаеш — каза Уин, — че има много малко хора, за които ме е грижа.

Майрън не отговори.

— Знаеш, че когато ме е грижа, загрижеността ми е толкова свирепа, че невинаги съумявам да запазя трезва преценка. В миналото сме постигали успехи, когато ти си взимал решенията.

— Също така и сме се проваляли — каза Майрън. — Загубихме доста хора.

— Така е — каза Уин, — но победите са повече от загубите.

Уин зачака Майрън да продължи.

— Брук би искала да знае — каза Майрън. — Трябва да й кажем.

— Добре, нека.

— Но първо — каза Майрън, — да разпитаме Патрик на базата на всичко, което знаем до момента.

* * *

Човек не може да постигне нищо по телефона, затова Майрън и Уин се качиха на колата и отидоха до дома на семейство Мур в Ню Джързи. Позвъниха на вратата, но никой не отвори. Майрън надникна през прозореца на гаража. Вътре нямаше автомобил. Уин забеляза на двора табелата „ПРОДАВА СЕ“.

— Видя ли? — попита Уин.

Майрън кимна.

— Местят се в Пенсилвания, за да бъдат по-близо до Хънтър.

— Имаш ли неговия адрес?

— Да.

Майрън извади мобилния си телефон и включи картата.

— Според това приложение може да сме там след час и петнайсет минути.

— Може би — каза Уин — трябва аз да шофирам.

След по-малко от един час те стигнаха до един черен път навътре в гората. Преминаването беше ограничено с верига. На една ръждясала табела пишеше: „ЕЗЕРО ЧАРМЕЙН — ЧАСТНА СОБСТВЕНОСТ“.

Майрън слезе от колата. В единия край на веригата имаше катинар. Майрън го изрита с пета. Катинарът се счупи. Веригата се свлече на земята.

— Влизаме неправомерно — каза Майрън.

— Да поживеем на ръба, стари приятелю. Там се случват най-хубавите неща.

Докато се придвижваха с колата нагоре по черния път, пред тях се разкри езерото Чармейн в цялото си великолепие. Слънцето проблясваше на водната повърхност. Майрън погледна приложението за навигация. Казваше им, че трябва да заобиколят от другата страна на езерото. Те свиха вляво и минаха покрай дървена колиба, която сякаш беше излязла от някой стар филм. Пред нея беше паркиран автомобил, с регистрационен номер от щата Мериленд. На кея стоеше един мъж на годините на Майрън, който бавно и грациозно описа дъга с въдицата си над водата. После я подаде на едно момченце и обви с ръка кръста на една жена. Тримата стояха там, в пълна семейна идилия, и Майрън се замисли за Териса. Когато чу шума от колата, мъжът на кея се обърна. Жената продължи да гледа момченцето с въдицата. Мъжът присви очи, когато Майрън и Уин минаха покрай тях. Майрън му помаха с ръка, за да му покаже, че не искат да им сторят нищо лошо. Мъжът се поколеба и също им помаха.

Минаха покрай останките от бунгалата на някакъв изоставен лагер или може би курорт, или нещо подобно. Строителна бригада издигаше къща на негово място.

— Новият дом на Нанси Мур? — попита Уин.

— Може би.

Началото на алеята за автомобили, която водеше до къщата на Хънтър Мур, беше блокирано от паркиран пикап.

— Изглежда в момента не приема посетители — каза Уин.

Майрън и Уин спряха колата и слязоха на пътя. Всичко отекваше в тишината — затварянето на вратата, стъпките им по черния път. Майрън беше чел някъде, че един звук никога не заглъхва напълно, че ако извикаш в гора като тази, гласът ти просто ще продължи да отеква и да заглъхва, но никога няма да изчезне напълно. Майрън не знаеше дали това е вярно, или не, но ако беше, то би могъл да си представи, че точно на това място един писък би отеквал твърде дълго време.

— Какво си мислиш? — попита го Уин.

— Как отекват писъците.

— Страшно си забавен.

— Напомни ми никога да не си купувам къща край езеро.

Те минаха покрай пикапа и закрачиха нагоре по алеята за автомобили. Горе, в далечината, на една морава с гледка към езерото Чармейн, Хънтър Мур седеше облегнат в дизайнерско дървено кресло. Не се изправи, когато ги видя. Не помаха с ръка, не кимна с глава, нито показа по какъвто и да било начин, че ги е забелязал. Просто остана неподвижен, вперил поглед в хоризонта, към съвършената гледка на езерото Чармейн. От дясната му страна стоеше бутилка уиски.

В скута му имаше ловджийска пушка.

— Здрасти, Хънтър — каза Майрън.

Уин направи няколко крачки встрани, за да се отдалечи от Майрън. Майрън знаеше защо го прави. Не предоставяй на врага две мишени една до друга.

Хънтър му се усмихна. Усмихна се като силно опиянен от алкохол човек.

— Здрасти, Майрън.

Слънчевите лъчи светеха в очите му, затова Хънтър ги заслони с ръка.

— Уин, това ти ли си?

— Да — каза Уин.

— Върнал си се?

— Не.

— А?

— Шегувам се — каза Уин.

— О.

Кикотът на Хънтър накъса всеобятната тишина. Майрън една не подскочи.

— Хубава шегичка, Уин.

Уин се обърна към Майрън. С поглед му каза, че няма от какво да се страхуват. Невъзможно беше Хънтър да вдигне пушката си и да се прицели, преди Уин, който винаги носеше оръжие, да успее да го елиминира като заплаха. Те се приближиха.

— Само погледнете — каза Хънтър с благоговение и протегна ръка някъде към далечината зад тях.

Майрън погледна. Уин — не.

— Невероятно, нали? — каза Хънтър. — Това място…

Той поклати невярващо глава, преди да продължи:

— Сякаш Господ сам го е изрисувал този огромен пейзаж.

— Ако се замислиш — каза Уин, — той наистина го е направил.

— Еха — каза Хънтър, сякаш беше надрусан. Майрън се зачуди дали освен алкохола не е употребил и някакви други вещества. — Това е толкова вярно, човече.

— Къде е Патрик? — попита Майрън.

— Не знам.

Майрън посочи къщата зад гърба му.

— Вътре ли е?

— Не.

— Ами Нанси?

Хънтър поклати глава.

— И тя не.

— Може ли да влезем вътре?

Хънтър продължи да клати глава.

— Няма защо, вътре няма никой. Трябва да ценим прекрасните дни като този. Има още два стола, ако искате да седнете и да се насладите на гледката заедно с мен.

Майрън се възползва от предложението. Столът беше обърнат към езерото, така че Майрън и Хънтър седяха един до друг, като и двамата виждаха по-скоро гледката, а не човека до себе си. Уин остана изправен.

— Наистина трябва да открием Патрик — каза Майрън.

— Обади ли се на Нанси?

— Не отговаря. Къде са те?

Ловджийската пушка все така стоеше в скута на Хънтър. Ръката му бавно се беше приближила към спусъка, почти незабележимо.

— Той има нужда от време, Майрън. Можеш ли да си представиш как са му се отразили последните десет години?

— Можеш ли да си представиш — каза Уин — как се отразява настоящата година на Рийс?

При тези думи Хънтър трепна и затвори очи. Майрън се изкушаваше да грабне пушката, но Уин го погледна и поклати глава. Имаше право. Пушката не представляваше заплаха. Не и докато Уин беше наблизо. Ако му я вземеха, Хънтър щеше да се затвори в себе си и да заеме отбранителна позиция. Нека да я гушка за успокоение.

— Нали помниш Лайънъл? — каза Хънтър. — Доктор Стентън, имам предвид. Твърди, че ако искате Патрик да се отпусне, за да говори с вас, трябва да му дадете време. Искаме да му осигурим спокоен, нормален живот.

— Затова ли Нанси се мести да живее тук?

Той бавно се усмихна.

— Това място винаги ми е носело утеха. Принадлежи на семейството ми от три поколения. На това езеро дядо ми е учил баща ми да лови риба. Баща ми научи мен. Когато Патрик беше малък, аз научих него. Ловяхме слънчевки и пъстърва, и…

Гласът му притихна.

Уин безразлично изгледа Майрън и се направи, че свири на невидима цигулка.

— Осъзнавам колко трудно е било всичко това за теб — каза Майрън.

— Не търся съжаление.

— Не, разбира се.

— Сякаш… — Хънтър така и не откъсна поглед от езерото, дори за миг не погледна към Майрън или Уин. — Сякаш съм живял два живота. Бях един човек — нормален, съвсем обикновен човек — докато не дойде онзи ден. И тогава, пуф, станах напълно различен. Все едно всички преминахме през някакъв научнофантастичен портал и влязохме в един друг свят.

— Всичко се промени — каза Майрън, като се опитваше да го окуражи да продължи.

— Да.

— Развели сте се.

— Това също, да.

Ръката му хвана бутилката, а погледът му остана все така прикован в далечината.

— Не знам. Може би това, така или иначе, щеше да се случи. Но да, с Нанси се разделихме. Постоянното напомняне за случилото се, за ужаса — а този човек, твоят партньор в живота, всеки ден виждаш лицето й, което връща спомена, нали си го представяш?

— Да.

— Напрежението стана непосилно. В смисъл, ако първоначално всичко е вървяло гладко, може би връзката може да преодолее нещо подобно. Но аз не успях да се справя. Избягах. Известно време живях в чужбина. Но не можах да се отърся и да продължа. Ужасът, образите… започнах да пия. Много. После започнах да посещавам срещи на анонимните алкохолици, състоянието ми се подобри, започвах отново да пия и после пак спирах. Постоянно се въртях в кръг. Едно след друго, едно след друго.

Хънтър вдигна бутилката.

— Познай на коя стъпка съм сега?

Мълчание. Майрън го наруши.

— Знаеше ли за съобщенията между съпругата ти и Чик Болдуин?

Мускулите на лицето му се напрегнаха.

— Кога?

Интересен отговор, каза си Майрън. Той погледна Уин. На Уин също му се струваше интересен.

— Има ли значение?

— Не — каза Хънтър. — Не знам, не ме интересува. А и тя не ми е съпруга.

Майрън се обърна към него.

— Говоря за преди. Преди синът ти да изчезне. Нанси и Чик са били на път да станат любовници. Може и да са го направили, не знам.

Хънтър стисна пушката с ръка. Беше все така вперил поглед напред, но ако гледката му носеше и капчица успокоение, то това не личеше от изражението на лицето му.

— Кой го интересува?

— Знаеше ли?

— Не.

Каза го твърде бързо. Майрън погледна Уин. Уин каза:

— Открих Дебелия Ганди.

Това привлече вниманието на Хънтър.

— В затвора ли е?

— Не.

— Не разбирам.

— Той ми каза, че Рийс е мъртъв.

— Боже мой — каза Хънтър, но изненадата в гласа му звучеше престорено. — Той ли го е убил?

— Не. Никога не е виждал Рийс. Твърди, че Патрик му е казал, че Рийс е мъртъв.

— Какво твърди?

Уин сдържа въздишката си.

— Моля те, не ме карай да се повтарям.

Хънтър поклати глава.

— Чакай да видя дали съм разбрал правилно. Онзи побъркан престъпник, който намушка и едва не уби сина ми… — Хънтър погледна Уин, после Майрън и после отново Уин. — Вие вярвате ли му?

— Вярваме му — каза Уин.

— Хънтър — каза Майрън, — не мислиш ли, че Патрик дължи истината на семейство Болдуин?

— Разбира се. Разбира се, че заслужават да знаят истината.

Сега Хънтър изглеждаше вцепенен.

— Ще се опитам да поговоря с Патрик възможно най-скоро. Ще видя какво ще ми каже.

— Хънтър?

Беше Уин.

— Да?

— Преди да си тръгнем, бих искал да използвам тоалетната.

Хънтър му се усмихна.

— Мислиш, че са вътре?

— Няма как да знам — каза Уин. — Така или иначе, се налага да уринирам.

Никой друг освен Уин не беше способен да употреби думата „уринирам“ по един толкова естествен начин, без да се намира в някоя болница.

— Ползвай някое дърво.

— Аз не ползвам дървета, Хънтър.

— Добре.

Докато той се изправяше, Уин грабна пушката от ръцете му — по начин, който напълно отговаряше на старата поговорка за това колко лесно можеш да вземеш бонбон от малко дете.

— Имам разрешително — каза Хънтър. — Мога да ходя на лов за елени в собствения си имот. Напълно законно е.

Уин погледна Майрън.

— Дали е под достойнството ми да отбележа иронията в това, че един лекар прекарва свободното си време, като убива?

— Определено, да — каза Майрън.

— Ха-ха — каза Хънтър, като се запрепъва към къщата. — Хайде. Върви да, ъъ, уринираш и изчезвай оттук.

Глава 30

Когато се върнаха в колата, Майрън попита:

— Как беше уринирането?

— Страшно забавно. Няма ги вътре. Сам е. Засега.

Майрън знаеше, че това е била целта на плана с „уринирането“ на Уин.

— Тогава защо стискаше онази пушка?

— Може би е ловувал. Имотът си е негов. Има това право. Може би му харесва да го прави.

— Да ловува?

— Да. Седи си отвън в прекрасен ден като този, наслаждава се на гледката, пийва си уиски — и в този момент някой елен минава край него и той го отстрелва.

— Звучи като страхотно преживяване.

— Не съди хората — каза Уин.

— Ти не ловуваш.

— Но и не съдя хората. А ти ядеш месо. Носиш кожени дрехи и обувки. Дори веганите убиват животни, макар и наистина съвсем малко, докато орат полята си. Ръцете на никой от нас не са напълно неопетнени.

Майрън не успя да сдържи усмивката си.

— Липсваше ми, Уин.

— Така е. Липсвах ти.

— Връщал ли си се изобщо в Щатите?

— Кой каза, че съм ги напускал?

Уин посочи аудиосистемата.

— Дори това отидох да гледам.

Майрън беше свързал смартфона си с аудиосистемата на автомобила. Слушаха музиката от мюзикъла „Хамилтън“. Лин-Мануел Миранда пееше със своя суров, изтъкан от болка глас: „Смайваш ме, безсилен съм“.

— Чакай малко — каза Майрън, — гледал си „Хамилтън“?

Уин не отговори.

— Но ти мразиш мюзикъли. Винаги съм се опитвал да те накарам да отидеш.

Уин сложи пръст пред устните си и отново посочи.

— Шшш, идва.

— Кое?

— Последният стих. Слушай… сега.

В песента се разказваше за тъгата на Хамилтън, който е загубил сина си в дуел. Уин сложи ръка на ухото си, когато хорът запя: „Преживяват нещо немислимо“.

— Това е Брук — каза Уин. — Това е Чик. Преживяват нещо немислимо.

Майрън кимна. Тази песен всеки път раздираше сърцето му.

— Трябва да разкажем на Брук какво каза Дебелия Ганди.

— Да.

— Трябва да й кажем сега.

— Лично — каза Уин.

Зад волана отново беше Майрън. Той не шофираше като Уин, но когато се налагаше, знаеше как да настъпи газта. Те прекосиха река Делауеър по моста „Дингмънс“, който ги отведе обратно в Ню Джързи.

— Има още едно нещо, което ме тревожи — каза Майрън.

— Слушам те.

— Дебелия Ганди каза, че не познава Патрик, че Патрик не е работил за него.

— Правилно.

— Патрик се е появил на негова територия, спречкал се е с бабаитите на Дебелия Ганди и е избягал, когато ти си се намесил.

— Правилно, отново.

Майрън поклати глава.

— Значи, всичко това е било постановка.

— В какъв смисъл?

— Някой ти изпраща анонимни имейли. Казва ти къде е Патрик и кога можеш да го откриеш. Ти отиваш. Патрик е там, вероятно за първи път. Защото ако е бил там и друг път, то бабаитите на Дебелия Ганди още тогава са щели да го ступат, нали така?

Уин обмисли това.

— Звучи логично.

— Значи, някой е искал да го откриеш. Някой е изпратил Патрик — ако това е Патрик — на това конкретно място, за да го откриеш.

Майрън направи с ръце кавички във въздуха.

— Да го „спасиш“.

— Отново звучи логично — каза Уин.

— Някакво предположение кой?

— Никакво. Но има още едно нещо, което трябва да вземем предвид.

— Какво е то?

— По думите ти, Мики и Ема смятат, че това момче може би не е Патрик.

Майрън кимна.

— Точно така.

— Кога ще разполагаме с резултатите от ДНК теста?

— Джо Корлес каза, че действа възможно най-бързо. Вероятно съвсем скоро.

— Да предположим, че това момче не е Патрик — каза Уин. — Какво правим в такъв случай?

— Не знам — каза Майрън. — Да предположим, че това момче е Патрик. Какво правим в такъв случай?

От аудиосистемата звучеше гласът на Лесли Одъм Джуниър, в ролята на Арън Бър, който се гневи, задето Александър Хамилтън е подкрепил кандидатурата на Томас Джеферсън.

— Не виждам замисъла зад подобна постановка — каза Уин — и въпреки това няма как да не е постановка, нали?

— Няма как — каза Майрън. — Или има.

— Мъдро.

— Накратко — каза Майрън, — все още нямаме никаква представа какво се случва, по дяволите.

Уин се усмихна.

— Човек би си помислил, че вече би трябвало да сме свикнали с това чувство.

Бяха на десет минути от дома на Брук, когато Уин каза:

— Завий надясно.

— Къде?

— По авеню „Юниън“.

— Къде отиваме?

— Довери ми се. Паркирай тук.

Заведението, в което продаваха „Органично кафе и палачинки“, се казваше „еЛате с нас“. Играта на думи подразни Майрън. Уин й се зарадва.

— Какво правим тук?

— Имам една изненадка за теб — каза Уин. — Хайде.

Момчето зад бара беше нахлупило на главата си вървежна плетена шапка, а лицето му беше обрасло с някакво подобие на брада. Пончото му със сигурност беше направено от коноп.

„еЛате с нас“ определено беше в крак с модата.

Поръчаха си две турски кафета и седнаха.

— Какво става?

Уин погледна телефона си и посочи към вратата.

— Сега.

Майрън погледна към вратата в мига, в който Зора се появи в целия си блясък. Беше си сложил перуката в стил „Вероника Лейк на амфетамини“, зелен пуловер с избродирана емблема и пола в цвят, който Зора несъмнено би нарекъл „морска пяна“.

Когато Зора видя Майрън, той разпери ръце и извика:

— Сладурче!

Перуката на Зора беше накривена на една страна. Лицевото му окосмяване беше способно да накара момчето зад бара да се надуе още повече, но този път от завист. Майрън си спомни как с баща му гледаха един видеоклип на комика Милтън Бърл, облечен в женски дрехи. Изглеждаше точно така, само дето не беше толкова привлекателен.

— Мислех, че е във Финландия — каза тихо Майрън на Уин, докато Зора се приближаваше.

— Току-що кацна в Нюарк — каза Уин.

— Дълъг полет — каза Зора. — Зора нямаше време да се освежи. Сигурно изглеждам ужасно.

Майрън нямаше никакво намерение да отговаря на това. Той се изправи и прегърна Зора. От него се носеше ароматът на одеколона на някой стюард.

— Колко време мина? — попита Зора.

— Твърде много — каза Майрън. Или може би не достатъчно.

— Зора се радва да те види.

— Аз също — каза Майрън. После, когато си спомни целта на срещата, той попита:

— И така, какво научи за Вада Лина?

— Новото й име е София Лемпо.

— Откри ли я?

— Работи във верига за бързо хранене, сладурче. В едно градче до Хелзинки. Как казвате — насред нищото. И аз отидох там. Но шефът й каза, че от три дни не е идвала на работа. Това разтревожи Зора. И аз се разрових малко. Нямаше я и вкъщи. Свързах се по телефона с някои хора. Сещаш се. Стари познати. Те могат да открият всичко.

— И откри ли я? — попита Майрън.

Зора се усмихна. Усмивката му не беше красива.

— Много скоро, сладурче.

— Не разбирам.

— Вчера София Лемпо се е качила на самолета от Хелзинки до Нюарк. Тя е тук, сладурче. Вада Лина — или София Лемпо — се е върнала.

* * *

— Нека започнем с най-очевидния въпрос — каза Майрън, когато двамата с Уин се качиха обратно в колата. — Защо бавачката на разменни начала би се върнала в Съединените щати?

— Какво си казахме още в самото начало?

— Че нещо не е наред — каза Майрън. — Че нещо ни убягва.

— Каквото и да е това „нещо“ — каза Уин, — то ни убягва от десет години. Убягва ни още откакто момчетата изчезнаха.

— И какво следва? — попита Майрън.

— Ти решаваш.

Майрън взе последния завой по пътя към дома на семейство Болдуин.

— Трябва да разкажем на Брук какво ни каза Дебелия Ганди. Нямаме право да я лишаваме от тази информация. Също така трябва да й кажем, че бавачката се е върнала.

— Доста неща — каза Уин.

— Прекалено ли е?

— Не — каза Уин. — Брук може да се справи с повече, отколкото можеш да си представиш.

Когато спряха на алеята пред къщата, входната врата се отвори. Излезе Брук. Тя се приближи до вратата откъм страната на Уин и дълго прегръща своя братовчед. Уин не беше човек на дългите прегръдки, но този път не се отдръпна. Брук сложи глава на рамото на Уин. Никой от тях не заплака. Никой от тях не се разстрои или нещо подобно. Нито помръднаха, нито наместиха ръцете си, нито придърпаха другия по-близо до себе си. Просто постояха малко, без да помръдват.

— Радвам се, че се върна — каза Брук.

— Аз също.

Когато се отдръпнаха един от друг, Брук се обърна и забеляза изражението на Майрън.

— Новините не са добри, нали?

— Нищо не е сигурно — каза Уин.

— Но не са добри.

— Не — каза Уин, — не са добри.

Тъкмо щяха да влязат в къщата, когато по алеята се приближи още един автомобил. Майрън разпозна колата марка „Лексъс“ от гаража на Нанси Мур. Всички стояха и чакаха колата да спре. Шофьорската врата се отвори. Излезе Нанси Мур. Вратата от другата страна се отвори.

Излезе Патрик Мур.

Когато видя лицата им, Брук се вцепени. После тихо каза:

— Това също не са добри новини.

Глава 31

Отново бяха в кухнята — на мястото, където беше започнало всичко.

Патрик, Нанси и Брук седяха около кухненската маса. Майрън и Уин стояха встрани, достатъчно близо, за да чуват всичко, но без да им пречат. Патрик седеше с гръб към големите стъклени врати — умишлено, предположи Майрън. Майка му седеше до него и го държеше за ръка. Брук седеше срещу него, в очакване.

Патрик погледна майка си. Тя му кимна да започне. Патрик впери поглед в масата пред себе си. Косата му беше подстригана късо, почти обръсната. Той потърка главата си за кратко, после отпусна ръцете си върху масата.

— Рийс е мъртъв, госпожо Болдуин.

Майрън погледна към Брук. Тя се беше подготвила за това. Не показваше почти никаква емоция. Майрън се обърна към Уин. Лицето му беше безизразно, точно като на братовчедка му.

— Умря много отдавна — каза Патрик.

Гласът на Брук остана спокоен:

— Как?

Патрик не вдигна глава. Беше сключил ръце на масата пред себе си. Майка му беше поставила ръка на ръката му, над китката.

— Отвлякоха ни от тази кухня — започна Патрик. — Не си спомням много. Но помня това.

Гласът му звучеше сковано и хладно.

— Онези мъже ни натикаха в някакъв микробус.

— Колко мъже? — попита Брук.

— Брук, моля те.

Беше Нанси Мур.

— За пръв път се отпуска да говори. Нека просто го оставим да довърши, може ли?

Брук не отговори. Тя отново насочи вниманието си към Патрик. Патрик беше навел глава.

— Извинявам се — каза тя, твърде учтиво. — Моля, продължавай.

— Натикаха ни в някакъв микробус — повтори той. Почти, каза си Майрън, сякаш някой беше върнал лентата назад. — Движихме се дълго време. Не знам точно колко. Когато пристигнахме, бяхме в някаква ферма. Имаше животни. Крави, прасета, кокошки. Рийс и аз, двамата спяхме в една стая в къщата на фермата.

Патрик спря, но остана с наведена глава. Мълчанието беше задушаващо. Брук искаше да попита нещо, може би един милион неща, но в този миг ситуацията изглеждаше твърде крехка. Никой не помръдна. Никой не проговори. Никой не се осмели да се намеси.

Нанси стисна сина си за ръката. Патрик събра сили и продължи:

— Беше много отдавна. Понякога се чувствам така, сякаш е било сън. Там беше хубаво. Във фермата. Те… те се държаха добре с нас. Играехме си много. Можехме да тичаме наоколо. Даваха ни да храним животните. Не знам колко дълго. Може да са били няколко седмици. Може да сме стояли там няколко месеца. Понякога си мисля, че може би са минали така няколко години. Просто не знам. Двамата с Рийс просто нямаше как да следим колко време е минало.

Патрик отново спря. Майрън отправи поглед зад Патрик, през прозореца, който гледаше към просторния заден двор, отвъд дърветата в края на оградата. Опита се да си го представи, докато Патрик разказваше, как мъжете нахлуват тук, грабват двете момчета, изчезват през двора.

— Тогава един ден — каза Патрик — всичко се промени.

Гласът му беше по-неуверен, думите звучаха странно и накъсано.

— Доведоха някакви мъже — каза Патрик. — Мен… мен ме насилиха.

Брук не беше помръднала, все още не беше променила изражението си, но сякаш думите на Патрик бяха ускорили процесите на стареене. Нищо в Брук не се беше променило и въпреки това Майрън виждаше, че тя е на ръба.

— Рийс… той беше по-силен от мен. По-смел. Опита се да ме спаси. Опита се… той нямаше да им позволи да му сторят това. Той им се опълчи, госпожо Болдуин. Той им се нахвърли. Заби един молив в окото на единия от мъжете. Хубаво го намушка. И…

Патрик все така не можеше да вдигне поглед от масата, но успя леко да вдигне рамене.

— Те го убиха. Застреляха го в главата. Накараха ме да…

Рамото на Патрик започна да трепери. Майрън видя как една сълза капва на масата.

— Накараха ме да отида с тях до някакво дере.

Равният тон вече го нямаше. Патрик говореше напрегнато, накъсано.

— Накараха ме да гледам…

Майка му го погали по рамото.

— Всичко е наред — прошепна тя. — Аз съм до теб.

— Видях как… бях там… те просто… просто захвърлиха тялото му в онази пропаст. Сякаш беше едно нищо. Сякаш Рийс беше едно нищо…

Брук нададе гърлен стон — един звук, какъвто Майрън никога до този момент не беше чувал.

— Толкова съжалявам, госпожо Болдуин.

И тогава и двамата заплакаха.

* * *

Когато Нанси набързо накара сина си да тръгне към входната врата, Уин й препречи пътя.

— Трябва да разберем повече — каза Уин.

Патрик хлипаше неутешимо.

— Не днес — каза Нанси и избута Уин от пътя си. — Доктор Стентън ме предупреди, че може да му е твърде трудно. Сега знаете истината. Ужасно, ужасно съжалявам.

Тя бързо излезе навън. Уин направи знак с ръка на Майрън и се приближи до Брук. Майрън бързо последва Нанси и Патрик. Когато и тримата излязоха отвън, Майрън извика:

— От колко време знаеш, Нанси?

Тя се извърна към него.

— Моля?

— От колко време знаеш, че Рийс е мъртъв?

— Какво искаш да… Патрик ми каза едва днес сутринта.

Майрън потърка брадичката си.

— Доста странен момент.

Патрик продължаваше да плаче. Сълзите изглеждаха истински и въпреки това сякаш отново нещо не беше както трябва.

— Какво би трябвало да означава това? — попита Нанси.

— Патрик — каза Майрън, като насочи вниманието си към разстроения тийнейджър, — защо се срещна вчера с Тамрин Роджърс в Ню Йорк?

Отговори му Нанси:

— Как това ти влиза в работата?

— Ти си знаела?

— Имаше нужда да излезе малко — каза Нанси.

— Наистина ли? Значи си знаела?

— Разбира се.

— Тогава защо е отишъл с автобуса? Как така не си го закарала ти?

— Това не ти влиза в работата.

— Той се срещна с Тамрин Роджърс. Видях ги заедно.

— Следил си сина ми?

— Аха.

Нанси сложи ръце на бедрата си в опит да изглежда ядосана, но стойката й беше някак престорена.

— С какво право? — тросна се тя. — Излязъл е сам, заговорил се е с момиче на неговата възраст. Не търси нещо, което го няма.

— Хмм — каза Майрън. Той тръгна към тях. — Историята ти съвпада с нейната.

— И?

— Дори възмущението, че съм ги проследил, е същото. Тамрин Роджърс се изрази почти по същия начин.

— Следил си сина ми. Имам право да се ядосам.

— Това синът ти ли е?

Патрик спря да плаче, почти изведнъж.

— За какво говорите?

Майрън опита да се вгледа в очите на момчето, но то отново стоеше с наведена глава.

— Сякаш вие двамата винаги сте с една крачка пред нас, нали, Патрик?

Той не отговори, не вдигна поглед.

— Говорих с Тамрин Роджърс за всичко това. Изведнъж вие повтаряте всичко, което каза и тя. Уин и аз казахме на баща ти как Дебелия Ганди е казал, че Рийс е мъртъв. Изведнъж ти се чувстваш достатъчно добре да говориш за това с госпожа Болдуин.

Нанси отключи вратата на автомобила с дистанционното.

— Да не си се побъркал?

Майрън се наведе, в опит да накара Патрик да го погледне в очите.

— Ти наистина ли си Патрик Мур?

Без предупреждение момчето замахна с юмрук към лицето на Майрън. Тъй като беше наведен, Майрън не беше особено стабилен, но все пак към него замахваше просто един неопитен тийнейджър. Майрън просто трябваше леко да приклекне — съвсем малко, без дори да загуби равновесие — и да остави юмрукът да профучи над главата му.

Инстинктът за оцеляване и обучението му надделяха, в резултат на което пред него стояха многобройни възможности за контраатака. Най-очевидният беше да изчака само още една стотна от секундата. След замахването с юмрук тийнейджърът щеше да остане напълно незащитен. Майрън стоеше с присвити колене. Можеше да го фрасне в гърлото, в носа, в слабините.

Но той не би направил подобно нещо.

Вместо това остана в отбранителна позиция и зачака да види какво ще направи момчето. Патрик използва инерцията от замахването си, извърна се и побягна с всички сили. Майрън беше на път да го подгони, но Нанси започна да блъска с юмруци по гърба му.

— Остави сина ми на мира! Какво ти става, по дяволите? Да не си полудял?

Майрън остави ударите да се сипят по гърба му. Изправи се и видя как Патрик се изгубва нагоре по алеята и после надолу по улицата. Нанси изтича до колата си и отвори вратата.

— Моля те — примоли се тя, като се пъхна в колата и включи на задна скорост. — Моля те, остави сина ми на мира.

* * *

Майрън щеше да влезе обратно в къщата, когато телефонът му иззвъня. Обаждаше се племенникът му, Мики.

— Научихме нещо за Тамрин Роджърс — каза Мики. — Ще искаш да го видиш.

— Къде се намираш?

— В къщата на Ема.

— Идвам.

Уин остана с Брук. Беше започнал да й разказва за скорошните открития, най-необичайното от които беше завръщането на някогашната й бавачка Вада Лина, понастоящем позната като София Лемпо.

— Защо се е върнала Вада? — беше попитала Брук. — Не разбирам.

Те също.

Два каменни лъва пазеха алеята, която водеше към имението, където Ема живееше със своята майка, баба и дядо. Портата беше затворена. Майрън подаде глава навън. Пазачът го разпозна и натисна копчето. Портата проскърца и се отвори.

Когато Майрън беше малък, имението беше собственост на известен мафиот, някакъв бос или дон, или както там наричат главатарите в мафията. Носеха се слухове, че имението разполага с пещ, в която мафиотът кремира труповете на жертвите си. Когато впоследствие продадоха къщата, навътре в имението, някъде зад басейна, наистина откриха пещ. До ден-днешен никой не знаеше дали я е използвал, за да устройва барбекюта, или наистина беше правил така, както се твърдеше в слуховете.

Жилището беше огромно, величествено и мрачно. Изглеждаше така, сякаш някой беше слял в едно средновековна крепост и замъка на Дисни. Имението беше просторно и вероятно — което съответно беше привлякло и настоящите собственици — най-уединеното в района. Разполагаха с площадка за хеликоптер и можеха да си тръгват и да се прибират незабелязано. По документи собственик на имота беше някаква корпорация, с цел да се скрие самоличността на истинския собственик. Само допреди няколко месеца дори най-близките приятели на Ема нямаха представа, че тя живее там, нито защо го пази в тайна.

На вратата беше закачена лъвска глава, с която да почука, но още преди Майрън да протегне ръка към нея, Анджелика Уайът отвори вратата. Тя му се усмихна топло и каза:

— Здрасти, Майрън.

— Здрасти, Анджелика.

Макар да я познаваше от години и дори известно време да беше работил като неин телохранител, на Майрън му трябваха няколко секунди, за да успее да погледне на Анджелика Уайът като обикновен човек, а не като на някой плакат или далечен образ на големия екран. Какво ли е, чудеше се често Майрън, да си толкова красив и известен, че хората, а може би дори и близките ти, никога да не могат да се отърсят от опиянението, което буди една филмова звезда.

Знаменитото лице се наведе напред и го целуна по бузата.

— Чух, че ще се жениш — каза му майката на Ема.

— Аха.

Преди петнайсет години, когато Анджелика Уайът беше родила дъщеря си, жълтата преса беше раздула ужасно случката и папараците ги бяха следили постоянно, готови да ги щракнат с огромните си обективи всеки път, щом излязат от дома си в Лос Анджелис, и бяха настоявали да узнаят кой е бащата на дъщеря й. Заглавията тръбяха неща от рода на „ШОКИРАЩАТА ТАЙНА ЗА БЕБЕТО НА АНДЖЕЛИКА УАЙЪТ“ или „ЗНАЕМ КОЙ Е ТАТКОТО“, а после си измисляха разни истории с някои от екранните й партньори, някой арабски султан или дори, веднъж, един бивш премиер на Великобритания.

Прекомерното внимание се оказа непосилно за дъщеричката й. Момичето дори започна да сънува кошмари. Анджелика Уайът стигна дотам, да прекъсне филмовата си кариера за две години и да избяга с детето във Франция, но това доведе до още повече слухове и проблеми, най-основният от които беше, че на Анджелика Уайът й липсваше работата в киното. Тя беше нейното призвание.

Тогава какво да направи?

Анджелика Уайът тайно се завърна в Съединените щати и се сдоби с този уединен имот в Ню Джързи. Тя записа дъщеря си в държавното училище, под псевдонима Емма Бомонт, като в крайна сметка всички започнаха да я наричат на галено Ема. Бабата и дядото на Ема се грижеха за нея, когато Анджелика имаше снимки.

Никой не знаеше самоличността на бащата — с изключение, разбира се, на Анджелика.

Нито дори Ема.

— Много се радвам за теб — каза му Анджелика Уайът.

— Благодаря. Ти как си?

— Добре. Утре заминавам на снимки в Атланта. Надявах се, че Ема ще дойде с мен, но тя, ъъ, сякаш в момента се занимава с друго.

— Имаш предвид с Мики?

— Ами да.

— Добри деца са.

— Това е първото й гадже — каза Анджелика.

— Ще се отнася добре с нея.

— Знам, но малкото ми момиченце… твърде клиширано ли ще е, ако кажа, че порастват твърде бързо?

— Клишетата са такива, защото отразяват истината.

— Сърцето ми се къса — каза Анджелика и се усмихна. — Всички са в подземието. Знаеш ли как да стигнеш долу?

Той кимна.

— Благодаря.

Филмови плакати с образа на Анджелика Уайът се редяха покрай стълбището, което водеше към подземието. Ема ги беше закачила, въпреки негодуването на майка й. Подземието, както й обясни Ема, беше единственото място, където не искаше да крие нищо, свързано със самоличността си. Майрън смяташе, че това звучи смислено.

Тримата тийнейджъри — Мики, Ема и Спун — се бяха изтегнали върху три огромни, скъпи и разплути кресла, тип „барбарон“. И тримата бясно пишеха нещо на лаптопите си.

— Здравейте — каза им Майрън.

И тримата казаха: „Здрасти“, без да вдигат поглед.

Ема първа затвори лаптопа си и стана. Днес беше облечена с къс ръкав и Майрън можа да разгледа внушителните й татуировки. В началото татуировките тревожеха Майрън. Макар в днешно време да са толкова често срещани, Ема беше едва втора година в гимназията. Мики му беше обяснил, че татуировките й са временни, че някакъв художник на татуировки на име Агент експериментирал с различни техники, и че след няколко седмици щели да избледнеят от само себе си.

Мики каза:

— Ей, Спун?

— Дай ми секунда да подредя придобитата информация — каза Спун. — Поговорете си малко.

Ема и Мики отидоха при Майрън. Той беше умувал дали да ги забърква в нещо подобно — вече бяха преживели твърде много за възрастта си, — но както Мики сам каза, това беше тяхната стихия.

Майрън си спомни нещо.

— Есперанца каза, че си искал да се срещнеш с нея.

— По-скоро ставаше дума за мен — каза Ема.

— И за двама ни — каза Мики. — Говорихме и с Голямата Синди.

— За какво?

Мики и Ема се спогледаха. Ема каза:

— За Малката Покахонтас и за Вожда-Майка.

— Какво за тях?

— Може би преди време номерът им е бил забавен — каза Ема. — Но вече не е.

— Всичко това е просто кич — каза Майрън. — Нямат нищо лошо предвид. Просто носталгия към миналото.

— Есперанца каза същото — отговори Ема.

— Времената се менят, Майрън — добави Мики.

— Просто й предложихме да се свърже с един наш приятел от племето навахо.

— И как мина? — попита Майрън.

— Не знам. Все още не са се срещнали.

Спун каза:

— Готово.

После започна да маха към Майрън.

— Ела насам, виж това.

Спун остана в своето огромно, разплуто кресло. Майрън се наведе, контузеното му коляно леко изпука и той се сгромоляса до него. Спун побутна очилата си и посочи към екрана.

— Тамрин Роджърс — започна той — няма почти никакво присъствие в социалните мрежи. Притежава регистрация във Фейсбук, както и в Снапчат, но почти не ги използва. Всеки път когато реши да публикува нещо, тя го прави с настройки на поверителността, така че да бъде видимо само за личните й контакти. Предполагаме, че е заради баща й, който е богат управител на инвестиционен фонд. Семейството държи на личното си пространство. Дотук следиш ли ми мисълта?

Майрън се намести на огромното кресло. Беше му трудно да се настани удобно.

— Следя.

— Знаем, че е на стаж за лятото в телевизионната компания. Знаем, че е на шестнайсет години. Знаем, че учи в елитно училище с пълен пансион в Швейцария, което се казва „Сен Жак“.

Спун погледна Майрън.

— Знаеш ли, че в Швейцария е незаконно да си гледаш само едно морско свинче?

Ема каза:

— Спун.

— Не знаех — каза Майрън.

— Трябва да бъдат по двойки — обясни Спун. — Разбираш ли, морските свинчета са социални животни, затова би било проява на жестокост да отглеждаш само едно. Или поне така мислят швейцарците.

Ема отново каза:

— Спун.

— Да, съжалявам. Както и да е, единствената снимка на Тамрин Роджърс, която успяхме да открием, е снимката в профила й във Фейсбук. Затова взех въпросната снимка и използвах програма, която да открие други подобни снимки. Не открих нищо. Разбира се, в това няма нищо изненадващо. Подобни програми откриват само снимки като зададената. Защо някой друг би ползвал нейната снимка за собствения си профил? Все още ли ми следиш мисълта?

— Все още — каза Майрън.

— Затова реших да направя нещо по-различно. Открих една програма, все още в етап на разработване, която използва алгоритъм за разпознаване на човешки лица и търси в базите данни на няколко различни социални платформи. Може би си срещал подобна технология във Фейсбук.

— Не ползвам Фейсбук.

— Какво не правиш?

Майрън сви рамене.

— Но всички стари хора използват Фейсбук — възрази Спун.

Ема каза:

— Спун.

— Да, добре, нека тогава ти обясня. Да кажем, че публикуваш във Фейсбук снимка на теб и няколко твои приятели. Фейсбук използва нов интелигентен софтуер на име ДийпФейс, който автоматично регистрира всички лица на снимката.

— Което означава? — каза Майрън.

— Което означава, че може да разпознае твоите приятели. Затова, като публикуваш снимката, изведнъж Фейсбук огражда едно от лицата им и те пита: „Искаш ли да отбележиш на снимката Джон Смит?“.

— Сериозно?

— Да.

— Вече и това ли могат да правят?

— Да, могат.

Майрън поклати глава, доволен от собствената си наивност.

— Забележи — продължи Спун, — че казвам „регистриране на лица“. Това е технология, която разпознава, когато на две снимки присъства един и същи човек, за разлика от познатата технология за разпознаване на лица, която има за цел да свърже снимката на даден човек с името му. Има огромна разлика. Затова пуснах профилната снимка на Тамрин Роджърс през тази все още разработваща се програма — в смисъл, че все още не е напълно завършена, — за да проверя какво ще покаже. Ох!

Спун се плесна по челото.

— За малко да забравя. Първо опитах със снимката на Патрик Мур. Успях да изрежа малко изображение от телевизионното му интервю. Казах си, еха, може би някой някъде го е снимал. Може би ще успея да открия нещо за него, а оттам и за Рийс.

— И?

— Нищо. Нито едно съвпадение. Освен… ами, нека ти покажа.

Той натисна полето на мишката на лаптопа си. На екрана се появи групова снимка, с около двайсет-двайсет и пет тийнейджъри. Под нея беше изписано „ВТОРИ ГИМНАЗИАЛЕН КУРС“, както и имената на учениците.

— Снимката изскочи от училищен архивен уебсайт, в който фигурират всички, посещавали „Сен Жак“. Ако се загледаш ето тук — той остави курсора да посочи вместо него, — ами, разпознаваш ли тази млада дама?

Майрън я разпозна.

— Това е Тамрин Роджърс.

— Точно така, Майрън. Отлично.

Майрън погледна Ема, за да провери дали Спун му се подиграва. Ема сви рамене в стил „такъв си е“.

— А ако погледнеш още по-надолу — Спун отново използва курсора, — ще видиш изписани само малки имена. Предполагам, че това е заради някаква политика на училището, с цел да уважи личното пространство на семействата, но няма как да знам със сигурност. Тамрин е четвъртата на втория ред, отляво надясно… виждаш ли?

Майрън виждаше. Пишеше просто: „Тамрин“.

— Е, и?

— Така си казахме и ние — отговори Спун — първоначално. Всъщност, ами, трябва да призная, че не ме бива особено с дребните подробности. Аз по-скоро гледам на нещата в тяхната цялост, разбираш ли ме?

— Прави се, че те разбирам.

— Ха, добра шега! Ема беше тази, която… Ема, искаш ли ти да му покажеш?

Ема посочи с пръст момчето, което стоеше точно зад Тамрин Роджърс. Майрън смръщи чело и се наведе, за да види по-отблизо.

— Няма нужда да си напъваш очите, Майрън — каза Спун. — Не и на твоята възраст. Мога да увелича снимката.

Спун започна да натиска с курсора върху снимката и тя започна да се уголемява все повече и повече. Качеството на снимката беше добро, беше направена неотдавна, с нелош фотоапарат, но колкото повече натискаше по екрана, пикселите толкова повече се размазваха. Спун спря. Майрън отново започна да се взира.

— Значи, според вас…? — започна Майрън.

— Не знаем — каза Спун.

— Аз знам — каза Ема.

Майрън потърси името на момчето и го прочете на глас:

— Пол.

Момчето на снимката беше с дълга, вълниста руса коса — като типично момче от скъпо частно училище, което се опитва да заяви независимостта си. Косата на Патрик Мур беше съвсем къса и тъмна. Изглеждаше, че „Пол“ от снимката е със сини очи. Очите на Патрик Мур бяха кафяви. Носовете им също се различаваха. Този на Пол сякаш беше по-малък, може би с по-различна форма.

И въпреки това…

Майрън не би го забелязал, не и без чужда помощ, но сега, колкото повече се вглеждаше…

— Знам какво си мислиш — каза Ема. — И вероятно бих се съгласила с теб. Тийнейджърите си приличат. Всички знаем това. Вероятно и аз самата не бих се замислила, но това училище е малко. Учениците на тази възраст са само в един клас и са общо двайсет и три. Патрик Мур излиза от къщи и се среща с Тамрин Роджърс. Защо? Бил е самотен. Ние също видяхме това, когато му бяхме на гости.

Мики кимна в знак на съгласие.

— Съвпадението е твърде голямо, Майрън. В смисъл, отрежи косата. Смени цвета на очите с някакви контактни лещи. Може би някаква пластична операция на лицето, не знам. Но когато Ема ми го показа и аз се загледах, първоначално не го видях, но после…

Мики посочи лицето на екрана.

— Мисля, че съученикът на Тамрин, Пол, сега нарича себе си Патрик Мур.

* * *

Майрън отиде на бегом до колата. Взе телефона си и се обади на Есперанца.

— Трябва да разберем колкото се може повече за някакво хлапе Пол, което е учило в „Сен Жак“ в Швейцария, недалеч от Женева. Най-важно е фамилното му име. Родители, каквото и да е.

— Няма да стане бързо — каза Есперанца. — Училището е затворено, в чужбина е, нямаме връзки в Швейцария, а и освен това, доколкото си представям, подобно място би било дяволски дискретно.

Есперанца, разбира се, имаше право.

— Просто направи всичко по силите си. Спун ще ти изпрати снимката по имейла.

— Получих имейла му още преди да се обадиш — каза Есперанца. — Знаеш ли, че най-използваната парола за електронна поща е „123456“?

— Да, това звучи като Спун.

— В момента гледам двете снимки — тази на Пол и тази на Патрик от интервюто. Ако се вгледам хубаво, ами да, мога да видя приликата, но на теб би ли ти хрумнало, че Пол и Патрик са едно и също момче?

— Не — каза Майрън. — Но това може би не е най-важното.

— А, да, открих учителя от пети клас. Онзи, който е преподавал на Кларк и Франческа.

— Господин Диксън?

— Роб Диксън, да.

— Къде се намира?

— Все още преподава на петокласници в началното училище „Колинс“. Уговорих да се срещнете днес в кабинета му, в седем и половина.

— Как успя да го уредиш?

— Казах му, че си чул колко невероятен учител е и че искаш да напишеш книга за преживяванията си.

— Какви преживявания?

— Не уточних. Господин Диксън е гледал документалния филм за теб. Славата на знаменитостите от кабеларката, бебчо. Отваря врати.

Когато разговорът приключи, Майрън се обади на Уин и му каза какво е научил.

— Значи момчето е самозванец — каза Уин.

— Не знам. Все още е възможно да са двама тийнейджъри, които просто си приличат.

— И случайно познават Тамрин Роджърс.

— Звучи малко вероятно — съгласи се Майрън. — Искам само да отбележа, че и Тамрин, и Патрик — нека за по-лесно просто да го наричаме Патрик — твърдят, че са се срещнали на Таймс Скуеър съвсем случайно.

— Съвсем случайно?

— Аха.

— Днешната младеж — оплака се Уин. — Човек би си помислил, че са способни да измислят нещо по-достоверно.

— В интерес на истината, хванахме Тамрин съвсем неподготвена. Как е Брук?

— Издига прегради — каза Уин. — Което може би е по-добрият вариант. В момента мисли единствено за бившата си бавачка и за това какво ли може да я е накарало да се върне в Щатите.

— Има ли някакви предположения?

— Никакви. И така, каква е следващата ти стъпка?

— Продължаваме да събираме информация — каза Майрън.

— Еха, по-кротко с подробностите.

— Нанси Мур все така настоява, че момчето, което спасихме, е изчезналият й син Патрик.

— Точно така.

— Което ме кара да се зачудя дали снимките на Пол биха я накарали да размисли.

— Там ли отиваш?

Майрън видя отляво дома на семейство Мур. Когато спря на алеята пред къщата, забеляза в гаража автомобила „Лексъс“.

Тя си беше вкъщи.

— Тъкмо пристигнах.

* * *

Майрън не си направи труда да отиде до входната врата. Гаражът беше отворен и той закрачи право към колата вътре. Когато видя, че вратата, която води от гаража към къщата, е оставена отворена, у него се надигна тревога.

Той подаде глава навътре и извика:

— Ехо?

Нищо.

Той влезе вътре и прекоси кухнята. Дочу шумолене откъм горния етаж. Не носеше оръжие, което беше глупаво от негова страна, но до този момент такова все още не му беше трябвало. Той бавно започна да се изкачва по стъпалата.

Който и да беше горе, не се опитваше да скрие присъствието си.

Майрън стигна до най-горното стъпало. Шумоленето идваше от стаята на Патрик. Той бавно се приближи до вратата, като се приплъзваше с гръб до стената, което може би беше, а може би и не беше най-удачното в случая. Трудно беше да се прецени. Той стигна до вратата, изчака една секунда и бързо надникна вътре.

Нанси Мур беше обърнала наопаки цялата стая.

— Ехо — каза Майрън.

При звука от гласа му тя подскочи и се извърна към него. Очите й бяха широко отворени, почти налудничаво.

— Какво правиш тук?

— Всичко наред ли е?

— Всичко изглежда ли ти наред?

Не изглеждаше.

— Какво става?

— Не разбираш, нали? Мислиш си… не знам и аз какво си мислиш. Опитвах се да предпазя сина си. Състоянието му е крехко. Преживял е толкова много. Как не го разбираш?

Майрън не отговори.

— Имаш ли представа колко му беше трудно да говори за това днес? Да преживее отново ужаса от случилото се с него? И с Рийс?

— Нанси, той трябваше да го направи — каза Майрън. — Ако нещата стояха иначе, ако се беше завърнал Рийс…

— Брук Болдуин щеше да направи най-доброто за своето дете, не за моето.

Нанси изправи гръб и го погледна в очите.

— Недей да се заблуждаваш. Една майка винаги ще защити детето си.

Еха.

— Дори да е за сметка на друго дете?

— Патрик не беше готов да говори. Знаехме това. Просто искахме да му дадем достатъчно време да се съвземе. Какво са още няколко дни, когато са минали десет години? Доктор Стентън имаше право. Беше му прекалено трудно. И тогава, сякаш не беше достатъчно, че трябваше да преживее всичко отново, сякаш не му беше достатъчно трудно да каже на Брук, че Рийс е мъртъв, ти — тя го посочи осъдително с пръст — го нападна. Патрик избяга заради теб.

— Това не е Патрик.

— Моля?

— Момчето, което доведохме тук. Това не е Патрик.

— Това е Патрик!

— Името му е Пол.

— Махни се от тук — каза тя.

— Нанси, защо не направихте ДНК тест?

— Добре, ако това ще те накара да ни оставиш на мира, ще направим, става ли? А сега се махни, моля те.

Майрън поклати глава.

— Трябва да видиш няколко снимки.

Тя изглеждаше объркана.

— Какви снимки?

Той протегна ръката си, в която държеше двете принтирани фотографии, които му беше дал Спун. За миг Нанси не посегна да ги вземе. Тя просто остана неподвижна. Майрън протегна ръката си малко по-близо към нея и я задържа така, докато тя неохотно реши да ги вземе.

— Не разбирам.

— Груповата снимка е направена в училище в Швейцария — каза Майрън.

Тя я разгледа.

— И?

— На снимката има едно момче. Името му е Пол. Все още не знаем фамилията му. Но ще я разберем. На втората снимка се вижда отблизо лицето му.

— Все още не разбирам — каза Нанси Мур с треперещи ръце. Тя пъхна горната снимка под долната. — Нали не мислиш, че…?

— Пол и Патрик са един и същи човек.

Тя поклати глава.

— Грешиш.

— Не мисля така.

— Приликата е нищожна.

— Помниш ли, че те попитах дали познаваш Тамрин Роджърс?

Майрън взе обратно снимките и сложи груповата отгоре.

— Това е Тамрин. Същото момиче, с което Патрик се срещна вчера.

— Казахме ти, че…

— Да, че съвсем случайно са се срещнали на Таймс Скуеър, без изобщо да се познават. Аз бях там, Нанси. Аз ги видях. Това не беше случайна среща. Познаваха се отпреди.

— Няма как да си разбрал това, като просто си ги наблюдавал — каза тя, но гласът й вече звучеше немощно, сломено.

— Преди малко изпратих по имейл същите тези снимки на съдебен антрополог, името й е Алис Мървош. Тя ще сравни снимката на Пол със записа от вчерашното интервю с Патрик. Тя ще потвърди, че са един и същи човек.

Тя поклати глава, но увереността й беше изчезнала.

— Нанси, нека ти помогна.

— Ти какво, да не би да смяташ, че е някакъв самозванец? Грешиш. Една майка винаги знае.

— Каза, че майката винаги защитава своето дете — отговори Майрън, като се опитваше да звучи възможно най-спокойно и внимателно. — Може би това желание, тази нужда, понякога може да изкриви възприятията.

— Това е Патрик — настоя Нанси. — Това е моят син. Най-сетне си е у дома. След всичките тези години, най-сетне отново е при мен.

Тя вдигна очи. Погледна го яростно.

— А сега ти го прогони.

— Нека ти помогна да го открием.

— Мисля, че направи достатъчно. Това е моят син. Знам го. Знам го. Той не е самозванец. Името му не е Пол.

Тя го отблъсна от пътя си и слезе надолу по стълбите. Майрън я последва.

— Когато се прибере, ще направим ДНК тест, за да запушим устите на всички ви. Но сега трябва да отида накъде другаде.

Нанси не спря. Мина през гаража и излезе през вратата. Качи се в автомобила си и включи двигателя.

— Повече не се връщай, Майрън. Никога повече не се връщай.

* * *

Уин и Брук седяха в кухнята на семейство Болдуин. Снимките от училището в Швейцария стояха разпръснати пред тях на масата.

Майрън приключваше разговора си с Алис Мървош, съдебния антрополог. Когато прекъсна връзката, Брук и Уин го погледнаха в очакване.

— Според нея — каза Майрън — това е едно и също момче.

Брук отново погледна снимките. Майрън се наведе, за да им посочи.

— Въпросният Пол е подстригал и боядисал косата си — каза Майрън. — Цветът на очите лесно може да бъде променен с контактни лещи. На носа може да е направена пластична операция.

Брук просто седеше край масата, стиснала снимката в ръка.

— И Нанси не вижда приликата?

— Така твърди. Настоява, че това е Патрик.

— Вярваш ли й?

— Вярвам, че тя го вярва.

— Значи, се самозаблуждава?

Майрън леко вдигна рамене.

— Не знам.

Едва тогава Уин каза:

— Значи, трябва да разберем кой е този Пол. Трябва да разберем къде живее, кои са родителите му…

— Есперанца се е заела с това. Но ще отнеме известно време.

— Ще се обадя на няколко познати в чужбина. Да видим дали ще успеем да задвижим по-бързо нещата.

— Не разбирам — каза Брук. — Самозванец ли е? Опитва се да измами по някакъв начин семейството ли?

— Възможно е.

— Веднъж четох за подобен случай — каза Брук. — Когато синът ти изчезне, ти… Както и да е, мисля, че се беше случило някъде към края на деветдесетте. Синът на едно семейство в Тексас изчезнал, когато бил на дванайсет или тринайсет години. Три години по-късно някакъв самозванец от Франция казал, че той е изчезналото дете. Успял да заблуди доста хора.

Майрън смътно си спомняше случката.

— Защо го е направил?

— Не си спомням. Донякъде за пари, но мисля, че просто му е доставяло удоволствие да мами хората. Не за пръв път се е представял за някой друг. Бил е някакъв извратеняк. Семейството му повярвало — донякъде, предполагам, само защото им се е искало да е вярно.

Тя вдигна поглед.

— Какво означава всичко това, Майрън?

— Не знам.

— Няма никаква логика.

— Трябва ни повече информация.

Като по сигнал телефонът на Майрън иззвъня. Той погледна към Уин.

— Джо Корлес е, от лабораторията за ДНК анализ.

— Включи високоговорителя.

Майрън го направи и сложи телефона на масата.

— Джо?

— Майрън?

— Джо, тук сме с Уин.

— Еха. Уин се е върнал?

Уин каза:

— Моля те, кажи ни резултата.

— Ще карам направо — каза Джо Корлес. А после каза нещо, което изненада Майрън. — Момчето наистина е Патрик Мур.

Майрън погледна Уин. Лицето на Брук пребледня.

— Сигурен ли си?

— Кичурът коса, който ми дадохте, е от жена. ДНК материалът от четката за зъби е от мъж. Двамата имат пряка родствена връзка.

— На сто процента?

— Възможно най-точно.

На входната врата се позвъни. Уин отиде да отвори.

— Благодаря ти, Джо — каза Майрън.

После прекъсна връзката.

— Патрик е — каза Брук. Изражението й остана хладнокръвно, но ъгълчето на устата й започна да потрепва. — Не е самозванец. Патрик е.

Майрън не помръдна.

— Защо тогава Вада се е върнала? Защо Патрик се е срещнал с това момиче Тамрин?

— Всъщност е обратното — каза Майрън.

— Какво означава това?

— Пол не е някой, който се представя за Патрик. Пол е Патрик.

Преди да успее да поясни, Уин се върна в кухнята заедно със Зора. Брук може и да се беше изненадала да види как в кухнята й влиза един доста мъжествен травестит, но не го показа.

— Зора има новини за бавачката — каза Зора.

Брук се изправи.

— Вада?

— Вече се казва София Лемпо — каза той. — Вчера е пристигнала със самолет в страната. Взела е под наем един „Форд Фокус“ от летището в Нюарк.

Брук каза:

— И как ще я открием?

— Вече го направихме, сладурче — каза Зора. — Всички коли под наем са снабдени със система за проследяване — в случай на кражба. Или за да те таксуват допълнително, ако прекосиш границите на щата. Такива неща.

— И са ти позволили да я проследиш?

Зора намести с ръце перуката си в стил „Вероника Лейк“ и се усмихна. Целите му зъби бяха в червило.

— „Позволили“ не е точно думата, която Зора би употребил. Но пък парите на братовчед ти. Доста са убедителни.

— Къде е тогава Вада? — попита Брук.

Зора извади мобилния си телефон.

— Зора я проследява с това.

Той им показа екрана. Синя точица примигваше и обозначаваше местоположението на автомобила.

— Къде точно се намира?

Зора натисна една иконка. На мястото на картата се появи сателитно изображение. Майрън едва не ахна с глас. Синята точица беше заобиколена от зеленина. Виждаше се езеро, което дори отгоре изглеждаше познато.

— Езерото Чармейн — каза Майрън. — Вада е в къщата на Хънтър Мур.

Глава 32

Стаята на петокласниците гледаше към просторна и сложно устроена площадка за игра, снабдена с пързалки и люлки, и замъци, и пиратски кораби, и тунели, тръби и стълби. Роб Диксън посрещна Майрън с протегната ръка и приятелска усмивка. Беше облечен с типичния за заместник-директор на гимназия кафяв костюм и шарена вратовръзка, която винаги напомняше на Майрън за педиатрите, които леко се престарават да се харесат на децата. Косата му беше вързана на опашка, а лицето му — гладко избръснато.

— Здравейте, аз съм Роб Диксън — каза той.

— Майрън Болитар.

Още в къщата на семейство Болдуин бяха решили Уин да отиде до дома на Хънтър на езерото Чармейн, а междувременно Майрън да отиде на уговорената среща с учителя и да остане наблизо.

— И аз ще дойда — беше казала Брук. — Познавам Вада. Може да помогна.

Звучеше така, сякаш не е в настроение за преговори.

— Моля — каза Роб Диксън, — седнете.

Училищните чинове бяха от онези, към които имаше прикрепен стол. Майрън се напъха в един от тях с известно усилие. Самата класна стая беше застинала във времето. Да, учебната програма неминуемо се променя и Майрън предполагаше, че из помещението се бяха скрили някои признаци на съвременния напредък, но това спокойно можеше да бъде неговата собствена стая от пети клас. Над черната дъска, в редица от главни и малки букви, беше изписана азбуката. Стената вляво беше изпъстрена с колажи и рисунки, дело на децата. Под ръчно написаната табелка „СКОРОШНИ СЪБИТИЯ“ бяха закачени с кабарчета изрезки от вестници.

— О, съжалявам — каза Роб Диксън.

— Моля?

— Гледах „Сблъсък“, а сам ви накарах да седнете в стол, така неудобен за коляното ви.

— Добре съм.

— Не, моля, седнете на моя стол.

Лицето на Майрън се изкриви в гримаса, докато се измъкваше иззад чина.

— Нека останем прави, ако нямате нищо против.

— Разбира се. Много се вълнувам от вашите проучвания. Между другото — нямам представа дали това ще ви заинтересува, или не, — преподавам на петокласници от двайсет и една години, в същата тази стая.

— Еха — каза Майрън.

— Много обичам тази възраст. Вече не са онези хлапета, които не могат да вникнат в нещата; но все още не са навлезли в юношеството заедно с всичките му трудности. Пети клас се е сгушил точно на границата. Една важна, преходна година.

— Господин Диксън.

— Моля, наричайте ме Роб.

— Роб, обзалагам се, че сте страхотен учител. Приличате на онзи готин млад учител, когото всички обичахме, с изключение на факта, че вече не сте толкова млад, а вероятно сте и по-мъдър, но все така отдаден.

Той се усмихна.

— Харесва ми как се изразихте. Благодаря.

— И аз благодаря. Но съм тук под фалшив претекст.

Той допря ръка в брадичката си.

— Така ли?

— Тук съм, за да говоря с вас за една конкретна и ужасна случка.

Роб Диксън направи крачка назад.

— Не разбирам.

— Аз съм онзи, който спаси Патрик Мур — каза Майрън. — Но все още се опитвам да разбера какво се е случило с Рийс Болдуин.

Роб Диксън впери поглед през прозореца. Едно момче на около шест години, както изглеждаше на Майрън, скокна на едно въже и започна да се люлее на него. Веселието, изписано на лицето му — Майрън не помнеше кога за последно е виждал някой така отдаден на радостта.

— Но защо искате да говорите с мен? — попита той. — Аз не бях учител на никой от двамата. Най-вероятно и никога нямаше да бъда. Разбирате ли, стараем се учителите да не преподават на братя и сестри. Не че имаме такова официално правило. Просто директорът не смята, че това би било добре. Учителят няма как да е останал изцяло без предубеждения, а и със сигурност би имал предишен опит с родителите. Така че, дори и да бяха продължили да посещават училището, аз най-вероятно нямаше да преподавам на нито едно от момчетата.

— Но сте преподавали на Кларк Болдуин и Франческа Мур.

— Откъде знаете това?

— Кларк ми каза.

— И какво? — Диксън поклати глава. — Така или иначе, не би трябвало да разговарям с вас за това. Мислех, че сте станали спортен агент. Така казаха в документалния филм. След контузията сте завършили право в „Харвард“ и после сте основали своя собствена агенция.

— Така е.

— Тогава какво общо имате с всичко това?

— Това ми е работата — каза Майрън.

— Но в документалния филм казаха…

— В документалния филм не разказаха всичко — Майрън се приближи към него. — Роб, имам нужда от помощта ви.

— Не виждам какво бих могъл да направя.

— Спомняте ли си въпросния ден?

— Не мога да разговарям за това с вас.

— Защо не?

— Защото е поверително.

— Роб, едно момче все още е в неизвестност.

— Не знам нищо по този въпрос. Невъзможно е да смятате, че…

— Не, нищо подобно. Но искам да ви попитам. Спомняте ли си деня, в който момчетата изчезнаха?

— Разбира се — каза Роб Диксън. — Подобно нещо никога не се забравя.

Майрън се замисли какъв да бъде следващият му въпрос и реши да го попита направо:

— Къде бяха Кларк и Франческа?

Роб Диксън примигна няколко пъти.

— Моля?

— В деня, в който братята им изчезнаха — продължи Майрън, — Кларк и Франческа в клас ли бяха? И двамата ли бяха на училище? Тръгнаха ли си по-рано?

— Защо питате тези неща?

— Опитвам се да разбера какво се е случило.

— След десет години?

— Моля ви — каза Майрън. — Казахте, че си спомняте деня. Казахте, че никога не бихте забравили подобно нещо.

— Така е.

— Тогава просто ми отговорете на онзи прост въпрос. Кларк и Франческа в класната стая ли бяха?

Той отвори уста, затвори я и отново се опита да отговори:

— Разбира се, че бяха. Защо да не са били? Беше учебен ден. Сряда, по-точно.

Диксън закрачи към дъното на стаята и спря до един чин на предпоследния ред.

— Кларк Болдуин седеше точно тук. Беше облечен с червена тениска, като екипите на любимия му баскетболен отбор. Мисля, че през онази година идваше два пъти седмично облечен с нея. Франческа Мур — той се приближи до първия ред и отиде до крайния чин — седеше тук. Беше облечена с жълта блуза. Това беше любимият цвят на Франческа. Жълто. Винаги рисуваше жълти маргаритки по домашните си.

Диксън спря и погледна Майрън.

— Защо, за бога, питате тези неща?

— И двамата бяха тук през целия ден?

— Целия ден — повтори той. — Госпожа Болдуин ми се обади по телефона в два и половина.

— Брук Болдуин?

— Да.

— Тя лично ли ви се обади?

— Да. Позвънила е в централата. Говорила е с директора и е поискала да говори с мен. Казала, че е спешно.

— И какво ви каза?

— Каза, че е станало произшествие от личен характер и че полицейски служител ще дойде да вземе Франческа и Кларк. Попита дали мога да остана с децата до по-късно и да изчакам да пристигнат. Съгласих се, разбира се.

— Знаехте ли за отвличанията?

— Не, все още не.

Той поклати глава.

— Все още не разбирам защо сте тук, господин Болитар.

Майрън също не знаеше. Можеше да му разкаже същата онази приказка за това, как наслуки се мяташ из купата сено в търсене на иглата, но не виждаше смисъл да го прави.

— Полицаят със служебна кола ли пристигна?

— Не — каза той. — Полицаят беше жена. Беше облечена в цивилни дрехи и пристигна с необозначена кола. Но не виждам смисъла от всичко това.

— Разкажете ми за Кларк и Франческа.

— Какво за тях?

— Знаете ли, че са съквартиранти в университета?

Диксън се усмихна.

— Колко хубаво.

— И в пети клас ли си бяха близки?

— Разбира се. Мисля, че взаимното преживяване ги сближи.

— Ами преди отвличанията?

Той се замисли.

— Бяха просто съученици. Не мисля, че играеха заедно или нещо такова. Искрено се радвам, че можеха да разчитат един на друг, особено Франческа.

Особено Франческа.

Игла? Запознай се с моята добра приятелка Купа Сено.

— Какво имате предвид, когато казвате това за Франческа? — попита Майрън.

— Преживяваше особено труден момент.

— Какъв труден момент?

— Наистина не е редно да говорим за това, господин Болитар.

— Наричайте ме Майрън.

— Все пак не е редно.

— Роб, информацията, която имате, е на десет години. Момиченцето, което е преживявало труден момент, в момента е студентка в университет.

— Децата ми имаха доверие.

— И виждам защо е било така. Вие сте мил. Грижовен. Искате най-доброто за тях. В началното училище имах някои страхотни учители. Помня всеки един от тях. От гимназията — не чак толкова добре. Но добрите начални учители? Те завинаги остават в сърцето ти.

— Какво точно целите?

— Не искам от вас да предавате нечие доверие. Но през онзи ден се е случило нещо наистина ужасно. Не, нямам предвид очевидното. Знаем, че двете момчета са изчезнали. Но има и нещо друго. Нещо голямо. Нещо, което трябва да разберем, за да успеем да стигнем до истината. Затова ви моля, доверете ми се. Защо преминаваше Франческа през особено труден момент?

Роб Диксън се поколеба няколко секунди.

— Родителите й — каза най-сетне той.

— Какво за тях?

— Моментът беше труден за тях.

Той спря.

— Бихте ли могли да уточните?

Роб Диксън погледна през рамо към прозореца.

— Баща й беше открил някакви съобщения в телефона на майка й.

* * *

Обратно в колата, Майрън шофираше с пълна газ към общежитията на Университета „Колумбия“. При предишното си посещение беше записал телефонния номер на Кларк и сега го набра. Кларк отговори на третото позвъняване.

— Моля?

— Къде е Франческа? — попита Майрън.

— Седнали сме на поляната отпред.

— Стойте там. Не й позволявай да мръдне оттам.

— Защо, какво става?

— Просто ме изчакайте. Стойте там.

На моста „Джордж Вашингтон“ имаше задръстване. Майрън опита да мине напряко по „Джоунс Роуд“. Така успя да спечели малко време. По „Хенри Хъдсън“ беше задръстено, затова пое надолу по „Ривърсайд Драйв“ към 120-а улица и паркира до един пожарен кран. Беше склонен да рискува глобата. Затича се по 120-а улица, спусна се надолу по „Бродуей“ и влезе откъм „Хейвмайър Хол“. Студентите зяпаха видимо възрастния мъж, който тичаше между общежитията. Не му пукаше.

Когато мина покрай куполите и гръцките колони на библиотеката „Лоу“, пред него се разкриха подредените в правоъгълник сгради на общежитията. Той се спусна по стълбите — в стил „Роки“, но в обратната посока, — мина покрай статуята на поседналата Атина и стигна до затревената площ.

И двамата бяха там, Франческа и Кларк, седнали на тревата, сред общежитията на един от най-престижните университети в света. Майрън знаеше, че местата като това не бяха много, както и миговете, в които човек може да изпита подобна чиста, богата, невинна закрила — така, както ги преживява един студент, седнал на затревената морава пред общежитието. Истина ли беше това, или илюзия? Нямаше значение. Нямаше значение, че беше на път да изтръгне тези двама млади хора от всичко това.

Той вече беше близо до истината.

Франческа вдигна поглед, когато Майрън забави ход и спря. Кларк се изправи и каза:

— Какво е толкова важно?

Майрън се зачуди дали да не го помоли да влязат вътре, да отидат на някое по-усамотено място, но така или иначе, бяха отвън, наблизо нямаше никой, който да ги чуе, а нямаше време нито да увърта, нито да се опитва да направи преживяването по-приятно за нея.

Той седна на земята срещу Франческа „по турски“, но после си спомни какво му беше казал Мики и реши, че може би е редно да бъде описано с думите „със скръстени крака“. Не беше нужно да си Повелителят на умозаключенията, за да видиш, че Франческа е разстроена. Все така плачеше. Очите й бяха червени и подпухнали.

— Не иска да ми каже какво не е наред — каза Кларк.

Франческа стисна очи. Майрън отново погледна Кларк.

— Би ли ни оставил за минутка?

Кларк каза:

— Франческа?

Без да отваря очи, тя му кимна в знак на съгласие.

— Ще бъда в кафенето в „Лърнър Хол“ — каза Кларк.

Кларк преметна раницата си през дясното си рамо и неохотно се отдалечи. Франческа най-сетне отвори очи. Когато момчето се отдалечи достатъчно, Майрън каза:

— Трябва да ми кажеш истината.

Тя поклати глава.

— Не мога.

— Това те съсипва. Съсипва и брат ти. Ще я узная, по един или друг начин. Затова нека ти помогна. Все още можем да оправим всичко това.

Тя издаде подигравателен звук и отново започна да плаче. Студентите наоколо започнаха да ги гледат загрижено. Майрън се опита да ги отпрати с усмивка, но си представи, че двамата приличат или на възрастен мъж, който къса с младо момиче, или — надяваше се — на преподавател, който съобщава лоши новини на своя студентка.

— Преди малко разговарях с господин Диксън — каза Майрън.

Тя вдигна поглед учудена:

— Моля?

— Учителят ти от пети клас.

— Знам кой е, но защо…?

Тя спря.

— Разкажи ми какво се случи — каза Майрън.

— Не разбирам. Какво каза господин Диксън?

— Той е добър човек. Не искаше да предава доверието, което си му гласувала.

— Какво каза той? — попита отново Франческа.

— Родителите ти са имали проблеми помежду си — каза Майрън. — Разказала си му за това.

Франческа откъсна стръкче трева от земята. Имаше лунички по лицето. Човече, мислеше си Майрън, колко млада изглежда. Почти си я представяше в онази класна стая, онази уплашена петокласничка, разтревожена, че целият свят около нея е на път да се сгромоляса.

— Франческа?

Тя вдигна поглед към него.

— Баща ти е открил съобщения в телефона на майка ти, нали?

Лицето й пребледня съвсем.

— Франческа?

— Моля те, недей да казваш на Кларк.

— Няма да кажа на никого.

— Аз не знаех, чуваш ли? Не знаех, преди…

Тя поклати глава.

— Кларк никога няма да ми прости.

Майрън се намести, така че двамата вече седяха право един срещу друг. От нечий прозорец в общежитието гръмна силна музика. Гласът на вокалиста ни съобщаваше, че някога е бил на седем години. След секунди добави, че е бил на единайсет години.

Да, каза си Майрън, докато гледам това момиче, мога да си го представя.

— Разкажи ми какво се случи, Франческа. Моля те.

Тя не отговори.

— Баща ти е открил съобщенията — каза Майрън в опит да я насърчи. — Ти вкъщи ли си беше, когато това се случи?

Тя поклати глава.

— Прибрах се няколко минути след това.

Мълчание.

— Брат ти вкъщи ли си беше?

— Не. Беше на гимнастика. Ходеше всеки понеделник.

— Добре — каза Майрън. — Прибрала си се вкъщи. От училище ли идваше?

Франческа кимна.

— Родителите ти караха ли се?

Тя отново стисна силно очи.

— Никога не ги бях виждала такива.

— Баща си ли имаш предвид?

Тя отново кимна.

— Бяха в кухнята. Татко държеше нещо в ръка. Не можех да видя какво. Крещеше на мама. Тя беше притиснала ушите си с ръце и беше клекнала на пода. Дори не забелязаха, че съм се прибрала.

Майрън се опита да си представи случката. Десетгодишната Франческа отваря вратата. Чува как Хънтър крещи на свитата от страх Нанси в кухнята.

— Ти какво направи?

— Скрих се — каза тя.

— Къде?

— Зад дивана в дневната.

— Добре. После какво стана?

— Татко… той удари мама.

Сред студентите наоколо цареше оживление. Смееха се и се разхождаха. Две голи до кръста момчета си подхвърляха фризби. Излая куче.

— Татко, той не пиеше много, защото, когато го правеше… — Франческа отново затвори очи — беше ужасно. Бях го виждала пиян може би три или четири пъти. Само толкова. И всеки път беше ужасно. Но никога чак толкова.

— И какво се случи после, Франческа?

— Мама започна да го нарича с много обидни думи. Изтича до гаража и се качи в колата си. Татко…

Тя отново спря.

— Татко какво?

— Татко изтича след нея — каза тя. Вече говореше с бавни, премерени думи. — Но преди това той остави онова, което държеше в ръката си.

Погледите им се срещнаха.

— Какво остави? — попита Майрън.

— Един пистолет.

Майрън усети как тръпките се изкачват по гърба му и достигат до тила му.

— После изтича през вратата след нея и аз се изправих. Излязох иззад дивана.

Очите на Франческа се разшириха. Тя се беше върнала отново в къщата.

— Тръгнах към кухнята. Пистолетът си стоеше там. На кухненската маса. Треперех само като го гледах. Не знаех какво да направя. Татко беше толкова ядосан. Беше пил. Не можех просто да оставя пистолета там.

— Какво направи, Франческа?

— Моля те — каза тя. — Едва сега научих. Трябва да ми повярваш. Лъгаха ме през всичките тези години. Научих едва когато Патрик се завърна вкъщи.

— Всичко е наред — каза Майрън. Той сложи ръце върху раменете й. — Франческа, какво направи, когато видя пистолета?

— Страхувах се, че татко ще го използва.

Сълзите се стичаха по бузата й.

— Затова го взех. Скрих го горе, в стаята си.

— А после? — попита Майрън.

— После Патрик го намери.

Глава 33

Шофирам с Брук по моста „Дингмънс“.

Зора не тръгна с нас. Мога сам да се справя с това. Той трябва да се погрижи за други неща.

Поглеждам братовчедка си. Вперила е поглед право напред. Сещам се за един семеен празник по времето, когато и двамата бяхме тийнейджъри. Бяхме отседнали в имението на дядо ни на остров Фишърс. Островът е петнайсет километра дълъг и километър и половина широк. Намира се точно до брега на Кънектикът, но се води част от Ню Йорк. Вие вероятно не сте ходили. Не е място, на което непознатите са добре дошли.

Една вечер Брук и аз се напушихме и напихме на плажа. Рядко съм се напушвал. Майрън не одобрява, а хората, пред които съм склонен да се отпусна до такава степен, са малко. В някакъв момент Брук предложи да се повозим с кану.

Така и направихме.

Вече беше станало късно, сигурно наближаваше полунощ. Гребахме малко и после се понесохме по течението. И двамата легнахме по гръб. Говорихме си за живота. Дори сега мога да си припомня всяка дума. Бях зареял поглед в небето. Звездите светеха с пълна сила.

Величествена гледка.

Не знам дали защото бяхме напушени, или защото се бяхме отнесли в приказки, а може да е било и заради красотата на небето, но бяхме изпаднали в транс. Изведнъж чухме нещо да връхлита върху нас. И двамата мигом седнахме изправени и видяхме как последният за деня ферибот идва право насреща ни. Фериботът е голям — достатъчно голям, че да превозва както пътниците, така и превозните им средства от континента до нашия остров.

Наближаваше. Не, почти ни беше връхлетял.

Нямаше да имаме време да се отместим от пътя му с гребане.

Брук скочи първа. После ме хвана и ме събори заедно със себе си във водата. Започнахме бясно да плуваме, а фериботът все повече се приближаваше. Дори сега, докато седя в тази кола, усещам как носът на кораба преминава над гърба ми. Много пъти съм се приближавал до смъртта. Но тогава, приятели мои, бях най-близо.

Аз не реагирах навреме. Брук го направи.

Брук е вперила поглед през предното стъкло.

— Рийс е мъртъв, нали?

— Не знам.

Тя ме поглежда.

— Мисля, че да — казвам аз, — но все още не съм се отказал.

— Всичко започва да ми се изяснява. Синът ми е мъртъв. Мисля, че винаги съм го знаела. Винаги съм го чувствала. Но никога не бих се осланяла на майчината интуиция. Доверявам се на фактите, не на чувствата. Спрях да чувствам преди десет години, когато синът ми изчезна.

— Ти беше добра майка на Кларк.

Тя почти се усмихва.

— Нали?

— Най-добрата.

— Той е добро момче — казва тя. — Толкова много страда през всичките тези години. Спомняш ли си погребението на баща ми?

— Разбира се.

— Бях на единайсет. Ти беше на дванайсет. Така и не видях тялото му. Сърдечният удар беше толкова неочакван. Майка ми пожела затворен ковчег. Нямаше смисъл да го виждам така. Това ми казваха всички. Но… имах една приятелка, която служеше в армията. Тя ми каза, че причината да правят всичко по силите си, за да върнат обратно телата на загиналите войници, дори с риск за живота си, е, за да могат семействата им да скърбят за тях. Каза, че имат нужда от нещо осезаемо, за да могат да продължат с живота си. Всеки от нас има нужда да се сбогува, Уин. Всеки от нас трябва да го приеме, колкото и ужасно да е то, а след това да продължи да живее. Знаех, че Рийс е мъртъв още преди Патрик да ми го каже. И въпреки това, макар да знам, че никога няма да видя отново сина си, аз все още се надявам.

Не казвам нищо.

— А аз мразя да се надявам — казва Брук.

Стигаме до езерото Чармейн. Някой е сложил табелата обратно на място, като е омотал веригата около някакъв прът. Просто минавам с колата през нея. Веригата поддава лесно. Пикапът на Хънтър все още е препречил пътя към алеята за коли. Отново проверявам местоположението на колата под наем на екрана на навигационната система. Намира се на същото място, което означава, че колата все още е пред къщата му. Изваждам револвера си, „Смит и Уесън 460“, и поглеждам Брук.

— Бих ли могъл да те помоля да останеш тук, докато аз поогледам наоколо?

В отговор тя отваря вратата на колата и слиза от нея. Предполагах, че няма особено голям смисъл да го правя, но човек винаги трябва поне да се опита. Тръгваме нагоре по алеята за коли точно както бяхме направили с Майрън. Хънтър седи в същото онова дървено кресло. Ловджийската пушка е в скута му.

Приближаваме и Хънтър ни забелязва. Понечва да се изправи и насочва пушката към нас.

— Не го убивай — казва Брук.

Прострелвам го в крака. Той пада на коляно. Прострелвам го в рамото. Ловджийската пушка отлетява настрани. Приближавам се до него. Брук върви точно след мен.

Хънтър поглежда мен, после и Брук. Плаче.

— Толкова съжалявам — казва той.

— Къде е тя? — питам.

— Толкова съжалявам.

Навеждам се, намирам дупката от куршум в рамото му и стискам силно.

Той изкрещява.

— Къде е тя?

Входната врата на къщата изведнъж се отваря. Излиза млада жена с дълга коса.

Брук хваща ръката ми и кимва.

— Това е Вада — казва тя.

Глава 34

Майрън откри Нанси в задния двор на къщата й.

Седеше в една беседка до розовите храсти. В дланите си държеше чаша с кафе. Не се обърна, когато Майрън се приближи.

— Казах ти повече да не се връщаш — каза тя.

— Да, знам. Имаш ли някакви новини от Патрик?

Тя поклати глава.

— Не си ли разтревожена?

— Разбира се, че съм. Но ще му отнеме много време да свикне с всичко това. Има нужда от малко пространство.

— Нямало го е десет години — каза Майрън. — Не мисля, че може да има нужда от още пространство.

— Майрън?

— Да.

— Не ме интересува какво мислиш. Искам да си тръгнеш.

Майрън не помръдна. Просто остана неподвижен, докато тя не погледна към него. Когато го направи, той отново не помръдна, вперил поглед в нея. После каза:

— Нанси, аз знам.

— Какво знаеш?

Беше просто формалност. Четеше го в погледа й.

— Франческа ми каза.

— Тя е объркана. В известен смисъл завръщането на брат й след всичките тези години е трудно за нея.

— Той е мъртъв, нали? Имам предвид Рийс.

— Патрик ти го каза.

— Не, Патрик ни разказа една история. Ти си му помогнала да я заучи. И да, историята си я бива — възможно най-подходящата, като за една скърбяща майка. Рийс не е бил малтретиран, както каза Патрик. Рийс е бил щастлив. Бил е смел. Умрял е бързо и преди да започнат всички ужасни неща. Докато я слушах, през цялото време си мислех колко удобно звучи всичко.

— Махни се оттук.

Майрън застана до нея.

— Знаем, че Вада е в къщата край езерото.

Нанси посегна да вземе телефона си, но Майрън го грабна, преди тя да успее да го достигне.

— Върни ми го.

— Не.

— Нищо не разбираш — каза Нанси.

— О, мисля, че разбирам — каза Майрън. — Нищо чудно, че си успяла да убедиш Чик да не казва нищо за съобщенията. Мислел си е, че го прави, за да не насочва разследването в грешната посока. Полицията е щяла да започне да ви разпитва подробно, щели са да си помислят, не знам, че сте били любовници и че единият от вас е изперкал или нещо подобно. Но не това е била причината. Ти си знаела, че всичко е започнало със съобщенията. Чик не го е знаел.

Нанси Мур се изправи и тръгна към къщата. Майрън я последва.

— И Хънтър е насочил пистолет към теб. Знаеше ли, че тъкмо Франческа го е скрила? Това би обяснило защо не си й казала нищо за случилото се. Или може би си осъзнала, че е била просто едно малко дете. И никога не би успяла да запази подобна тайна. Може би не си искала да се обвинява. Ако просто беше оставила пистолета на татко там, където си беше. Ако просто не се беше замислила какво би сторил Хънтър с него.

Нанси спря пред задната врата. Тя затвори очи.

— После е скрила пистолета в стаята си и Патрик го е намерил — каза Майрън. — Не съм сигурен точно кога. Франческа също не знае. Няколко дни по-късно. Може би седмица. Дали Хънтър е забравил за пистолета, или се е страхувал да повдигне темата? Не знам. Няма голямо значение. Патрик го намира. В последно време ти и Хънтър сте се карали доста. Може би Патрик знае това. Може би дори знае причината. Може би обвинява Чик Болдуин и цялото му семейство.

— Не — каза Нанси. — Нищо подобно.

— Всъщност няма значение. Той е едно шестгодишно момче. У него е зареденият пистолет на баща му. Държи го в раницата си. Носи го със себе си на училище. Един ден — може би още в деня, когато го е намерил, не знам — той има среща с другарчето си Рийс Болдуин. Играят си край дърветата в дъното на задния двор. Поне така си казала на Франческа. Бавачката, Вада Лина, не ги е наблюдавала много внимателно. А може и да е. Не знам. Тя е просто едно уплашено хлапе в чужда държава. Какво разбира тя?

Нанси Мур стоеше напълно неподвижно. Майрън би си казал, че дори не диша.

— Не знам дали са играели на някаква игра. Не знам дали изстрелът е бил по случайност. Не знам дали Патрик е бил ядосан заради баща си. Не знам нито едно от тези неща. Но знам, че едното шестгодишно дете е застреляло другото.

— Беше нещастен случай — каза Нанси.

— Може би.

— Беше.

— А всичко останало след това?

— Ти не разбираш — каза Нанси.

— О, мисля, че разбирам. Отишла си до дома на семейство Болдуин, за да вземеш сина си. Предполагам, че Патрик е застрелял Рийс точно преди да пристигнеш. Секунди преди това. Защото ако го беше застрелял, да кажем, десет минути преди това, Вада щеше да се е обадила в полицията.

— Чух изстрела — каза Нанси. — Паркирах колата и…

Майрън кимна. Звучеше логично.

— Изтичала си на двора.

— Вада и аз… и двете се втурнахме към него. Но беше твърде късно. Куршумът… Рийс беше прострелян в главата. Не можехме да направим нищо.

Мълчание.

— Защо просто не се обади в полицията? — попита Майрън.

— Знаеш защо. Пистолетът беше наш. Мой, всъщност. Аз го купих. Хънтър и мен — щяха да ни подведат под отговорност. Има такива случаи. Бях чела за един баща, който държал под леглото си зареден пистолет. Шестгодишният му син го намерил. С четиригодишната си сестра решили да си поиграят на каубои и индианци. Застрелял я на място. Осъдили бащата за непредумишлено убийство и лежал осем години в затвора. Замислих се за това. Замислих се и за Патрик. Да, той знаеше, че се караме. Беше ни чул. Въпреки че беше на шест години, представи си, че някой беше решил, че има някаква връзка. Представи си, че някой беше казал как не го е направил случайно, а го е убил нарочно. Патрик щеше да бъде белязан за цял живот — детето, убило друго дете. А после се замисли за Брук и Чик. Някой от тях двамата да ти прилича на човек, склонен да прощава?

— Затова си решила да инсценираш отвличане — опита се да каже Майрън с равен глас.

Тя не си направи труда да отговори.

— Как накара Вада да ти съдейства?

— Казах й, че според полицията виновната е щяла да бъде тя. Нейно задължение е било да наблюдава децата. Казах й, че ще я обвинят и че ще я вкарат в затвора. Казах й, че за нейно добро трябва да прави каквото й кажа. Вада беше уплашена, твърде объркана, за да ми противоречи. Когато започна да размисля, вече се беше оплела твърде много в лъжата.

— И после си почистила мястото. Предполагам, че е имало кръв.

— Не много. А и бяхме сред дърветата. Почистих всичко.

— Преговаряш отново историята с Вада. Завързваш я в подземието. Тръгваш си и се обаждаш на Брук. Казваш й, че току-що си пристигнала пред дома й и че никой не ти отваря.

— Точно така.

Майрън преглътна.

— Къде беше Патрик?

— Заведох го вкъщи. Казах му да се скрие, докато баща му не се прибере.

— Ами Рийс?

Нанси го погледна в очите. Без никакво колебание тя каза:

— Сложих го в една кофа за боклук в дъното на гаража ни.

Останалото беше ясно.

— Когато Хънтър се прибра, опита ли се да те разубеди?

— Да. Искаше веднага да си признаем. Но към този момент вече беше твърде късно. Вече бях инсценирала отвличането. Тези неща — разрастват се като лавина. Хънтър не беше виновен. Той е слаб човек. Не успя да преживее стореното. Започна да пие. Вероятно сам можеш да се сетиш за останалото. Не беше трудно да намеря фалшива лична карта, макар че с всички тези полицаи наоколо ми отне известно време. Хънтър държеше Патрик в къщата край езерото. В някакъв момент го измъкнахме зад граница. Новото му име беше Пол Симпсън.

— Защо сега го върнахте обратно вкъщи?

Тя сви рамене.

— Започна да става твърде подозрително. От училището започнаха все по-стриктно да проучват произхода на учениците. Хората започнаха да задават въпроси. Нямаше как да продължаваме вечно. Франческа трябваше да разбере, че брат й е жив. Но преди всичко Патрик също искаше да се прибере вкъщи. И двамата с Хънтър го обсъдихме. Мислехме да го накараме просто да отиде в някое полицейско управление и да си съчини някаква история, как е успял да избяга. Но това щеше да доведе до още въпроси.

— Затова изпратихте на Уин онзи анонимен имейл.

— Знаех, че Уин не се е отказал. Ако откриеше Патрик — ако успееше да го спаси, — всичко щеше да изглежда много по-достоверно. Затова уредих Уин да отиде на гара „Кингс Крос“ по същото време, когато и Патрик щеше да бъде там. Не беше трудно да намеря подходящо място. В интернет лесно можеш да разбереш къде проституират малолетните.

— Но не мина по план.

— Меко казано — не — отговори тя. — Когато Уин уби онези мъже, Патрик избяга. Обади ми се паникьосан. Казах му да намери някакъв хотел и да не мърда оттам. Но тогава го откри Дебелия Ганди.

— Значи, когато през сълзи ми благодари, че съм му спасил живота…

— Не се преструвах.

Тя погледна Майрън в очите с надеждата да срещне утеха или може би малко разбиране.

— Ти наистина му спаси живота. Аз обърках всичко. Аз обърках всичко от самото начало. Ще кажеш, защо не постъпи така или защо не постъпи иначе. Не знам. Обмислих всяка ситуация и направих онова, което вярвах, че е най-добре за сина ми. И първоначално сякаш бях взела правилното решение. Патрик забрави за случилото се. Сестра ми живее във Франция. Той прекарваше доста време при нея. Училището много му харесваше. Беше щастлив. Ние му липсвахме, разбира се. Липсваше му и сестра му. И да, това беше едно от по-трудните решения — да не казваме истината на Франческа. Но тя не би могла да опази подобна тайна — не и когато беше едва на десет години. Опитахме се да я утешим, опитахме се да й кажем, че брат й наистина е добре, но тя неминуемо страдаше. Беше труден избор.

Тя наклони глава.

— Ти би ли й казал?

Майрън искаше да й отговори, че от самото начало никога не би постъпил по този начин, но това му се струваше очевидно.

— Не знам — каза той. — Но ти си съсипала живота на всички, не мислиш ли? Съпругът ти не е можел да живее по този начин. Брук, Чик, Кларк — всичко, което си им сторила, цялото страдание, което си ги накарала да преживеят.

— Рийс беше мъртъв — каза тя. — Не го ли разбираш? Нищо не можеше да го върне. Не можех да го спася. Можех единствено да спася собствения си син.

Майрън усети как телефонът на Нанси вибрира в ръката му. Той погледна номера на екрана и го прочете на глас.

— Това е Патрик! — Нанси го грабна от ръката му и го сложи до ухото си. — Ало? Патрик?

Майрън го чу как плаче.

— Мамо?

Звучеше много по-малък от шестнайсетгодишен младеж.

— Тук съм, детето ми.

— Те знаят какво направих. Аз… аз искам да умра.

Нанси стрелна Майрън с поглед.

— Не, не, послушай мама. Всичко ще бъде наред. Просто кажи на мама къде си.

— Знаеш къде съм.

— Не, не знам.

— Мамо, помогни ми.

— Патрик, къде си?

— Искам да се самоубия. Искам да се самоубия, за да бъда заедно с Рийс.

— Не, миличък, послушай ме.

— Сбогом, мамо.

Той прекъсна връзката.

— Господи.

Телефонът падна от ръката й.

— Заедно с Рийс — повтори на себе си Майрън. Той я сграбчи за раменете.

— Къде изхвърлихте тялото на Рийс?

Изведнъж тя се отскубна от ръцете му и затича към колата си. Майрън я последва и я изпревари.

— Аз ще карам — каза той. — Къде е той?

Нанси се поколеба.

Майрън си припомни как Патрик седеше до кухненската маса. Думите му звучаха сковани и равнодушни, защото лъжеше. Но накрая гласът на Патрик се промени, звучеше развълнувано…

Видях всичко… бях там… те просто… просто захвърлиха тялото му в онази пропаст. Сякаш беше едно нищо. Сякаш Рийс беше едно нищо…

Защото казваше истината.

— Искаш ли синът ти да живее, или да умре? — изкрещя Майрън. — Къде е тази пропаст, Нанси?

Глава 35

Според приложението в телефона на Майрън пътуването с кола до езерото Чармейн, като се вземе предвид движението в момента, щеше да отнеме повече от деветдесет минути. Майрън първо се обади в шерифския участък на окръг Пайк, за да ги информира за ситуацията. Свързаха го директно с шериф Даниъл Яникос.

— Намирам се в патрулната кола — каза шерифът. — Къде е момчето?

— Изкачете се до края на пътя „Олд Оук“ край езерото Чармейн — каза Майрън. — Ако вървите четиристотин метра на юг, ще стигнете до една пропаст.

— Знам я — каза шериф Яникос.

— Името му е Патрик. В момента е там.

— Готви се да скочи? Няма да е първият.

— Не знам. Но е заплашил, че ще се самоубие.

— Добре. На осем минути съм от мястото. На колко години е Патрик?

— Шестнайсет.

Нанси се беше опитвала да се свърже с него още откакто бяха тръгнали. Отговор нямаше.

— Как са двете му имена? — попита Яникос.

— Патрик Мур.

— Защо ми звучи познато?

— Даваха го по новините.

— Спасеното хлапе?

— Преживява изключително силен стрес — каза Майрън.

— Добре, ще бъда внимателен.

— Кажете му, че майка му пътува натам.

Майрън приключи разговора и се обади на стария си приятел Джейк Кордър, друг шериф, този път от окръг Бъргън, Ню Джързи. Обясни му ситуацията и помоли за полицейски ескорт.

— Идваме — каза Джейк. — Ще те пресрещнем на Шосе 80. Просто продължавай да караш.

Двайсет минути по-късно когато шериф Яникос най-сетне се обади, Нанси Мур стисна толкова силно ръката на Майрън, че сигурно щяха да му останат синини.

— Ало?

— Патрик е жив — каза шерифът, — засега.

Майрън успя да си поеме дъх.

— Но е застанал на ръба на пропастта и е насочил пистолет към главата си.

Нанси едва не припадна.

— Господи.

— В момента е спокойно. Настоява да не го доближаваме. Така и правим.

— Казал ли е, че иска нещо?

— Просто искаше да го уверим, че майка му пътува насам. Казахме му, че пътува. Попитахме го дали иска да говори с нея. Той каза не, че просто иска да я види. Каза ни да не се приближаваме, иначе ще се застреля, което и правим. Колко сте далече?

Както бяха обещали, полицейските коли от окръг Бъргън ги настигнаха на Шосе 80, докато караха запад. Майрън настъпи газта. Полицаите му помагаха да си пробива път през натовареното движение.

— На половин час, може би четиридесет минути.

— Добре — каза шериф Яникос. — Ще се обадя, ако има някаква промяна.

Майрън приключи разговора, обади се набързо на Уин и после попита Нанси:

— Защо се върна Вада?

— Ти как мислиш?

— Видяла е по новините — каза Майрън, — че Патрик се е завърнал.

— Да.

— Искала е да си признае всичко.

— Така твърди тя. Устроихме й, ами, засада. Напълно безобидно. Просто я убедихме да дойде с нас на езерото и да го обсъдим. После й взехме ключовете от колата и я помолихме да ни даде няколко дни. За да я разубедим.

— И ако не се беше съгласила?

Нанси сви рамене.

— Иска ми се да вярвам, че щяхме да намерим начин.

— Хънтър я е чакал. Когато е пристигнала на езерото.

— Да. Отишла е половин час, след като сте си тръгнали.

— Хънтър няма да спре Уин.

— Не, не мисля, че ще го направи — каза Нанси. — Моля те, можеш ли да караш по-бързо?

— А Тамрин Роджърс?

— Гаджето на Патрик от гимназията. Мислех си, че щом се прибере вкъщи, ще се раздели с нея. Но знаеш как е с тийнейджърите. Племенникът ти се е оказал прав, нали? Децата на тази възраст са самотни. Свързал се е с нея. И да, измъкнал се е незабелязано от къщи. Нямаше да е кой знае какво, ако, разбира се, ти не го беше проследил.

Те прекосиха моста „Дингмънс“. Приложението каза, че ще пристигнат след осем минути.

— Вече всичко свърши — каза Майрън.

— Сякаш да. Но аз трябва да спася сина си. Всичко това е заради него. После… ами, после всички ще продължим с живота си, нали? Полицаите ще могат да извадят тялото на Рийс от пропастта. Ще могат да го погребат наистина. Преди да поема на това приключение, се консултирах с адвокат. Познай каква е давността на престъпление като укриване на труп?

Майрън стисна волана още по-силно.

— Десет години. Замисли се. В крайна сметка укрих един труп и потулих малко веществени доказателства. Излъгах полицията за някои неща. Хънтър се измъчва от вина. Той ще се предаде, но ще пледираме, че е невинен и ще лежи много малко време, ако изобщо се стигне до там. Така че, да, Майрън, ако успеем да спасим сина ми, всичко ще свърши.

— Доста безсърдечно — каза Майрън.

— Наложително е.

— Нищо от това не беше наложително.

— Рийс беше мъртъв. Не можех да го спася.

— И си мислиш, че си спасила Патрик? Имаш ли представа как се е отразило всичко това на едно шестгодишно момче?

— Той беше едва на шест.

— И ти просто си потулила всичко. Съпругът ти се е пропил. Дъщеря ти е трябвало да се справи със загубата на брат си. Вада… дори не мога да си представя как ли се е объркал и нейният живот. Ами Брук и Чик, и Кларк? Осъзнаваш ли какво си причинила на всички тези хора?

— Няма нужда да се оправдавам пред теб. Една майка винаги ще защити детето си. Просто така стоят нещата. А момчето ми вече се върна. Ще му помогнем. Всичко ще бъде наред. Ще го заведа обратно вкъщи. Щом си е вкъщи, вече всичко ще бъде наред.

Майрън зави по пътя „Олд Оук“. В началото на алеята бяха спрели четири полицейски коли. Шериф Яникос се представи.

— Стояхме настрана. Иска да види майка си.

— Това съм аз — каза Нанси.

Тя се затича към дърветата. Майрън я последва.

— Не — каза му тя. — Стой настрана.

Тя навлезе в гората. Майрън се обърна към шериф Яникос.

— Сега не мога да ви обясня защо, но не бива да я оставяме сама. Трябва да тръгна след нея.

— И аз ще дойда — каза той.

Майрън кимна. Те забързаха след нея нагоре по хълма. В далечината изграчи птица. Продължаваха да вървят. Тичешком, Нанси погледна през рамо, но нито спря, нито им извика да не се приближават. Искаше да отиде при Патрик възможно най-бързо.

Една майка винаги ще защити детето си.

На върха на хълма Нанси рязко спря. Ръцете политнаха към лицето й, сякаш в шок. Майрън ускори крачка. Свърна вляво. Шериф Яникос го последва. Когато излязоха от горичката, видяха онова, което беше видяла и Нанси.

Патрик беше насочил пистолета към главата си. Не плачеше. Не беше в истерия.

Усмихваше се.

Нанси колебливо направи крачка към него.

— Патрик?

Гласът на Патрик се разнесе високо и ясно сред тишината на гората.

— Не се приближавай.

— Вече съм тук — каза Нанси. — Вече съм тук и ще те заведа у дома.

— Аз съм у дома — каза той.

— Не те разбирам.

— Наистина ли си мислиш, че останах в колата?

— Какво, миличък? Не знам за какво…

— Докарахте ме тук. Казахте ми да стоя в колата със затворени очи.

Патрик отново се усмихна, насочил пистолета право в слепоочието си.

— Наистина ли си мислиш, че ви послушах?

Видях всичко… бях там… те просто… просто захвърлиха тялото му в онази пропаст. Сякаш беше едно нищо. Сякаш Рийс беше едно нищо…

— Аз го убих — каза Патрик и в този момент една сълза се стече по бузата му. — А вие го изхвърлихте тук. Накарахте ме да живея с този спомен.

— Всичко е наред — каза Нанси с треперещ глас. — Всичко ще бъде наред…

— Виждам го всеки ден. Да не мислиш, че успях да го забравя? Да не мислиш, че успях да си простя? Или пък на теб?

— Патрик, моля те.

— Ти уби и мен, мамо. И мен изхвърли в пропастта. И сега двамата с теб трябва да си платим.

— Ще го направим, миличък. — Нанси се огледа отчаяно наоколо, в търсене на някакво спасение. — Виж, Патрик, полицията е тук. Те знаят всичко. Всичко ще бъде наред. Моля те, миличък, свали пистолета. Тук съм и ще те заведа у дома.

Патрик поклати глава. Гласът му, когато отново проговори, беше леденостуден.

— Не за това си тук, мамо.

Нанси падна на колене.

— Моля те, Патрик, просто свали пистолета. Нека си вървим у дома. Моля те.

— Господи — прошепна шериф Яникос, — ще го направи.

Майрън също мислеше така. Обмисли възможността да направи нещо, да се втурне към момчето, но нямаше как да стигне до него навреме.

— Тук съм си у дома — каза Патрик. — Тук трябва да бъда.

Той запъна ударника на пистолета.

Нанси изкрещя:

— Не!

— Не те повиках тук, за да ме спасиш — каза Патрик. Пръстът му се разтрепери, докато натискаше спусъка. — Повиках те тук, за да ме видиш как умира…

И тогава един друг глас — женски глас — извика:

— Спри!

За миг всичко замръзна. Майрън погледна наляво. Брук Болдуин стоеше от другата страна на горичката заедно с Уин.

Брук тръгна към момчето.

— Всичко свърши, Патрик.

Патрик все така държеше пистолета опрян в главата си.

— Госпожо Болдуин…

— Казах, че всичко свърши.

— Не се приближавайте — каза Патрик.

Брук поклати глава.

— Ти беше едва на шест години, Патрик. Беше малко момче. Беше нещастен случай. Не те виня. Чуваш ли ме, Патрик?

Тя направи още една крачка към него.

— Всичко свърши.

— Искам да умра — изплака той. — Искам да бъда с Рийс.

— Не — каза Брук. — Стига толкова смърт и разруха. Моля те, Патрик. Моля те, не увеличавай болката ми.

Тя протегна ръка.

— Погледни ме.

Патрик я погледна. Брук изчака, докато се увери, че той я гледа право в очите.

— Прощавам ти — каза тя. — Ти беше просто едно малко момче. Нямаш вина. Рийс, моят син, твоят приятел… той не би искал това, Патрик. Ако се беше случило обратното, ако Рийс беше застрелял теб, ти щеше ли да му простиш?

Пистолетът потрепери в ръката на Патрик.

— Щеше ли?

Патрик кимна.

— Моля те, Патрик. Дай ми пистолета.

Сякаш вятърът утихна. Никой не помръдваше. Никой не дишаше. Сякаш дори дърветата бяха затаили дъх. Брук бързо се приближи до него. Патрик се поколеба и за секунда Майрън си каза, че все пак ще дръпне спусъка.

Когато Брук протегна ръка и взе пистолета, Патрик се срина в ръцете й. Нададе гърлен вик и започна да ридае. Брук затвори очи и го прегърна.

— Толкова съжалявам. Толкова, толкова съжалявам.

Брук погледна надолу към пропастта, към мястото, където синът й беше лежал през последните десет години. Тя прегърна момчето още по-силно и най-сетне Брук се пречупи и заплака заедно с него. Стояха там, двамата — майката на едно мъртво момче, прегърнала силно момчето, което го беше убило.

Нанси Мур внимателно се приближи. Брук я погледна през рамото на Патрик. Погледите им се срещнаха. Нанси каза безгласно: „Благодаря ти“, и Брук й кимна. Но не отпусна прегръдката си. Не отпусна прегръдката си, докато момчето не спря да плаче.

Глава 36

Полицаите извадиха тялото четири часа по-късно.

Хънтър Мур беше в болницата заради прострелните си рани. Щеше да се оправи. Вада Лина беше добре. Беше разказала на Уин и Брук цялата истина. Това наистина беше причината, поради която се беше върнала. Може би щяха да съдят Хънтър за отвличане. Още не беше съвсем сигурно.

Бяха арестували Нанси Мур, но адвокатът й, Хестър Кримстайн, след по-малко от час беше успяла да я освободи под гаранция. Нанси се беше оказала права. Нямаше да могат да предявят срещу нея никакви сериозни обвинения.

Уин каза:

— Най-добре се прибирай у дома.

Майрън поклати глава. Беше останал през цялото това време. Все още нямаше да си тръгне.

От тялото бяха останали само кости, но дрехите бяха непокътнати. Брук се приближи и погали червената памучна блуза и сините джинси.

— На Рийс са — каза тя.

Без нито дума повече, Брук се изправи и тръгна обратно към колата си. Уин я последва, но тя поклати глава.

— Прибери се заедно с Майрън. Имам нужда да остана сама. И лично да кажа на Чик.

Уин каза:

— Не мисля, че това е добра идея.

— Обичам те — каза тя, — но наистина не ме интересува какво мислиш.

Те гледаха как Брук се отдалечава с вдигната глава. Тя се качи в колата и потегли.

— Хайде — каза Уин. — Да вървим у дома.

Уин шофираше. След няколко минути се обади Мики, за да разбере какво се случва. Ема и Спун бяха при него.

— Всичко свърши — каза Майрън на своя племенник.

— Открили сте Рийс?

— Той е мъртъв.

Майрън чу как Мики казва на Ема. После чу как Ема заплака.

Уин паркира колата в гаража зад сградата „Дакота“. Когато влязоха в апартамента, Териса обгърна и двамата с ръце. Останаха така, докато телефонът на Уин не избръмча. Уин се извини и им пожела лека нощ. Майрън погледна Териса право в очите.

— Нямам търпение да се оженя за теб — каза той.

Взе си дълъг, горещ душ. Териса се присъедини към него. Не говориха. Все още не. Не и тази вечер. Правиха любов. Яростна, дива, перфектна, а може би и спасителна. Майрън не точно заспа в обятията на годеницата си, а по-скоро припадна. Не сънува. Просто дълго време лежа сгушен в нея. Час. Може би два.

А после по гръбнака му запълзя една хладна тръпка.

— Какво има? — попита Териса. — Какво става?

— Пистолетът — каза Майрън.

— Какъв пистолет?

— Патрик имаше пистолет — каза Майрън. — Какво стана с него?

Епилог

Три месеца по-късно

Вероятно се надявате на неочакван обрат или щастлив край.

Мислите си, че вероятно е станала някаква грешка, че тялото не е принадлежало на Рийс Болдуин, че Брук и Чик някак са успели да си върнат детето.

Но понякога обрат няма. А често няма и щастлив край.

Днес обаче е щастлив ден.

Две седмици по-рано устроих на Майрън вероятно най-легендарното ергенско парти на всички времена. Колко легендарно? Да кажем, че обиколихме четири континента. Майрън, разбира се, беше много послушно момче. Той винаги си е такъв. Аз, за ваша радост, бях непослушен и за двамата. Есперанца и Голямата Синди също.

Моля, ще кажете, жени на ергенско парти?

Времената се менят, приятели.

Днес съм облечен с фрак, като кум на Майрън. Странно е. Майрън винаги си е мечтал за този ден, да се ожени за любовта на живота си, да се устрои и да създаде семейство. Боговете, уви, имаха други планове за него. Аз, от своя страна, никога не съм окуражавал подобно мислене. Не схващам напълно цялата тази история с „любовта“.

Или поне досега не я схващах.

Майрън не е просто най-добрият ми приятел. Младежите го наричат „бромантика“ и може би са прави. Аз обичам Майрън. Аз искам — не, аз имам нужда — той да бъде щастлив. Липсваше ми през изминалата година, макар често да бях по-близо до него, отколкото той подозираше. Онази вечер, когато гледа мюзикъла „Хамилтън“? Седях три реда по-назад. Когато откри брат си, Брад, в онова ужасно място, аз отново бях недалеч.

За всеки случай.

Аз го обичам. И искам да бъде щастлив.

Той е обичал и други жени, най-значимата от които се казва Джесика. Но Териса е различна. Личи си, когато си с тях. Те са двете части на едно цяло. Те са нещо напълно и изключително различно, и изключително великолепно, когато са заедно. Простичко казано, ако всичко е химична реакция — а аз вярвам, че е, — тези две съставки заедно образуват едно възхитително цяло.

Почуквам на вратата. Териса казва:

— Влез.

Влизам.

— Е — казва тя и се завърта към мен.

Виждали ли сте прекрасна, щастлива булка в бяла рокля? Значи знаете.

— Еха — казвам.

— Звучиш като Майрън.

Вземам ръката й и я целувам.

— Просто исках да ти пожелая всичко най-хубаво — казвам й аз. — Искам да знаеш, че без значение дали ти харесва, или не, аз винаги ще бъда до теб.

Тя кимва.

— Знам.

— И ако му разбиеш сърцето, ще ти разбия главата.

— И това знам.

Целувам я по бузата и излизам от стаята.

Вероятно се питате какви са били последиците от намирането на тялото на Рийс. Позволете ми да ви разкажа. Както видяхте в новините, цялата истина излезе наяве. Никой, разбира се, не повдигна обвинения срещу Патрик. Както Брук каза, когато стоеше на ръба на онази пропаст, той беше просто едно дете.

Семейство Болдуин — Брук, Чик и Кларк — се справят толкова добре, колкото може да се очаква. Майрън обича да казва, че дори най-грозната истина е за предпочитане пред най-красивата лъжа. Не знам дали това важи за всяка една ситуация, но в този случай изглежда така. Те вече знаят. Брук погреба Рийс във фамилното ни гробище край Филаделфия. Те скърбят и продължават да скърбят.

Но също така продължават напред.

Кларк е все така близък приятел и съквартирант в университета с Франческа. Тя узнала истината чак когато Патрик се е завърнал. Нанси Мур смятала, че дъщеря й вече е достатъчно силна и зряла, за да я понесе.

Тя, разбира се, е грешала.

Като цяло, Хънтър Мур се възстанови от раните си. Срещу него ще бъдат повдигнати обвинения във връзка предимно с половинчатото отвличане на Вада Лина. Не знам какъв ще бъде резултатът от делото. Предстои да разберем.

Колкото до Нанси Мур, служителите на реда се опитват да я открият, макар да се съмнявам това да е от първостепенна важност за тях. След като онази вечер я освободиха под гаранция, Нанси Мур сякаш взе пример от сина си и изчезна безследно. Служителите на реда твърдят, че няма да се откажат, докато не я открият.

Майрън ме попита дали ние също ще започнем да я търсим — дали ще помогнем Нанси Мур да си получи заслуженото.

Не, казах му аз. Направихме всичко това за Брук. Щом за нея е приключило, значи е приключило и за нас.

Но достатъчно по тази тема.

Днес Майрън се жени. Стоя пред олтара заедно с него. Когато бъдещата му булка се появява, когато зърва за първи път Териса, облечена в булчинската си рокля, чувам как Майрън прошепва:

— Еха.

Усмихвам се и казвам:

— Съгласен съм.

Родителите на Териса са починали, затова бащата на Майрън, Ал, я води към олтара. Оглеждам гостите наоколо. Всички са тук. Голямата Синди е кума. Есперанца се появява иззад завесата. Тя всеки момент ще води брачната церемония. О, може би се питате какво стана с историята около Малката Покахонтас и Вожда-Майка? И двете решиха да пенсионират въпросните си персонажи. Някои може би ще скърбят за тях. Не и Есперанца.

— Малко повече уважение към нечие културно наследство — каза ми Есперанца — не би навредило никому.

Времената се менят, приятели.

Майрън си поема дълбоко дъх. Виждам сълзите в очите му. Слагам ръка на рамото му, за да влея сили и на двама ни. Той протяга ръка и стисва моята, в знак на благодарност. Изчакваме бащата на Майрън да доведе Териса до олтара.

По-голямата част от церемонията ми се губи.

Когато Есперанца ми дава сигнал, аз подавам пръстена на Майрън.

Ние сме най-добри приятели и аз го обичам.

Но, съжалявам, понякога най-красивата лъжа е за предпочитане пред истината.

Затова никога няма да кажа на Майрън. Въпреки че се чудя дали самият той не подозира.

На сутринта, след като откриха тялото на Рийс, той ми се обади по телефона.

— Къде е пистолетът? — попита.

— Моля?

— Пистолетът на Патрик.

— О — излъгах аз. — Полицаите го конфискуваха.

Последва колебание — може би с една секунда повече от обичайното — и после той каза:

— Добре.

Може би мислите, че аз съм прибрал пистолета. Не е така.

Ако си спомняте, Брук беше онази, която взе пистолета от Патрик.

Телефонният разговор, който проведох, когато се върнахме в апартамента? Обади ми се Брук. Върнах се и й помогнах да разчистим. Дори след десет години полицията откри достатъчно тленни останки, за да установи самоличността на моя братовчед, Рийс.

Но това никога няма да се случи с Нанси Мур.

Никой никога няма да открие дори най-малката следа.

О, постоянно ще я забелязват. Някой анонимно ще съобщи по телефона, че я е видял на плажа във Фиджи. Някой друг ще каже, че тя живее в манастир сред хълмовете на Тоскана. Или може би някой ще я забележи в Лондон, където понастоящем Зора е на гости на един конкретен закръглен педофил.

Нанси Мур винаги ще бъде в неизвестност, една мистерия.

Церемонията приключва. Гледам как Майрън повдига воала на Териса. И спира, защото — разбирате ли, аз го познавам — иска да се наслади на мига. Осъзнава колко редки са миговете като този и иска да спре и да го оцени.

Той просто иска този миг да не свършва.

Майрън умее тези неща.

Не съм сигурен дали одобрявам стореното от Брук и дали аз бих постъпил така на нейно място. Но не ми е мястото да поставям нейната преценка под съмнение. Нанси Мур не просто й отне сина, но я лиши и от възможността да скърби за него. Нанесе неизмерими щети на Чик и Кларк. Отне живота на Брук. Отне детето на Брук, нейното момченце, и го захвърли в пропастта, сякаш е някакъв боклук.

Вие ми кажете каква е цената за това.

Признавам също, че вероятно се държа като сексист. Ако Нанси Мур беше мъж — ако Хънтър Мур беше открил тялото през въпросния ден и беше изхвърлил като отпадък едно шестгодишно дете и заедно с това беше съсипал живота на всички тези хора, на братовчедка ми, нейния съпруг, нейното по-малко дете, дали щях да потърся отплата?

Тема за размисъл.

Брук и аз си приличаме. Свързани сме. Вероятно това, че сме свързани, невинаги се оказва за добро. Дали Брук се поддаде на напълно разбираем, моментен майчин гняв? Дали Брук би постъпила по същия начин, ако беше имала малко повече време, за да го обмисли?

Не знам.

Но също така размишлявам и над решенията на Нанси Мур като майка. Дали Нанси Мур се е страхувала първоначално да се обади в полицията, защото са щели да повдигнат обвинения срещу нея, или защото синът й е щял завинаги да остане белязан, или защото някои от съмнителните бизнес партньори на Чик са щели да й причинят нещо лошо?

А дали Нанси Мур не е осъзнавала, че най-опасният гняв е онзи на една майка, загубила детето си?

Но сега гледам как Майрън настъпва чашата. Всички скачат на крака и викат одобрително. Майрън Болитар, женен мъж, тича навън, хванал за ръка прекрасната си булка.

Ще ви спестя сълзите и прегръдките, и поздравленията.

Ще прескоча направо на първата песен за вечерта. Тя е, ами, страшно сладникава, напълно типично за Майрън. Водещият кани Майрън и майка му, Елън, на традиционния танц на сина и неговата майка. Елън Болитар трепери от болестта на Паркинсон, но Майрън взима ръката на майка си и я повежда към дансинга.

Никой не помръдва.

Музиката започва. Изборът на Елън е песен на Брус Спрингстийн. Слушам как легендата от Ню Джързи подобаващо напява:

И ако изостана,

Ти ме почакай.

Всички ги наблюдаваме как танцуват. Хвърлям поглед из стаята и оглеждам лицата им. Голямата Синди плаче истерично. По никакъв начин не прикрива жалните си вопли. Прекрасно е. Сестрата на Майрън е долетяла от Сиатъл. Брат му, Брад и неговата съпруга, Кити, отново са тук. Стоят до Мики и Ема. Мики и Ема се държат за ръце. Опитвам се да ги зяпам.

Водещият казва:

— Моля всички да се присъединят към Майрън и неговата майка, Елън, на дансинга.

Бащата на Майрън, Ал, придружава Териса до дансинга. Младият Мики заема мястото на Майрън и започва да танцува с баба си по начин, на който само един тийнейджър е способен. Есперанца открива Майрън. Тези двамата, най-близките ми приятели, танцуват заедно.

Присъединяват се и други, дансингът се изпълва. Доставя ми наслада да ги гледам.

Това, приятели мои, е животът.

Хей, и аз нямам нищо против някой сладникав момент от време на време.

Усещам, че застава до мен, преди да заговори.

— Ти си Уин, нали?

Обръщам се към Ема.

— Аз съм.

— Майка ми каза да те поздравя.

Успявам да кимна.

— Поздрави и Анджелика от мен.

Тя гледа към мен една дълга секунда. После казва:

— Искаш ли да танцуваме?

Няма представа какво означава това за мен. А може би има? Мислех, че майка й никога няма да й каже. Дали го е направила? А дали е възможно самата Ема да е толкова невероятно схватлива и прозорлива?

В гените й е.

Затруднявам се да кажа нещо в отговор, но накрая успявам да промълвя:

— Много бих се радвал.

Отиваме на дансинга. Заставаме един срещу друг. Тя слага едната си ръка на рамото ми и хваща моята с другата. Започваме да танцуваме. В някакъв момент Ема пристъпва по-близо до мен. Обляга глава на рамото ми.

Едва помръдвам. Едва дишам.

Просто искам този миг да не свършва.

Благодарности

Авторът (който от време на време обича да говори за себе си в трето лице) би искал да благодари на следните участници, не в този конкретен ред: Мишел Сингър, Анди Морган, Рик Кронбърг, Линда Феърстайн, Иън Ранкин (той избра бирата), Бил Фрийдмън, Рик Фрийдмън (двамата Фрийдмън нямат роднинска връзка — поне доколкото ми е известно), Селина Уокър, Бен Съвиър, Кристин Бол, Джейми Нап, Кери Светоник, Стефани Кели, Лиса Ърбак Венс, Даян Дисеполо и д-р Ан Армстронг-Коубън.

Историите за Мики Болитар и неговите приятели Ема и Спун могат да бъдат намерени в трилогията от младежки романи „Убежище“, „На секунди разстояние“ и „Намерен“. Мисля, че ще допаднат и на по-възрастните сред вас. Майрън също се появява в тази поредица, защото всичко, което не е забранено, е позволено.

Авторът иска също така да благодари на Джо Корлес, Роб Диксън, Нийл Хюбър, Алис Мървош, Денис Нъсбаум, Джеси и Минди Роджърс, Крис Алън Уикс и Даниъл Яникос. Тези хора (или техните близки) направиха щедри дарения към избрани от мен благотворителни организации, в замяна на това имената им да се появят в романа. Ако за в бъдеще искате и вие да участвате, посетете: www.HarlanCoben.com или пишете на giving@harlancoben.com за повече подробности.

Content

Харлан Коубън
Дом
Майрън Болитар  #11

Глава 1

Глава 2

Глава 3

Глава 4

Глава 5

Глава 6

Глава 7

Глава 8

Глава 9

Глава 10

Глава 11

Глава 12

Глава 13

Глава 14

Глава 15

Глава 16

Глава 17

Глава 18

Глава 19

Глава 20

Глава 21

Глава 22

Глава 23

Глава 24

Глава 25

Глава 26

Глава 27

Глава 28

Глава 29

Глава 30

Глава 31

Глава 32

Глава 33

Глава 34

Глава 35

Глава 36

Епилог

Благодарности